
Lămurire 


Apetitul nostru pentru festă e statornic. Probabil că fiecare dintre 
noi îşi aminteşte renghiuri pe care le-a jucat sau cărora le-a căzut 
victimă. La şcoală, în familie, cu prietenii, în tabără. Nu exista zi de 
1 aprilie fără păcăleli — şi sunt semne că obiceiul s-a păstrat. Nu 
trecea vacanţă fără urzeli înveselitoare. Deloc întâmplător, unul 
dintre jocurile de cărți care au marcat copilăria multora se numeşte 
Păcălici. Festa e una dintre expresiile simple ale ludicului, o 
ticluială la care ţes una, două sau mai multe minţi, cu speranţa 
râsetelor de la sfârşit. Şi cu gândul la mirarea sau la uluiala țintei. 

Urcuşul de la festă la farsă nu e abrupt. Nici periculos. Farsa stă 
deasupra festei prin amploare, prin prezenţa publicului şi prin 
determinarea ei culturală. După ce se desprinde de misterele 
medievale şi devine de sine stătătoare, farsa capătă o structură uşor 
de recunoscut. Ea presupune bufonadă înăuntrul unei intrigi şi 
replici amuzante înăuntrul unui păienjeniş de situaţii neaşteptate. 
(Există, desigur, şi farsa tragică, dar ea e un exponat rar dintr-o 
vitrină cu multe piese lucrate după acelaşi calapod.) Eşafodajul 
farsei e din lemn subțire, lucrat însă cu meşteşug şi fineţe. Farsa de 
calitate, cu sâmburii plantați de Plaut sau Aristofan, rezistă cu atât 
mai bine cu cât ascunde în miezul ei un mister, o surpriză, o 
întorsătură bruscă. Comicul de situație, burlescul, ripostele acide, 
deghizările şi finalurile pentru care nu eşti pregătit dau măsura unei 
farse izbutite, de la Farsa jupânului Pathelin la D'ale carnavalului, 
cu trecere prin Marlowe, Moliere, Shakespeare şi Anouilh. 

În România farsa non-literară a poposit pe la sfârşitul anilor 1990 
şi a găsit solul cel mai fertil: un public pe cât de naiv, pe atât de 
flămând de picanterii şi însetat de sordid. Cultura inavuabilului 
începuse deja să-şi croiască drum pe scena publică, iar acutele ei 
provocau adeseori încântarea şi foarte rar revolta asistenţei. Pentru 
astâmpărarea foamei şi a setei de lucruri grosiere, farsa românească 
şi-a asigurat canalul optim de aprovizionare: televiziunea. Posturile 
de divertisment au început — mai întâi timid, pe urmă decis — să 
speculeze dorinţa oamenilor de a-şi vedea semenii puşi în situaţii 
delicate, umilitoare, imposibile. Unele au apelat la actori: Gabriel 
Fătu, Andrei Duban etc. Altele au inventat emisiuni compuse din 
farse făcute de obicei unor personaje din lumea divertismentului. 
Totul era să-ți alegi bine ţinta — de obicei, o divuşcă isterică, 
sperioasă şi gata să creadă orice 1 se servea pe tava vieții. 

OTV a explorat, pare-se, cel mai bine mentalul telespectatorului 
tabloid şi a conchis că el trebuie să fie adevărata ţintă a farsei, nu 
cântăreața X sau asistenta Y. Serialul Elodia a fost o veritabilă teză 
de doctorat în materie de prostit lumea, pe care Diaconescu a 
susținut-o cum laude. Tot la OTV au prins cheag nocturnele 
prezentate de Gabriel Fătu şi Dan Diaconescu, în care publicului i 


se promitea difuzarea unei casete video compromiţătoare, cu un 
politician surprins în raporturi de felatio benevolentiae cu cine ştie 
ce femeie de stradă făcătoare de trotuar. Bineînţeles că nu exista 
nici o casetă, însă feasing-ul tandemului Fătu-Diaconescu excita 
publicul şi-i făcea pe unii privitori să transmită mesaje care rulau 
apoi pe burtieră: „Hai, s-a culcat ăsta micu”, daţi caseta, ce mai 
aşteptaţi?“*, „„Difuzaţi odată caseta aia, peste două ore trebuie să plec 
la muncă“, „Fie-vă milă, murim dacă nu vedem caseta“, „În cazul 
în care nu daţi caseta înseamnă că v-a plătit politicianul!“ etc. La 
aflarea veştii că totul fusese o farsă, telespectatorii aveau în general 
aceeaşi reacţie: înjurau birjăreşte, pentru ca, în proxima noapte când 
Fătu şi Diaconescu promiteau dezvăluiri de senzaţie şi o casetă 
doveditoare, să fie înşurubaţi pe canapea, cu ochii lipiţi de ecran şi 
cu saliva în colţul gurii. 

Vitrina cu şarlatani de aici pleacă, de la obiceiul multora de-a lua 
de bun orice li se spune şi li se arată: un borcănel plin cu un lichid 
miraculos, o posibilitate de îmbogăţire urgentă, fără efort şi fără 
risc, o conspirație menită să ne facă robii cine ştie cărei puteri 
malefice, o carte doldora de aberaţii şi scorneli prezentate drept 
adevăruri ştiinţifice. Peste tot în lume, nu doar în România, fluviul 
credulităţii are trei afluenţi: sărăcia, boala, disperarea. Oamenii care 
se scaldă în apele lor văd o barcă de salvare în orice frunză plutind 
la întâmplare. Buna informare, logica şi discernământul sunt mai 
slabe decât deznădejdea. Decât spaima. Decât indigenţa. 

Poate că nu toţi cei înfățişaţi în cele patru capitole ale cărții sunt 
şarlatani. Însă toţi profită de naivitatea altora, de neputinţa celor 
mai săraci cu şcoala de-a deosebi adevărul de scorneală. Unul 
încearcă să convingă lumea că dacii i-au învăţat latină pe romani, 
altul susține că plata cu cardul te face ostaticul tehnologic al lui Bill 
Gates, şef peste Oculta Mondială. Unul crede că virusul SARS- 
CoV-2 trece cu o gură de ţuică, altul îi neagă existenţa. Unul 
înfiinţează o academie de slăbit, altul ştie că festivitatea de 
deschidere a Jocurilor Olimpice de la Londra conţine indicii la 
vederea cărora secta misterioasă care ne controlează pe toți 
primeşte undă verde să pună gheara pe planetă. Unul acreditează 
teza că Isus a fost dac de prin Ardeal, altul exaltă virtuțile curative 
ale argilei albastre. Şi trebuie adăugat că majoritatea producătorilor 
de năzbâtii nu lucrează pro bono; unii delirează sau înşală pe bani 
frumoşi. Din acest punct de vedere, Vitrina cu şarlatani este, cum a 
fost şi Cartea râsului şi a cercetării la vremea ei, o încercare de 
repunere în drepturi a discernământului. A informării corecte, din 
surse credibile. A recursului la argument şi la logică. 

R.P. 


VIVAT ACADEMIA! 


Jacqueria cuvintelor batjocorite 


Cuvintele sunt neputincioase în faţa celor care le folosesc. Stau la 
mila lor şi îndură umilinţe pe care nu le merită. Împotriva cărora nu 
se pot apăra. Aşa că ar fi interesant să ne închipuim o răscoală a 
cuvintelor. O Jacquerie lexicală, o Bobâlnă a dicționarului, un Wat 
Tyler semantic şi viforos. O ridicare la luptă contra celor care îşi bat 
joc de cuvinte. O răzvrătire de film istoric. Oare cum ne-ar sta 
instalaţi în fotolii la marginea vieţii de zi cu zi şi văzând cum pun 
cuvintele mâna pe ghioagă şi pe topor? Privind revolta care le face 
să agite armele şi să-şi căsăpească stăpânii? E cumplit tabloul şi din 
altă lume, dar poate că n-ar strica un vis de câteva minute cu ochii 
deschişi. Ar curge mult sânge la rebeliunea cuvintelor? Oho, râuri. 
Fluvii sfârşind în delte purpurii, prin care n-ar mai sta nimeni să 
caute umbra vreunui flamingo. 

Pe flamura cuvintelor răsculate ar trebui să stea un distih întru 
câtva modificat din Coşbuc: „Să nu dea Dumnezeu cel sfânt / Să 
vrem noi sensuri pe cuvânt“. De ce? Fiindcă unul dintre motivele 
ridicării la luptă este pervertirea sensurilor. Altfel spus, ideea după 
care accepţia unui cuvânt nu e dată de dicţionar, ci de pofta unuia 
sau altuia dintre vorbitori. De bunul lui plac, asupra căruia nu poate 
să intervină nimic. În magazinul universal al limbii există câteva 
raioane unde e mereu înghesuială. Acolo se probează cuvinte care 
arată mai bine pe umeraşele vocabularului decât atunci când le iei la 
purtat. Ele trec din mână în mână şi din gură în gură până când 
devin greu de recunoscut. Adică până când îşi pierd sensul acceptat 
şi capătă altul nou. Şi, în majoritatea cazurilor, nepotrivit. 

Unul dintre raioane este cel al confuziei simple, care pleacă fie 
din încrederea prea mare în simţul limbii, fie din ignoranţa 
nedinamitată de lecturi. Doar din enumerarea exemplelor pe care le 
găseşti aici (de la „fortuit“ la „specios“ şi de la „protestant“ la 
„anticipat“) poţi scrie, dacă nu o carte în toată regula, măcar o 
broşură. Siguranţa de sine a rostitorului sporeşte doza de ridicol, 
ceea ce amuză eventual, dar nu consolează nicidecum. Când 
agramatismul dă năvală în discursul public fără leac şi fără ripostă, 
zâmbetul se şterge şi deschide drum îngrijorării. Când confunzi 
„cap“ cu „capăt“, nu mai e mult de sperat, mai ales dacă autorul 
confuziei e preşedinte de partid. Fiindcă de multe ori doar numirea 
e interimară. Războiul cu dicționarul şi cu şcoala e pe viaţă. 

Raionul următor aparține cuvintelor traficate pentru efecte 
speciale. O parte dintre sortimente au deja decenii de stat pe 
umeraşe şi pe rafturi. E plin raionul de „şoc“, de „incredibil“ şi de 
„fără precedent“. La fel de multe sunt compleurile sintagmatice de 


tip „n-o să-ţi vină să crezi“, „dă click aici“, „o să rămâi prost“, „a 
rupe tăcerea“ şi „a scrie istorie“. Asta în timp ce de pe raftul de jos 
te îmbie cuvântul „gafă“, găselniţa de marketing prin care simpla 
greşeală e dilatată la proporții menite să genereze oprobriu şi o mai 
bună vânzare a ziarului sau un trafic sporit pe site. Totul este „gafă“ 
în presa de azi, îndeosebi ceea ce nu este. Dacă un vicepreşedinte s- 
a aşezat pe un scaun în loc să se aşeze pe scaunul de alături, a făcut 
o gafă. Dacă un ministru a strănutat într-o conferință de presă, a 
făcut o gafă. Dacă un ambasador s-a împiedicat neatent de prag, a 
făcut o gafă. Dacă un comentator şi-a dres vocea la microfon, a 
făcut — şi el — o gafă. Ai uneori impresia că istoria şi viaţa de zi cu 
zi sunt simple înşiruiri de gafe. Nu mai există abatere, scăpare sau 
greşeală. Întreaga lume, cu noi în fruntea listei, a intrat sub tirania 
gafei. 

În fine, al treilea raion din magazinul universal este cel unde 
nimereşti peste cuvinte supraelastice, de care tragi în toate părțile 
până ajung să acopere zona de sens dorită. Paradoxul e, aici, la 
vedere: suprautilizarea acestor cuvinte le face, de la un punct 
încolo, inutilizabile. Cuvintele în cauză îşi pierd forma inițială, 
devin lălâi şi nu mai stau bine pe nimeni. Asta şi din cauză că lumea 
s-a obişnuit să le folosească pe unele dintre ele ca pe simpli 
potențatori ai valorii. Sau ai prestigiului. Sau ai ambelor. E 
momentul în care intră în scenă unul dintre potențatorii de maximă 
popularitate. Oare şi de eficiență? Mai degrabă nu, câtă vreme 
rezultatul ține de registrul parodicului, al umorului involuntar, şi nu 
corespunde intenției inițiale. Potențatorul în cauză este cuvântul 
„Academie“. 


Somităţi aureolate de prestigiu 


E bine ştiut că o academie reprezintă un for al excelenţei — locul 
unde se întâlnesc valorile de vârf ale unei naţiuni, indiferent dacă e 
vorba de ştiinţă, tehnică, artă sau alte domenii. Academia are 
deschidere şi ştachetă valorică. Membrii ei sunt — sau ar trebui să 
fie (precizare utilă, oho, cât de utilă!) — competenţe de necontestat. 
Academia subînţelege somități aureolate de prestigiu. Cu o ironie 
care scapă neatenţilor, dexonline.ro păstrează şi astăzi o definiție de 
pe vremuri a academiei, prezentată drept „cea mai înaltă instituție 
culturală de stat, care reuneşte şi promovează oameni de valoare 
ştiinţifică şi culturală, dirijează şi dezvoltă, printr-un complex de 
institute, munca de cercetare ştiinţifică şi de creaţie literar-artistică, 
folosind, organizat şi metodic, cuceririle ştiinţei şi culturii pentru 
construirea socialismului (subl. mea)“. Masa lemnoasă a definiției 
aminteşte de academicienii Nicolae şi Elena Ceauşescu, dar 
scăparea nu înlătură noțiunile de bază: prestigiul, competenţa, 
onestitatea şi anvergura membrilor. 

E în general acceptat că prima academie din lume este şcoala 
filozofică a lui Platon, al cărei „sediu“ ar fi fost grădina eroului 


mitologic Akademos, cel care le arătase dioscurilor locul unde o 
ținea ascunsă Tezeu pe sora lor, Elena. E de asemenea acceptat că 
printre marile şi vechile academii ale lumii se numără Accademia 
Platonica fondată de Marsilio Ficino la Florenţa, Accademia della 
Crusca tot din Florenţa, L’Académie française din Paris, Royal 
Society din Londra, Societăt der Wissenschaften din Berlin sau 
Real Academia Española din Madrid. E prin urmare uşor de dedus 
fascinația pe care o exercită un asemenea cuvânt asupra 
contemporanilor avizi de glorie şi de recunoaştere. Academia e 
deasupra şcolii şi a universităţii. Alonja ei o face accesibilă puţinilor 
aleşi. Numai că înălțimea ei nu le provoacă vertij celor care-o 
vampirizează pentru încropeli suspecte sau pentru fandoseli 
lucrative. În România şi nu numai există o categorie de alpinişti 
care nu se tem de nici un fel de prăbuşire — cu atât mai puţin de cea 
în ridicol. lar asta îi face să traficheze cuvântul „academie“ la fel 
cum era traficat pe vremuri echipamentul oficial al naționalei de 
fotbal. Valutistul de încredere purta pe atunci treningul tricolor. 

Mai simplu spus, există în România acestor ani câte îndeletniciri, 
atâtea academii: de psihologie cuantică şi de sprâncene, de slăbit şi 
de hipnoză, de înfrumusețare şi de coaching, de micropigmentare şi 
de fotbal, de gătit şi de hairstyling. „Academie“ nu e, în multe 
dintre aceste cazuri, o metaforă a excelenţei, ci doar un paravan 
pentru găinării contra cost. Proprietarii acestor pretinse academii îşi 
învestesc jucăriile cu o credibilitate care, de cele mai multe ori, nu 
li se cuvine. Atârnarea termenului „academie“ într-un colţ de site li 
se pare scurtătura spre succes şi onorabilitate. Şi, da, până la un 
punct e firesc să fie aşa, câtă vreme inocenţa unor semeni se vădeşte 
cu adevărat fără margini. Scepticii sunt mai puţini decât naivii, ceea 
ce nu le răpeşte dreptul să pună înaintea acestor academii un „c“ de 
natură să le înfăţişeze în adevărata lor lumină. 


„Te salut cu multă iubire“ 


Catalogul falselor academii este atât de încăpător, încât nu ştii cu 
ce să începi. Cine să deschidă defilarea? Dând aleatoriului ce 1 se 
cuvine (pesemne că asta e abordarea optimă), să întâmpinăm cu 
„aplauze puternice, ovaţii“ Academia Română de Coaching, 
prezidată de o doamnă exuberantă, pe nume Loredana Latiş. 
Preşedinta numitei academii este într-un fel corespondenta lui 
Helene Carrère d'Encausse, care este secrétaire perpétuel de 
l’Académie française. Numai că, spre deosebire de Academia 
pariziană, fondată cu secole în urmă de Richelieu, Academia 
Română de Coaching e jucăria Loredanei Latiş, care are bunătatea 
să se prezinte într-un mesaj video după cum urmează: 


„Bine te-am regăsit. Sunt Loredana Latiş, antrenor pentru o viață fericită şi 
împlinită, şi în acelaşi timp sunt şi coach, şi trainer, şi speaker, şi autor. Şi acum te 


salut cu multă iubire din ziua a treia a cursului de formare în coaching, seria 18, în 


Bucureşti, unde am ajuns noi la concluzia că înţelepciunea serii este că, de fapt şi de 


drept, obiceiurile tale îţi fac viaţa ta.“ 


Vă câştigă acest fel de-a vorbi? Nici pe mine. Sigur, e 
recomandabil ca discursul unui preşedinte de academie să nu fie 
scrobit. Pe de altă parte, el nu are voie să stârnească râsul dacă nu-şi 
propune. Or Loredana Latiş cea zâmbitoare la cameră te cam face 
să râzi. În primul rând, prin gargara romglezită care sugerează 
cuplarea la exigenţele coachingului european. (Pe vremea când era 
antrenor la Dinamo, Cornel Dinu le povestea în vestiar fotbaliştilor 
despre malaxorul istoriei şi despre incontestabilitatea beligeranţei 
sârbe, ceea ce-i făcea pe Cătălin Hiîldan, Mihai Tararache şi 
Florentin Petre să intre în preleşin.) În al doilea rând, prin 
suprapuneri stângace. Nu poţi fi în acelaşi timp antrenor şi coach 
decât dacă accepţi că rostul tău pe lume e, în afara antrenoratului, 
postura de canapea sau de sofa. În al treilea rând, printr-o limbă 
română care provoacă sângerarea urechilor. „Obiceiurile tale îți fac 
viaţa ta“ e un enunţ care depăşeşte în stupizenie îndemnul din 
subteran: „În timpul călătoriei cu metroul sunteţi rugat să ţineţi sub 
supraveghere bagajele dumneavoastră“. Proasta vorbire a limbii nu 
înseamnă doar dezacorduri şi pleonasme. Ea vizează şi construcţiile 
strâmbe de tip „primeşte răsplata ta“ în loc de „primeşte-ţi 
răsplata“. Şi, dacă aşa vorbeşte preşedintele unei academii, ar fi 
interesant de văzut cum se exprimă femeia ei de serviciu. 

Dacă însă stângăciile de exprimare ale euforicei doamne Latiş 
sunt — să zicem — pasabile, ideea că e nevoie de antrenori pentru 
absolut orice în viață găseşte ecou doar în cancelariile minţilor 
naive. Există probabil în toate ţările lumii un segment de candizi 
gata să recolteze reţete de viaţă bună contra cost. Dacă le spui că 
sunt victimele unei păcăleli, te privesc urât. Dacă le dovedeşti că în 
spatele unor firme luminoase se pot ascunde şarlatani şi escroci, te 
bănuiesc de invidie. Dacă le arăţi că poţi şi tu să fondezi o academie 
de tuns iarba, de cules scoici sau de spălat pe cap cu apă de ploaie, 
te fac neserios. Nimeni nu contestă nevoia de-a avea un antrenor, un 
mentor, un om care să te îndrume. Atâta doar că de cele mai multe 
ori sfetnicii rentabili prestează gratuit şi îţi sunt prieteni, rude sau 
apropiaţi. În ei poţi avea încredere că sunt sinceri, utili şi 
dezinteresaţi. Cine plăteşte sute de euro ca să înveţe cum să 
privească apusul e liber s-o facă, dar va afla mai târziu că şi-a furat 
singur căciula. Sau că, vorba doamnei preşedinte, „a furat căciula 
lui“. 


O gravură de la începuturile Academiei Franceze îi înfăţişează pe 
academicieni prezentându-i Dicţionarul terminat în 1694 lui 
Ludovic XIV. Între Regele Soare şi Loredana Latiş există o 
asemănare frazeologică: L'État, c'est moi versus L'Academie, c'est 
moi. Încă nu există gravuri cu Loredana Latiş, ceea ce e regretabil. 
Nu de alta, dar preşedinta Academiei de Coaching asumă postura de 
factotum mai ceva decât Ludovic pe cea de Stat şi furnizează de pe 
extremă centrarea pentru propria lovitură de cap din careu. 


Perseverentă şi dispombilă, ea ţine următoarele cursuri la care te 
îmbogăţeşti spiritual odată cu subțierea teancului din portofel: Curs 
Practitioner Coach — 4 serii (ce înseamnă? Înscrieţi-vă şi o să 
aflaţi.), Curs Vindecare Emoţională prin NLP (Neuro-linguistic 
programming), Curs Reprogramare Mentală prin NLP, Curs Analiză 
Tranzacțională şi Curs de Leadership, Master Coach. 


Ben Affleck şi vindecarea de „rana abandon“ 


După cum se vede, există un relativ echilibru între română şi 
engleză înăuntrul ofertei, fapt care ar trebui să vă fi deschis deja uşa 
spre „o viaţă fericită şi împlinită“. Dacă totuşi fericirea nu v-a izbit 
în moalele capului, nu disperaţi: există şi alte cursuri. Poţi afla, de 
pildă, „Când ştii că eşti cu adevărat fericit(ă)“. Sau poţi celebra 
absolvirea „Minicursului de vindecare a rănii abandon“ (nu e vorba 
de Abandon exterminatorul, se ascunde pe aici o greşeală de tipar). 
Prilejul este excepțional, ca de altfel şi constatarea doamnei 
preşedinte: „Dacă aţi decis să investiţi în dumneavoastră prin 
participarea la cursurile de specializare din Academia de Coaching, 
să ştiţi că aţi făcut cu adevărat o investiție“. Nici asta nu v-a 
convins? Atunci salvarea va veni, probabil, dinspre secţiunea 
„Studii“, unde Loredana Latiş mărturiseşte că, „alături de minunaţii 
traineri John Thompson, Tiberiu Felder şi Mădălina Dincă, am trăit 
o experienţă care mi-a permis transformarea vieţii mele în ceea ce 
vreau să fiu“. Cu alte cuvinte, dacă lucrezi în schimbul trei la 
filatura de mătase şi te bate bărbatul când se îmbată, prezenţa la 
cursurile Academiei de Coaching te transformă, pentru preţul 
corect, în Ana de Armas, înlănţuită de Ben Affleck pe o plajă pustie, 
la doi paşi de apa turcoaz a mării şi cu o cupă de daiquiri în mână. 

Cârcotaşii de meserie vor căuta — şi vor găsi — pete până şi în 
soarele fericirii. lar asta e de neacceptat. Doar un frustrat se 
cramponează de amănunte când ecuaţia fericirii e la un pas atât de 
mic de rezolvare. Şi doar un cusurgiu nevindecabil poate emite 
pretenţii de acuratețe față de felul cum scrie preşedinta unei 
academii. De pildă, la întrebarea „Când eşti cu adevărat fericit(ă)?*, 
Loredana Latiş îşi începe textul de captatio astfel: „Doar Tu eşti cel 
care îți defineşti fericirea“. Şi continuă: „Ai acum şansa să lucrezi 
cu oameni, de la care poţi învăţa în fiecare zi lucruri extraordinare“. 
Dincolo de majuscula pronumelui personal, care trimite la 
personajele alegorice din misterele medievale sau din Everyman, 
primul enunţ miroase a agramatism de tip Victor Ponta („Sunt un 
om care-mi iubesc ţara, care sunt mândru că sunt român“). Să nu 
ştie distinsa doamnă Latiş că academicienii autentici spun şi scriu 
„Doar tu eşti cel care îşi defineşte fericirea“? În ce priveşte al doilea 
enunţ, virgula plasată după oameni dă de înţeles că, până să se 
înscrie la cursul de descoperire a fericirii autentice, participantul a 
lucrat cu tarantule, câini dingo, gândaci de Colorado, lişiţe şi 
babuini. 

Amănunt. Fiindcă tot aminteşte de investiție şi de importanţa ei, 
n-ar fi rău ca stimata doamnă preşedinte să fie, cum zice englezul, 
true to her word. Altfel spus, să investească atât cât e nevoie pentru 
ca textele de pe site să fie scrise cu diacritice şi să dispară sau 
măcar să se micşoreze puzderia de greşeli de literă. Unii dintre noi 
nu sunt „cu adevărat fericiți“ doar când pleacă în Bahamas, ci şi 
când citesc texte care nu le pun nervii la încercare. Un profesionist 
care se comportă amatoriceşte oferă la fel de multe garanţii ca o 
cobră care măcăne. 

O temă care suscită comentarii peste comentarii are titlul 
„Munceşti din greu sau cu bucurie?*. Cuvântul buclucaş este, 
desigur, „sau“, care dă de înţeles că nu poţi să munceşti din greu şi 
cu bucurie. Prost folosită, conjuncţia duce la împărțirea oamenilor 
în două categorii mari, late şi ireconciliabile: „oameni care muncesc 
din greu, se chinuie şi câştigă puţin“ versus „oameni care muncesc 
cu drag, devin profesionişti şi câştigă mii de euro“. E o judecată de 
un maniheism primitiv, care nu onorează un preşedinte de 
academie. Dacă Loredana Latiş nu e la curent, merită să 1 se spună 
că poţi munci cu drag şi din greu, că poţi să te chinui şi să câştigi 
mii de euro, că poţi că câştigi puţin şi să fii profesionist. În plus, 
cum munceşte un neurochirurg? Dar un fizician? Dar un actor? Dar 
un violonist? Poate surâzătoarea doamnă Latiş să prindă întreaga 
omenire într-un tipar, eventual în două? 


Inalte polemici academice 


După ce declară, tot în scris, că „e nevoie de mare curaj pentru a- 
ți face o analiză a gândurilor tale (ca şi cum poţi să-ți faci şi o 
analiză a gândurilor lui Meryl Streep, Ştefan Agopian, Jennifer 
Capriati, Jürgen Klopp sau Michael Jordan), Loredana Latiş anunţă 
că aşteaptă comentarii la chestiune şi cinsteşte întreaga adunare cu 
un „te iubesc“ trandafiriu. Ca un om „cu adevărat fericit“, 
preşedinta Academiei Române de Coaching nu-şi postează textul şi 
mesajul final din Moşniţa Nouă sau din Zau de Câmpie, ci din 
Bahia Blanca, provincia Buenos Aires, Argentina. Mai precis, de la 
bordul unui vas. Poate că din cauza asta nu sunt toate răspunsurile 
îmbibate de iubire creştină şi de tandreţe latino. E adevărat, o bună 
parte dintre doamnele care postează comentarii îşi încheie 
intervenţiile tot cu „te iubesc“. Există însă şi voci disidente, cum e 
de exemplu Rodica Codreanu, care susură astfel din tastatură 
(transcriu cum văd scris): 


„Ce proasta esti! Sunt milioane de persoane cu studii superioare, care muncesc din 
greu, si banii castigati ii investesc in ce e mai de folos pentru ei, isi cresc copii. Fac 


ce trebuie in viata... cine esti tu sa faci teoria chibritului cu lumea?“ 
Ii răspunde, afectuoasă şi plină de tact, o anume Claudia Galit: 


„Rodica Codreanu, vocabularul tau te caracterizeaza pe tine, nici intr-un caz (sic! — 


n. m.) pe mine... asa ca daca vrei sa fii valoroasa asa cum te arati si plina de bani 

(caci numai prostii nu au bani sau au salarii mici) REVIZUIESTE-TI 
VOCABULARUL si lasa-te de expresia unei subculturii de cartier...“ 


Şi, fiindcă martori activi şi combativi găseşti la tot pasul, în 
discuție intervine, cu delicatețea cuvenită, Giurgilă Adriana 
Gabriela, care se pronunţă răspicat: 


„Uite Loredana de ce marea majoritate a romanilor traiesc cum traiesc pt ca gandesc 
ca doamna care tia comentat in postarea anterioara... Sineu am gandit la fel, 
recunosc... si inca mai am multe programe care ma saboteaza, dar macar sunt 
constienta de ele si stiu cat de mult ma trag in jos... dar stiu ca intro zi voi ajunge 
acolo unde imi doresc, pentru ca bogatia si abundenta este pentru toti, si este loc 


pentru toti in imensa bogatie a Universului... Bicurii.“ 


Era nevoie, după seria de burzuluiri online, de un glas al rațiunii 
capabil să ostoiască văpaia. El vine sub semnătura lui Lavi Lavi, 
care conchide sapiențial: „Eu cred si in reincarnare si de astazi cred 
ca asa stau lucrurile si cu munca, saracia, bogatia...“ 

Curat, Academie! 


Agramatica Academiei — ediţie revizuită 


Ce naşte din pisică şoareci mănâncă. lar cine absolvă cursuri 
agramate agramat se exprimă. Robert Dobrean, beneficiar al (dacă 
nu cumva victimă a) ziselor cursuri, este acum în situația de a-i 
instrui pe alţii. Şi de-a le transmite mesaje din categoria: „Hai să 
vedem ce iasă“, „Văd că în ultimele două trimestre nu ţi-ai atins 
targetele“, „Ai nevoie de un Spaţiu Securizant pe care eu ca şi 
Coach pot să ţi-l ofer“ sau „Aceasta este marea diferenţă pe care ar 
trebuii s-o înțeleagă toți liderii“. Robert Dobrean scrie „poţi 
călătorii“, „vei redescoperii“ şi „vei ştii“. Simplul fapt că un 
asemenea utilizator al unei asemenea limbi române ajunge să-i 
înveţe pe alții îți provoacă frisoane. Şi e al naibii de greu să treci 
drept absolvent al unei academii, fie ea şi de coaching, câtă vreme 
încă ai restanţe ortografice din gimnaziu. 

Dacă nu v-aţi săturat de înţelepciunea furnizată de Robert 
Dobrean, vă stă la dispoziție Adrian loan Rogojan, Master Coach în 
cadrul academiei conduse de Loredana Latiş. Dincolo de ascuţimea 
pedagogică, domnul Rogojan se distinge prin contribuţii în câmpul 
limbii române. E adevărat, acuzativul cu prepoziție e uneori omis în 
discurs, iar numărul de „i“-uri de la sfârşitul formelor verbale nu 
coincide întotdeauna nici la el cu adevărul gramatical, dar astea sunt 
fleacuri. Adrian loan Rogojan este un spărgător de fronturi în ceea 
ce priveşte regimul prescurtărilor. Conştient că timpul înseamnă 
bani şi că brevilocvenţa e o valoare insuficient apreciată, Master 
Coach-ul propune forma prescurtată „cm“ în locul cuvântului 
infernal de lung „cum“. Prima dată crezi că e o greşeală de literă 
cum (sau cm) găseşti cu sutele pe forumul Academiei de Coaching. 
A doua oară invoci coincidenţa. De la a treia încolo, îţi dai seama că 
ai de-a face cu un modus operandi. O dovedeşte însuşi titlul uneia 

dintre expunerile lui Adrian loan Rogojan: „Ce este Perspectiva şi 
cm ne influenţează ea viața?“ Ceva mai jos apare întrebarea „Adică 
cm?“, care nu înseamnă „Adică centimetri?“, cum ar crede un 
obtuz, ci „Adică cum?*. Nu trece mult şi-ţi iese în cale şi o 
invitaţie: „Dacă nu ştii de unde să începi şi cm să faci, sună-mă să 
stăm de vorbă“. Faptul că în toate aceste cazuri prescurtarea 
înseamnă renunţarea la o literă — una, nu două, nu trei, nu cinci — 
pare să nu-l tulbure pe inovator. Şi în fond de ce să te miri? Nu-l 
tulbură nici măcar enunţul „Asumăţi schimbarea care o doreşti şi 
acționează“. E de presupus că până şi Marian Vanghelie s-ar 
îmbujora de ruşine în faţa acestui hal de-a scrie. Şi, spre deosebire 
de Adrian loan Rogojan, el nu e academician. 

Împreună sau separat, Robert Dobrean, Adrian Ioan Rogojan şi 
ceilalți membri ai înaltului for umplu site-ul cu platitudini, calchieri 
din engleză şi traduceri urechiste ale unor texte de literatură 
motivaţională din Occident. Înţelepciunea livrată de academicienii 
Loredanei Latiş zornăie la glezna broaştei şi se prezintă după cum 
urmează (păstrez şi aici ortografia şi ortoepia de pe site): 


„Eu îţi propun să începi cu începutul. Să te observi şi să vezi ce programe şi ce 
comportamente rulezi. De obicei ale persoanei care te-a impactat cel mai mult în 
copilărie (mama, tata, bunicii...) După ce ai identificat rana şi comportamentul 
aferent să vezi cm poţi să acţionezi şi asta fără să îți pui o mască, fără să fugi de tine 
şi de ceilalți. Adică să îți permiţi să fi vulnerabil. De obicei partenerul sau partenera 
ne apasă «butoanele» iar noi în acel moment ne comportăm ca şi în copilărie când 
am fost certaţi sau invalidaţi de unul din părinţi. Şi când ne comportăm aşa ce 
suntem? NIŞTE COPII ÎN CORP DE ADULT? Dar totuşi tu ACUM eşti adult şi nu 
un copil neajutorat care depinde de alţii!!! De mama ta sau de tatăl tău... Şi cm să 
acţionez? În primul rând începe să lucrezi la tine, la stima ta de sine, la încrederea 
în tine şi la iubirea faţă de tine. Mă laşi cu astea? Pot zice mulţi dintre voi. Păi te 
las, dar rămâi tot acolo unde te-am lăsat. 

CEEA CE CREZI CREEZI!!! 

Dacă eşti pe ultimul loc în viaţa ta. 

Dacă crezi că tu nu eşti în stare de nimic. 

Dacă crezi că tu nu meriţi. 

Dacă trăieşti în frică şi în vinovăţie. 

Vei fi tot acolo unde eşti acum. 

Pt că asta crezi despre tine şi realitatea asta o vei crea ulterior. Şi ca să se 
producă schimbarea nu e suficient să VREI, trebuie să şi FACI. Dacă vrei să te 
saturi nu-i suficient doar să vrei să mănânci. E nevoie să îţi mişti fizicul până la 
frigider, să îl deschizi, să iei mâncarea şi apoi să o bagi în gură, să o mesteci şi să o 
înghiţi. Pentru că lucrurile se schimbă prin PRACTICĂ. Şi prin antrenarea noilor 
obiceiuri şi dezactivarea celor vechi. De exemplu dacă vrei să slăbeşti, începi să 
mănânci sănătos, la ora normale şi în cantităţi normale, faci sport... etc. Zi de zi. 
Nu mai iei cofetăriile la rând şi te uiţi toată ziua la televizor. Şi în timp se produce 


«minunea» care o aştepţi şi care se numeşte SCHIMBAREA TA.“ 


Puţine ar fi de adăugat. Poate doar că mâncatul nu e un obicei 
tocmai nou. Şi că „dezactivarea“ lui are drept rezultat inaniţia şi în 
cele din urmă săvârşirea dintre cei vii. Cine simte totuşi nevoia să 

obțină ajutor suplimentar va fi tratat cu celeritate, fiindcă — o spune 
chiar dumnealui — „tot ce ai nevoie este să suni pt o programare sau 
să scri un mail“. Frumos, elegant, academic. 


Yummy, Cami! 


Fondatoare a Crafting Minds, unde se dedică începând din 2008 
„deprinderii celor mai avansate ştiinţe, cunoştinţe, metodologii şi 
arte de a pune oamenii în contact cu puterea lor şi a-i asista să 
obțină ce îşi doresc“, Camelia Păduraru e la rândul ei un trainer 
avizat. Şi nu doar atât. Spre deosebire de agramaţii de dinainte, 
exprimarea dumneaei nu are carii ortografice. Are, în schimb, o 
euforică înclinație spre barbarism şi romgleză, câtă vreme 
autoportretul menit să câştige încrederea cursanților arată astfel: 
„La doar 30 de ani ajungeam la cel mai înalt nivel de formare 
internațională în NLP. Sunt Master Trainer de NLP, Trainer de Time 
Line Therapy!M, Hipnoză şi Coaching, instructor de Kundalini 
Yoga, inițiat în magie antică hawaiiană şi performance coach. Sunt 
aici să-ţi pun la dispoziţie tot ce ştiu mai bine, expertiza, pasiunea, 
dedicarea şi pe mine însămi ca să înveţi să poţi tot ce nu poţi şi vrei 
să poţi. Să-ţi şlefuieşti o viaţă care merită trăită“. 

Poetul naţional Gică Hagi a spus-o cel puţin la fel de plastic: 
„Viaţa e frumoasă, dar merită trăită“. E un panseu care aproape că 
pune în umbră celelalte pepite corticale ale celui numit cândva 
Hagicianul: „Iancu, dacă talent, orice ne-a demonstrat tuturor“, 
respectiv „Cine munceşte, lumea te vede“. Bine, bine, dar unde e 
legătura cu Master Trainerul Camelia Păduraru? Und” să fie, und” să 
fie? În migrenele cu care se soldează încercările de descifrare a 
mesajelor. „Fără să ne dăm seama, am ajuns să ne exprimăm 
frustrările, nemulțumirile, grijile, nevoile, preocupările la fel, să 
avem aceeaşi narativă (ah, de când te aştept!), acelaşi «dialecty.“ E 
în general limpede, numai că, în clipa când vezi ce înseamnă 
„dialectul“, începi să intri la idei. Asta fiindcă fiecare dialect are un 
semn #, câteva caracteristici şi un tratament. Printre dialecte se 
numără: #vreausens, #pânăpestecap, #demâinemăapuc, 
#învățsădeleg, #pungranițe etc. E locul şi momentul în care Camelia 
Păduraru face o criză de păsărească romglezită şi îşi învață cursanții 
că: dialectul #mădetaşez e „o decizie ce presupune fine tuning 
(acordul fin a fost îngropat odată cu televizorul cu lămpi). Se 
tratează cu #pozițiiperceptuale, #ancore şi 
#eliberaredeemoțiinegative“. Dacă n-aţi cedat psihic, puteți să 
încercaţi şi dialectul ffînvăţsădeleg. Aici e simplu: ai de-a face pur şi 
simplu cu „o stare care se cronicizează ca #burnout şi apare la 
#workaholics şi /controlfreaks“. Cine vrea să treacă şi peste acest 
hop trebuie să urmeze tiparul de gândire avansat de Master Trainer, 
care observă că acest tip de situaţii „necesită măiestria de a prelua 
controlul cedându-l“. Preluarea prin cedare, totuna cu înfăţişarea 
prin dispariţie şi cu succesul prin înfrângere, evocă un vers din 

Răceala lui Marin Sorescu, în care sultanul Mahomed II îşi trăieşte 
înariparea poetică îngânând: „Iu, pleoapa-nchisului meu ochi, 
geana-i“. În fine, merită pomenit şi dialectul foricearfimergînainte, 
un beteşug de personalitate care „se tratează cu flexibilizare de 
comportament prin fierarhiaideilor, /modelulmilton, /lateralizare, 
#presupoziții“. Vorba lui Toma Caragiu în sceneta cu prezentarea de 
produse fără explicaţii însoțitoare în română: „Coco-sipo-lili-nana- 
gugu“. 

Toate considerațiile despre aşa-zisele dialecte se găsesc în 
secțiunea „Provocări contemporane“, vernisată de un sfat oferit în 
noua limbă de lemn plastifiat: „Reprogramează-te spre cel mai bun 
TU care poţi fi şi învață să scapi de tot ce nu îți mai serveşte“. Cu 
alte cuvinte, „Astăzi este despre cum poți fi cea mai bună versiune a 
ta“. Să nu ezităm aici, să nu cunoaştem îndurare. Cine evocă 
motivul celei mai bune versiuni a cuiva merită o pedeapsă sadică: 
muzica lui Céline Dion cântată în buclă, sângerete cu fasole caldă la 
micul dejun sau obligația de-a vedea meciurile lui Newcastle 
United. Iar cine îşi agravează situația vorbind despre „ieşirea din 
zona de confort“ se cuvine amăgit cu bilete la un concert David 
Gilmour şi dus în schimb la Goombay Dance Band. Eventual pus să 
aleagă între GDB şi Céline Dion. Eventual scutit de spasmele 
alegerii şi silit din oficiu tot la o cură infinită de Céline Dion. 

Fidelă principiului „totul are un preț“, Camelia Păduraru îşi 
tarifează ambițios cursurile. Există trei variante de participare: 
individuală, cu însoțitor şi premium. Prima variantă poate fi 
rezervată în schimbul a 1.855 de euro, a doua în schimbul a 1.555 
de euro, iar a treia în schimbul a 3.855 de euro. Un asemenea răsfăț 
binemerită, desigur, şi o serie de testimoniale — păreri fie 
politicoase, fie exaltate de-a binelea despre relevanța cursului şi 
efectul lui asupra cursantului. 

Un corporate manager îşi exprimă recunoştinţa astfel: „În câteva 
cuvinte, cursul de Practician e oameni frumoşi (!), exemple 
multiple, profesionalism, CAMI, o experienţă revelatoare de când 
mă urcam pe motor şi goneam printre munți până la final când am 
urcat pe motor cu destinația OBIECTIVELE MELE, 7 pagini de 
aha moments aplicate şi de aplicat în fiecare segment al vieţii 
mele“. 

Simt că abia aşteptaţi şi evaluarea unui training designer, aşa că 
mă grăbesc să v-o dezvălui: „M-am simţit într-o altă dimensiune pe 
parcursul celor 9 zile petrecute alături de tine şi de grupa noastră. A 
fost o experienţă intensă, revelatoare, nu am cuvinte să exprim cât 
de încântată şi entuziasmată am fost de toate descoperirile, cât de 
multe «AHA»(uri)!... şi învățăminte am luat şi mi-am conştientizat 
şi îți mulţumesc mult pentru tot. Mă bucur că am fost concentrată 
cu acest obiectiv şi că am ajuns exact când trebuia şi la trainerul cel 
mai potrivit“. 

E fără îndoială util şi punctul de vedere al unui corporate 
problem solver, care arată astfel: „Această experienţă a fost absolut 
revelatoare, magică, susținută şi m-a ajutat să deschid porţi ale 

minţii, să dau drumul bagajului emoțional nedorit şi să aflu cu 
precizie maximă cine sunt şi care este persoana la care aspir să 
devin. Exerciţiile făcute cu colegii au fost o tehnică perfectă de 
înglobare a informației şi întărire a ei prin practică. 
Metaforele/poveştile au fost şi ele un imbold pentru a capta mai 
uşor informaţia, pentru a o reţine şi pentru a o folosi când avem 
nevoie de ea“. 

În plus — deşi asta nu se învredniceşte nimeni s-o spună —, 
cursurile de la Crafting Minds au şi pauze de cafea. Destul de 
multe. Posibil şi fursecuri. Sau măcar saleuri. Başca apă şi Cola 
rece. 

La întrebarea „De ce aş alege Crafting Minds?“, Master Coach-ul 
are grijă să răspundă fără echivoc pe site: „Pentru că te «virusează». 
Cu motivaţie, curiozitate, poftă de viață şi dorință de a trăi cel mai 
bun tu care poți să fii. Pentru că te vei trăinui cu Cami. Şi Cami 
deschide minţi, atinge suflete şi dărâmă preconcepții elegant. Are 
NLP-ul cu ea peste tot şi vei putea învăța enorm doar observând-o 
cum face ceea ce face“. 

Parcă o vezi gata să plece de acasă, cu părul încă ud după duşul 
de dimineață şi oprită în prag de iubitul care leneveşte gol sub 
cearşaf. 

— Ai apucat să mănânci ceva, iubi? 

— Pe fugă, am de deschis nişte minţi şi nu vreau să-ntârzii. 

— Dar ce elegantă suntem azi. Dressed to kill. 

— A, da, e ziua când dărâm preconcepţii. 

— NLP-ul ţi l-ai luat? 

— Sigur, ştii că nu plec nicăieri fără el. 

— Cam când te-ntorci? 

— Nu ştiu, pui. Depinde cum îmi iese figura cu metamodelul. 

— Să nu-mi spui că ai emoţii. 

— Eu? Asta-i bună, ce emoţii să am? Fii serios. Ştiu să pun 
ancore? Ştiu. Ştiu cum e cu pozițiile perceptuale? Ştiu. Ştiu cum 
arată acuitatea senzorială? Ştiu. Şi-atunci de unde până unde 
emoţii? 

— Vezi, poate-ţi cade cu tronc vreun cursant. 

— Statul în pat împinge la gelozie, să ţii minte. Trebuie să lupţi 
cu chestia asta. Şi ştii cum? Preia controlul cedându-l. Pe urmă ia 
decizii limitatoare. lar la sfârşit instalează-ţi nişte strategii noi şi 
verifică-ţi submodalităţile. Şi fii atent la cel mai mic semn de 
burnout sau de control freakness. 

— Am glumit, iubi. 

— Cu aşa ceva nu se glumeşte, pui. 

Exit Master Coach Cami. 

Recunosc, singura parte care m-ar interesa cu adevărat din 
edificiul Crafting Minds ar fi cea legată de hipnoză. Mi-ar plăcea să 
deprind tehnicile cuvenite — desigur, la alt tarif decât cel de pe site. 
Şi singurul motiv pentru care aş vrea s-o fac ar fi să descopăr ce 
crede cu adevărat Camelia Păduraru când e surprinsă cu garda Jos. 
Şi cum exprimă ceea ce crede. 


16 


„Mintea ta neconştientizată...“ 


Cum însă Cami nu s-ar învoi — mai cu seamă la un tarif 
preferențial — să-mi divulge două-trei tehnici de profil („du-te la 
Şarpele Kaa, dacă tot îți place să citeşti, te învaţă el cum e cu 
hipnoza“), nu mi-ar rămâne decât să caut un alt maestru al 
domeniului. L-aş găsi, de pildă, la Baia Mare, unde există de câtăva 
vreme o instituţie care se cheamă Academia de Hipnoză şi a cărei 
eminenţă cenuşie se numeşte Tudor Borza. Domnul în cauză are o 
relaţie longevivă cu hipnoza, după cum singur mărturiseşte: „Într-o 
primăvară, la începutul lunii martie în 1989, m-am întâlnit cu 
hipnoza, i-am văzut efectul într-un mod care a transformat din 
poveste în realitate faptul că omul este capabil să fie deasupra 
animalului. Atât a animalului din interiorul său, cât şi a animalelor 
din exterior“. 

Întâlnirea primăvăratică din 1989 rodeşte cum se cuvine, din 
moment ce, după câteva decenii, Tudor Borza se adresează 
cursanților prezumtivi după cum urmează: „Fiindcă îmi doresc să 
fiu ecologic cu mintea ta neconştientizată, am să te scutesc de 
schemele mercantile în care îți explic faptul că acest curs este 
pentru tine dacă..., ce câştigi şi ce pierzi dacă participi sau nu la 
acest curs; este un mod discret de a-mi selecta calitatea 
participanților. Detalii despre  Trainerul acestui curs pe: 
www.tudorborza.ro Investiţia ta: 16 ore din timpul tău + 350 de 
euro/modul. Sunt şapte module“. Promisiunea vizează până la urmă 
tot NLP-ul pe care Loredana Latiş îl invocă ori de câte ori are 
ocazia şi fără de care Camelia Păduraru nu pleacă nicăieri zi sau 
noapte, ploaie sau soare, vară sau iarnă, la Bârlad sau la Palm 
Springs. Atâta doar că, pe coridoarele Academiei de Hipnoză, el se 
cheamă Transa Next Level, pe care Tudor Borza o prezintă astfel: 


„Programarea Neuro-Lingvistică ne spune că avem la dispoziţie resurse nelimitate 
şi aşa şi este, singura limită este dată de mintea noastră. Drumul în viaţă seamănă cu 
un traseu pe care avem nevoie să-l străbatem noaptea cu maşina. În drumul nostru, 
viziunea ne este limitată de distanţa la care pot lumina farurile prin bezna nopţii sau 
de meandrele drumului. Chiar dacă farurile noastre străbat mult în întuneric, un 
viraj brusc ne poate limita flagrant perspectiva. La fel este şi în viaţă, obiectivele 
noastre, la un moment dat, sunt definite de viziunea pe care o avem asupra vieţii. Pe 
măsură ce reuşim să ne atingem obiectivele, se deschid noi perspective, iar aceste 
perspective ne permit să ne remodelăm viaţa. Şi aşa mai departe, pas cu pas, nivel 


cu nivel.“ 


Fără să fie nevoie de hipnoză şi de acreditare academică, mă 
gândesc că, dacă tot vrei să micşorezi riscurile şi să vezi mai bine, e 
înţelept să nu pleci la drum noaptea, mai cu seamă pe un traseu plin 
de curbe. Circulaţi ziua — iată recomandarea pe care le-o fac celor 
care încă n-au obţinut accesul la Transa Next Level. La fel procedez 
când trece pe lângă mine, asudat şi descompus, câte un jogger pe 
trotuar. Cu ultima fărâmă de solidaritate, îl sfătuiesc în şoaptă: 
„Data viitoare pleacă din timp şi n-o să te mai chinui“. 

Intre „a slăbi“ şi „a se slăbi“ 


Hotărât lucru, coachingul şi hipnoza îşi intersectează prea des 
traiectoriile rarefiat-academice. Asta nu se întâmplă însă cu un alt 
tip de academie, incomparabil mai teluric: Academia de Slăbit. 
Poftim? Da, vă miraţi degeaba. Există şi o Academie de Slăbit cum 
scrie la carte: cu pagină de Facebook, sfaturi peste sfaturi, reţete 
care promit să te transforme din Musashimaru în stripper şi din 
aruncătoare de ciocan în manechin la Victoria's Secret. Dar ce spun 
eu, o academie? Nici vorbă, mai multe. Două, trei, patru. În toate 
regiunile României. Şi nu doar academii de slăbit, ci şi academii 
holistice şi de nutriţie. Nu poţi decât să te miri că, într-o lume care 
dă impresia că nu mai e dispusă să-şi refuze nimic, încă nu s-au 
înfiinţat Academia de Mâncat ca Porcul, Academia de Excelenţă în 
Obezitate, Academia Celor Cărora Li Se Bat Lupii la Gură sau 
Academia de Îngrăşat la Loc. Totul e să avem puţintică răbdare şi 
vom birui. Nu peste multă vreme vor apărea, în Suceava sau în 
Gorj, în sectorul 3 sau în cine ştie ce oraş al patriei, Academia Cefei 
la Grătar cu Cartofi Prăjii, Academia Ciorbei de Burtă cu 
Smântână, Ardei lute şi Usturoi, Academia Micilor cu Franzelă şi 
Muştar sau Academia Tochiturii Ardeleneşti cu Mămăliguţă. 

Mare păcat totuşi că, deşi dacii i-au învăţat latină pe romani, 
româna încă n-a devenit o limbă de circulație internaţională. Dacă 
ar fi devenit, învăţăturile academicienilor cu butaforice doctorate în 
calorii ar fi ajuns şi la urechile unor fiinţe văduvite, la ele în ţară, de 
asemenea rezervoare de poveţe şi strategii: Melissa McCarthy, John 
Goodman, Chrissy Metz, Jonah Hill, Gabourey Sidibe, Rebel 
Wilson, Kevin James, Kathy Bates, Amy Schumer, Queen Latifah, 
Jorge Garcia etc. E aici, în vizibilitatea redusă a limbii române, doar 
una dintre strâmbătățile care compromit armonia planetei. 

Academia de Slăbit coordonată (sau poate prezidată, nu e clar) de 
Florin-Cristian Cruceanu, specialist în nutriție genetică, propune 
metafora călătoriei iniţiatice în folosul celor care vor să arate 
corespunzător şi să nu gâfâie dacă li se strică liftul. Avem de-a face 
de fapt cu un drum în trei paşi pe un traseu doldora de platitudini, 
găunoşenii strepezitoare, pseudoreţete şi false realizări. Foaia de 
parcurs a călătorului se prezintă astfel: 


„Primul pas: MOTIVAȚIA. Încă de la început trebuie să-ţi stabileşti DE CE-ul. 
Hotărăşte care este acel lucru esenţial din viaţa ta care te va face să-ţi depăşeşti zona 
de confort (Celine Dion în buclă!, Celine Dion în buclă!). Motivația reală te va ajuta 
să-ţi menţii concentrarea, determinarea şi hotărârea. Motivația te va împiedica să 
renunţi când vor apărea îndoielile sau când îţi va fi greu! 

Pasul al doilea: OBIECTIVELE. Stabileşte obiective realiste, specifice, clare, 
măsurabile, accesibile, relevante pentru viaţa ta. Magia lucrurilor care funcţionează 
cu adevărat îmbină perseverenţa, organizarea şi disciplina. 

Pasul al treilea: JURNALUL DE CĂLĂTORIE. Ţine un jurnal alimentar care te 
va ajuta să-ţi vezi obiceiurile alimentare, vei descoperi ce te ţine în loc, ce te ajută şi 


ce te încurcă zi de zi. Vei realiza ce preparate îţi plac, ce combinaţii alimentare 


18 


preferi, pentru că e foarte important să mănânci doar ce-ţi place şi ce te inspiră cu 
adevărat! Jurnalul te va ajuta să conştientizezi tiparele emoţionale care te determină 
să mănânci dezordonat sau în exces. Te va ajuta să vezi cât de important este să te 
afli în compania persoanelor potrivite, care să rezoneze cu nevoile tale şi să te 
susțină. Energia pe care ne-o oferă persoanele dragi este un stâlp de susţinere în 
procesul de transformare. Şi nu în ultimul rând va fi (bănuiesc că tot de jurnal e 


vorba) o mărturie a unei provocări în care tu ai reuşit.“ 


Pentru un scriitor, ţinerea unui jurnal e partea cea mai tentantă, 
mai ales după ce se răcoreşte cu două-trei înjurături pentru figura cu 
„determinarea şi hotărârea“. Şi ce poate fi mai gustos decât un 
jurnal alimentar? Ideea e atât de bună, încât mă aştern scrisului pe 
loc, renunțând la ceilalți doi paşi — refuzând, altfel spus, „să-mi 
stabilesc DE CE-ul“. Stabilesc în schimb că e bine să notez totul 
conform indicaţiilor fluturate de cruciații nutriției genetice. Prin 
urmare: 


Luni, 8 septembrie: Mi-am revăzut obiceiul alimentar de-a mânca o jumătate de 
baghetă crocantă cu unt sărat, trei ochiuri cu bacon şi două croissante la micul 
dejun. Mi se pare un obicei adorabil şi nu, nu mă ţine nimic în loc. Cafeaua de 
dimineaţă mă ajută fiindcă de la ea încep numărătoarea celor cinci căni pe zi. 
Singurul lucru care mă încurcă e măsuţa de cafea neîncăpătoare pentru cât de mare 
e mic dejunul. 

Marţi, 9 septembrie: Am testat câteva combinaţii de efect, sub îndrumarea 
câtorva ospătari de la un restaurant italienesc. Prima combinaţie a însemnat măsline 
pane, plus salamuri şi brânzeturi din zona Abruzzo la gustare („gustărică“, după 
părerea unui ospătar), un consommé la primul fel şi o tagliata de vită cu funghi 
porcini la felul doi. Fără salată, fiindcă ocupă inutil locul desertului. Ştiu că desertul 
e un fruct oprit, dar, dacă tot vorbim de fructe, îmi dau aciditate, aşa că am optat 
pentru o felie de tort de ciocolată făcut cu mâna lui de patronul locantei, care nu 
divulgă reţeta nici sub tortură. Mai am câteva combinaţii, dar şi săptămâna mai are 
câteva zile, aşa că mă opresc aici. 

Miercuri, 10 septembrie: Am avut o revelaţie pe terasă: mâncatul pe săturate 
face parte din zona mea de confort (Céline Dion!!!, Celine Dion!!!). Chiar dacă n-aş 
fi aflat de la un membru al Academiei de Slăbit că „e foarte important să mănânci 
ce-ţi place cu adevărat şi ce te inspiră“, mi-aş fi dat seama şi prin experiență 
nemijlocită în cele din urmă. Ceea ce mă face, nu-i aşa?, susceptibil de calitatea de 
membru al Academiei de Slăbit. În cinstea viitoarei nominalizări, am dezbătut cu o 
persoană în compania căreia îmi place să mă aflu dacă mănânc dezordonat sau în 
exces. Am ajuns împreună la concluzia că mănânc dezordonat şi în exces. Se 
întâmplă atât de rar să cădem de acord aşa de repede, încât am sărbătorit cu o sticlă 
de coniac franțuzesc delicios de chihlimbariu. 

Joi, 11 septembrie: Mi-am revăzut obiceiul alimentar de a mânca un castron cu 
struguri albi pe zi. Asta m-a făcut să mă visez din nou, pentru a nu ştiu câta oară, în 
filmul A Good Year, în plin abandon provensal, la o masă de lemn negeluit la care 
înfulecam gospodăreşte alături de Russell Crowe, Marion Cotillard şi Albert Finney 
(ştiu că a murit, dar tocmai am scris că „mă visez“). Abia trezit de aroma unei cafele 
aduse de persoana în compania căreia îmi place să mă aflu, mi-am conştientizat 
tiparul emoţional de-a da gata o pungă de caju când Real Madrid joacă bine şi două 


pungi când joacă prost. Ca dovadă că rezonează la nevoile mele şi mă sprijină până 

la capăt, persoana în compania căreia îmi place să mă aflu s-a suit în maşină şi a dat 
o fugă până la cea mai bună shaormerie din oraş. A luat şi pentru ea un ayran. 

Vineri, 12 septembrie: Sunt veşnic recunoscător persoanelor dragi pentru energia 
pe care mi-o oferă în procesul de transformare. Asta presupune, ce-i drept, 
dereglarea cântarului şi până la urmă înlocuirea lui, dar sacrificiul merită făcut. Sub 
privirile persoanelor dragi, cu precădere ale celei în compania căreia îmi place să 
mă aflu, îmi inventariez voluptuos obiceiurile alimentare şi mă bucur de fiecare 
dată când consemnez un new entry. Astăzi, de exemplu, îmi face plăcere să trec în 
rândul obiceiurilor delicata Poutine Montreal din inefabila bucătărie portugheză 
(pui la jar, cartofi pai, telemea, ardei copt, ceapă caramelizată, castraveciori muraţi, 
sos piri piri de usturoi cu turmeric). Chiar aşa, de câte ori trebuie să mănânci un 
lucru ca să devină obicei alimentar? De zece ori în două luni e suficient? Da? 
Mulţumesc. Oricum, puţine lucruri te pot duce atât de sigur spre obezitate ca 
reţetele de viaţă pe care le afli de la Academia de Slăbit. 

Sâmbătă, 13 septembrie: E weekend şi prin urmare tiparele emoţionale stau la 
coadă să se manifeste. Primul şi poate cel mai important ţine de mulţumirea de-a nu 
te duce la serviciu şi de-a întârzia în pat până spre prânz. Francezii numesc această 
deprindere faire la grasse matinée, numai că proverbiala lor lipsă de imaginaţie îi 
face să rămână cu ochii pe pereţi şi cu gândurile în dezordine. Cu totul altfel se 
prezintă mulţumirea faţă de perspectiva unei zile de trândăvie când zăboveşti în pat 
uitându-te la televizor şi dând gata trei pungi cu chipsuri, un platou cu buşeuri şi 
halvaua rămasă de ieri. Singurul sacrificiu e părăsirea pentru treizeci de secunde a 
aşternutului, timp în care te duci la frigider şi-ţi iei o sticlă mare de Pepsi. 

Duminică, 14 septembrie: Dragul meu jurnal alimentar, e ultima zi a săptămânii. 
Colac peste pupăză, mâine începe ăla micu” şcoala, aşa că dintr-o clipă în alta 
trebuie să se întoarcă de la bunici. Profit de puţinele ceasuri în care, singuri fiind, îţi 
pot încredința cele mai netrebnice obiceiuri pe care le am la masă (aoleu, da, 
mănânc şi în pat, ai dreptate). Află aşadar că bag în mine alune seara târziu, pe furiş, 
după ce persoana în a cărei companie îmi place să mă aflu se retrage pentru obolul 
morfeic. Dacă prind şi un meci în direct din La Liga, cu atât mai bine. Mai află că 
ascund bucăţi de ciocolată învelite în staniol în tot felul de locuri şi că n-am 
renunţat la strategie nici măcar după ce am uitat unde le pitisem pe unele şi le-am 
găsit mult după ce depăşiseră termenul de garanţie. Află de asemenea că nu declar 
acasă toată pâinea pe care o cumpăr şi că, deşi persoana în a cărei companie îmi 
place să mă aflu ştie că mă limitez la două felii de pâine neagră pe zi, în realitate li 
se adaugă o baghetă (cea de la micul dejun pe care-l iau după ce pleacă persoana la 
serviciu) şi şase-şapte felii groase de „albă cu cartofi“. Îți mărturisesc totodată, ca 
unui duhovnic al caloriilor ce eşti, că nu există plăcere mai intensă decât... hait, s-a 


auzit uşa, a venit ăla micu”, trebuie să mă opresc, te-am pupat, mersi pentru tot. 


Pe acelaşi site al Academiei de Slăbit Cruceru stau tot felul de 
panseuri grupate sub tutela Coachingului pentru Învingători (încă 
nu e clar dacă există ceva similar şi pentru învinşi). Printre cele care 
provoacă cele mai mari suspine sub căştile de la coafor se numără 
„Hrăneşte-ţi mintea numai cu gânduri înalte, pentru că nu vei 
ajunge niciodată mai sus decât gândeşti“, „Schimbă felul în care te 
uiţi la lucruri şi lucrurile la care te uiţi se schimbă“, „«Încere» este 
unul dintre cuvintele cu care ne autoprogramăm pentru eşec. Eşecul 
acțiunii «încercate» este urmarea comenzii «încerc»“ şi, favorita 

publicului, „Cauza principală a nefericirii nu este niciodată situația, 
ci gândurile legate de ea. Fiţi conştienţi de gândurile pe care le 
gândiţi. Separaţi-le de situație, care este întotdeauna neutră. Este 
ceea ce este!“. 


pc 


„Doctoria n-o s-o iau 


Dintr-un link în altul şi dintr-o panglicărie în cea de alături, cei 
care, neputând să se mintă singuri pe gratis, acceptă să se lase 
mințiți de alții contra cost ajung şi la aşa-numitul „Program Geniu“ 
al lui Florin Alexandru, care se recomandă drept „analist 
comportamental şi autor de bestseller, specializat în inteligență 
emoțională, analiza credibilității şi recunoaşterea expresiilor 
faciale“. Florin Alexandru filozofează cu aplomb despre „Iubirea de 
sine prin acceptare“. Şi o fi venind ea, pofta, mâncând, dar tot 
trebuie s-o stârneşti într-un fel. Or ce metodă mai bună decât 
primele fraze ale acestei lecţii de automotivare pentru şubrezi şi 
naivi? Adică: 


„Suntem foarte buni reparatori şi uităm că ne-am născut să construim, să creăm 
Universul în care trăim. 

Observ zi de zi la mine cum mă rezum la a repara şi cum văd că uneori sunt atât 
de prins cu reparatul, că uit ce sunt. 

Mă trezesc că fac eforturi în a reconstrui relaţia cu fiul meu, relaţia cu părinţii 
mei, relaţia cu partenera sau alte relaţii. 

Şi asta pentru că îmi las creierul să alunece şi să stea în trecut, adică la cum era 
relaţia odată. 

Trecutul există pentru a îl observa şi a înţelege prezentul dacă este de înţeles, pe 
când viitorul este acolo şi poate să aştepte, că negreşit vom ajunge la el. 

Uit adesea că doar prezentul este important şi doar prezentul este cel ce ne 
împlineşte. 

Astfel că eu caut să duc relaţia spre ceva şi arareori observ că o relaţie se poartă 
singură către destinaţie acum, singura care contează, după cum spuneam. 

Facem eforturi să tot ducem relaţiile undeva, dar oare sunt de dus, sunt de purtat 
spre ceva sau ele se manifestă în funcţie de ceea ce suntem noi? 

Observ că anumite relaţii există parcă înainte de a cunoaşte persoana respectivă, 
iar altele au nevoie de a le alimenta tot timpul cu energie, că parcă se consumă 


înainte de a începe.“ 


Vorba lui Dan Andrei Aldea din Noi nu ne temem: (pe versuri de 
Marin Sorescu): „Au! Au! Au şi au! Doctoria n-o s-o iau!“ 

Cine iese vătămat din contactul cu „lubirea de sine prin 
acceptare“ are câteva metode de refacere. Cea mai simpatică — nu 
se ştie şi dacă cea mai eficientă — e pusă la dispoziţie de un grup de 
ieşeni entuziaşti, care alcătuiesc Longeviva Therapy. Metoda poartă 
un nume suav ca un tril de ciocârlie: „Echilibrarea energetică prin 
piramida plasmatică“. Teoria e aici mult mai complicată decât 
practica. În teorie, piramida plasmatică se realizează dintr-un 


material nanoconductor şi dispune nu doar de lămpi magrav, ci şi de 

un regulator de frecvenţe care „amplifică procesele regeneratoare 
specifice bine cunoscute ale efectului de piramidă“. (Nu se ştie dacă 
şi piramida din faţa Luvrului are aceleaşi proprietăți; dacă da, 
înseamnă că Mona Lisa se reface miraculos, fără intervenția 
specialiştilor în restaurare.) În practică, echilibrarea amintită 
înseamnă de fapt să te întinzi sub un schelet piramidal — un fel de 
cort care are doar cadrul metalic, nu şi pânza. Entuziaştii de la 
Longeviva Therapy nu precizează cât anume trebuie să stai la 
orizontală. O oră? Mai puţin? Mai mult? Mister. Cu siguranţă însă 
că merită osteneala (de fapt, leneveala). Piramida împleteşte puterea 
bunului Dumnezeu cu fişa genetică a lui Benjamin Button. Altfel 
spus, te întinzi pe banchetă bătrâior, reumatic şi cu o liotă de alte 
beteşuguri, şi te ridici sănătos tun, oxigenat, întinerit şi gata de sex, 
drugs and rock'n roll. La vederea acestei „celei mai bune versiuni 
ale tale“ (Celine Dion!!! Celine Dion!!!), toate peţitoarele plăcerii 
care te asediază cu e-mailuri conținând invitaţii la rut vor exclama 
într-un glas: „Fii un taur în pat!“ 

Marea problemă a academicienilor noştri — indiferent de oraşul 
de reşedinţă şi de specializare — rămâne ortografia. Oricare ar fi 
domeniul de referinţă, de la coaching la educaţia holistică şi de la 
chakre la aromaterapie, lista boacănelor e uriaşă: „cunoştiinţe“, 
„Vom revenii“, „copii noştrii“, „dezastros“, „vă ve-ţi da seama“, 
„asumăţi identitatea ta“ etc. Nu lipseşte nimic din ghidul 
corigentului la română. 


Câte Stele sunt pe cerul academic 


Tot o Academie de Slăbit conduce şi doamna Stela Maria Trif, 
membră a şcolii clujene de pierdere a kilogramelor. Cine deschide 
pagina de Facebook a Academiei pricepe imediat diferenţa dintre „a 
slăbi“ şi „a se slăbi“. Instituţia Stelei Maria Trif nu se ocupă doar de 
diete, calorii şi soluții pentru o alimentaţie echilibrată. Ea are şi un 
je ne sais quoi motivaţional, care o face să lanseze mesaje pios- 
optimiste („Începe fiecare zi cu un zâmbet pe faţă“ sau „În aceste 
vremuri tulburi, nu cămările trebuiesc [sic/] umplute cu mâncare, ci 
trebuie să umplem cerul cu rugăciuni“) şi să pătrundă destul de des 
pe teritoriul unei alte academii: cea de coaching a Loredanei Latiş. 

Nu-i vorbă, doamna Latiş răspunde cu aceeaşi monedă. Într-un 
material care poate fi văzut pe YouTube, ea desluşeşte felul cum a 
reuşit să slăbească şaisprezece kilograme în şase luni: „Am lucrat 
cu traumele mele, de care ştii deja, m-am vindecat şi m-am iertat. 
Asta a durat muuult timp“. Lauda de sine nu e în acest caz doar o 
formă de autorăsfăţ public. După ce Loredana Latiş îl asigură pe cel 
care citeşte că „te iubesc cu inima“ (încă există loaze care cred că 
poţi iubi pe cineva cu pancreasul, cu monturile sau cu epiglota), 
vine şi miza reală a mărturisirii: „Te aştept la curs, unde vom intra 
în profunzimea acestor mecanisme de autocunoaştere — Cursul de 
Relaţionare Sănătoasă prin Analiza Tranzacţională din 17-21 aprilie 

2019, Bucureşti şi Online“. Theres no free lunch, even if you plan 
to lose weight. Sau, cum cânta Constantin Tănase într-un cuplet, 
„Interesul poartă fesul, / E proverbul musulman, / Fesu-i fes, dar 
interesul / Eeee ameeeericaaaan“. 

La rândul ei, Stela Maria Trif valsează derutant între intenţie şi 
concretizarea ei. Abordarea dumisale e din capul locului nedreaptă, 
aşa cum stă scris într-o — zi-i pe nume — mission statement plasată 
în capul paginii de Facebook a Academiei. După o manevră de 
captatio integratoare — „Academia de Slăbit, fondată şi coordonată 
de Stela Trif, este o platformă online din România care oferă 
produse şi servicii pentru slăbit şi îmbunătățire a sănătăţii, printr-o 
abordare integrativă, de la fizic, la minte, la spirit“ —, fondatoarea 
virează discriminator: „Ajut doamnele şi domnişoarele să-şi 
remodeleze silueta şi implicit să arate mai bine“. Er nous, les 
hommes? îţi vine să te întrebi, lăsat sur ta soif. Cu noi ce se 
întâmplă? Rămânem îngropaţi în troiene de grăsime? Suntem mai 
departe lipidinoşi? Nu avem nici o şansă să ieşim de pe „drumul de 
costiță““? E nedrept, e scandalos, e — vorba unui voievod al caşului 
şi al cash-ului — „sfidător la cer“. Câtă dreptate avea Iglesias ăl 
bătrân când fixa rostul sexelor pe lume, cu mult înainte de marea 
amestecare: Vous les femmes, vous le charme / Vos sourires nous 
attirent et nous desarment / Vous les anges, adorables / Et nous 
sommes, nous les hommes, pauvres diables. 

Dar până la urmă să nu vă pară rău, obezii mei. Să nu lăcrimaţi 
de frustrare, burțile mele bipede. Să nu bombăniţi, şifonierele mele 
cu buric. N-aţi pierdut mare lucru. Academia de Slăbit tratează doar 
tangențial tehnicile de aplatizare a pântecului şi de dispariție a 
colăceilor. Pe Stela Mania Trif tot spre coaching o trage aţa. E 
firesc, într-un fel. E domeniul unde, oricâte banalități ai spune, tot 
te vei alege cu recunoştinţă, emoticoane cu pupici (ba chiar pupicei) 
şi declaraţii de iubire. Mai ales când îţi pricopseşti elevele cu lecţii 
de viaţă de genul: „Când te trezeşti, numără-ţi toate lucrurile cu 
care ai fost binecuvântată, uită-te la toate lucrurile pozitive pe care 
le ai în viaţa ta. Exersează mulţumirea! Mulţumesc! Mulţumesc! 
Mulţumesc! Sunt recunoscătoare pentru tot ce am şi apreciez asta 
mai mult ca niciodată“. 

Ştiţi ce înseamnă primele măsuri — Pam-pam-pam- paaaaam! — 
din „Simfonia destinului“? E-me-ti-raaaaal! 


Vizigotul Turmeric şi meditaţia cu căşti 


Sigur, din când în când Stela Maria Trif lansează şi câte o 
invitație la orgasmul gustului: „Ce zici de o supă cu turmeric?“ 
Numai că asta e mai degrabă excepţia decât regula Academiei de 
Slăbit. Norma pare s-o dea preocuparea fondatoarei şi a ajutoarelor 
ei pentru toaleta mintală a celor care (contra cost, să nu uităm) vor 
să fie — Celine Dion!!! — „cele mai bune versiuni ale lor însele“. 

Pesemne că ăsta e motivul pentru care Stela Maria Trif se lasă 
admirată în ceea ce singură numeşte „Rutina de dimineaţă“. Adică: 


„În timp ce îmi beau energizantul natural, ascult un podcast de afaceri sau blueprint, 
sau citesc ceva care îmi va ascuți abilităţile de antreprenor, citesc câteva mantre etc. 

După ce am făcut asta timp de 10-12 minute, deschid Evernote şi scriu o 
declaraţie de afaceri. Acest lucru este ceva ce am de gând să pun în aplicare în 
afacerea mea sau ceva ce tocmai am învăţat că pot aplica. 

Apoi îmi pun căştile şi meditez timp de zece minute. 

M-am luptat ani de zile fără să meditez în mod constant. 

Lucrez la diferite tehnici pentru a rămâne într-o stare calmă... un alt mesaj 
despre asta în viitor. 

După zece minute de meditaţie, scriu cam cinci minute, uneori zece minute, 
«recunoştinţă». 

Apoi fac şapte minute de exerciţii deocamdată... 

Apoi beau o băutură superverde. Superdelicioasă! 

Trimit apoi două mesaje pentru a intra în legătură cu cineva din viaţa mea. 

De obicei este recunoştinţă, dar uneori este doar pentru a mă conecta şi a 


consolida relaţia.“ 


Impresionant. De-a dreptul impresionant. Cine credea că poate 
slăbi fără să deschidă Evernote şi să scrie o declarație de afaceri 
află acum în ce eroare a trăit. lar cine se întreabă cum puteau să 
mediteze înţelepţii de acum cinci sute de ani fără căşti primeşte în 
fine răspunsul edificator: NU puteau. Totul era o farsă, o amăgire de 
două parale. N-ai căşti, nu meditezi, astăzi o ştie toată lumea. 

„Rutina de dimineaţă“ a Stelei Maria Trif e foarte aproape de 
perfecţiune. Ca s-o atingă într-adevăr ar fi nevoie de un singur 
lucru: ca fondatoarea Academiei de Slăbit să scrie — cinci minute, 
zece, eventual o jumătate de zi — „impostură* în loc de 
„recunoştinţă“. În fond, e un cuvânt mai scurt. Mai nimerit în 
context. 

Şi mare atenție. Se aude că superverdele de Paris e 
superotrăvitor. 

Bun, stop răutăţilor gratuite. Buna intenţie a Stelei Maria Trif se 
vede de la o poştă electronică, deşi felul în care foloseşte doamna 
academician mai mult ca perfectul e mai puţin decât perfect. Poate 
că n-ar fi rău ca, în loc de „recunoştinţă“, de „impostură“ sau de 
„făcusei“ (specialiştii numesc acest timp verbal „mai mult ca 
perfectul simplu“), cuvântul de scris cinci minute, zece, eventual o 
jumătate de zi să fie „făcuseşi“. În felul ăsta, fondatoarea 
Academiei de Slăbit va fi mai credibilă când ne va chema s-o 
însoţim în drumul spre piscuri, aşa cum face într-o postare din 24 
mai 2020: „Treaba mea nu este să salvez pe nimeni. Treaba mea 
este să conduc prin exemplu şi să arăt cum mă salvez. Poţi să mă iei 
de mână şi să vii cu mine, dar nu voi implora sau să aştept pe 
nimeni (da, chiar aşa). Tot ce voi spune este că am încercat să-ţi 
spun. Ne vedem în vârf sau deloc“. 

E greu să nu te gândeşti la replica lui Charles din povestirea lui 
Salinger: What did one wall say to the other wall? Meet you at the 

corner. Şi, da, e de presupus că doamna Trif îşi traduce singură din 
engleză în română textele  inspiraționale,  expiraţionale, 
respiraționale, conspiraţionale, constipaţionale şi transpiraționale pe 
care le pescuieşte din cărți şi de pe site-uri. Una dintre formele 
urechismului e să ştii aproximativ o limbă şi să te comporţi de parcă 
ai şti-o în fibra ei intimă. Că este aşa o confirmă postarea lirică din 
18 mai 2020 a Stelei Maria Trif, cu aproape o săptămână înaintea 
declarației de nesalvare. Rog, păstraţi părul de pe mâini nezbârlit. 
Prin urmare: 


„Pentru un minut, 
Plimbă-te afară, 
Pauză, respiră, 
Stai în tăcere... uită-te în sus la cer 
Şi contemplă cât de uimitoare este viaţa cu adevărat... 
Nu încetează să uimească 
Darurile care ni se dau 
În fiecare zi şi în fiecare noapte! 
Şi tocmai când mă gândeam... 
Ziua mea nu se putea mai incredibilă decât atât 
Dumnezeu ridică mereu braţul său 
Şi livrează această lună spectaculoasă de flori! 


Morala poveştii: 


Niciodată să nu subestimezi gloria lui Dumnezeu şi darurile care sunt acolo 


peste tot în jurul tău.“ 


Morala moralei: „Daolică dodă, pe-aici calcul mă mănâncăăăă“ 
(„pentru un minut“). 

Ah, aceste permanente alunecări în malițiozitate. Ah, aceste 
nedemne cârcoteli. Ah, aceste irepresibile tentaţii. Zău, nu e de râs. 
Cu atât mai mult cu cât râsul îngraşă, conform înţelepciunii 
populare. Şi cum, Doamne iartă-mă, să te îngraşi asistând la 
lucrările unei Academii de Slăbit? 

(E o întrebare parşiv-retorică. Am văzut deja cum, când am scris 
Jurnalul alimentar în care un alt expert îşi îndemna elevii să-şi 
treacă pe hârtie obiceiurile, preferinţele şi piedicile ivite în calea 
fericirii gastronomice.) 

Wellness, my goodness! 

În România, wellnessul e unul dintre cuvintele-fetiş ale ultimului 
deceniu. E şi păcat să-l traduci. „Stare de bine“ nu redă întru totul 
această noţiune pe care mulți o echivalează expresiei-clişeu „a te 
simţi bine în pielea ta“. În ce mă priveşte, îmi vine să traduc 
„wellness“ prin „nessul din fântână“, dar mă tem ca nu cumva să fiu 
luat în serios. Fiind un domeniu în care bătutul câmpilor poate 
atinge proporții cosmice, wellnessul preocupă mulți flaşnetari ai 
scenei publice şi ai mediului online. Stela Mana Trif îl pune în 
relație cu un alt pilastru al şarlataniei, despre care va fi vorba în 
capitolul următor: detoxifierea. Orice om care vrea binele semenilor 
trebuie să aibă un deget în plăcinta detoxului (asta, onorat auditoriu, 

e o calchiere intenționată a expresiei to have a finger in the pie). 
Academia de Slăbit a doamnei Trif vrea să populeze România nu 
doar cu doamne suple (domnii, reamintesc, sunt excluşi de la 
porție), ci şi cu beneficiare ale enormei potlogării care este 
detoxifierea. Prin urmare, argintul viu care conduce Academia fără 
să piardă din vedere felul în care „Dumnezeu ridică mereu braţul 
său“ le propune celor interesate un test de trei minute în care să-şi 
verifice nivelul toxinelor din corp. Propunerea vine însoţită de un 
semn de exclamare, care anunţă şuvoiul semnelor de întrebare: 


Eşti lipsită de energie? 

Te simţi obosită mai tot timpul? 

Ai probleme de concentrare? 

Ai dureri frecvente de cap sau spate? 

Cântăreşti prea mult sau prea puţin? 

Mănânci prăjit, prea gras sau mâncare procesată? 
Te simţi balonat după masă? 

Suferi de constipaţie sau diaree? 

Ai insomnii? 

Te trezeşti obosită şi cu migrene? 


Mănânci prea mult dulce sau prea sărat? 


!! Dacă ai răspuns cu „DA“ la mai mult de trei întrebări, nivelul toxinelor din corpul 
tău sunt (da, nivelul sunt, ce vă mirați, suntem la Academie) pe cale să-ţi 


compromită sănătatea! 


Iată 9 beneficii pe care le vei simţi în doar 9 zile pentru un 9 TU (încă o dată, da, la 
Academie numeralul invariabil „nouă“ are forma de masculin „nou “), mai energic, 
mai sănătos, mai uşor: 

1. O energie debordantă pe tot parcursul zilei. 

2. O curăţenie/detoxifiere la nivel celular a întreg organismului (sic/). 

3. Un somn odihnitor şi de calitate. 

4. Aspectul pielii şi a (deh, Academie) părului îmbunătăţit vizibil. 

5. Reglarea tranzitului intestinal. 

6. Asimilarea nutrienţilor din hrană. 

7. Reglarea funcţiilor ficatului. 

8. Remodelare corporală... ştiţi voi, acele kilograme şi centimetri care parcă nu 
mai vor să se ducă! 


9. Restart al întregului organism! 
#detox 


Cum ajungi din iadul constipației în raiul energiei debordante şi 
din infernul  migrenelor în paradisul somnului odihnitor? 
Bineînţeles, asigurându-ţi tratamentul cuvenit prin plata unei sume. 
Remember, there s no free lunch, distinguished bunch. 


Un strop de toxifiere. Indiană 

Of, ce ţi-e şi cu sumele astea. Mai mult, ce ţi-e şi cu 
coincidenţele astea de nume. Şi de oraşe. 

Tot Stela Maria Trif se numeşte persoana care, nu tocmai 
academic, importă cu ani în urmă aparatură medicală contrafăcută 
din India şi o instalează în câteva spitale din Cluj. Prinsă „cu ocaua 
mică în sac“, Stela Maria Trif îşi recunoaşte fapta, în ideea că ar 
putea primi o pedeapsă mai uşoară. Ceea ce se şi întâmplă. Instanţa 
o condamnă pe Stela Maria Trif la doi ani şi cinci luni cu 
suspendare, după pronunţarea unei sentinţe inițiale de doi ani şi trei 
luni cu executare. Judecătoarea care decide condamnarea cu 
suspendare se numeşte Nora Boiciuc. 

De multe ori faptele te ajung din urmă şi te lovesc peste glezne. 
Faptele Stelei Maria Trif sunt rezumate de ediția clujeană a site-ului 
Ziare.com pe 24 octombrie 2012 după cum urmează: 


„Aparatură medicală fabricată în India, vândută spitalelor cu eticheta de Italia. 
Procurorii din cadrul Direcţiei Naţionale Anticorupţie — Serviciul Teritorial Cluj au 
trimis-o în judecată pe Stela Maria Trif, reprezentant al Redox Lab SRL Cluj- 
Napoca, sub acuzaţia de înşelăciune şi instigare la fals în declaraţii. În acelaşi dosar 
a fost trimisă în judecată şi firma acesteia, care s-a angajat, în fals, să furnizeze 


echipamente medicale către mai multe spitale.“ 


Frauda se face, cum şade bine unui obraz subțire, din fonduri 
europene. Cu aceste fonduri Stela Maria Trif achiziţionează 
echipamente medicale din domeniul hematologiei, cărora le 
falsifică certificatele de origine pentru a părea fabricate pe teritoriul 
Uniunii Europene. În fond, India şi Italia încep şi se termină cu 
aceeaşi literă. lar vântul globalizării bate din ce în ce mai tare. 

Cine e curios să afle mai multe amănunte despre spiritul de 
inițiativă infracțională al Stelei Maria Trif (apropo, pe când un pic 
de coaching în domeniu?) poate deschide ediția din 17 iulie 2017 a 
Gazetei de Cluj, din care va afla întreaga poveste. Mai jos, câteva 
pasaje edificatoare: 


„În 2008, Ministerul Sănătăţii a fost beneficiarul unor fonduri europene 
semnificative, alocate prin Programul PHARE, pentru utilarea cu aparatură 
modernă şi performantă a spitalelor din România. Ca urmare, Ministerul Sănătăţii, 
împreună cu Ministerul Economiei şi Finanţelor, a demarat procedura de licitaţie 
deschisă pentru mai multe programe, obiectul uneia dintre licitaţii fiind 
achiziţionarea de echipament medical diferit pentru diferite proceduri de la Centrele 
sangvine din ţară. SC Redox Lab SRL, societatea Stelei Trif, a fost desemnată 


câştigătoare, având oferta cea mai avantajoasă. 


Procurorii arată că, după ce a participat la licitaţia organizată de Ministerul 
Sănătăţii, în cadrul căreia a ofertat echipamente medicale de înaltă performanţă de 
producţie italiană, ale firmei KW Apparecchi Scientifici SRL, la un preţ 
supercompetitiv, care i-a asigurat câştigarea licitaţiei, Trif Stela şi-a pus angajaţii să 
identifice un alt producător pentru aparatura respectivă. Aşa a ajuns la firma indiană 
Raja Enterprises, de la care a cumpărat 65 de aparate medicale de o calitate net 
inferioară celei ofertate, care nu prezenta nici pe departe specificaţiile tehnice şi nici 


pe cele care prevedeau ca marfa să provină în mod obligatoriu de pe piaţa 

comunitară. Pentru a crea aparenţa de produs original, producătorii indieni au 


aplicat pe aparate sigla societăţii italiene Apparecchi Scientifici. [...] 


Odată aleasă firma care urma să producă aparatura, Trif Stela şi-ar fi trimis câţiva 
angajaţi la faţa locului, în India. Ajunşi acolo, aceştia au găsit «într-o mahala din 
India un garaj insalubru, prin faţa căruia se plimbau nestingherite, prin praf, 
animale sălbatice, maimuțe şi bivoli sălbatici. La interior, oameni desculți, pe 
jumătate dezbrăcaţi, care lucrează cu mâinile goale sau cu unelte rudimentare», 


după cum se arată în rechizitoriu. [...] 


Procurorii susţin că, odată aparatura ajunsă în ţară, Trif Stela şi-a determinat 
angajaţii să falsifice documentele de calitate, pentru a putea obţine certificarea de la 
Camera de Comerţ şi Industrie a judeţului Cluj. De asemenea, a dispus întocmirea 
de acte (declaraţii şi facturi) care să ateste, în fals, achiziţionarea aparatelor de la 


firma italiană, precum şi calitatea şi conformitatea acestora. 


La scurtă vreme după livrare, reclamaţiile referitor la defecţiuni de funcţionare a 
aparatelor au început să curgă. Pentru remedierea defecţiunilor, echipele de 
depanare ale societăţii Redox Lab se deplasau la unităţile medicale pentru 
intervenţii tehnice. În scurt timp acestea au fost depășite de situaţie, deficienţele 
raportate fiind mult peste capacitatea de întreţinere a societăţii, deoarece în perioada 
imediat următoare livrării s-au raportat peste 150 de deficienţe, fapt care a 


determinat reacţia autorităţilor. [...] 


Pentru marfă în valoare de 123.900 de euro, patroana firmei Redox Lab a facturat 
către Ministerul Sănătăţii suma de 355.344 de euro, vizând în acest fel un câştig de 
peste 150%. Sumele facturate nu au mai ajuns să fie încasate, deoarece la foarte 
scurtă vreme după livrare beneficiarii aparaturii medicale au sesizat deficienţe 
majore în funcţionare, apărute încă de la prima utilizare. Aceştia au sesizat 
Departamentul de Luptă Antifraudă DLAF, organism abilitat pentru investigarea 
modului de implementare şi de finalizare a proiectelor finanțate în România, 
investigaţie din care a rezultat un raport de fraudă şi care a avut drept urmare 


demararea anchetei penale de către procurorii DNA Cluj.“ 


Aşa arată omul care promite astăzi regenerare şi echilibru pentru 
preţul corect. Întrebarea e cum a dormit noapte de noapte Stela 
Maria Trif ştiind că săvârşise o infamie care ar fi putut periclita 
vieți omeneşti? A avut „un somn odihnitor şi de calitate“? Şi cum 
doarme acum, când oferă reţete ale succesului, deşi poartă pe umăr 
o floare de crin? 

O altă întrebare, pentru noi, ceilalți: Mai ţineţi minte că a existat 
cândva o publicaţie cu titlul Academia Infractorilor? Ba chiar şi un 
Almanah Infractoarea? 


„Avem şi aaaaaalte noutăţi în interior“ 
În vitrina unei prăvălii dobrogene din interbelic coexistau 
coloniale şi statuete, țigări şi lumânări, bijuterii ieftine şi obiecte de 


pasmanterie, pachete de cărți de joc şi brichete. Nu se putea ghici 
un criteriu anume de amenajare a vitrinei. Totul părea rodul 

hazardului, însă nu exista centimetru pătrat pe care să nu se afle 
ceva. Impresia de abundență persista chiar şi în situaţiile când 
clientul nu găsea lucrul dorit. După ce-l lăsa să scruteze vitrina timp 
de un minut, maximum două, proprietarul îşi lăsa băiatul de 
prăvălie la tejghea, ieşea cu paşi siguri şi îşi aborda clientul cu 
aceeaşi formulă: „Avem şi aaaaaalte noutăţi în interior“, cu o 
lungire a lui „alte“ menită să sugereze inepuizabilul ofertei. La fel 
stau lucrurile şi cu vitrina academică a României de azi. Şi ar fi 
nedrept ca, vrăjiţi de felul cum mulg academiile de slăbit ugerele 
naivităţii, să trecem sub tăcere aportul altor academii la propăşirea 
naţiei. Ele nu au anvergura instituţiilor fondate de Loredana Latiş 
sau de Stela Maria Trif, dar merită să fie evocate. 


Beauty and the Best 


Una dintre ele este Academia de Beauty a Georgianei Codincă. 
Poftim? De Frumuseţe? S-o credeți voi. E de Beauty, să fie clar. 
Nu-i contraziceţi pe semidocţii care umplu oraşele cu maimuţăreli 
fals cosmopolite. Nu le puteţi scoate din cap („nici cu forcepsul“, 
vorba unei gânditoare ziga-zaggate) năzbâtia că „Beauty Salon“ 
înseamnă „salon de frumuseţe“ nici dacă-i puneţi să doarmă cu 
dicţionarul englez-român sub pernă. E plin oraşul — dar ce zic eu, 
oraşul? e plină ţara — de firme din categoria „Swiss Optic“ sau 
„Make-up Salon“, care nu semnalează altceva decât ţopenia 
impermeabilă a naşilor/naşelor. Revenind, Academia de Beauty a 
Georgianei Codincă ţine cursuri de — ați ghicit — beauty. De altfel, 
invitaţia fondatoarei te întâmpină de când deschizi site-ul: „Ie 
invităm să înveţi de la cei mai buni! Înscrie-te la cursurile de beauty 
şi devino şi tu cel mai bun“. 

Nu sunt puţine cursante, iar suma de plată pentru curs — 3.500 de 
lei — nu e tocmai mică. De ce să te gândeşti totuşi la bani? De unde 
atâta mercantilism şi arghirofilie? Importantă este până la urmă 
bucuria absolventelor care au deprins, „într-o locație somptuoasă“, 
date fundamentale despre „conturing şi strobing“, despre „banana 
închisă şi banana deschisă“, despre „machiajul arăbesc şi machiajul 
pin-up (cat eye)“. lar aprecierile absolventelor sunt sugestive, 
începând cu etern pateticul „Mulţumesc pentru că exişti“ (Clara 
Lărgeanu), trecând prin „Tot ce voi ajunge în timp va fii datorită 
ție“ (Magda Rgo) şi sfârşind în apoteoză cu declaraţia de dragoste a 
Monicăi Hojbotă: 


„Faptul că am ales Academia de Make-Up (păi nu de Beauty?) Georgiana Codincă 
nu mă face decât să fiu super happy. [...] Timpul a trecut parcă prea repede, iar 
acum uite-mă la final... dar orice sfârşit are un început, iar datorită ţie, începutul 


meu va fi cum se cuvine: Divine! Pupicei cu sclipici!“ 


Cu ochi şi cu sprâncene 

Tot o academie are, dacă nu ştiaţi, şi Elena Copăceanu. Ea se 
cheamă, într-un desfrâu al fanteziei, Academia Elena Copăceanu, 
semn că ideile bune — „inspiraționale“, conform ultimelor goange 
de vocabular — circulă repede: editura lui Pavel Coruţ se numeşte 
Coruţ Pavel (probabil din rațiuni de simetrie). Piesa de rezistenţă a 
Academiei Elena Copăceanu este un „Curs masterclass îndepărtare 
tatuaje sprâncene“ din care cuvintele de legătură au fost izgonite, 
urându-li-se „călătorie sprâncenată“. Mai puteţi audia, în înaltul for, 
un curs masterclass de tehnică powder, un curs masterclass de 
micropigmentare buze, unul de microblading şi unul de 
microneedling (atenţie, deşi cursul e despre micro, taxa e mai 
degrabă macro). Când vine vorba de aplicarea în practică a 
noţiunilor însuşite la cursuri, un disclaimer discret anunţă că 
„Rezultatele nu sunt garantate şi pot varia de la caz“. Te trezeşti, 
altfel spus, că ridici sprânceana sau că rămâi cu buza mult mai 
umflată decât e cazul. Asta nu înseamnă că nu există absolvenţi 
fermecaţi şi aici. Există şi pot fi găsiţi la secțiunea „Poveşti de 
succes“, unde Cristina Delcaru, de exemplu, ne face părtaşi la o 
destăinuire lirică: „Am iubit întotdeauna sprâncenele pentru că le- 
am înţeles importanţa“. 

Există şi alte iubitoare de sprâncene — tot fondatoare de academii, 
desigur. Pe coama aceluiaşi val englezesc, Maria Păuna deţine 
Maria Păuna Academy, probabil spre a-i ilustra Elenei Copăceanu 
handicapurile limbii române în propria ţară. Cu peste trei ani şi 
jumătate în urmă, pe site-ul www.raportmonden.ro („scandalos de 
adevărat“, după cum se împăunează), Mirela Dinică scrie 
următoarele: „În ultimii ani, Maria Păuna şi-a asumat rolul de 
pionier şi evanghelist al Artei Dermopigmentării, reuşind prin 
demersuri de cercetare, educaţie şi legislație să pună România pe 
harta internaţională a machiajului semipermanent“. Fireşte că harta 
e internaţională, Mirela Dinică. România nu avea cum să fie pusă 
pe propria ei hartă, pe care o ocupa deja integral. Sigur, amănuntul 
se pierde în umbra formulei  „evanghelist al Artei 
Dermopigmentării“, demnă de suprarealismul religios. 

Academia Naţională de Micropigmentare Nouveau Contour se 
distinge prin două lucruri de colegele ei de mai sus: caracterul 
național şi virajul spre franceză, neobişnuit într-o vreme când la 
putere se află tirani de tip beauty, fashion, strobing, cat eye etc. 
Aproape că nu mai are importanţă ţara de provenienţă a aparatelor 
Nouveau Contour: ei bine, nu, nu e Franţa, e Germania. 

La rândul ei, Academia Simetric este — pe româneşte vorbind — 
de Beauty şi de Business. Cunoscătorii şi mai ales cunoscătoarele 
susțin că abia aici se atinge apogeul micropigmentării şi al 
microbladingului, cu atât mai mult cu cât în 2008 Larisa Tănase, 
fondatoarea Academiei, s-a specializat şi în micropigmentarea 
areolei mamare. Cum s-ar zice, ţâță de mâţă. Mereu în căutarea 
originalității, Larisa Tănase se distinge în lumea circumflexelor de 
păr prin inventarea conceptului de „sprâncene fericite“, a căror 
condiţie vecină cu beatitudinea se răsfrânge, zice-se, şi asupra 

posesoarelor. Ai sprâncene fericite, eşti tu însăţi fericită — iată 
ecuaţia fericirii, aşa cum se regăseşte ea chiar pe site-ul Academiei. 
Dovada fericirii transmisibile de la sprânceană la om e prezentată 
într-o serie de fotografii ale unor persoane care au trecut prin 
salonul de înfrumusețare al Larisei Tănase. Prima dintre ele este a 
Prințesei Lia, a cărei studiere te trimite cu gândul la o sumedenie de 
sentimente, numai la fericire nu. Şi, fiindcă mai mult ca sigur există 
cârcotaşi care glosează despre sprâncenele maniaco-depresive, 
sprâncenele isterice şi sprâncenele ciufute, fondatoarea Academiei 
Simetric, un „vizionar al dermopigmentării în ultimii treisprezece 
ani“, se grăbeşte să desluşească — tot pe site — esenţa fericirii din 
sprâncene: „Sprâncenele trebuie să fie întotdeauna fericite, nu triste. 
[...] De-a lungul istoriei, sprâncenele au fost supuse modei, iar 
femeile le-au stilizat în funcție de standardele de frumuseţe ale 
vremii. Indiferent de trend, în majoritatea cazurilor, codiţa 
sprâncenelor a fost poziționată în Jos, tristă. «Sprâncene Fericite» 
înseamnă sprâncene realizate corect prin tehnica, forma şi culoarea 
potrivite fizionomiei şi morfologiei, şi care vor avea întotdeauna 
codiţa ridicată, ceea ce sugerează un zâmbet“. 

Hm, hm. Şi masca lui V din V for Vendetta e zâmbitoare, dar ştim 
bine ce se ascunde în spatele ei. 

Pe de altă parte, cuiva nefamiliarizat cu concepția sprâncenelor 
fericite sintagma în cauză i-o poate evoca pe Kera Caliţa, patroana 
locantei Jariştea şi autoarea unor asocieri care au făcut-o celebră de- 
a lungul şi de-a latul dicționarului gastronomic: „pulpe de curcan 
țanţoşe şi mărgelate“, „sărmăluţe ochioase“, „pastramă de răţoi 
trufaş“ etc. 

Dacă există Academia de Beauty şi Academia de Beauty şi de 
Business, era păcat să nu apară şi Academia Creative Beauty. Ei 
bine, ea a apărut, şi nu oricum, ci „by Hritcu Ana-Maria“. Forul în 
cauză mizează în primul rând pe un „curs stilist protezist de unghii 
false“ şi pe un „curs de gene fir cu fir 1D, 2D şi 3D“. Frumuseţea 
creatoare a acestor cursuri constă şi în felul cum o virgulă prost 
plasată dă naştere unui enunţ autocritic: „Învață protezarea 
unghiilor deteriorate, roase în cadrul cursului 
/StuilistProtezistUnghiiFalse“. Şi, fiindcă unghiile sunt acele 
formaţii cornoase cu ajutorul cărora te zgârii pe ochi când frustrarea 
atinge paroxismul, e momentul ca absolvenţii uneia dintre 
facultăţile cele mai pretenţioase din câte există, Arhitectura, să afle 
că le-ar fi fost suficient un curs de tipul celor menţionate adineauri 
spre a deveni — o, da! — „arhitecţi de unghii“. 

Roxanei Dumitru îi datorăm Start Academy, care nu este, cum ar 
putea crede unii, o înaltă şcoală a tresăririi sau a plecatului din 
blocstarturi în cursele de sprint, ci tot o instituție menită să asigure 
excelența în diverse ramificații cosmetice. Specialitatea zisei 
academii ţine de „tehnica fir cu fir din aparat electric“ (hairstroke). 
Fără a despica fir-cu-firul în patru, trebuie totuşi observat că 
prezentarea Start Academy de pe pagina de Facebook propune un 
adevărat model de proastă exprimare: o ciulama romglezită, 

tributară „caşismului“, cu câte-un dezacord unde se poate şi cu 
virgule presărate ca seminţele pe câmp: 


„Experienţa acumulată de Roxana ca şi make-up artist professional/în profesia de 
make-up artist, a reprezentat o bază solidă în dezvoltarea calităţilor sale de 


technician în dermopigmentare şi evaluator în domeniul PMU. 


Owner şi fondator «Salvează Feminitatea», un proiect umanitar la care au aderat 
toți dermopigmentiştii Start Academy, Associate Partner& Make-up Leader al 
salonului «Le Boudoir — Boutique de Beauté», Partner «Beauty X Herăstrău», 
Owner şi fondator «Eyelash Market». 


Prin tehnica HairStroke sau pigmentarea sprâncenelor în varianta fir cu fir, se poate 


reconstrui o sprânceană, şi totodată se poate obţine naturaleţe şi tridimensionalitate. 


Acest lucru este confirmat de faptul că, Roxana Dumitru este singurul technician 
din România cu cele mai multe REZULTATE VINDECATE ce sunt PREZENTATE 


pec 


în mediul online. Rezultatele vindecate sunt prezentate fără retuşuri şi fără filtre 


Faptul că Ministerul Muncii girează Start Academy nu e de 
mirare. Surprinde, în schimb, girul pe care-l dă Ministerul 
Educaţiei, ai cărui slujbaşi ar fi putut să sugereze efectuarea unui 
periaj minimal (fir cu fir) al textului de pe pagina de Facebook. Pe 
de altă parte, dacă ministrul educaţiei din perioada acreditării era un 
cetățean care credea că „anticipat“ se referă la trecut, lucrurile au o 
explicație. 


Ș.a.m.d. 


Şi, vorba poetului, „Da, mai avem“: 


Academia de Frizerie (nu Şcoala de Frizeri, că sună prost), ba 
chiar şi Academia de Hairstyling; 

Academia de Coafor (uite-aşa!) şi de make-up; 

Academia de Curăţenie; 

Academia de Gătut; 

Academia Bărbaţilor; 

Academia de Ghicit; 

Academia de Biliard; 

Academia Pisicilor; 

Academia Canină; 

Academia Femeilor; 

Academia Jucăriilor; 

câteva Academii de Fotbal. 


Încă nu există o Academie Porno ca atare, deşi la televizor apar 
destui politicieni care sunt buni de membri, dacă nu şi de membru. 
E probabil o chestiune de timp până la rezolvarea problemei. 
Modelul de urmat aici e cel american: Porno Academy — Dirty 
MILF Teacher Has Intense Sex at School with the Principal and a 
Horny Student. Mai cu seamă că, la câţi profesori au pretins 

favoruri sexuale în schimbul unor note mari, va fi coadă, nu glumă, 
la decernarea titlului de Doctor Hormonis Causa. 


Vivant professores! 


Ar fi totuşi nedrept să ignorăm o parte dintre activitățile 
adevăratei Academii Române, spre care lumea priveşte de obicei cu 
admiraţie şi respect. Şi, slavă Domnului, are motive. Unul dintre ele 
ține de decizia preşedintelui loan-Aurel Pop de-a gira şi de-a 
susține Coaliția Naţională pentru Modernizarea României, o 
structură condusă de una dintre cele mai stranii şi mai dubioase 
figuri ale ultimelor trei decenii. Candidat la preşedinţie, gata să 
speculeze o dramă familială ca să-şi atingă ţintele politice, membru 
în zeci de comitete şi comiţii, Alexandru Cumpănaşu — despre el 
este vorba — întreține raporturi excelente cu oameni ca Liviu 
Dragnea, Sorin Grindeanu, Victor Ponta sau Viorica Dăncilă. Cu 
ajutorul şi prin influenţa lor, candidatul la preşedinţie obţine fonduri 
după fonduri şi adună sub umbrela CNMR sindicate şi organizaţii 
patronale, structuri universitare şi reprezentanţi ai turismului etc. 
Din distribuție: Uniunea Naţională a Consiliilor Judeţene din 
România (preşedinte: Marian Oprişan), Asociaţia Municipiilor din 
România (preşedinte: Robert Negoiţă), Confederaţia Sindicală 
Meridian (conducător: Ion Popescu), Federația Poliţiştilor Sed Lex, 
Asociaţia Comunelor din România etc. 

Pesemne că e o chestiune de onoare şi de prestigiu pentru 
preşedintele Academiei Române să-şi târască instituţia în această 
fojgăială suspectă. Pe lângă asta, pe loan-Aurel Pop probabil că-l 
impresionează anvergura lui Alexandru Cumpănaşu. Omul ţine 
cursuri universitare fără diplomă sau vreo altă formă de validare 
academică, dispune de acreditări pe care nu i le recunoaşte nimeni 
ŞI are, în cursa pentru Cotroceni, o prestație care-i aduce 1,53% din 
voturi. Votanţii lui sunt „spartanii cumpănaşi“ — o formulă care 
combină cultura cinematografică a lui Cristian Borcea cu 
originalitatea gândirii caracalene. Alexandru Cumpănaşu se declară 
învingător în alegeri, la fel cum Irakul se declarase învingătorul 
moral în urma Războiului din Golf. Mesajul lui de pe Facebook 
pentru „spartanii cumpănaşi“ confirmă nevoia unei testări 
amănunțite a candidaţilor înainte de înscrierea în cursă: 


„Voi continua să cred în Dumnezeu, voi continua să cred că Dumnezeu are un plan 
cu mine şi cu spartanii cumpănaşi — aşa vă voi numi toată viața, spartanii 
cumpănaşi, pe cei care au pus ştampila pe mine. Suntem sute de mii de nebuni, de 
cumpănaşi, de spartani, care nu s-au dus să voteze ca oile, ci cu o determinare foarte 
mare. Pentru mine, fizic şi psihic, a fost o luptă groaznică, dar în acest moment mă 
consider preşedintele cumpănaşilor şi spartanilor cumpănaşi. Suntem aşa cum 
trebuie să fim, o republică a cumpănaşilor, România cumpănaşilor, România 
spartanilor. Contracandidaţii noştri n-au nici măcar o mie de oameni să se uite la ei, 
nu sunt în stare... sunt nişte prostovani, sunt nişte oameni care n-au nimic de spus. 


Suntem o republică a cumpănaşilor.“ 

Spre lauda lui, consorțiul universitar „Academica Plus“, format 
din zece universităţi, îşi dă seama ce se întâmplă, se raliază 
Consiliului Naţional al Rectorilor şi se retrage din CNMR. 
„Academica Plus“ urmează exemplul consorțiului „Universitaria“, 
care se delimitează de CNMR încă de când află de intenția lui 
Alexandru Cumpănaşu de-a candida la preşedinţie. Citat de 
www.podul.ro, politologul Radu Carp îşi exprimă aprobarea într-o 
postare scurtă pe pagina de Facebook: 


„Salut decizia universităţilor de a se retrage din CNMR. Nu am fost întrebaţi dacă 
am vrea să fim membri. Nu am înţeles niciodată existenţa unui mega-ONG care este 


de fapt o persoană fizică: Alexandru Cumpănaşu.“ 


Se vede treaba totuşi că, în calitate de preşedinte al Academiei 
Române, loan-Aurel Pop nu e descumpănit de lipsa de cumpănă a 
lui Cumpănaşu. Pe de altă parte, faptul că „înaltul for“ se 
înregimentează într-o structură condusă de un om fără echilibru şi 
simţul măsurii e un semn al derivei. Nu e singurul, de bună seamă. 
În rândurile Academiei Române e de găsit în continuare profesorul 
Alexandru Surdu, cunoscut pentru diverse puseuri naţionaliste, 
unele agresive de-a binelea, precum şi pentru o operă de cercetare 
din care se remarcă, în ultima perioadă de creaţie, „pentada“, adică, 
spune academicianul, „numărul de aur al dreptei filozofăni“. 
Dicţionarul limbii române susține că prin pentadă se înţelege „o 
perioadă de cinci zile consecutive“, dar ştim cu toţii că limitările 
unei ediţii de dicţionar pot fi înlăturate la ediţia următoare. În plus, 
unii studenţi încă îşi amintesc înlăcrimaţi de râs cursurile ţinute de 
Al Surdu, precum şi porecla fixată după unul dintre ele: Ab Surdu. 


Vita nostra POSDRU est 


Cu umerii cocârjaţi de cultură, cu milenii de ştiinţă, artă şi 
tehnică în spinare, academicienii români sunt în acelaşi timp 
visători. Clipa li se pare o miză măruntă în raport cu eternitatea. 
Numai că aplecarea spre contemplație şi spre tatonarea 
necuprinsului are uneori rezultate nefericite: mici neglijenţe 
contabile, omisiuni provocate de excesul de lirism oniric, nereguli 
scoase la iveală de un afurisit de control fără acces la imanenţă etc. 
Aşa se întâmplă în 2018, când reprezentanţii Curţii de Conturi fac o 
vizită la Academie şi aştern, fără strop de romantism, câteva 
concluzii, pe care le preia şi ziarul Gândul: 


„Pe lângă existenţa unor erori de înregistrare şi raportare a unor operaţiuni, s-a 
constatat din nou lipsa de acţiune a Academiei Române în privinţa calculării, 
reţinerii şi virării contribuţiilor de asigurări sociale de stat datorate pentru 
indemnizaţiile achitate membrilor titulari, de onoare şi corespondenţi, aspecte 
semnalate şi anterior. Totodată, nu a fost corect raportată în contul de execuţie plata 
contribuţiei pentru concedii şi indemnizaţii datorată de angajator la Fondul naţional 
unic al asigurărilor sociale de sănătate, aferentă anului 2017. Astfel, s-a raportat o 


sumă mai mare decât valoarea plăţilor efectuate, respectiv de 49.000 lei. 

În componenţa contului «Debitori» s-a constatat existenţa unei sume de 95.000 
de lei, reprezentând debit lipsă gestiune. 

De asemenea, nu au fost recuperate plăţi considerate neeligibile, în sumă de 
2.406.000 de lei, aferente proiectului «Ştiinţele socio-umaniste în contextul 
evoluţiei globalizate — dezvoltarea şi implementarea programului de studii şi 
cercetare postdoctorală» — POSDRU/89/1.5/$S/61104. 

În patrimoniul entității există creanţe în sumă de 1.329.000 de lei faţă de bugetul 
de stat şi creanţe în sumă de 486.000 de lei față de partenerii privaţi români şi 
străini, dar şi conturi în afara bilanţului, în sumă de 591.000 de lei, a căror 
recuperare nu mai este posibilă. 

În ceea ce priveşte întocmirea Programului anual al achiziţiilor publice în 
structura legal aprobată, s-a constatat că au fost înscrise în «Programul anual al 
achiziţiilor publice pe anul 2017» lucrări şi servicii care nu au fost achiziţionate de 


instituţie, având valoarea de 775.000 de lei.“ 


Există totuşi o explicaţie pentru care academicienii nu ţin cont de 
conturi. Ochiul lor bate dincolo de frământările zilei, mintea lor 
caută soluții la care simplii muritori nici nu cutează să se 
gândească. Una dintre provocările tehnice de ultimă oră este, cu 
siguranţă, prezenţa staţiilor 5G. Vigilentă şi gata să acţioneze pentru 
binele naţiei, Academia Română publică un comunicat prin care îşi 
asigură căderea în ridicol, chiar dacă îl retrage o zi mai târziu, din 
cauza reacțiilor publice: 


„Oamenii de ştiinţă avertizează că viitoarele staţii 5G vor genera câmpuri 
electromagnetice de cca 100 de ori mai puternice decât cele ale generaţiilor deja în 
funcţiune, dezvoltând practic un ocean artificial de radiaţii milimetrice de înaltă 
frecvenţă (30-300 GHz), cu imens potenţial de risc, pe termen mediu, asupra 


Vieţii.“ 


Cu toți paşii ei greşiţi, cu toate neregulile şi poticnelile ei, cu 
toate ocaziile în care se face de râs, cu toţi membrii ei compromişi, 
Academia Română rămâne un vis pentru o sumedenie de aspiranți 
la glorie. Mulţi vor să-i calce pragul şi să-şi găsească fotoliul. 
Orgoliu? Iluzia faimei? Respectabilitate? Bani în plus? Câte puţin 
din fiecare, probabil. Dar cum să forțezi pătrunderea în Academie, 
când, prin lege şi statut, ea poate să aibă doar 181 de membri titulari 
şi corespondenţi, plus 135 de membri de onoare (Papa Francisc, de 
exemplu), dintre care maximum 40 din ţară? Ce te faci? Cum ajungi 
la locul pe care simţi că-l meriţi? 

Răspuns: nu ajungi. Cu atât mai mult cu cât în noiembrie 2008 
Academia adoptă un regulament pentru primirea de noi membri în 
rândurile ei şi are grijă să precizeze că 


„Unicul criteriu de primire în Academia Română este caracterul de excepţie al 
contribuţiei candidatului în ştiinţă sau cultură (impact asupra domeniului în care 
activează, originalitatea contribuţiilor — într-un cuvânt, excelența în cercetare şi 
creaţie). Reputația naţională şi internaţională a candidatului este un factor important 


în acceptarea unei candidaturi“. 

Statul Paralel în fotoliu 


Totuşi, cum să rămâi „fără coledzi“, mai cu seamă dacă eşti 
politician şi vrei să intri în Academie? Cum să accepţi un asemenea 
afront? Ce-i aia „excelenţă în cercetare şi creație“? Nu se poate şi 
fără? Ba vezi bine că se poate, îndeosebi într-o ţară unde 
ingeniozitatea e folosită atât de bine în scopuri rele. Şi unde sânii 
țării sunt doldora de lapte bugetar. lată, există institute şi asociaţii 
peste care stă praful de două degete, dar care primesc în continuare 
bani de la stat. Există institute — cum ar fi Institutul Român pentru 
Drepturile Omului — unde unii membri nici măcar nu ştiu cine le e 
director. Spre a nu mai vorbi de anumiţi membri care au uitat — se 
poate, cum să nu se poată? — că fac parte din conducere. 

Soluţia e, ca de multe ori, recursul la înţelepciunea populară. Mai 
precis, la expresia „dacă-i stat, stat să fie“. Politicienii nemulţumiţi 
de restricțiile pe care le impune Academia Română iau decizia 
potrivită: ne facem academia noastră. Una sau câte trebuie. De 
pildă, patru. Poftim? Sunt paralele? Şi ce dacă sunt paralele? Adică 
Statul Paralel are voie să funcţioneze, şi noi nu? Halal democrație! 

Sensibil la acest tip de argumente, statul decartează şi împlineşte 
visul de glorie al aspiranţilor. Cele patru academii paralele 
funcționează cu bani de la stat. Cea mai vizibilă dintre ele este 
Academia Oamenilor de Ştiinţă din România, care-i are ca membri, 
printre alţii, pe Ion Iliescu şi Ecaterina Andronescu. Adrian Badea, 
preşedintele acestui surogat academic, cu un salariu lunar brut de 
21.840 de lei, primeşte vizita unui reporter de la Digi 24, care-l 
întreabă: „lertaţi-mă, atunci creăm o academie paralelă, practic?“ 
Răspunsul lui Adrian Badea respiră ştiinţă de carte prin toate 
silabele: „Nu este deloc o academie paralelă. Este o altă academie“. 

Cacealmaua nu se poate face altfel decât cu implicarea financiară 
a statului, mai cu seamă că, până în 2007, AOSR are statut de ONG, 
se numeşte AOS şi nu primeşte bani de la buget. În prezent, aşa-zisa 
academie e finanțată de stat prin lege şi, chiar dacă membrii ei nu 
pot folosi titulatura de academicieni, au parte de celelalte foloase 
ale acestei posturi — în primul rând, foloase financiare, de tipul 
indemnizaţiei de urmaş pentru soţii sau pentru copiii minori. 
Areopagul paralel conţine somităţi în faţa cărora îți sare basca: 
Anghel Stanciu şi Nicolae Robu, Petru Andea şi Ivan Cismaru, 
Şerban Valeca şi Teodor Meleşcanu. Ultimul îi declară aceluiaşi 
reporter curios de la Digi 24 că nu prea ştie cum a devenit membru 
al academiei, dar, dacă tot a nimerit acolo, fie. Mai trebuie spus că 
AOSR are trei surori de acelaşi calibru şi cu aceeaşi sursă de 
finanţare, fiecare cu câteva sute de membri: Academia de Ştiinţe 
Tehnice, Academia de Ştiinţe Medicale şi Academia de Ştiinţe 
Agricole. Semper sint in flore. 

LA CURTEA REGELUI DETOX 


Sinonime la discreție 


Impostura dă din coadă aidoma lui Grivei când se deschide uşa 
măcelăriei. Şi, aşa cum câinele nu pleacă de la măcelar, nici 
impostorul nu se dă dus din locurile unde ştie că va avea mereu un 
os de ros şi o tâmpenie de spus. Şi unde nu-i va amenda nimeni 
aiurelile. Impostura — românească şi nu numai — e consecința 
relativizării. Legea ei de funcționare înlocuieşte competenţa cu 
arbitrarul şi specialitatea cu lăutărismul. În România de azi oricine 
se poate pronunţa pe orice temă şi în orice mediu. Şi, chiar dacă 
votul universitarului la alegeri este egal cu al hingherului, părerea 
expertului n-ar trebui să fie egală cu a diletantului. Dar, ce să vezi?, 
este. Sigur că efectele sunt de obicei neplăcute, dar prea puţini mai 
ştiu atâta latină cât să traducă sublata causa, tollitur effectus în 
română. lar cei care ştiu sunt ignoraţi de alții care sunt, mai bogaţi 
cu o literă, ignoranţi. Printre altele, fiindcă efectul imposturii 
determină uneori creşterea audienței. Şi cum să te opui zeului 
Rating, care plăteşte ratele la bancă şi asigură publicitatea? 

Este oare egală impostura cu şarlatania? De cele mai multe ori, 
da. Numai că lumea a evoluat, aşa că acum metodologia şi 
instrumentarul sunt altele decât în lumea feudală. Circul s-a 
expandat şi el. A ieşit din îngrăditura sau din cortul unde îşi ţinea 
spectacolele şi a ajuns să preia conturul satului, al oraşului sau al 
țării. Să 1 se suprapună, să-l acopere, să i se substituie. Panglicarii 
care odinioară distrau lumea au ajuns astăzi să-i influenţeze 
obiceiurile şi viaţa. Sigur, pe vremuri puteai să deosebeşti iluzia de 
realitate. Ştiai că un om nu se poate hrăni cu flăcări sau cu săbii. 
Ştiai că o batistă nu poate fi preschimbată în porumbel. Ştiai că o 
femeie nu se lasă tăiată în două cu fierăstrăul şi că scamatoria fals 
ucigaşă presupune iuţeală de mână şi nebăgare de seamă. Astăzi nu 
mai ştii. Fiindcă astăzi naivitatea e întreţinută pe toate canalele, iar 
cei care încearcă s-o divulge sunt acoperiţi de corul candizilor care 
adoră să se lase prostiți. 

Dicţionarul explicativ vede în şarlatan „o persoană necinstită, 
care îşi atinge scopurile profitând de naivitatea sau de buna-credinţă 
a cuiva“. Primul sinonim al cuvântului „şarlatan“ este „impostor“, 
ceea ce în mod normal ar trebui să te facă să nu-i mai cauţi şi lui 
definiția. Dacă totuşi o faci, afli că impostorul este, tot după DEX, 
fie „o persoană care caută să înşele, profitând de necunoştinţa sau 
de buna-credinţă a oamenilor“, fie „o persoană care, prin minciuni 
sau prefăcătorie, îşi arogă o falsă identitate (şi competenţă), vrând 
să pară ceea ce nu este“. Deloc de mirare, principalul sinonim al 
cuvântului „impostor“ este „şarlatan“. Asta în condiţiile în care 

„şarlatan“ are oricum o serie lungă de sinonime: „escroc“, „farsor“, 
„panglicar“,  „potlogar“,  „şoltic“, „papugiu“, „pasmarghiol“, 
„şalvic“, „şnapan“. 


Un binefăcător de rău: avocatul Karim 


Prin urmare, lipsa de onestitate şi reaua-credinţă sunt comune 
şarlatanului şi impostorului. Li se alătură, în cele mai multe cazuri, 
intenţia lucrativă. Şarlatanul şi impostorul nu lucrează de amorul 
artei. Prioritatea lor nu e să divulge candoarea semenilor, ci să 
profite de pe urma ei. Dacă şarlatanul de la bâlci voia mai degrabă 
să te distreze decât să te lase fără parale, cel de azi urmăreşte în 
primul rând să-ţi vâre mâna în buzunar. lar pentru asta e în stare să 
promită orice: flaconaşe care te scapă de boli grave, diete prin care 
slăbeşti treizeci de kilograme în două săptămâni, pilule care te 
electrizează şi te erectizează, tratamente cu praf de rocă, întâlniri 
paranormale cu dispăruţii dragi, icoane vindecătoare de Covid etc. 
Calculul e simplu: fiecare bazaconie aruncată pe piaţă va găsi în 
orice caz câteva mii de creduli. (Afacerea Caritas vă mai spune 
ceva? Dar Gerald? Dar Safi? Dar FNI? Dar celelalte inginerii pe 
banii naivilor?) Unii cred din disperare. Alţii, din sărăcie. Alţii, din 
proastă informare. Dar cred. Cu străşnicie. Şi sunt gata să-şi atârne 
ultimele nădejdi de o promisiune frumoasă. 

Două sunt ţintele principale ale şarlatanilor: sănătatea şi banii 
celor vizaţi. Condiţia lor medicală şi prosperitatea. Adică bornele 
unui traseu fericit prin viaţă, la adăpost de îngrijorări şi spaime. În 
ce priveşte buzunarul, şarlatanul român are concurenţi redutabili 
afară. Corespondenţa cu momeli băneşti figurează de peste două 
decenii în repertoriul de profil. Incubatoarele acestei escrocherii 
sunt de obicei africane, deşi au existat de-a lungul anilor şi câteva 
inițiative care au înmugurit în Europa. George Buhnici, fostul 
realizator şi prezentator al emisiunii iLikelT de la ProTV, e doar 
unul dintre cei asediați cu făgăduieli de bani mulți şi fără muncă din 
partea unui necunoscut care se decide să adopte brusc postura de 
binefăcător. Rectific, din partea a doi necunoscuţi. Povestea are mai 
mult de un deceniu de când s-a consumat, însă morala ei e valabilă 
ŞI azi. 

Primul binefăcător este avocatul Mohamed Yakob Karim, care îl 
înştiuinţează pe George Buhnici că un fost client pe care-l cheamă — 
să vezi drăcie! — tot Buhnici a murit pe 12 martie 2007 din cauza 
unor probleme la inimă. Ce anume a provocat tristul sfârşit? 
Moartea întregii familii a clientului în urma tsunamiului de pe 26 
decembrie 2004 din Sumatra. E neclar de ce un om cu probleme 
cardiace atât de mari are nevoie de doi ani şi un sfert ca să-i cedeze 
inima de tristeţe, dar nepătrunse sunt căile domnului avocat. În ce-l 
priveşte pe client, el n-a murit oricum, ci lăsând în urmă un cont în 
care se află 9,4 milioane de dolari. Suma va intra, de bună seamă, în 
contul domnului Buhnici din România, cu condiţia ca respectivul 

domn să fie suficient de naiv încât să muşte momeala. Nu trebuie să 
fii expert în IT ca să recunoşti o şarlatanie şi ca să-ţi dai seama că 
bogăția nu dă năvală peste tine prin e-mail. George Buhnici se 
amuză şi încearcă să-i avertizeze public pe naivi că îmbogățirile- 
fulger duc de obicei la sărăciri-trăsnet. Dar cine poate şti câţi nu-i 
iau de buni pe cei răi? 


Alt binefăcător de rău: comerciantul Khalid 


Al doilea binefăcător nu anunţă moartea unui client, ci chiar pe a 
lui. Mesajul e semnat Anthony E. Francisco Khalid (complet 
plauzibil), care se recomandă drept comerciant stabilit în Regatul 
Unit. Domnul Khalid îşi începe mesajul pe un ton filozofic şi-i cere 
cititorului să lase deoparte regretele, fiindcă „e în destinul fiecărui 
om să moară“. Da, exact, e ca-n Coşbuc. Comerciantul aduce apoi 
la cunoştinţă că a fost diagnosticat cu un cancer la esofag care a 
sfidat toate formele de tratament şi care-i lasă, spun medicii, doar 
câteva luni de viaţă. Domnul Khalid vrea să fie ţinut minte drept un 
filantrop, motiv pentru care e gata să-şi lase averea mai multor 
instituţii caritabile. Numai că sănătatea bietului domn e tot mai 
şubredă, aşa că ar fi nevoie de ajutorul unui alt tenor al empatiei. 
Mai ales că domnul Khalid mai are un fond de 8 milioane de dolari, 
de care nu ştia nimeni până acum, şi pe care i l-ar transfera deja 
amintitului domn Buhnici, pentru ca dumnealui să-l împartă 
organizațiilor caritabile pe care le va considera demne de o 
asemenea injecție de capital. Domnul Buhnici e momit cu un 
comision de 20% şi invitat să-şi pună la dispoziție coordonatele 
bancare pentru efectuarea tranzacţiei. May the good Lord be with 
you, încheie Anthony E. Francisco Khalid, cu speranţa că mesajul 
lui va fi ajuns la un nătărău lacom de bani şi decupat din proza 
satirică a lui Mark Twain. 


Mafia din Nigeria şi o afacere baban(gid)ă 


Tot o scurtătură spre prosperitate este şi aşa-numita Nigerian 
scam sau „Escrocheria 419“. De ce 419? Fiindcă asta este secţiunea 
din Codul penal nigerian care se ocupă de fraudă. Asta nu înseamnă 
că e-mailurile sunt trimise doar din Nigeria. Nu, lista generoşilor e 
mare şi cuprinde de-a valma Togo şi SUA, Benin şi Olanda, 
Kazahstan şi Africa de Sud, India şi Coasta de Fildeş, Spania şi 
Ghana. Escrocul trimite acelaşi mesaj pe mii sau zeci de mii de 
adrese şi pe urmă aşteaptă în linişte, ca un pescar pe malul râului. 
Ceva-ceva tot o să pice, mai ales că scenariul include ba un câştig 
nescontat (şi enorm) la o loterie la care un necunoscut a jucat în 
numele tău, ba semnarea unui contract pentru transferarea unor 
fonduri ale unei companii misterioase, ba intrarea în posesia unei 
moşteniri lăsate de o rudă moartă într-un accident aviatic. De 
obicei, propunerea se leagă de o afacere cu acoperire planetară, în 

care e vorba de aur, diamante, aparatură medicală, vaccinuri sau 
contracte de servicii. Dacă statisticile din 2008 menţionează peste 
300.000 de asemenea escroci, e de presupus că între timp numărul 
lor a crescut. La fel ca numărul păgubiţilor care au încasat lovitura 
pe care au crezut că o dau. 

Cazul cel mai cunoscut de „Escrocherie 419“ din România, pus 
de presa vremii în cârca Mafiei nigeriene, este cel al contului numai 
bun de muls al Nigerian National Petroleum Corporation din 
perioada de final a generalului Ibrahim Babangida (a nu se 
confunda cu fotbalistul omonim, fratele mult mai cunoscutului 
Tijani Babangida). Cel care trimite scrisoarea dezvăluie că 
generalul a depus o sumă uriaşă în contul companiei petroliere şi că 
el, expeditorul, poate face în aşa fel încât suma să intre în contul 
firmei româneşti cu care poartă corespondenţa. Pentru asta ar fi 
nevoie doar ca destinatarul scrisorii — partea românească — să 
trimită într-un alt cont fie 5.000, fie 10.000 de dolari, care ar urma 
să acopere costurile unei deplasări în Nigeria pentru semnarea 
contractului. De ce i-a căzut cu tronc expeditorului tocmai o firmă 
românească? Poate fiindcă „În lume nu-s mai multe Românii“? Nu, 
nici vorbă. Escrocul a expediat aceeaşi scrisoare peste tot în lume, 
în ideea că de undeva tot se va ivi un muşteriu. A nu se crede că 
elementul care-i va fi atras atenţia a fost excepționalismul carpatin. 


Plutind pe norişorul fericirii 


Grija contra cost pentru sănătatea semenilor poate ascunde la 
rândul ei tot felul de întreprinderi suspecte. Asta se întâmplă în 
cazurile — numeroase, supărător de numeroase — în care competenţa 
e uzurpată de propria ei pastişă. Ce înseamnă asta? Că pe scena 
publică se iveşte o pletoră de escroci (şi de escroace, poate în 
primul rând de escroace) care configurează stiluri de viaţă pretins 
ştiinţifice, în spatele cărora stau simple păcăleli. E momentul când 
nutriționistul şi diabetologul sunt evacuaţi din peisaj, pentru ca în 
locul lor să se instaleze pseudoexperți în feng-shui-ul existenţial. 
Lirica sănătății psiho-fizice nu mai are mult până să devină subiect 
la bacalaureat. Poeţii şi poetele ei seamănă, în zilele lor bune, cu 
Pluvianus aegyptius, zisă şi „pasărea crocodililor“. Pluvianus este 
totuşi un parazit util, câtă vreme se hrăneşte cu lipitorile de pe 
corpul crocodilului şi — spune o legendă neconfirmată ştiinţific — îi 
culege resturile alimentare dintre colți. Spre deosebire de ea, 
paraziţii care speculează preocuparea omului pentru armonia lui 
corporală şi sufletească lucrează cu o eficienţă redusă, dar la tarife 
uneori scabroase. 

My body is my temple, iată o mantră oricând fructificabilă de 
vestalele grijii de sine. Ea preia avantajos cuvintele Apostolului 
Pavel din Corinteni 3:16 — „Nu ştiţi că voi sunteţi Templul lui 
Dumnezeu şi că Duhul lui Dumnezeu locuieşte în voi? şi le 
transformă în manifest de uz intim al bunăstării exterioare şi 

lăuntrice. Poţi bănui aici o invitație la împăcare căreia îi răspunzi 
cel mai bine îngrijindu-te să pluteşti diafan pe un norişor de fericire. 
Numai că fericirea nu vine oricum, ci subînţelege stimă, respect şi 
iubire de sine. Şi cum oare să ajungi la aşa ceva dacă nu 
debarasându-te de tot ce te roade pe dinăuntru, de tot ce nu se 
potriveşte monumentului de armonie spre care tinzi? E limpede, nu 
poţi cocheta cu împlinirea şi relaxarea decât în condiţiile unei forma 
mentis optime. lar o asemenea forma mentis se leagă de pedanteria 
şi responsabilitatea cu care îți îngrijeşti corpul. De vigilenţa cu care 
îl păzeşti de toate influenţele nefaste, de toate lucrurile rele care-l 
pot asedia pe dinăuntru. De toate toxinele. 

Hait! Am ajuns la cuvântul-cheie: „toxine“. Şi la şarlatania 
lucrată în jurul acestui cuvânt şi livrată candizilor din lumea 
întreagă sub numele de „detoxifiere“. Sau, pe scurt, pour les 
ami(e)s, „detox“. 


Azi o vedem, dar nu e 


Nu e nevoie de curaj ca să spui în gura mare că detoxifierea, cu 
întregul ei cortegiu de terapii, nu există. De altceva e nevoie: de 
onestitate şi competenţă. Mă rog, poate şi de stropşorul de latină 
evocat cu nişte pagini în urmă. A se vedea, în acest caz, enunţul ne 
sutor ultra crepidam, care le sugerează celor sensibili la sfaturile 
practice să nu se amestece în domenii despre care nu au habar. E de 
bun-simţ să accepţi că frezorii nu pot construi catedrale, antrenorii 
de haltere nu pot proiecta poduri, iar analfabeţii nu pot scrie studii 
de cultură a Bizanțului. În temeiul aceleiași logici, un om fără 
cunoştinţe de medicină, biologie şi chimie nu poate concepe terapii 
şi regimuri de detoxifiere. De fapt, nu s-ar cuveni să poată. Dacă o 
face e fiindcă ştie că, deşi nimic nu-l recomandă, naivitatea 
semenilor şi dorinţa lor de-a obţine viză pentru continentul armoniei 
nu au margini. 

Agravanta şarlataniei e gradul ei uriaş de expunere. Şarlatanul 
care prosteşte lumea cu alba-neagră pe trotuar repurtează doar 
victorii mici, fără ecou. Destinul lui e de găinar mereu în vizorul 
poliției. Prin contrast, şarlatanul cu site, forum şi filmuleţe 
îmbietoare îşi numără amăgiţii cu sutele, cu miile sau cu zecile de 
mii. Pentru creşterea şanselor de succes, el mizează pe rubrica 
„Testimoniale“, unde beneficiarii terapiilor şi dietelor îl laudă 
despletit şi nu de fiecare dată în acord cu prevederile gramaticii. 
Ce-i drept, nu sunt puţine cazurile când elogiatorul e totuna cu 
elogiatul — mediul virtual permite de ani buni să te strângi singur în 
braţe, după ce-ţi camuflezi identitatea în spatele unui pseudonim. E 
notoriu cazul unui vechi jurnalist de presă sportivă care intră pe 
blogul personal şi se autoadmiră îmbelşugat, mai cu seamă când 
vede că majoritatea forumiştilor îi reproşează una sau alta, iar tonul 
virează, de la un punct încolo, dinspre ironia tandră spre băşcălie 
caustică. 

Ciupercăria site-urilor care livrează terapii de detoxifiere produce 
necontenit. Ajunge să tastezi „terapii de detoxifiere“ — ceea ce 
tocmai am făcut — şi începe defilarea: 


www.biomedicalremed.ro 
WwW.gradinasanatatii.ro 
www.perfectdetox.ro 
www.veronikilife.ro 
www.balispa.ro 
www.urbanmonkey.ro 
WWW.Vegis.ro 


Îngerul Apei îţi gâdilă colonul 


Sunt doar câteva site-uri de pe o listă căreia nu 1 se vede capătul, 
semn că nevoia de minţire poetică e uriaşă în România. Până şi 
Andreea Marin are un dialog pe YouTube în care glosează cu o 
domnişoară din Turcia în marginea terapiilor pentru colon şi a 
terapiilor spa. Filmată în incinta complexului Gardens of Babylon 
din Bodrum, sceneta merită şapte minute şi jumătate din viaţă, mai 
ales că dialogul dintre oaspetele Andreea Marin (să-i spunem, 
saussurian, „detoxifiatul“) şi Burcu Gegtan (să-i spunem, tot 
saussurian, „detoxifiantul““) atinge cote ale falsităţii greu de bănuit 
chiar şi la o zână a montajelor neaşteptate. Aşadar, de data asta fără 
lacrimi, „Te invit aici, / Nu vei regreta, / Doar surprize plăcute te- 
aşteaptă, / Le meriţi, le vei avea“. 


Burcu Gegtan: Bine-aţi venit în camera cu Îngerul Apei (The Angel of Water 
Room —n. m.). 

Andreea Marin: Îngerul Apei? 

B.G.: Da. 

A.M.: Sună foarte bine. 

B.G.: Da. Este un adevărat înger. Scopul acestui aparat este de a curăța colonul, 
este cel mai important lucru atunci când faci detoxifiere. 

A.M.: Adică vorbim despre a ne curăța corpul pe interior, nu doar la exterior. 

B.G.: Da, pe interior. Pentru eliminarea toxinelor. 

A.M.: Într-un centru de detoxifiere urmăm o dietă corectă, supravegheați de un 
specialist, dar ne şi ajutăm corpul să se curețe zi de zi pe interior. 

B.G.: Da, şi de asemenea să eliminăm toate toxinele din colon, aceasta este 
partea cea mai dificilă. 

A.M.: Ce este mai exact acest aparat denumit Îngerul Apei? Cum ne ajută? 

B.G.: Această maşinărie este în primul rând foarte confortabilă. Ce trebuie să 
faci este să te aşezi aici şi, în loc de clisma neprietenoasă de odinioară, foloseşti un 
tub foarte subţire prin care apa alcalină pătrunde în corpul tău, în timp ce stai 
relaxat, în colon (aşa scrie, jur — n. m.). Când ajungi la senzaţia că abdomenul este 
plin, dai voie corpului să elimine totul, iar apa iese înapoi împreună cu toxinele. 
Procedeul se repetă şi durează cu totul 20 de minute. 

A.M.: În 20 de minute, aproximativ 6-8 litri de apă intră în corpul tău, dizolvând 


din ce în ce mai mult mucusul din intestine şi colon, toxinele, care la fiecare 15 

secunde se elimină din corp. 

B.G.: Exact. 

A.M.: Pas cu pas elimini toxinele şi vezi totul prin această oglindă, pentru că 
există un tub transparent prin care vezi tot ce iese din corpul tău. În mod special din 
a patra zi de detoxifiere elimini mai mult. Când vezi reziduurile care ies din corpul 
tău prin acest tub, impactul psihologic este foarte puternic. 

B.G.: Foarte puternic. 

A.M.: Chiar nu vrei să păstrezi în corpul tău ceea ce vezi acolo şi nu-ţi vine să 
crezi că a stat în colonul tău ani la rând. 

B.G.: Aşa este. Dă-mi voie să fac un experiment: voi turna această apă colorată 
aici, în locul unde laşi să se elimine toate toxinele ce ies din corpul tău, ca şi când ai 
sta pe toaletă, şi vei vedea prin acest tub transparent, reflectat în oglinda din faţa ta, 


toate reziduurile eliminate. 


Ochii Shivanei, suspinul Andreei 


E suficient. Cine vrea să vadă întregul episod trebuie doar să 
tasteze, cum spuneam mai devreme, „terapii de detoxifiere“. Aici 
aveţi un teaser de două minute, dar vă asigur că şi restul filmării e 
la acelaşi nivel: o engleză mediocră, o traducere pe măsură şi un 
demers în tandem de îmbrobodire a naivilor. Nu de alta, dar o 
clismă rămâne o clismă, indiferent cum o redenumeşti. (Faptul că-i 
spui Îngerul Apei ţine de zenitul umorului involuntar.) În ce priveşte 
şansa clientului de-a vedea, „reflectat în oglinda din față“, 
reziduurile care ies din el, totul e o chestiune de gust. Nu-i poţi răpi 
nimănui şansa de a-şi contempla „mucusul din intestine şi colon“. 
Unii instalează oglinzi în dreptul patului sau pe tavan ca să se 
privească în timp ce fac sex. În clinica unde funcţionează Îngerul 
Apei ţi se dă prilejul să vezi, în schimbul unei sume piperate, „cum 
iese apa împreună cu toxinele“. Sublim. 

(Paranteză. Perechea Andreea Marin-Burcu Gegtan are la activ şi 
un episod dedicat dulciurilor raw-vegan pe care e bine să le 
mănânci în timpul detoxifierii. Afirm cu mâna pe inimă că n-am 
văzut în viața mea preparate mai urâte, mai neatrăgătoare, mai greu 
de acceptat pe o farfurie. Probabil că rostul lor este să pună în 
valoare, prin contrast, peisajul din Bodrum — episodul respectiv e 
filmat în aer liber —, care este cu adevărat răpitor.) 

Pofta de detoxifiere vine mâncând, veţi spune. Adevărat, dar 
incomplet. Pofta vine şi bând dacă îți dai silinţa să concepi reţeta 
potrivită. Zâna naţiei caută în tolba cu surprize şi dă la iveală un suc 
verde preparat, conform propriei declaraţii, din spanac, rucola, 
pătrunjel, ţelină, castravete, lămâie şi măr. Brrrr! Nu e clar dacă 
paharul se dă pe gât înainte sau după întâlnirea cu Angel of Water, 
dar poate că nici nu contează. Cert e că Îngerul Apei n-are cum să 
lipsească din program. Şi, categoric, e dreptul oricui să bea ce 
sucuri pofteşte. Nu asta e problema, ci concluzia — profund 
nemedicală — că respectivul lichid verde asigură detoxifierea. Şi, 
fiindcă trăim în lumea contrafactualismului, poate că n-ar fi rău de 

imaginat pentru ce ar opta nişte deţinuţi puşi să aleagă între tăiat 
stuf şi băut cocktailul regenerator al Andreei Marin. N-ar fi tocmai 
de mirare ca unii să aleagă stuful. 

Capitolul la care Andreea Marin stă excelent, mai cu seamă după 
întoarcerea de la Bodrum, e cu siguranță romantismul 
pseudomedical. Invitată, în ediția din 12 noiembrie 2017 a ziarului 
Libertatea, să-şi descrie experiența de care a avut parte prin 
programul de detoxifiere Master Detox, ea începe astfel: „A 
însemnat yoga dimineaţă la prima oră pe iarbă, cu picioarele 
simțind roua zorilor şi privirea pierdută pe albastrul mării“. Love 
Story, Umbrelele din Cherbourg şi Ochii Shivanei nu pot produce 
împreună atâtea dilatări suspinoide ale pieptului. Câtă poezie, 
Dumnezeule. Câtă înălțime, ce detentă lirică, o, da, ce înaripare a 
gândului. Cum însă poezia fără praxă e ca roata fără axă, Andreea 
Marin nu se întoarce de la Bodrum cu mâna goală, ci însoțită de o 
altă specialistă a domeniului, Çisem Gakîr, pe care o invită să le 
prezinte telespectatorilor care urmăresc emisiunea Prețuieşte Viaţa 
de pe postul public câteva dintre tainele „băuturii din iarbă de 
grâu“, care este nici mai mult, nici mai puţin decât „cea mai bună 
băutură din lume, deoarece conţine clorofilă“. Dacă există exaltați 
care cred în continuare că băutura cea mai bună e vinul italienesc 
sau francez, e momentul să bată în retragere. Prin comparaţie cu 
lichidul verde din paharul tandemului Marin-Gakîr, poşirca 
mediteraneeană nu merită decât scuipatul pe jos de la degustări. La 
fel, whisky-ul scoţian. La fel, berea cehească. Le verre de vert et 
invers du vers. 


Clismă şi pedeapsă 


Andreea Marin şi Çisem Gakîr sunt doar două dintre preotesele 
plăcerii lichide şi verzi, care vine în păhărele de câte cincizeci de 
grame. Internetul musteşte însă de oameni grijulii cu sănătatea 
semenilor, de la Ligia Pop din Ligia s Kitchen („sucul de iarbă de 
grâu este practic recomandat atunci când corpul omului este acid, 
transformând corpul acestuia într-un mediu bazic“) la Anca 
Alungulesei, alias Mademoiselle Coco, alias „Mănânc vlăstari“, 
fondatoarea RawCoco („Pentru sucul «Tinerețe fără bătrâneţe» 
avem nevoie de o mână de iarbă de grâu, o mână de vlăstari de 
floarea-soarelui, o mână de vlăstari de lucernă, o mână de vlăstari 
de broccoli, o legătură de pătrunjel, trei tije de apio, un castravete 
mare, un centimetru de ghimbir şi o jumătate de lămâie“). Vine pe 
turnantă şi Carmen Brumă, vine pe aceeaşi turnantă şi Adina Halas, 
vine şi Cori Grămescu, vine chiar şi Beatricia din Republica 
Moldova (Nu ştiţi cine e Beatricia din Republica Moldova? Hm, pe 
ce lume trăiţi?), vine şi Olivia Steer, care propune, ca reţetă de 
detox, nici mai mult, nici mai puţin decât „un făgurel de miere şi o 
îngroşăluță de zmeură“: Vine, aşadar, tot felul de lume bine 
intenționată şi gata să te asigure că, dacă bei dimineaţa un suc verde 

— concentrat, smoothie, oricum, verde să fie —, te laminezi ca prin 
farmec şi treci altfel prin viaţă. Aşa o fi. Sugestionarea se poate 
obține pe multe căi. Un amic mi-a povestit despre felul cum într-o 
noapte bunicul lui, deţinut politic în anii 1950, a calmat durerile 
unui coleg de celulă dându-i să înghită un năsturel pe post de 
analgezic. Un caz clasic de efect placebo. Dar... detoxifiere? 
Puţintică răbdare şi o să vedem ce spun şi specialiştii veritabili. 

Până atunci, trebuie observat că alte formulări de pe site-urile 
dedicate acestei chestiuni par de-a dreptul revoluţionare, câtă vreme 
terapiile prezentate au drept consecinţă „resetarea celulară“. Te 
gândeşti dacă nu cumva autorii enunţurilor au citit pe sărite din 
Sapiens-ul lui Harari: „Substituirea selecţiei naturale de către 
proiectarea inteligentă s-ar putea întâmpla în oricare din 
următoarele trei moduri: prin inginerie biologică, inginerie cyborg 
(cyborgii sunt ființe care combină părți organice cu părți non- 
organice) sau inginerie a vieţii anorganice. [...] Dezvoltarea 
ameţitoare a unor domenii precum ingineria genetică, regenerativă 
şi nanotehnologia încurajează profeţii tot mai optimiste“. Teoria 
proiectării inteligente a universului — ceea ce Gabriel Liiceanu 
numeşte „demiurgie laică“ în Aşteptând o altă omenire — e însă 
departe de arhitecţii terapiilor de detoxifiere. La fel de departe e 
ideea de inginerie biologică, cyborg sau anorganică. Pe agenda lor 
cu antetul Mens sana in corpore sano (oamenii ştiu ceva latină până 
la urmă) stă promisiunea unei purificări în acorduri de instrumente 
vechi, cu masaje abile, uleiuri rare şi diete inaccesibile celor mulți. 
Totul în schimbul unor sume la auzul cărora sprâncenele se 
regrupează într-un circumflex mefient. Ozana Barabancea, una 
dintre promotoarele acestor ceremonii bine ambalate („Dacă aş 
avea putere, aş da o lege astfel încât românaşul nostru să fie obligat 
să facă asta o dată la şase luni“, declară ea la XNight Show), anunţă 
— în dezacord, cum îi stă bine unei formatoare de opinie — că 
„pentru două persoane se plăteşte 1.200 de euro în extrasezon“. 
Clismă şi pedeapsă şi mai multe nu. 


Castele, filme porno, terapii 


Prin 1995, un universitar american din Florida specializat în 
sociologie şi legislaţia muncii vizitează Castelul Peleş şi conchide, 
după o preumblare plictisită dintr-o încăpere în alta: „Pentru mine e 
de necrezut că un rege a putut să trăiască în felul ăsta“. (Profesorul, 
un pic cubanez la origine, ascultă mereu în căştile minţii şlagărul 
„Republică, măreaţă vatră“.) I se desluşeşte că Peleşul e muzeu — 
aşa se explică, printre altele, faptul că poate să-l viziteze — şi că 
regele n-a trăit „în felul ăsta“. Trei zile mai târziu, profesorului 1 se 
propune să viziteze Castelul Bran, invitaţie care se soldează cu un 
răspuns scos din beciurile minţii: „N-are rost, castelele sunt ca 
filmele porno. Ai văzut unul, le-ai văzut pe toate“. Află şi Franţa, cu 
ocazia asta, cât de previzibilă şi de monotonă poate fi. 

E mare tentaţia să reiei cuvintele universitarului american şi să le 
schimbi obiectul. Terapiile de detoxifiere seamănă atât de bine între 
ele, încât îți vine să spui că „sunt ca filmele porno: ai citit despre 
una, ai citit despre toate“. Cele mai multe dintre ele promit aceleaşi 
lucruri: „Un tratament revigorant şi remineralizant pentru întregul 
corp. Împachetări ale corpului în alge rare, precum şi diete bogate 
în vitamine şi minerale, cu efect antiageing, antiinflamator şi 
antireumatic. Eliminarea lichidelor şi a kilogramelor nedorite, 
însoțită de detoxifierea şi regenerarea pielii“. Asta in a nutshell sau 
într-o coajă de nucă, după formula lui Stephen Hawking şi a câtorva 
zeci de mii de romglezi. Există însă site-uri de terapii de detoxifiere 
unde amăgirea clientului se face pe zeci de pagini, într-un jargon 
impresionant, cu filmuleţe sugestive şi promisiuni începute cu un 
„ar putea să“ care îl pune pe terapeut la adăpost de procese în cazul 
în care terapia nu dă rezultate. Asta indiferent dacă detoxifierea se 
face prin tratamente cu argilă, cu săculeţi din pânză care conţin 
portocale, plante vindecătoare şi ulei aromat sau cu roci bazaltice 
reci sau calde. Hidrocolonoscopia este aici un simplu răsfăţ 
suplimentar. Amatorii de dejă vu, dejă vecu au parte de o 
înregistrare în care un cetăţean cu o veselie bine tencuită pe chip se 
leagănă din bazin cum făceau pe vremuri elevii la începutul orelor 
de sport din gimnaziu. lar dacă sunteți cu adevărat 
convinşi/convinse că trupul vă este templu, vă puteţi abandona unei 
terapii care include ambalarea în miere, ginger wasabi, cafea verde 
sau alge marine. Concluzia celor care asigură aceste servicii conține 
un dezacord — „Sănătatea şi frumuseţea corpului tău depinde de 
tine“ —, dar cramponarea de un asemenea amănunt trădează o 
mentalitate de cârcotaş căruia nu-i mai place nimic pe lume. 


Chi Machine pentru chelul cu părul măciucă 


Însă, ne spun pseudospecialiştii de vârf ai fenomenului, trebuie să 
fii nătărău ca să mai crezi că detoxifierea înseamnă astăzi doar să 
torni în tine sucuri verzi şi să faci sex rectal cu Îngerul Apei. Nici 
pomeneală. O terapie cum scrie la carte produce un evantai de 
efecte spectaculoase: „îmbunătăţeşte funcționarea tuturor sistemelor 
şi organelor din corp, întăreşte imunitatea, reglează problemele 
respiratorii, hormonale sau nervoase, scade dependenţa de alcool, 
de dulciuri, de cofeină şi de nicotină, ajută la pierderea 
kilogramelor în plus, creşte tonusul şi vitalitatea, în aşa fel încât 
inclusiv pielea şi părul devin mai strălucitoare şi mai sănătoase“. E 
adevărat, descrierea pare să-i excludă, la ultimul criteriu, pe cei care 
se rad în cap, dar n-a spus nimeni că lumea e perfectă. 

Şi asta e doar prima foaie a cepei. Dacă tot nu vă convine cât de 
sănătoşi aţi devenit, decojim ceapa în continuare, mai ceva ca 
Giinter Grass. Abordarea este, în acest caz, terapeutic-integrativă — 
dacă preferaţi, holistică — şi oferă o detoxifiere celulară şi o resetare 
celulară la 360 de grade. Unii susțin că asta ar însemna că te întorci 

de unde ai plecat, însă, ce-i drept, ei nu sunt terapeuţi de ziua a 
şaptea, ci matematicieni. Să-i lăsăm în plata cui îi plăteşte şi să 
constatăm că abordarea terapeutic-integrativă presupune câteva 
tratamente în faţa cărora salivezi instantaneu: saună în infraroșu, 
hidroterapie cu ozon şi oxigen (asigură drenajul limfatic şi masarea 
organelor interne), terapie cu frecvenţe, sunete şi fotoni, protocol 
avansat Med Matrix etc. Pentru cei peste măsură de cuminţi, 
furnizorul oferă — nu gratuit — şi o şedinţă de detoxifiere cu Chi 
Machine, care, în ciuda primului cuvinţel cu sonorități chineze, e de 
fapt un dispozitiv pus la punct în altă ţară. 


„Chi Machine este un aparat medical inventat în Japonia şi folosit cu succes în toată 
lumea. El constă într-un dispozitiv pe care vă aşezaţi picioarele, din poziţia culcat, 
iar acesta, prin mişcări stânga-dreapta cu o anumită frecvenţă, stimulează circulaţia 
limfei în corp şi deblochează energia. Cercetătorul care a inventat acest aparat s-a 
inspirat din mişcarea peştelui în apă, dirijată de la coadă spre cap. Mişcarea 
ondulată decomprimă vertebrele şi ajută la corectarea poziţiei, reduce încordarea şi 
permite ajustări chiropractice pentru mai mult timp. Chi Machine activează şi 
sistemul nervos simpatic, care deschide bronhiolele responsabile de fluxul 
oxigenului în plămâni, îmbunătăţind astfel oxigenarea celulelor de la nivelul 
întregului corp. Prin exerciţiul asupra organelor interne, se rearanjează şi modul în 
care organismul utilizează energia, restabilindu-şi propriul echilibru. După 15-20 de 


minute de terapie cu Chi Machine, corpul este resetat, energizat.“ 


Dacă la asta adaugi un +Detox Spa, adică „detoxifierea întregului 
corp prin introducerea picioarelor într-un dispozitiv special cu apă 
caldă şi puţină sare şi prin folosirea procesului de electroliză“, rişti 
să ajungi la un nivel de sănătate care te face selecționabil pentru o 
expediţie în spațiu sau măcar pentru un ciclu de filme SF cu 
supraoameni. De ce? Fiindcă +Detox Spa vine cu un veritabil alai 
ameliorativ. Promovată isteţ, baia la picioare cu ioni (căci până la 
urmă asta este) realizează următoarele: alcalinizează sângele şi 
țesuturile, echilibrează pH-ul, întăreşte sistemul imunitar, elimină 
metalele grele şi cheagurile de sânge, îmbunătăţeşte somnul, funcția 
hepatică, renală şi digestivă, calmează durerea şi rigiditatea în caz 
de artrită, ajută la recuperarea după leziuni şi intervenții 
chirurgicale, reglează problemele de circulație, înlătură celulita şi 
ameliorează metabolismul leneş. 


Crai puriu, caut tânăr neliniștit 


lar dacă vei împinge cutezanţa până la a-i sfida pe zei şi vei bea 
apă hidrogenată (dar oare nu are toată apa hidrogen? Adrian Severin 
susținea pe vremuri că avea chiar prea mult), nimeni nu va mai 
îndrăzni vreodată să te contrazică sau să-ţi treacă prin faţă. Fiindcă 
apa asta e simbolul terapiei lichide, calitate în care funcționează ca 
antioxidant de calibru, suprimă inflamaţiile, reduce oboseala 
musculară, deficitul motor şi distrofia musculară, împiedică 
sindromul metabolic, este de folos în diabet, poate trata acidoza 

metabolică, reduce efectele tratamentelor pentru cancer, limitează 
daunele provocate organelor de transplant, este cardioprotectoare şi 
antibacteriană, susține sănătatea orală şi poate ajuta la slăbit. 

Pe scurt, vei deveni sculptural, invulnerabil. 

Fiind sănătos tun, vei dormi gol puşcă. 

Superman însuşi îţi va cere sfios voie să te pipăie. 

Iar tu, detoxifiat şi vesel, vei putea să-i dai peste mână: noli me 
tangere, pervers ce eşti. 

Există însă, în toată saga terapiilor de detoxifiere, şi un neplăcut 
efect secundar. Într-o lume tributară oricum mecanismelor şi 
raporturilor de concurenţă, sexagenarii şi septuagenarii ieşiţi de pe 
banda rulantă a regenerării vor deveni rivalii adolescenților. Spiritul 
de competiție va creşte, meciurile hormonale se vor înmulţi şi o 
puzderie de crai tomnatici zbârnâind din toate corzile sănătății vor 
regresa în scenariile de odinioară şi îşi vor redescoperi instinctele 
de vânători. Tânărul clocotitor şi moşneagul reabilitat se vor găsi 
faţă în faţă, ca Balcanul şi Carpatul lui Alecsandri: „Ș-aprinşi de dor 
de luptă, cu ochii se măsoară, / Cu glasul s-ameninţă, cu gândul se 
doboară, / Zicând: «Nu pot să-ncapă doi paloşi într-o teacă! / E scris 
din noi unul în pulbere să treacă!»“. 


Poveşti de Jules Bali-verne 


Unii dintre cei care pescuiesc în iazul armoniei prin detoxifiere 
folosesc momeli exotice. E cazul lui Bali Spa, un nume care îţi 
activează imediat reflexele de turist. Dacă există în ţărişoara asta 
oameni care te pot regla şi prelucra în Bali, nu e totul pierdut. Mai 
ales că promisiunea, chiar şi împănată cu termeni-fetiş, sună 
atrăgător: 


„O cursă de detoxifiere la Bali Spa vă ajută să reîncepeţi să vă ascultați corpul şi să 
îi înţelegeţi mai bine nevoile, să mâncaţi mai sănătos, să vă limpeziţi gândurile prin 
meditaţie şi tehnici de mindfulness. Detoxul înseamnă şi redescoperirea puterii 
interioare, a revitalităţii (sic/), redobândirea energiei necesare pentru a vă atinge 
scopurile. Terapeuţii noştri vă vor îndruma pe tot parcursul programului şi vom crea 


pentru fiecare dintre dumneavoastră un plan de wellness personalizat şi realizabil.“ 


Ascultarea metaforică a corpului vine probabil în completarea 
ascultării concrete, pe care o practică mulți semeni mai ales după ce 
beau carbogazoase, mănâncă fasole şi se simt trădaţi de balamalele 
sfincteriale. Eructaţia, flatulenţa şi celelalte delicii fonice sunt însă 
doar partea neplăcută a chestiunii. La un nivel superior, poetic şi 
subtil, ascultarea corpului presupune să-ți pui urechea pe inimă, pe 
pântec, pe rotulă, pe gleznă şi în general pe toate locurile unde, în 
gesticulația efectivă, un asemenea procedeu ar face din 
contorsionism ceva la fel de simplu ca urcatul în autobuz. Şi e vai 
de cei care ţintesc wellnessul şi mindfulnessul fără acces la 
metaforă. E limpede că nu-şi ascultă corpul, iar asta înseamnă că 
nici corpul nu-i va asculta pe ei. 

Mă rog, ne pierdem în fleacuri. Important este că avem şansa de- 
a merge la Bali Spa. Nu de alta, dar 


„Bali Spa este o destinaţie excelentă pentru detoxifiere, deoarece una dintre 
fundaţiile (hm, hm — n. m.) sănătoase ale conceptului nostru de wellness este că 
detoxifierea trupului şi a minţii realizată în mod constant este primul pas spre 
îmbunătăţirea stării generale. Programele noastre detox includ o evaluare iniţială 
complexă pentru a înţelege nevoile fiecărui organism în parte, cât şi nevoile 
personale în ceea ce priveşte îmbunătăţirea sănătăţii şi a stării de bine. În plus, la 
Bali Spa vă oferim o gamă întreagă de terapii spa complementare pentru întinerire 
şi relaxare totală, inclusiv tratamente de remodelare corporală, masaje cu rol de 


detoxifiere şi drenaj limfatic, precum şi curăţarea colonului“. 


Întinerire şi remodelare corporală, carevasăzică. Aşa cum scriam 
ceva mai sus, generaţia Shelly, păzea! Nu veţi mai şti ce-i aia linişte 
din secunda când hoardele de playboy purii şi detoxifiaţi vor năvăli 
pe uşile spa-urilor. Să ne amintim felul în care Carpatul lui 
Alecsandri îl sfida, coûte que coûte, pe Balcanul agresiv şi 
expansionist: 


„Orb urieş! Cu cârja tu genele-ţi ridică 
Şi vezi l-a tale poale cât umbra-ţi e de mică! 
Eşti şters din cartea lumei, tu, care din vechime 


Stai rezemat în somnu-ţi de-o putredă mărime!“ 


Să ne închipuim acum un catren din tirada detoxifiatului care, 
lepădându-şi veşmântul de alge în care-l îmbrăcaseră hetairele 
armoniei corporale, i se adresează tânărului rival care n-a auzit de 
foloasele terapiilor regeneratoare: 


„Să ştii, copil botanic!, că eu sunt nea Costică 
1. Din flori. Licenţă. 

Şi m-am reglat în Bali la cap şi la vezică. 

La chef te bag sub masă şi-ţi suflu scurt pipiţa 


Oriunde-ai duce-o: -n cosmos, la Cannes sau la Ibiza.“ 


Uluit de îndrăzneala şi de ineditul abordării, copilul botanic 
probabil că va vrea să afle de la tine — Costică sau cum te vei fi 
numind — secretul formidabilei prefaceri. Fie pentru un părinte 
deprimat, fie pentru el însuşi, când va veni vremea. Ceva în ochii 
lui te va înduioşa şi te va face să renunţ la poza marţială în care te 
instalaseşi pentru sporirea efectului. Transformat ca prin farmec din 
cremene în plastilină, te vei apleca uşor spre el şi-l vei iniţia şoptit, 
la ureche: 


„Sucurile de legume şi/sau fructe proaspete şi piureurile pentru detoxifiere, precum 
şi supele vegane uşoare asigură organismului energie şi vitamine în timpul 
programului Detox. Ne vom folosi şi de «super-alimente», şi anume hrană bogată în 
nutrienți, sau de puterea de detoxifiere a argilei pentru o cură cu efecte intense în 
eliminarea toxinelor nocive (ei, da, spre a le deosebi de cele sănătoase — n. m.) din 
organism. Specificul balinez al centrului nostru asigură şi aplicarea tehnicilor 


ayurvedice pentru o vindecare holistică.“ 

Copilul botanic va ridica spre tine o privire înlăcrimată de 
recunoştinţă. La rândul tău, îl vei mângâia pe cap, iar când te va 
întreba dacă există zboruri directe pentru Bali, îi vei recita refrenul 
din copilărie „ali, Bali, portocalii“ şi-i vei recomanda să-şi 
tempereze elanul, fiindcă Bali Spa nu e peste mări şi ţări, ci mult 
mai aproape: în localitatea Cornu din judeţul Prahova. Da, degeaba 
vă miraţi. Dacă există restaurantul Monte Carlo din Cişmigiu şi 
barul Trocadero destul de aproape, de ce n-ar exista şi Bali Spa la 
Cornu? Asta-i bună, nici nu vă cunoaşteţi ţara şi vreţi în Indonezia. 
Frumos vă şade. 


Liniştea are ecou. In Suedia 


După ce i se destramă dezamăgirea, clientul atras totuşi de 
perspectiva regenerării are la dispoziţie un program standard de 
petrecere a timpului. E suficient să intre pe site-ul stabilimentului ca 
să afle că o zi obişnuită de detoxifiere la Bali Spa Cornu începe la 
6.30 (Sweet Mother of Jesus! — n. m.), iar după toaleta de dimineaţă 
arată astfel: 


7.00 Băutura Detox cu argilă, servită în cameră sau pe terasa 
noastră; meditaţie, scrierea gândurilor în jurnalul pregătit de noi 
(opţional), lectură 

7.30 Jogging pe pista outdoor / acces la sala de fitness 

8.30 Servirea micului dejun — dietă vegană / meniu special detox 

10.00 Curăţirea colonului 

11.00 Suc proaspăt de legume / + fructe 

12.00 Aquagym, înot în piscină, relaxare în saună sau jacuzzi 

13.00 Servirea mesei de prânz — dietă vegană / meniu special 
detox 

15.00 Tratament de estetică corporală 

17.00 Ceai detox, relaxare, meditaţie, lectură 

19.00 Servirea cinei — dietă vegană / meniu special detox 


Câştigul colateral pe care ţi-l aduce o şedere la Bali Spa e 
calificarea în meseria de ospătar, din moment ce fiecare client are 
de servit trei mese pe zi. După o primă zi de acomodare, e de 
presupus că lucrurile vor fi din ce în ce mai simple. Pe lângă asta, 
se speră ca, prin bacşişurile încasate de la ceilalți meseni, fiecare 
client să poată acoperi o părticică din costurile găzduirii în templul 
drenajului limfatic şi al întineririi corporale. 

Printre celelalte foloase ale programului de mai sus se numără, în 
anumite condiţii, legumificarea clientului şi aducerea lui în pragul 
prostrației. Un prieten care se duce de două ori pe an în Suedia mi-a 
făcut, cu nişte ani în urmă, o radiografie a psihicului unui latin 
nimerit în mediul scandinav. (Nota bene, oraşul în chestiune e un 
model de civilizaţie.) Aşadar: „În prima zi ieşi din casă şi simţi cum 
te învăluie noutatea. Eşti într-o altă lume. Respiri aer adevărat. 
Poluare zero, nici un fir de praf, farmacie în toată regula. Te plimbi, 

admiri arhitectura, vezi două muzee şi o catedrală, mănânci, bei o 
bere. Te culci fericit şi dorindu-ți să trăieşti veşnic acolo. A doua zi 
îți iei un ziar în engleză pentru micul dejun, ca să vezi ce se mai 
întâmplă în lume, în vreme ce tu te răsfeți în paradisul terestru. 
Lumea din jur e politicoasă, nimeni nu vorbeşte tare, nimeni nu 
claxonează, autobuzele sunt aerisite şi neaglomerate. Nu există 
nimic strident, nimic ca să tulbure armonia. Te culci împăcat. A 
treia zi te trezeşti, deschizi larg geamurile, inspiri adânc şi simţi că 
nu mai poţi. Îţi vine să te arunci pe fereastră de la etajul zece“. 

Fiindcă masochismul autentic se practică pe bani, şederea la Bali 
Spa e tarifată corespunzător. Obrazul remodelat şi colonul curăţat 
cu cheltuială se ţin. Prin urmare, te costă 392 de euro dacă stai patru 
nopţi într-o cameră dublă şi 464 de euro dacă alegi o cameră single. 
Dacă vrei să stai şase nopţi, te costă 549 de euro într-o cameră 
dublă şi 649 de euro într-o cameră single. E de cercetat dacă 
diferenţa de preţ ţine de confortul şi poziţia camerei sau de apariția, 
în regimul de „double“, a unui necunoscut a cărui prezenţă ar putea 
fi... ăăă... toxică. Suma e cam aceeaşi cu cea pe care o plătesc 
pentru locul unde petrec, din 2013 încoace, o săptămână în 
Andaluzia, numai că în cazul ăsta este vorba de o vilă cu trei 
niveluri pe malul Mediteranei, cu o terasă cât apartamentul unde 
locuiesc în Bucureşti, cu tot confortul imaginabil, cu un spaţiu 
generos de cazare şi cu marea delimitată de un turn maur de apărare 
la est şi de un far foarte vechi la vest. Prezint fotografii doveditoare 
la cerere, între patru ochi — de fapt, unora le-am prezentat deja. Ca 
să nu mai spun că pot să fac orice, am libertatea să nu mă trezesc la 
6.30 pentru „băutura detox cu argilă“ de la 7 şi nu-mi impune 
nimeni să „servesc masa“ de trei ori pe zi. Şi nu, nu vă dau adresa. 
Nu vreau să mă trezesc pe urmă că nu mai găsesc liber din cauza 
voastră. 


Dai un ban, dar ştii că poţi să crăpi 


Faptul că dai bani frumoşi ca să meditezi cu un ceai detox alături, 
în aşteptarea meniului vegan, nu trebuie să mire. Sunt multe cazuri 
în care plăteşti în loc să fii plătit. Bungee jumping-ul e doar unul 
dintre ele. Un sondaj stradal făcut cu doi-trei ani în urmă a arătat că 
90% dintre cei întrebaţi n-ar fi fost de acord sub nici o formă să sară 
cu o coardă elastică de pe un pod, oricât de tentantă ar fi fost 
recompensa. Et encore. La Paris, în Grădinile Tuileries, există de 
ani buni un parc de distracţii unde, pe lângă La Montagne Russe, 
Les Autos Tamponneuses şi Les Chaises Volantes, face furori o 
drăcovenie pentru care, spun localnicii, il faut avoir le cour bien 
accroché. Dispozitivul se numeşte Le Manège Booster şi are, la 
fiecare dintre cele două capete, câte un fel de cabină deschisă din 
plastic, vag asemănătoare unei cupe de excavator, în care se aşază 
douăsprezece persoane în formaţia „spate în spate“. Clienţii sunt 
fixați zdravăn cu nişte centuri, i se face fiecăruia o fotografie tip 

portret şi pe urmă li se pune câte un ecran curbat din plastic în 
dreptul feţei. Odată încheiate preliminariile, Le Manège Booster se 
pune în mişcare pe verticală, prinde o viteză care face să le crească 
pulsul şi celor care se uită la spectacol de pe Rue de Rivoli sau de la 
intrarea în Orangerie şi-i transportă pe cei douăzeci şi patru de 
temerari la şaizeci de metri de sol şi apoi, cu aceeaşi viteză, la firul 
ierbii. Distracţia ţine cam trei minute. Şi — aici voiam să ajung — cei 
care au parte de acest tratament plătesc. În loc să fie plătiţi. 

Gurile rele susțin că ecranul curbat (la coquille) de pe faţa 
fiecăruia îl fereşte de voma vecinului, în condiţiile în care unii 
curajoşi (în majoritate copii şi adolescenţi) se suie în cabina 
deschisă imediat după ce au mâncat una dintre cele câteva aşa-zise 
gourmandises care se vând în apropiere — cu precădere churros cu 
nutella, după care dezastrul e garantat. În realitate, rostul ecranelor 
e să atenueze urletele isterice ale vitejilor şi în acelaşi timp să 
împiedice insectele să le intre în guri, în nasuri sau în ochi, fapt care 
poate avea urmări neplăcute la 120 de kilometri pe oră, cât atinge 
instalația la viteza maximă. Aceleaşi guri, la fel de rele, spun că 
rostul fotografiilor de la început e efectuarea unei comparații 
fizionomice avant et après, legenda spunând că unii clienți s-au 
trezit cu maxilarele mai lungi la sosire. La consolidarea legendei 
contribuie, fără discuţie, şi faptul că, în timpul distracției, ambele 
cabine se dau peste cap cu tot cu conţinutul uman, ceea ce înseamnă 
că tinerii dinăuntru chiar nu mai ştiu pe ce lume se află şi unde sunt 
punctele cardinale. 


De la Tudor Vianu la Ştefan Jianu 


Dacă o asemenea provocare se cere plătită nu doar cu emoţiile, ci 
şi cu banii doritorilor de senzaţii tari, cu atât mai firească e plata 
pentru şederea bucolică în zona submontană unde se află Cornu, la 
un suc proaspăt de legume şi un pic de aquagym. Asta cu atât mai 
mult cu cât Bali Spa şi ProEstetica, aşezământul din care face parte, 
se bucură de reclama cuvenită. Pe blogul Bali Spa se poate citi un 
material preluat de pe un alt blog, Fashion Doctor, în care doamna 
Stella Adam se despleteşte literar şi îşi începe astfel elogiul: „Nu 
cred că cineva nu cunoaşte numele ProEstetica şi pe dna dr Jianu 
Dana şi dl dr Jianu Ştefan“. Limba în care este exprimat mesajul a 
fost identificată de lingvişti ca fiind o derivată a românei. Dincolo 
de prescurtările care nu au ce să caute într-un asemenea text, 
dincolo de prezentarea domnilor doctori ca la catalog, cu numele 
înaintea prenumelui, deşi nici unul dintre ei nu este maghiar, 
construcția „nu cred că cineva nu cunoaşte numele ProEstetica“ 
trădează un tip de şcoală în care pauzele au contat mai mult decât 
orele. Cu siguranţă, decât cele de română. 

Se poate bănui că intenția Stellei Adam a fost să scrie „nu cred să 
existe cineva care să nu fi auzit de ProEstetica“. În acest caz, am fi 
avut de-a face doar cu o exagerare. Fiindcă, de exemplu, eu, unul, 

nu auzisem de zisul aşezământ. Vecinii de scară, la fel. Colegii de la 
editură, în aceeaşi situaţie. Cei de la radio şi de la televiziune, idem. 
Ceva îmi spune că există destui oameni din sector, din oraş şi din 
țară care n-au auzit în viaţa lor de ProEstetica. Ba chiar s-ar putea 
să fie mai mulți cei care au auzit de Estetica lui Vianu decât de 
ProEstetica lui Jianu. E bine să-ţi alegi cu grijă cuvintele când vrei 
să elogiezi pe cineva. Altminteri, rişti să ajungi la impas sau la 
enormitate. I-aş putea transmite la rândul meu Stellei Adam că „nu 
cred că existe cineva care să nu fi auzit de Ladislao Mazurkiewicz, 
de Paşa Hristova şi de Andre Robert Raimbourg“. Şi aş minţi. Sunt, 
fireşte, zeci de milioane de oameni care n-au auzit de cei trei, deşi 
Mazurkiewicz a apărat poarta Uruguayului la Cupa Mondială din 
anul 1970, Hristova a primit Cerbul de Bronz la ediţia din acelaşi an 
1970 a festivalului de la Braşov, iar Raimbourg, alias Bourvil, a 
murit în acelaşi an 1970, în care îi apăruseră ultimele două filme din 
carieră, Cercul roşu şi Zidul Atlanticului. 


Dr Algekyll bea cafea de păpădie 


În concluzie, câte bordeie, atâtea obiceie. De exemplu: 

www.farmacialapretmic.ro laudă virtuțile ceaiului verde sau pe 
ale ceaiurilor cu rol detofixiant asupra colonului: „psylliumul şi 
triphala, un amestec ayurvedic din trei plante terapeutice originare 
din India“. Trei: psylliumul şi triphala. Patru: Luca şi Matei. 

www.edenspa.ro mizează pe detoxifierea cu alge şi argilă şi vă dă 
de înţeles că veţi petrece câteva zile de basm, cu pendulare 
identitară între Doctor Algekyll şi Mr Clay. 

www.atasagon.ro propune, în ofertele de relaxare la un alt loc cu 
verdeață decât cel unde până la urmă ne ducem toți, un program 
zilnic mai omenos (întâlnirea cu shake-ul + apă alcalină are loc la 
8.30, nu la 7.00) şi invită la înghiţirea unei cantități de apă care 
obligă la urinare în fiecare oră. Clienţii cu probleme de prostată 
trebuie să-şi rezerve din timp folosirea exclusivă a unui pisoar. 

www.gradinasanatatii.ro invită la descoperirea unor cuceriri 
fascinante, printre care colagenul lichid hidrolizat + acid hialuronic 
+ biotină + cupru + siliciu + vitamina C. Dacă tot sunteţi acolo, 
puteţi testa şi colagenul lichid hidrolizat top 2 + glucozamină + 
condroitină + MSM + turmeric + vitamina C. Ca să ştiţi. 

Până şi pe platforma www.emag.ro se comercializează, scurt şi 
cuprinzător, o diversitate de plasturi pentru detoxifiere. 

O impresie puternică produce site-ul www.esid.ro (Ce se 
întâmplă, doctore?), unde discuția despre detoxifiere începe printr- 
un truism ca la mama acasă: „Primul pas spre detoxifierea corpului 
este, evident, reducerea încărcăturii toxice“. Îi urmează o constatare 
cât o mutație: „Majoritatea alimentelor conţin atât factori benefici, 
cât şi factori dăunători“. Paula Rotaru, autoarea textului, trece apoi 
la ce ai voie şi mai ales la ce nu ai voie să mănânci şi să bei. Lista 
restricțiilor e, previzibil, impresionantă, numai că pe ea apare la un 

moment dat un aliment la care alți prelați ai detoxifierii se închină 
până le pârâie oasele: avocado. Ca un veritabil avocado al 
diavolului, Paula Rotaru anunţă că respectivul aliment e „câh“ şi că 
statutul lui de răsfăţat al dietelor e nemeritat. Nu de alta, dar, 
conform doctrinei Rotaru, „regina băuturilor detoxifiante rămâne 
apa cea de toate zilele (pios clin d'œil, nu?). Bea în fiecare zi 
minimum doi litri de apă plată. Acest lichid va contribui extrem de 
eficient la diluarea toxinelor în timpul eliminării lor“. 

Pe lista produselor nerecomandabile, dacă nu interzise de-a 
binelea, mai apar — spre disperarea multora — cafeaua, ciocolata şi 
ceaiul de mentă. Consolator, există şi aici alternativă: „Cafeaua de 
păpădie poate fi băută ca înlocuitor al cafelei cât timp urmezi 
regimul de detoxifiere. După încheierea curei îţi recomandăm şi 
cafeaua din orz“. 


Mihaela şi smochina, Veturia şi măslina 


E clipa când vălul cade de pe ochi: Nicolae Ceauşescu şi sfetnicii 
lui în ale alimentaţiei au fost pionierii români ai detoxifierii. La cât 
nechezol a pompat Dunărea Gândirii în popor, nu e de mirare că 
detoxifierea cu plumb de la Târgovişte a dat rezultate atât de bune. 

Te întrebi apoi, cu pupilele dilatate: nu cumva există şi cafea de 
pătlagină, de ienibahar sau de ciuboţica-cucului? Nu cumva poţi 
face cafea din orice? Nu cumva poţi fi un barista acreditat în 
preparate pe bază de lăptucă, ulei de peşte, turmeric, nucşoară, 
pătrunjel, sfeclă şi cătină? Şi nu cumva o luăm razna? 

Site-ul www.csid.ro dezvăluie apoi cum arată aventura 
detoxifierii prin ochii Mihaelei Rădulescu. Începutul e la fel de 
palpitant ca episoadele din Mannix de pe vremuri: 


„Şi am aşa o săptămână când dimineața mănânc o smochină sau o curmală, beau 
ceai verde în loc de cafea, evident fără zahăr, şi pun mult ghimbir şi lămâie. Şi îmi 
fac în fiecare dimineaţă şi seară un masaj cu sare de Himalaya grunjoasă, începând 
de la tălpi, sus pe picior, pentru că asta pune foarte bine circulaţia în mişcare (nu, nu 


sângele, circulaţia — n. m.), cea limfatică, şi mai elimini din toxine.“ 


În inefabilul ei hipocaloric, destăinuirea aminteşte de un mic 
episod de istorie literar-gastronomică pentru care există câţi 
povestitori, atâtea variante. Bref, pe la jumătatea anilor 1970, 
Veturia Goga îl invită la masă pe Şerban Cioculescu. Acesta din 
urmă, un pofticios. Gazda, o frugală. În farfuria invitatului îşi fac 
apariţia două măsline şi o feliuță de lămâie (fără ghimbir). Neştiind 
dacă e vorba de simţul umorului sau de altceva, musafirul mănâncă 
măslinele, suge ce suge din feliuța de lămâie şi aşteaptă 
continuarea. După ce se lămureşte că asta a fost tot, Cioculescu se 
şterge la gură cu un şerveţel, oftează simulând multumirea, plescăie 
discret şi spune, şâşâind „s“-urile, cum făcea de la o vreme: 
„Ştimată doamnă, m-aţi răşfăţat, he he he“. 

Site-ul www.btonic.ro alunecă în feerie kitsch — „Oglindă, 
oglinjoară... te întrebi deseori cum să obţii energia şi vitalitatea de 
odinioară?“ — şi pe urmă propune ceva cu adevărat salutar: 
„Detoxifică-ţi mintea“. Aici e-aici. Unii văd în acest sfat o invitaţie 
de a-i evita pe proşti, de-a nu mai pierde vremea ascultându-i pe 
şarlatani la televizor, de-a nu mai citi tâmpenii şi de-a nu mai lua de 
bune aberaţiile de pe site-uri. Din păcate, nu asta e esenţa 
detoxifierii mintale pentru www.btonic.ro., ci: 


„Rezervă cincisprezece minute de meditaţie pe zi. Dacă nu ştii cum să faci 
meditaţie, încearcă prima oară prin a-ţi controla respiraţia. Atinge-ţi zona 
stomacului cu palmele, mai precis, partea inferioară a abdomenului. Respiră pe nas, 
numărând încet până la zece, şi repetă de trei ori. Încearcă să inspiri cât de mult aer 


poţi şi să expiri la fel de mult.“ 


Aşa or fi început şi Pascal, Sfântul Augustin sau Marc Aureliu. 
Mai ştii, poate chiar şi-au preparat, cu tehnologia de atunci, un 
smoothie cu matcha (praf de ceai verde) şi varză Kale. Dar, dacă tot 
suntem la detoxifiere, poate că n-ar fi rău ca site-ul în cauză să 
elimine toxinele din categoria „vei îmbunătății digestia“, chit că 
ortografia deficitară te poate recomanda pentru un loc în câteva 
dintre academiile din capitolul anterior. 


Drenaj limfatic, tupeu emfatic: 
cazul Şişu (fără Puya) 


Şi mai sunt site-uri. Sute, dacă nu mii. Fiecare cu promisiunile 
lui, fiecare cu momelile lui. Discernământul clientului prezumtiv e 
testat serios şi nu de puţine ori clientul nu ia notă de trecere la 
examen. Între timp, confuzia dintre stilul de viață sănătos şi 
detoxifiere sporeşte. Detoxifierea devine, în mintea multora, 
paşaportul pentru o viaţă fără dureri, hibe şi probleme. 
Avertismentul lui Mark Twain — „de la o vârstă încolo, dacă nu te 
doare nimic înseamnă că ai murit“ — rămâne o replică bună de citat 
în conversațiile spumoase. Îţi vine să spui că există în România 
atâtea terapii de detoxifiere câte academii (a se vedea capitolul 
precedent). lar lista creşte de la o zi la alta. Avem printre noi şi 
semeni cu spate politic care exaltă detoxifierea prin sucurile de 
castraveți. Unul dintre ei, Marius Daniel Şişu, ajunge în februarie 
2019 la şefia Agenţiei Naţionale a Medicamentului, după ce câştigă 
singurul concurs cu o miză reală: cel de împrejurări. Ca să ocupi o 
asemenea funcţie, reprezentanţii guvernului PSD (proaspăt demis, 
dar încă activ pe ultimii metri) impun deținerea unei diplome de 
absolvent de medicină, economie sau drept. De farmacie, nu. Vlad 
Mixich, expert în politici de sănătate şi membru al board-ului 
Agenţiei Europene pentru Securitate şi Sănătate, scoate la lumină 
episodul într-o postare pe Facebook din 21 octombrie 2019: 

„Fiţi atenţi ce nouă mârşăvie face acest guvern PSD, deşi a fost deja demis! Azi au 
fost scoase la concurs cele mai importante trei poziţii din domeniul farmaceutic din 
România: preşedintele şi vicepreşedinţii Agenţiei Naţionale a Medicamentului. 
Condiţia principală de înscriere: să ai diplomă de absolvent de medicină, economie 
sau drept. De farmacie, NU!!! Repet: de farmacie, NU!!! Ghici cine a picat 
admiterea la Facultatea de Farmacie? Aţi ghicit: actualul preşedinte interimar al 
Agenţiei Medicamentului, domnul Marius Şişu. Aţi priceput cum vine logica? Deci, 
dacă ai studii în domeniul farmaceutic, nu poţi conduce cea mai importantă Agenţie 
din domeniu, dar, dacă ai picat admiterea la Farmacie, da. Dacă eşti prieten cu cine 


trebuie, ţi se croiesc după măsură şi condiţiile de concurs.“ 


Mai simplu spus: e bine ca, ocupați cu toxinele din organism, să 
nu le uităm pe cele din viaţa publică. Îndeosebi pe cele care vând 
(sucuri de) castraveți la grădinar. Ziarista Adelina Săhlean scrie în 
Newsweek, în aceeaşi zi de 21 octombrie 2019 în care apare 
postarea lui Vlad Mixich, că „omul care conduce Agenţia Naţională 
a Medicamentului a picat admiterea la Facultatea de Farmacie. El a 
găsit o portiță şi s-a înscris fără examen pe locurile studenților 
străini, de unde a fost exmatriculat pentru absenţe. Marius Daniel 
Şişu este un susținător al detoxifierii cu sucuri de castravete, iar 
experiența lui în domeniu se limitează la falimentarea unor mici 
afaceri cu medicamente“. Altfel spus, drenaj limfatic şi tupeu 
emfatic. 


Şi acum, reversul. Inapoi la competenţă 


După atâta diletantism, ți se face dor de câteva adevăruri 
nefardate. Şi de doi-trei oameni care să repună lucrurile în ordine. 
Să amendeze şmecheriile pe bani mulți, ambalate în formule care 
promit fără să garanteze. E greu ca, sub asediul atâtor valuri de 
terapii, să nu te întrebi dacă detoxifierea nu a ajuns, în ultimii ani, o 
modă sau un capriciu monden. Cristina Pavel, medic primar de 
medicină generală, declară într-un interviu la Digi 24: „Aşa-zisa 
detoxifiere nu este întâlnită în manualele de medicină — vorbim de 
fapt de un efect depurativ, de aşa-zisă curățire a sângelui“. La 
rândul lui, consultantul în nutriție Alec Blenche susține, în 
emisiunea de la Digi 24 a Izabelei Pănescu, Tinerețe fără bătrâneţe, 
că „Reţeta ideală atunci când vrei să te apuci de aşa-zisa detoxifiere 
este să laşi corpul să îşi facă treaba. Corpul oricum se detoxifică. 
Problemele grave de sănătate apar atunci când intoxicația este mult 
mai rapidă decât capacitatea corpului de a se detoxifia“. 

Punctul de vedere al doctorului Doina Ene, medic primar în 
diabet, nutriţie şi boli metabolice, nu face decât să completeze 
judecăţile anterioare: „Sunt situaţii în care organismul funcţionează 
perfect, pentru că el este o maşinărie întreagă, care are această 
funcție de detoxifiere foarte bine controlată, dar sunt situaţii în care 
noi forțăm nota: avem un consum alimentar neadecvat sau trăim 
într-un mediu foarte poluat, şi atunci depăşim capacitățile 

organismului de a face această epurare. Substanțele rezultate din 
metabolism ajung să aibă efecte toxice“. 

La fel ca falsele academii, terapiile de detoxifiere, cu zurgălăii lor 
de marketing şi cu aportul influencerilor şi mai ales al 
influenceriţelor, sunt pe punctul de-a deveni industrie. Adică de-a 
aduce profit. Asta nu e de condamnat, câtă vreme profitul nu e 
rezultatul unei înşelătorii care se repercutează negativ chiar asupra 
lucrului pe care-l doreai îmbunătăţit: starea sănătăţii. România este 
însă o ţară în care şlagărul Minte-mă frumos câştigă premiu după 
premiu, indiferent cine cântă şi cine acompaniază. Destui oameni 
pur şi simplu nu pricep că, în loc să se interneze pe o căruţă de bani 
în spaţii care promit Nirvana şi unde riscă alienarea la un pahar de 
smoothie verde, e preferabil să nu se îndoape, să nu-şi tortureze 
organismul şi să facă mişcare. Poate că încă au încredere în 
făgăduieli, cu toate că şi-au votat de atâtea ori păcălitorii. Poate că 
forma îi atrage mai mult decât fondul. Sau poate că încă n-au găsit 
acel specialist care să-şi pipereze suficient discursul pentru a-i 
convinge. 


O incursiune în lumea proastelor obiceiuri 


O veste bună: l-am găsit pentru ei. Se numeşte Simona Tivadar şi 
este un om căruia nu i se pot pune la îndoială competenţa, 
francheţea şi simţul umorului. În 2017, Simona Tivadar publică la 
Humanitas o carte cu un succes de public entuziasmant, Medicină, 
nutriție şi bună dispoziţie, pe a cărei copertă a patra scrie ea însăşi 
următoarele: 


„Am descoperit într-o zi că ne-a inundat pseudoştiinţa şi că îi cad pradă oameni 
naivi, incapabili să discearnă între adevărul ştiinţific, verificat şi reproductibil de 
fiecare dată, şi testimoniale contrafăcute despre leacuri miraculoase contra orice sau 
preventive contra nimic. Atunci m-am hotărât să scriu despre biologia şi 
funcţionarea corpului omenesc, despre biochimie şi alimente, despre adevărurile 
verificabile şi fanteziile imposibil de reprodus, promovate de medicina alternativă. 
Am început să scriu ceea ce s-ar putea numi nişte pamflete medicale, pe care le-am 
postat pe Facebook. Fără ură şi resentiment însă: consider că fiecare om are dreptul 
să aleagă orice i se pare potrivit sănătăţii sale, cu condiţia să nu se pună pe sine şi 
pe alţii în pericol şi să aleagă informat, nu dus de nas. Am scris aşa cum vorbesc de 
obicei, zâmbind, fiindcă şi eu cred că «glumind putem spune orice, chiar şi 


adevărul» (Sigmund Freud).“ 


E suficient să citeşti titlurile de capitole din Medicină, nutriţie şi 
bună dispoziție ca să-ţi dai seama că, dincolo de informaţia pe care 
o vei primi, te vei distra copios. Simona Tivadar ciuruieşte o 
sumedenie de mituri aşa-zis medicale şi amendează tendința 
amatorilor de a li se substitui profesioniştilor. Pentru cei care încă 
nu au ajuns la carte, iată câteva titluri pentru stârnirea apetitului: 
„Trei escroci se întâlniră, / Raza soarelui, / De bănuţi vă jumuliră“, 
„Bombiţa calorică vegană“, „Stat român, autorizez agheasma 

cuantică“, „Algele: pastile de slăbit pentru trupuri grăsuţe şi minţi 
slăbuţe“, „Îngheţată de yam sau tocăniţă cu crocodil?“, „M-aşteaptă 
un crom, lipit de un pom“, „Ananasul strâmbă nasul“ sau „Cafele 
verzi pe pereţi“. 

Sigur, Simona Tivadar nu ia în cătare doar terapiile de detoxifiere 
şi fenomenul Detox în general. Medicină, nutriţie şi bună dispoziţie 
este o incursiune ironică, dar atât de necesară, în lumea proastelor 
obiceiuri — alimentare şi nu numai. E vorba aici despre falsele reţete 
de reechilibrare, despre mitologia leacurilor închipuite, despre 
inflaţia soluţiilor de tip placebo, despre pretinsa contracarare a unui 
exces prin comiterea altuia şi despre atâtea altele. Este vorba, peste 
toate, despre recursul la competenţă şi la autoritate, fiindcă, spune 
autoarea, „uzurparea competenţei ne va întoarce în peşteri“. Cum se 
uzurpă competenţa? Prin pungăşiile unora, cuplate la naivitatea 
altora. O scrie tot Simona Tivadar în „Cuvântul înainte“ al cărții: 


„am continuat să citesc orice noutate, să particip la congrese locale şi 
internaţionale, să fac echipă cu colegii mei din alte specialități pentru binele 
bolnavului care mi-a cerut ajutorul. Şi m-am trezit într-o zi că toate astea nu 
valorează nimic atunci când o divă care se plictiseşte de prea mult stat degeaba dă 
sfaturi medicale; când vreun absolvent al unui curs online de nutriţie pretinde că are 
competenţa să dea indicaţii; când orice neisprăvit neinstruit îşi face blog de sănătate 
şi ne ameninţă că vom muri în chinuri dacă nu cumpărăm produsele pe care le 


recomandă.“ 


E o indignare literară? Câtuşi de puţin. Literare pot fi unele 
imagini şi exemple. În schimb, indignarea nu e doar veritabilă, ci 
mai actuală ca oricând, îndeosebi acum, când oricine se poate 
declara influencer, chiar dacă influencing-ul pe care-l practică e de 
multe ori nociv (a se vedea, pentru aducere aminte, prestația 
vloggerilor de tip Alexandru Bălan, zis „Colo“, care a declarat pe 
canalul personal de YouTube, urmărit de aproape un milion de 
persoane, că tinerele care se îmbracă sumar ar trebui violate). E 
indignarea omului care şi-a mâncat tinereţea studiind cu adevărat şi 
care vede acum cât de lejer urmează unul şi altul sfaturi fără 
semnătura specialistului. E genul de indignare cu atât mai justificată 
cu cât 


„Descoperirea internetului a detronat vrăjitoarele şi ghicitoarele tradiționale, 
favorizând răspândirea pseudoştiinţei într-un ritm fără precedent, deşi rezultatele ei 
sunt imposibil de reprodus în condiţii de experiment supravegheat, bazându-se pe 
specularea emoţiilor, a fricii de boală şi moarte şi pe celebrul efect placebo, care 
poate justifica până la 40% din eficacitatea unui tratament. Unele proceduri sunt 
inofensive (apifitoterapia, homeopatia, reiki etc.). Altele sunt înşelătorii flagrante: 
detoxul, analizele făcute de computerul cuantic, biorezonanţa etc.; iar altele sunt 
extrem de periculoase: Noua Medicină Germanică, antivaccinismul, veganismul (în 


special la copii)“. 


58 


Suc verde ca frunza de vară, 
argilă albastră ca situația 


lată-ne ajunşi, prin urmare, şi la detox. Sau poate la Detox, 
fiindcă vorbim deja despre un personaj. În ultima parte din 
Medicină, nutriţie şi bună dispoziție, Simona Tivadar inserează 
discuţia pe care a avut-o cu un reprezentant al (o reprezentantă a) 
revistei online Life.ro. Adică: 


Life.ro: Se vorbeşte mult despre detox. De unde a apărut acest 
detox? Se discută mai ales în perioadele în care se schimbă 
anotimpurile sau după sărbători. Ce este acest detox de fapt? 

Dr. Simona Tivadar: O prostie, bineînţeles. Este încercarea 
oamenilor moderni de a-şi cumpăra paşapoarte spre nemurire fără 
să-şi impună nici un fel de restricții. Cu alte cuvinte, în loc că aibă o 
alimentație normală, civilizată, în fiecare zi, în care să aibă grijă la 
orele de masă şi la ce mănâncă, preferă să mănânce pe apucate la 
covrigăriile şi patiseriile din colţ, la fast-foodul de pe stradă, la 
cateringul mai mult sau mai puţin dubios. Şi, din când în când, simt 
nevoia să facă un „bine“ corpului lor şi sar din măsura de a mânca 
numai tâmpenii şi mizerii într-o extremă despre care ei îşi 
imaginează că e benefică. Evident, este o prostie. Aşa cum masa lor 
este o prostie, aşa sunt şi aceste măsuri extreme. Mai ales că, după 
cum ştiţi, reţetele sunt din cele mai diferite: unii consideră că este 
„detox“ să mănânce ovăz, orz sau secară, alţii iaurt şi fructe, alţii 
argilă albastră, alții să bea sucuri de legume. Fiecare are o altă 
definiție a detoxului şi, bineînţeles, ca orice pseudoştiință care 
lucrează cu incertitudini şi convingeri personale, acest pretins 
procedeu de curăţare a organismului s-a răspândit, fiind susţinut şi 
propagat de pseudonutriționişti sau de oameni fără pregătire 
medicală, care au găsit astfel un instrument foarte bun de a câştiga 
bani. 

Life.ro: Este o industrie? 

S.T.: Da, este. Şi nu e de mirare, fiindcă toată lumea este 
fascinată de nemurire, de tinerețe fără bătrâneţe şi de sănătatea 
veşnică. În primul rând, să spunem că nu există detox pentru că nu 
există toxine. 

Life.ro: Nu există toxine? Dar ceea ce elimină celula ce este? 

S.T.: E o confuzie între „deşeuri“ şi „toxine“. Tocmai s-a luat un 
Premiu Nobel pentru medicină la sfârşitul lui 2016 pentru un studiu 
care demonstrează că celula „se curăță“, dacă vreţi să spunem aşa, 
de către ea însăşi! Nu există o formulă chimică a acestor toxine şi 
nu le denumeşte nimeni specific, fiind numite „toxine“ aşa, generic 
şi misterios. Nu se cunoaşte „toxina x“ sau „toxina y“. 

Life.ro: Poate că e de ajuns „toxine“... 

S.T.: Dar nu au o formulă chimică? Că toate pe lumea asta au o 
formulă chimică: apa, corpul uman, sângele, mâncarea pe care o 
mâncăm, mărul... Un chimist, Kennedy, australian, sătul de această 
chemofobie şi de atâta impostură legată de substanţele chimice, 

despre care acum se vehiculează atâtea aberaţii pe planetă, a făcut 
inclusiv tricouri, şorţuri de bucătărie şi alte lucruri drăguţe 
imprimate cu formula chimică a oului, a bananei, a căpşunilor etc. 
Şi, dacă ne uităm pe internet la formulele chimice ale domnului 
Kennedy, o să constatăm cât benzen, cât benzol şi alte substanţe 
există în fructele pe care le mâncăm în fiecare zi... Deci nu există 
toxine! De aceea nu există nici detox. Oamenii nu se intoxică, 
oamenii elimină deşeuri singuri, fără ajutor. (Noi vorbim aici despre 
oamenii sănătoşi, desigur, nu despre cei bolnavi.) Deci: omul 
elimină deşeuri prin piele (franspirație), prin plămâni (CO2), prin 
rinichi (urină) şi prin tubul digestiv (fecale). Aceste sisteme sunt 
atât de bine perfecționate, încât, din fericire, nu le putem influența 
prea mult. Spun „din fericire“ fiindcă oamenii încearcă şi continuă 
să facă altceva decât ce trebuie, pentru că citesc de pe zece site-uri 
aceleaşi lucruri şi gata, sunt convinşi, în loc să apeleze la 
cunoştinţele lor de biologie de clasa a opta, nu mai mult. 

Life.ro: Și totuşi folosim atâtea metode de detox! 

S.T.: Da, eu dau mereu exemplul cu „sucurile verzi“... Verdele 
pentru noi reprezintă culoarea prospeţimii, culoarea pe care am 
văzut-o când am ieşit din întunericul peşterilor. Dar asta nu 
înseamnă că sucurile verzi sunt benefice, există o limită a măsurii în 
care aducem natura în noi. Cei care spun că se detoxifică şi îşi 
oxigenează organismul spun o prostie. Clorofila din plantele verzi 
produce oxigen doar la lumină. Şi e foarte bine, că atâta ne-ar 
trebui: oxigen liber în intestinele noastre! Pentru că acolo este şi gaz 
metan, şi atunci am exploda! Toate aceste sucuri verzi nu înseamnă 
nimic. Şi e o mare tâmpenie să-ți imaginezi că dacă mănânci o 
salată în fiecare zi îţi vei rezolva carenţele din ultimul timp în felul 
acesta... Organismul nostru nu este o maşină. Nu-l poţi duce la 
service să-i schimbi piesele şi şase luni să ai garanția că nu se mai 
întâmplă nimic. Ai mâncat primul cartof prăjit într-un ulei mizerabil 
sau ai înghițit prima merdenea, te-ai „intoxicat“ la loc, dacă vreţi 
neapărat termenul acesta. „Detoxul“ (care nu există) se face 
mâncând corect în fiecare zi, ajutând în felul acesta ca mecanismele 
naturale ale corpului nostru să funcţioneze perfect. În rest, totul e o 
prostie. 

Life.ro: Și atunci ce li se întâmplă celor care beau apă cu lămâie 
dimineaţa, de exemplu? 

S.T.: Poa’ să bea şi apă cu cremă de ghete! Ce să li se întâmple? 
Îşi iau o doză mare de vitamina C dacă pun lămâie mai multă. 
Necesarul nostru de vitamina C într-o zi este sub 200 mg. Acesta 
este acoperit de un fruct zilnic, de pătrunjelul care se aruncă în 
farfuria de supă pe care ar trebui s-o mâncăm la prânz, de legumele 
din ciorbă... etc., etc. Tot ce este exces va trebui eliminat de cineva, 
şi anume de rinichi. Nu există un depozit în care organismul să 
stocheze vitamina C. Ea nu se depozitează, este eliminată dacă e în 
exces. Toate elementele din organismul nostru trebuie să fie ca 
uleiul maşinii la jojă. Ştiţi cum? Eşti la semn, e bine, eşti peste sau 
sub, nu mai e! 

Adevăruri incomode 


Din fericire, Simona Tivadar nu este singurul medic care luptă 
împotriva înşelătoriilor de la curtea regelui Detox. Alături de ea pe 
frontul anti-impostură merită plasat Vasi Rădulescu, autorul unor 
observaţii şi păreri necesare mai cu seamă într-un spaţiu şi într-un 
timp când plauzibilul e privit cu mefienţă, iar minciuna barocă e 
crezută. Când specialistul e trimis la plimbare, iar impostorul, 
îmbrăţişat cu entuziasm. Unul dintre obiceiurile cimentate în ultimii 
ani exact ăsta este: tratarea cu scepticism a omului de meserie, a 
expertului, şi abandonul extaziat în brațele şarlatanului, ale 
panglicarului interesat. Un medic nu poate aspira la detenta 
mediatică şi la încrederea unui habarnist în ale medicinii. Un 
arhitect nu se poate pronunţa în chestiuni de construcții — un 
manelist, da. Un bariton e privit chiorâş când vorbeşte despre operă 
— un frizer, nu. 

La fel ca Simona Tivadar, Vasi Rădulescu operează cu 
dezinvoltură în mai multe registre de exprimare. Unul dintre ele 
constă în enunţarea clară a unui adevăr incomod pentru potlogari, 
aşa cum se întâmplă pe site-ul www.huff.ro: 


„Nu există detox prin suculeţe sau alte preparate. Există produşi metabolici care se 
elimină prin urină, sudoare, scaun, respiraţie. Curele de detoxifiere nu au nici un 


fundament ştiinţific.“ 


Ce afront, Andreea Marin (başca Burcu Gegtan şi Çisem Çakîr). 
Ce jignire, Cori Grămescu. Ce lovitură, Olivia Steer. Ce surpriză, 
Beatricia din Republica Moldova. Auzi la el. Medic, cică. Şi-i mai 
şi arde de băşcălie, fiindcă într-o altă intervenţie ia uite-l cum 
comută de pe stilul sobru pe cel de luare în pleasnă: 


„Pentru că n-am timp să gătesc, mă tentează să încerc meniurile astea cool care-ţi 
sunt livrate acasă, pe mai multe zile, excelent gândite cu nutriţionişti de marcă, 
probabil şi cu medici care au făcut medicina la fără frecvenţă, posibil şi cu popi în 
board. Am descoperit un meniu mirobolant, care zice aşa: «Meniul Alcalin-Detox te 
ajută să elimini toxinele din organism şi să eviţi excesul de aciditate, principala 
cauză a apariţiei dezechilibrelor în organism, care determină îmbolnăvirea». Vai de 
capul meu! De unde e oare excesul ăla de aciditate, când pH-ul e unul dintre 
parametrii cel mai fin reglaţi de organism, variind la zecimală, 7.35-7.45? De ce tot 
apare marota asta cu aciditatea criminală, care e reglată imediat printr-o dietă? 

Frăţică, dacă ai pH-ul mai mic, intri direct la Terapie Intensivă 


Apologia detoxifierii, la care trudesc cu stăruință o mulțime de 
oameni fără pregătire medicală, e doar unul dintre lucrurile unde 
specialiştii au de tras. Lista aberaţiilor e lungă, iar eforturile de 
contracarare a lor cer un consum uriaş de energie şi de nervi. Când 
tot soiul de teledive şi de mimoze combat vaccinurile fără să se 
întrebe cum a ajuns speranța de viaţă să crească atât de mult în 
ultimele secole, e nevoie de o intervenţie fermă. Cu scalpelul 
ironiei, chiar dacă teledivele şi mimozele se vor declara ofuscate. Şi 
cu argumente care să le demonteze plăsmuirile. Când cântăreţi de 

muzică populară prescriu leacuri împotriva reumatismului şi 
spondilozei, profesioniştii veritabili trebuie să riposteze repede şi 
dur. Când oameni care au trecut precum gâsca prin apa unei fabrici 
de diplome tip Spiru Haret (zisă şi Harem) apar la televizor sau pe 
Facebook şi agită reţete miraculoase, şansa reală a bolnavului e 
recursul la medic. La el, nu la sfaturile unei pupeze care se declară 
„expert în comunicare“, dar nu ştie că „deontologie profesională“ e 
pleonasm. Cu atât mai puţin că „pleonasm“ e anagrama lui 
„neoplasm“. Şi cu atât mai puţin că unul dintre cele mai noi tipuri 
de cancer, dintre cele peste două sute, e cancerul pseudoştirilor şi al 
pseudoremediilor care-ţi pun viaţa în primejdie. 


Beculeţul roşu 


Într-o postare care adună mii de vizualizări şi comentarii de tot 
felul, Vasi Rădulescu enunţă treizeci de lucruri care, valabile astăzi, 
vor fi valabile şi peste zece ani. Unii vor subscrie în extaz, alţii vor 
pune sub semnul întrebării unul sau altul dintre enunţuri. Primul 
merit al listei este însă aprinderea beculeţului roşu în faţa miturilor, 
năzărelilor şi confuziilor. Aşadar: 


„l. Homeopatia este eficientă doar în sindromul buzunarelor 
preapline. În rest nu tratează absolut nimic. 

2. Nu există nici o relaţie între vaccinuri şi autism. Oricât ar 
inventa sau ar scormoni unii. 

3. Uleiurile esenţiale n-au treabă cu medicina. Nu vindecă nimic. 
Probabil miros frumos şi cam atât. 

4. Dexametazona tot nu se nebulizează, ea având doar indicație 
intramusculară sau intravenoasă. 

5. N-ai cum să aliniezi chakrele pentru că nu există aşa ceva. 

6. Terapia apucatului îngerilor de aripi are şi ea efecte 
miraculoase în golitul buzunarelor. Cam atât. 

7. Impunerea dietei fără gluten în populaţia generală nu are nici o 
noimă, ea fiind indicată celor cu boală celiacă. 

8. Nu există detox. E un marketing care ia minţile multora. 
Toxinele şi produşii de metabolizare sunt scoşi din corp de rinichi, 
ficat, plămâni, piele. 

9. Protectoarele hepatice n-au nici o treabă de cele mai multe ori. 
Nu fac decât să obosească ficatul. 

10. Suplimentele minerale şi vitaminice se dau pe indicaţii 
precise, când sunt carenţe sau situaţii deosebite. În rest nu au efecte 
notabile. 

11. Nu există nici o dietă capabilă să vindece vreun tip de cancer. 

12. Biorezonanţele, spiriduşii magici şi alte aparate cu unde 
aiuritoare nu au fundament ştiinţific, deci nu produc efecte pozitive. 

13. Nimeni nu-şi foloseşte doar 10% din creier (bine, unii 
politicieni continuă s-o facă, admit). 

14. Nu există cădere de calciu. 

15. Nimeni nu-şi poate înghiţi limba. 

16. Nu se va da şoc electric atunci când inima este în asistolie 
(oprită). Şocul asta face: opreşte inima şi-i dă ocazia să facă restart, 
pe curat, anulând o aritmie. 

17. Creierul tot nu doare, că nu are receptori de durere. Dor 
învelişurile meningeale, muşchii cranieni. 

18. Ecuația slăbirii e simplă: arzi mai mult decât mănânci. 
Sportul nu e obligatoriu pentru slăbit. 

19. Cititul pe întuneric nu dăunează vederii. Citiţi oricând, numai 
citiți. 

20. Pulsul nu înseamnă de câte ori bate inima pe minut. Aceea e 
frecvenţa cardiacă. Pulsul e percepţia curgerii sangvine. 

21. Cea mai bună tensiune arterială la adult este 120/70 mmHg. 
La vârstnici nu se mai acceptă valori mai măricele. 

22. Antibioticele tot nu au efect în viroze, adică pe virusuri. 

23. Se spune «stare de conştiență», nu «cunoştinţă». 

24. Apa superalcalină n-are nici un efect benefic, e iarăşi un 
marketing aberant. 

25. Apele cu vitamine sunt cool, dar n-au nici o treabă cu starea 
de bine. Corpul îşi ia tot ce are nevoie dintr-o alimentație 
diversificată şi echilibrată. Apa plată rămâne sfântă. 

26. Nu există vitamine capabile să trateze vreun cancer (a se 
vedea B17, zisă şi amigdalină). 

27. Curentul e un mit românesc. El nu dă nici o boală. 

28. Nimeni nu se poate îngrăşa doar uitându-se la o salată. Asta 
vine din mâncat mult şi prost, respectiv din sedentarism. 

29. Nici o dietă prin care se pierd multe kilograme pe lună nu e 
safe. Masa corporală trebuie să reflecte principii sănătoase de viaţă, 
cu moderație în orice. 

30. Singurătatea e aducătoare de boală, scade durata vieţii, atrage 
depresii.“ 


Deşi lista e lungă, pe ea n-au încăput alte câteva năzbâtii, pe care 
Vasi Rădulescu are grijă să le desființeze când îi vine bine. Astfel: 
guma de mestecat nu rămâne şapte ani în stomac dacă o înghiți din 
greşeală, venele şi sângele care curge prin ele nu au culoarea 
albastră, imunitatea nu poate fi crescută printr-un supliment sau 
altul („imunitatea e centrala ta atomică, e autoreglată în cel mai mic 
detaliu“), nu te dor inima sau plămânii, nu toată lumea are acelaşi 
număr de muşchi sau oase, „medic homeopat“ e o contradicție în 
termeni, nu există un paracetamol strălucitor care conţine virusul 
Machupo, nu ai nevoie obligatoriu de opt pahare cu apă pe zi etc. 

Pe de altă parte, e puţin probabil ca Vasi Rădulescu să-ți fie de 
folos în mijloacele de transport fără aer condiționat. „E corent, 
maică!“ e de obicei prima reacţie pe care o stârneşti când deschizi 
geamul. Dacă somezi partea vătămată să-ți numească o boală 
provocată de „corent“, singurul lucru pe care-l vei reuşi va fi să 
atragi mânia proletară a precauţilor cu vată în urechi vara, care ţi se 
vor adresa după cum meriţi: „Mergi cu BMW-ul“ (ecoul lui „la-ţi 

maşină mică“ de pe vremuri, când te plângeai de înghesuială şi 
ghionturi), „Stai dracu” acasă“ sau „Bine că eşti tu deştept“. 


Trei zile drepți şi fără papiloame 


Detoxul e şarlatania cea mai vizibilă dintr-un evantai mai bogat 
decât coada de păun. Posturile de televiziune (din ce în ce mai 
puţin), internetul şi reţelele de socializare (din ce în ce mai mult) îşi 
continuă opera de intoxicare — culmea, sub pavăza dezintoxicării. 
Fiecare dintre cei conectaţi la internet primeşte reţete peste reţete şi 
sfaturi peste sfaturi. În numele sănătăţii, falşi experţi distribuie 
leacuri-minune care te pot îmbolnăvi şi care, în scenariul optimist, 
nu-ți fac nici bine, nici rău. Totul se bucură de un discurs sentenţios 
şi imperativ, din care nu lipsesc semnele de exclamare şi imaginile 
de SF medical. De pildă: 


„Nu dormi bine noaptea? Urinezi des? Bea trei zile asta şi prostata se va 
vindeca! 

Ai gaze la stomac sau te balonezi des? Omoară helicobacterul şi toate bacteriile 
şi paraziţii! 

Crema asta ucide negii şi papiloamele. Dă-te acum şi o să cadă în patru zile. 


Scade glicemia în două zile! Tratament de ultimă generaţie în diabetul zaharat.“ 


Pour la bonne bouche (honni soit), iată şi ceva pentru armăsarii 
care au trecut de geamandura primei tinereţi: 


„Asta iau actorii de filme pentru adulți. O să te ţină trei zile drepţi. Măreşte potenţa 
cu 7,5 cm fără a ieşi de acasă. Metodă sigură! Potenţa masivă este un simbol al 


puterii şi al masculinităţii!“ 


E limpede că autorul enunţului de mai sus a trăit multă vreme 
„fără a ieşi de acasă“. Iar când a ieşit s-a dus în multe locuri, dar nu 
la şcoală. 

La puţini ani după ce Dan Diaconescu ratase înscăunarea la 
Palatul Cotroceni, ulterior unei tentative burleşti de cumpărare cu 
banii jos a combinatului Oltchim din Râmnicu Vâlcea, am scris în 
Cartea râsului şi a cercetării un paragraf care îşi păstrează 
valabilitatea: 


„Sarlatania prinde la popor, mai ales dacă-l priveşti cu ochii lui vodă Lăpuşneanu. 
Avem în ţară oameni care cred şi votează un ins care promite, în schimbul alegerii 
ca preşedinte, câte douăzeci de mii de euro pentru fiecare cetăţean al patriei? Avem. 
De ce n-am avea atunci şi naivi care cumpără sticluţe cu apă colorată, capabilă să-i 
vindece de cancer? Sau alifii care-i fac să lepede în două zile colăceii de grăsime 
acumulaţi în zece ani? Sau tincturi care le preschimbă chelia în desiş capilar? Nu 
există găselniţă ineficientă şi boală fără leac. E plin pământul de disperaţi candizi. 
La fel de plin e pământul de vraci televizuali, de guru autoproclamaţi care au băut 
lapte de iac direct de la sursă şi care te vindecă de rele punându-ţi în palmă un 
borcănaş cu aspect de urocultor (folosit, pesemne, în franciza cinematografică 


Micţiune imposibilă). 

Dacă doriţi să revedeţi 


Confreria şarlatanilor seamănă, dintr-un punct de vedere, cu 
Statul Islamic: nu are un teritoriu al ei, graniţe şi monedă oficială. E 
o structură care îşi schimbă conturul şi îşi păstrează menirea: 
atentatele la buzunarul credulilor. Cu sau fără Detox, care joacă 
rolul nou-venitului cu potenţial de vedetă, confreria funcționează de 
peste două decenii şi speculează educația precară, boala şi 
deznădejdea. Traficul cu speranţe nu e incriminat nicăieri în Codul 
penal, lucru pe care şarlatanii îl ştiu şi-l valorifică. Combinația 
dintre legislația permisivă şi lipsa de scrupule aduce pe scenă un 
cortegiu de impostori, escroci şi pungaşi cu ochii pe cartea de credit 
a fraieritului. lată-i pe câțiva din trecutul recent: 

Dragoş Iliescu, promotor frenetic, cu nişte ani în urmă, al curei 
pe bază de nichel pentru vindecarea de leucemie. Cu un mentor 
american şi cu un „medicament“ produs în — pardon — China, 
domnul Iliescu se intitulează „cercetător al noului“, chit că profesia 
lui e de economist. 

Cătălin Luca, întreprinzător care leagă tămăduirea de consumul 
de zeolit, o rocă despre care s-ar fi dus vorba că ar fi fost folosită 
inclusiv în medicina tradiţională indiană. Atenţie, domnul Luca nu 
are sadismul de a-şi pune pacienţii să spargă roca între dinţi. În 
fond, rolul lui este de lecuitor, nu de om care avariază danturi. Aşa 
că roca este pisată fin şi vârâtă în nişte capsule scoase apoi la 
vânzare. 

Viorel Pop, numerolog, clarvăzător şi bioenergetician preocupat 
de armonia căminului, pe care o asigură prin enunţuri din categoria: 
„Ai un preş în faţa uşii? Aruncă-l imediat! E cea mai mare greşeală 
a românilor! lată ce tragedie ţi se poate întâmpla!“ Care e tragedia? 
Simplu: „Preşul de la uşă poate aduce energii negative în casă. 
Persoanele care nu intră în casă îşi pot lăsa energiile negative la uşă, 
iar tu le iei pe pantofi şi le duci înăuntru“. 

Stelian Fulga, preparator de leacuri dubioase şi practicant al unor 
metode din alte timpuri: pusul mâinii pe creştet, tehnicile de 
refacere ale călugărilor şaolin şi mai cu seamă „tăierea sub limbă“, 
procedeu care „ajută la purificarea sângelui“. Domnul Fulga e 
cunoscut şi pentru căderea în capcana unui jurnalist care, 
întrebându-l pe şarlavraci dacă-şi poate vindeca semenii şi de 
„condinită ganglionară“ (o boală inventată), a obținut un viguros 
răspuns afirmativ. 

V. Mihăilescu (inițiala prenumelui sporeşte-a lumii taină), de la 
care afli, prin mijlocirea internetului, că, dacă achiziţionezi pastila 
de sănătate Guaran-T Slim, „într-o săptămână vei slăbi chiar şi 18 
kilograme. În plus, îţi vei accelera metabolismul pentru totdeauna 
cu 300%. Un calcul elementar arată că, dacă ţi-a dat bunul 
Dumnezeu 72 de kilograme, în patru săptămâni reuşeşti să dispari 
cu totul. E neclar, în aceste condiții, la ce mai foloseşte un 
metabolism ameliorat atât de spectaculos, însă deja nu mai 
contează. 

Regele Detox are vecini de nădejde, care se pot oricând aduna 
într-un alai de multe ori tragicomic şi câteodată periculos. La rândul 
lor, terapiile de detoxifiere sunt cel mai nou capriciu lăsat la 
îndemâna celor care vor să-şi plătească visurile de armonie deplină 
a corpului şi a minţii. Poate credeți, poate nu, dar geluri 
antibacteriene Detox se vând chiar şi la oficiile poştale unde se 
plăteşte factura la Enel. 

DACI TOVARĂŞI ŞI PRETINI 


Săbii în aceeaşi teacă: fake şi fact 


Mulţi oameni din România şi de prin alte locuri plătesc taxa pe 
candoarea adăugată fără să clhpească. Le zumzăie atâtea informaţii 
în jur, încât nu mai ştiu după ce şi după cine să se ia. În consecinţă, 
cred tot ce văd şi tot ce aud. N-ar face-o dacă ar aplica filtrele 
cuvenite, numai că accesul la filtre se face pe bază de discernământ. 
Aici e buba şi tot aici urmarea: avalanşa de veşti şi poveşti, de ştiri 
şi prostiri, de basme şi fantasme. Fake şi fact sunt două săbii care se 
duelează pentru teacă. Într-o lume cu happy-endul garantat, sabia 
fact ar răpune sabia fake şi s-ar furişa înăuntru cu un fâşâit metalic. 
În lumea derutată şi derutantă în care trăim, fake îi ia de multe ori 
aerul lui fact. Şi teaca. 

Cu trei ani în urmă, în adineauri amintita Carte a râsului şi a 
cercetării, am comentat ironic câteva zeci de titluri dintr-o serie de 
publicaţii, în frunte cu Daily Mail, pornind de la pretinse studii ale 
cercetătorilor (în primul rând) britanici. lată câteva dintre aceste 
titluri: „Studentele care se machiază iau note mai mari la examene“, 
„Femeile arată mai bătrâne în fiecare miercuri la 15.30“, 
„Persoanele care beau alcool trăiesc mai mult“, „Femeile care au 
fundul mare sunt mai inteligente decât restul“, „Un pahar de vin 
roşu echivalează cu o oră de sport“, „Mâncarea e mai gustoasă dacă 
e fotografiată înainte de consum“, „Puii de găină au mai multă 
minte decât copiii“, „Fanii lui Leicester produc cutremure când se 
bucură la goluri“, „Bărbaţii care poartă cămăşi roz câştigă mai mult 
decât ceilalți, sunt mai încrezători şi primesc mai multe 
complimente“, „Oamenii de ştiinţă din Țara Galilor vor să 
conecteze oile la internet“ etc. 

Bazaconii una şi una. 

Nici un om cu mintea întreagă nu va crede vreodată că există felii 
de pâine pe care se poate desluşi chipul înlăcrimat (neapărat 
înlăcrimat) al Fecioarei Maria. Sau că IQ-ul creşte ori scade în 
funcție de ora la care te culci. Sau că versurile din Stairway to 
Heaven conţin trimiteri demonice. Cei care dau asemenea titluri şi 
aştern sub ele pseudoargumente, uneori sub iscălitură universitară, 
valorifică tendința oamenilor de a prelua informaţii fără nici un fel 
de filtru. Şi fără să pună în discuţie trei lucruri elementare: logica, 
plauzibilitatea şi credibilitatea sursei. 


„Minciuni în falş 


Cu cât ai mai multe surse de informare, cu atât eşti mai prost 
informat — iată unul dintre paradoxurile lumii de azi. Inainte de 

1990, informaţiile primite de români trec obligatoriu prin 
strecurătoarea cenzurii. Mistificările sunt monedă comună, mai ales 
în ceea ce priveşte felul cum e privit Nicolae Ceauşescu în 
Occident. Un număr din Scânteia anilor 1980 oferă un caz flagrant 
de falsificare a realităţii. Pe pagina rezervată ştirilor externe (în 
epocă i se spune „actualitate internațională“) apare o fotografie în 
care Ceauşescu vorbeşte de la tribuna Adunării Generale a ONU. 
Radio Europa Liberă transmite informaţia că liderii occidentali au 
plecat ostentativ din sală, spre a-şi semnala dezacordul cu politica 
preşedintelui român de distrugere a satelor. Numai că — miracol — în 
fotografia din Scânteia, în care se văd deopotrivă vorbitorul şi 
asistenţa, sala e plină. Şi — încă un miracol — din public pe Nicolae 
Ceauşescu îl priveşte însuşi Nicolae Ceauşescu. E un trucaj 
stângaci, aproape primitiv, dar nimeni nu mai are timp pentru 
fineţuri. Explicaţia e la mintea cocoșului: partea din fotografie care 
prezintă publicul e luată de la discursul altcuiva, la care asistă şi 
Ceauşescu. Dintre cele trei lucruri amintite mai devreme — logică, 
plauzibilitate şi credibilitate —, cea care pică examenul este ultima. 

Nu e singurul caz de dezinformare cu pretenții de informare. 
Există şi dezinformarea prin răzuire. Pe 15 octombrie 1980, 
România şi Anglia joacă un meci important pentru calificarea la 
Cupa Mondială de fotbal din 1982 din Spania. România înscrie 
două goluri prin Marcel Răducanu şi Anghel Iordănescu şi primeşte 
unul de la Tony Woodcock. E o victorie cu 80.000 de spectatori pe 
Stadionul „23 August“, ulterior Complexul Sportiv „Lia Manoliu“, 
astăzi Arena Naţională. La câteva luni după meci, Marcel Răducanu 
fuge în R.F.G. şi e şters din memoria fotbalului nostru. Ziarele şi 
revistele de după meciul cu Anglia sunt luate la puricat, iar numele 
trădătorului dispare din echipă. Cine vrea în 1984 să consulte 
colecția ziarului Sportul sau a revistei Fotbal din 1980 descoperă 
câteva lucruri interesante. România joacă în zece oameni contra 
Angliei, în caseta tehnică numele lui Răducanu nu apare (scorul e 
2-1, prin golurile marcate de Iordănescu din penalti în minutul 75 şi 
Woodcock în minutul 64), iar la fotografia cu penaltiul transformat 
de Iordănescu, în spatele marcatorului se văd câţiva jucători englezi 
şi români, plus o siluetă nedefinită, cu mâna în şold, căreia lama 
cenzurii i-a şters echipamentul şi trăsăturile, neputând să-i radă şi 
conturul. 

E un tip de fake news ideologic răspândit în epocă. Şi ce epocă! 
Aur pur, aur masiv, după cum dau asigurări poeţii-ţucălari ai 
regimului. Iluminismul francez e glumă pe lângă academismul 
comunist. Cu doar patru clase primare, Nicolae Ceauşescu inundă 
lbrăriile: România pe drumul făuririi societății socialiste 
multilateral dezvoltate, România pe drumul trecerii spre comunism 
sau România pe drumul lichidării diferenţelor dintre sat şi oraş, 
cărora umorul popular le adaugă un volum de sinteză: România pe 
drumuri. Elena Ceauşescu îşi secondează şi, de la un punct încolo, 
îşi surclasează consortul. Printr-o detentă şcolară asemănătoare 
celei a lui Nicolae, ea devine preşedintele Consiliului Naţional 

pentru Ştiinţă şi Tehnologie şi membru al Academiei RSR. Aşa-zisa 
ei teză de doctorat, „Polimerizarea stereospecifică a izoprenului“, la 
care alţii trudesc şi ea semnează, apare la Editura Academiei RSR, 
iar numele autoarei e precedat pe copertă de formula Acad. dr. ing., 
deşi savanta îi spune bioxidului de carbon „codoi“. 

Logică? loc. Plauzibilitate? Vezi să nu. Credibilitatea sursei? A se 
scuti. Însă, în ciuda abundenței de fake news, opinia publică e 
conştientă de impostura cuplului prezidenţial şi o sancţionează prin 
bancuri. Unul dintre cele mai cunoscute din epocă este dialogul în 
care Nicolae întreabă: „Lenuţo, când am dat eu Legea gravitației, că 
nu mai ţin minte?“, iar Elena răspunde: „Habar n-am, Nicule, tu eşti 
cu legile, eu sunt cu ştiinţa“. De altfel, Nicolae Ceauşescu e un 
răsfăţat al umorului politic de stradă, mai ales că livrează populației 
cadrul ideal: orele de stat la coadă în faţa magazinelor alimentare, 
cu speranţa nu întotdeauna confirmată că „o să vină maşina“ şi „o 
să bage ceva“. Aici, la coadă, se aud bancuri delicioase. De pildă: 
„Care e diferenţa dintre Panoramic şi paranoic? Panoramicul e la 
Olimp, iar paranoicul la Neptun“ (locul unde Ceauşescu are o vilă 
unde se retrage vara). Şi tot aici afli că „Dacă dai drumul la radio 
auzi un ţăcănit. Dacă deschizi televizorul, îl şi vezi“. Rezistenţa prin 
cultură e fleac pe lângă răzbunarea în efigie prin umor politic. 

Fake news-ul ideologic e omniprezent în presa comunistă, chiar 
dacă publicul căruia i se adresează ştie foarte bine despre ce e 
vorba. Când ziarul scrie despre „urcarea României pe noi culmi de 
progres şi prosperitate“, iar tu dârdâi la opt grade în apartament, stai 
fără curent electric câteva ore pe zi şi primeşti apă caldă cu ţârâita, 
lucrurile sunt limpezi. În presa oficială şi în manualele de istorie, 
Nicolae Ceauşescu este „geniul Carpaţilor“ sau „Dunărea gândirii“, 
iar anii în care conduce România sunt „o nouă epocă a lui Pericle“. 
Asta în timp ce lumea se încaieră pentru hârtie igienică, iar 
alimentele de bază sunt raționalizate. Oamenii nu cred ce li se 
transmite prin propaganda comunistă fiindcă au la dispoziție cea 
mai simplă metodă de demontare a falsurilor: viaţa de zi cu zi. 
Puţine sunt cazurile în care diferenţa dintre fake şi fact e mai bine 
ilustrată. 


Calomnie, ură, pornoşag 


După căderea regimului Ceauşescu, presa scapă de căpăstru şi 
devine liberă. Prilejul e numai bun pentru inaugurarea unui alt tip 
de fake news: calomnia, minciuna sălbatică, scorneala revoltătoare. 
Cei care cântă aria calomniei se înarmează cu două scuturi capabile 
să-i țină departe de primejdia unei acţiuni în justiţie: pamfletul şi 
pseudonimul. E perioada în care apare o publicație care se 
intitulează Atac la persoană. Din paginile ei imunde, pe care 
Dumitru Dragomir le priveşte cu mândria fondatorului, afli, printre 
altele, că Marius Tucă face sex cu mama lui. Afac la persoană e 
căutat cu febrilitate pe tarabe, unde stă la câţiva centimetri de 

revistele de interes hormonal 7âfe, Infractoarea mov, Prostituţia, 
Occident, Pisicuţele sau — o, da! — Sexy-balamuc. 

Insulta şi născocirea devin instrumente ale pamfletului prin 
mijlocirea lui Corneliu Vadim Tudor, care transformă România 
Mare într-un aruncător de dejecţii fără egal. Poate doar Tricolorul, 
apărut din aceeaşi manta naționalistă, să-i facă o cât de firavă 
concurenţă. În România Mare scrie Alcibiade, un pseudonim în care 
cititorimea română îl bănuieşte pe Vadim Tudor însuşi. Et pour 
cause. La început, revista îi atacă viforos pe contestatarii lui Ion 
Iliescu şi ai FSN-ului, pentru ca ulterior să ia în cătare şi alte ţinte, 
inclusiv pe binefăcători de primă instanță Ion Iliescu şi Petre 
Roman. Vadim Tudor întocmeşte liste cu oameni care trebuie 
împuşcaţi chinezeşte, pe stadioane cu tribunele pline. Nu lipsesc de 
pe liste Corneliu Coposu, Doina Cornea, Ana Blandiana, Ion Raţiu, 
Nicolae Manolescu, Andrei Pleşu etc. Câteva dintre declarațiile lui 
Vadim Tudor (un patriot atât de adorat de semeni, încât nu iese 
niciodată din casă fără bodyguarzi) sunt preluate de cea mai mare 
parte a ziarelor. Dintre ele, una atrage atenția în mod special: „Țara 
nu poate fi guvernată decât cu mitraliera“. 

România Mare continuă efortul de  diabolizare a elitei 
neconvenabile puterii pe care-l începuse Săptămâna, pistolul 
Securității ceauşiste. Eugen Barbu (până când moare) şi Vadim 
Tudor se comportă după 1990 la fel ca înainte. Se schimbă doar 
intensitatea şi frecvenţa jignirilor. Ura cu care sunt scărmănați 
Monica Lovinescu sau lon Negoiţescu în Săptămâna păleşte prin 
comparaţie cu tratamentul de care au parte Monica Macovei, Radu 
Filipescu, Gabriel Liiceanu, Vladimir Tismăneanu, Smaranda 
Enache sau, mai târziu, Horia-Roman Patapievici şi Mircea 
Cărtărescu în România Mare. Până şi eu, un nevinovat politic, mă 
trezesc încondeiat în câteva numere de Alcibiade, care îmi pune 
următoarele etichete: „Ţiganul cu figură de frizer mort“, 
„Damblagiul care fură din cărțile altora făcându-se că citează“ sau 
„Un profitor neruşinat al comunismului“. Propagarea de fake news 
se produce din nou — de data asta, minciuna e însoțită de atac la 
persoană şi jignire. 

Şi tot fake news sunt o parte din relatările de la rubrica 
„Săptămâna pe scurt“ (faptul că titlul rubricii cuprinde cuvântul 
„săptămâna“ nu e întâmplător), unde Alcibiade zugrăveşte scene de 
un grotesc desăvârşit. Într-una dintre ele, Dan Hăulică, Andrei 
Pleşu, Horia Bernea şi Gabriel Liiceanu se aleargă noaptea în pielea 
goală pe aleile din jurul Castelului Peleş. În alta, Ion Raţiu juisează 
după prelungi partide de sex în trei cu regina Elisabeta II şi cu 
Margaret Thatcher. Aceste episoade sunt însă nevinovate pe lângă 
pornoşagurile idilei dintre Traian Băsescu şi Elena Udrea. 

Alcibiade are, fără discuţie, voluptatea răspândirii de fake news. 
În același timp, nu-i poate fi contestată vocaţia literară. Cele două 
par să se simtă cel mai bine împreună în anii 1980, când alter ego-ul 
poetic al lui Alcibiade răsfaţă publicul cititor cu o delicatesă de fake 
news poetic din care nu prea e mare lucru de crezut: 

„Elena Ceauşescu, omul ce-ntruchipează pe vecie 
Femeia acestei naţii, atât de plină de virtuţi, 
Mândrie, cinste, frumuseţe şi monument de hărnicie 
Pentru acestea toate, iată, tu dreapta ţării o săruți. 


E mamă plină de iubire şi om politic cu renume 

Şi e savantul pentru care nici o izbândă nu e grea, 

Ea duce faima ştiinţei noastre şi-a ţării în întreaga lume, 
Iar patria o proslăveşte şi se mândreşte azi cu ea. 


Această nobilă plămadă e un destin şi o conştiinţă, 
Tovarăşă e de o viaţă eroului național, 

Iar existenţa lor de luptă, o glorioasă biruinţă, 

Pe drumul răscolit de patimi, sub arcul ţării triumfal.“ 


Pentru aducere aminte şi pentru punerea în context a celor trei 
strofe, „nobila plămadă“ îl întreabă pe „eroul național“, când văd 
împreună din maşină cozile la care românii stau cu sutele pe ger sau 
pe arşiţă, „ce mai vor şi şobolanii ăştia?“. 


La umbra marelui român 


Brâncuşi îşi face bagajele şi pleacă (sau aşa spune mitul cultural) 
din atelierul lui Rodin fiindcă rien ne pousse à l'ombre des grands 
arbres. În materie de românism — şi nu de orice fel, ci din cel mare 
—, lucrurile nu stau la fel. Lângă trunchiul greu de cuprins al 
marelui român Vadim Tudor creşte o adevărată pepinieră de români 
ceva mai mici, dar la fel de verzi, de sufletişti şi de patrioți. E 
adevărat, o parte dintre aceşti scutieri ai excepționalismului carpatin 
se dezic de mentor şi-l părăsesc pe rând. De obicei, despărţirea e 
ornată cu vorbe grele, blesteme, sudălmi şi injurii la limita 
reproductibilului. Foştii parteneri de idei se preschimbă în duelgii 
pe maidanul politicii. Insultele zboară şi otrăvesc aerul. E un capitol 
la care nimeni din partid nu-i rezistă lui Vadim Tudor, un 
profesionist al insultei şi al minciunii. Cine îi expediază un croşeu 
primeşte la schimb cinci directe. Atacul la persoană nu cunoaşte 
răgaz. Mila creştină de care Vadim Tudor face atâta paradă se 
topeşte ca o glazură de ecler sub caniculă, mai ales după plecarea 
ereticului. 

Codrin Ştefănescu, de exemplu, are parte de următorul 
miniportret: „Problema acestui handicapat este marea diferență 
dintre ceea ce este el în realitate şi ceea ce vrea să pară. Trântorul cu 
figură de ceară nu este altceva decât un microcefal şi un escroc. 
Pozând în colecţionar de carte rară, el este, de fapt, un negustor de 
obiecte de artă furate sau false“. În alte rânduri, Vadim Tudor revine 
asupra portretului şi-i adaugă două-trei tuşe de fineţe: „maimuţoi“, 
„bişniţar“, „gunoi politic“. 


Domnia funariotă 

De pe listă lipseşte cu bună ştiinţă urmaşul de fapt şi de drept al 
lui Vadim Tudor, trestia gânditoare care duce năzăreala pe treapta 
exaltării protocroniste, altoită pe un naționalism de vodevil. 
Urmaşul e — aţi ghicit — Gheorghe Funar, căruia România îi 
datorează câteva lucruri de neuitat. Clujenii ţin minte şi astăzi 
băncile şi parcurile vopsite în culorile drapelului, fiindcă 
patriotismul înseamnă, nu-i aşa?, să stai cu fundul pe tricolor şi să 
arunci ambalaje într-un recipient roşu, galben şi albastru. Tot lui 
Gheorghe Funar o parte din clujeni, o parte mult mai mică din restul 
românilor şi partea importantă din Securitate trebuie să-i 
mulțumească pentru repetarea unei operaţiuni aritmetice din şcoala 
primară: înmulţirea cu opt, exersată înăuntrul şarlataniei Caritas, 
sub comanda lui loan Stoica şi cu binecuvântarea televizată a lui 
Mihai Tatulici. 

În materie de declaraţii publice, Gheorghe Funar nu are detenta 
unui Mircea Geoană, Marian Vanghelie, George Becali sau Călin 
Popescu-Tăriceanu. Nu se poate compara nici măcar cu Monica 
Tatoiu ca frecvenţă şi diversitate a domeniilor abordate. Funar 
vorbeşte rar, dar memorabil. Spusele lui tocmai de asta trebuie 
preţuite şi transmise din generaţie în generaţie. Nu te întâlneşti cu 
aşa ceva în fiecare zi. Buster Keaton însuşi, pus în faţa unei 
declaraţii a lui Gheorghe Funar, ar fi admis că imobilismul lui facial 
e o legendă. 

Printre enunţurile care merită puse în rama eternității se numără 
veştejirea nemiloasă a unui savant despre care lumea crede, ca o 
naivă, că e unul dintre geniile ultimelor secole: „Einstein n-a fost 
nici măcar un şmecher. El l-a plagiat pe Eminescu“. În aceeaşi ramă 
trebuie să i se facă loc şi unei subtile constatări filologice: 
„Maghiara e limba cailor“. Europenismul galopant îşi găseşte la 
rândul lui reflectarea în enunţul rostit din fotoliul primăriei: „Au 
venit investitori de la Coca-Cola. Le-am zis că nu negociez cu 
escrocii“. lar dacă aveţi dubii cu privire la agerimea politică a 
personajului, ele se destramă în fața constatării că „Vicepreşedintele 
se crede mai vicepreşedinte decât ceilalți vicepreşedinţi“. 

Mai mult ca sigur însă că elogiul avântului tehnologic al geto- 
dacilor stă deasupra declaraţiilor de dinainte. Dacă pentru Viorica 
Dăncilă „orice om îi este teamă“, pentru noi, umili călcători pe 
pământul străbătut altădată de paşii geto-dacilor, vibrația unei 
asemenea descendenţe trebuie să ne facă să plutim pe deasupra 
celorlalte neamuri şi seminţii. Căci, spune Gheorghe Funar, 


„Geto-dacii erau extraordinar de avansați în toate domeniile. Aveau şi aparate de 
zbor, au făcut hărţi de deplasare pe planetă la care cei de la NASA se uită şi astăzi şi 
spun că nu le pot face la nivelul geto-dacilor. Eu am intrat în marea grupă a 
haiducilor ştiinţifici în domeniul istoriei. Noi, românii, nu ştim că în România avem 
o mulțime de piramide, iar după modelul piramidelor din România strămoşii noştri 


geto-daci au construit piramidele din Egipt“. 


Lucrurile se leagă. Pe Facebook circulă în ultima vreme o postare 
cu o hartă a „Geţiei Carpatice din secolul 1 î.Cr“. Legenda hărții 

edifică pe deplin: cu galben e prezentată „patria iniţială a geților- 
arieni“, ocrul semnalează „extinderea geților carpatici“, roşul îi 
identifică pe „geto-iberici, iler-geţi, geto-gali şi geții italici“, plus o 
felioară din „geții iliri şi cei macedoneni“, pe când cu verde sunt 
semnalaţi „sarmo-geţii sau sarmaţii“. Există şi o zonă albă, unde 
trăiesc „geto-goţii şi geto-germanicii“. Bineînţeles că, pe o 
asemenea hartă, Marea Neagră se numeşte Marea Getică. 
Cartograful uită să precizeze că Bill Gates, despre care se va vorbi 
de rău în capitolul următor, e de fapt Bill Getul, însă cei care au 
uşurinţa asocierilor o ştiu deja. 

Probabil din modestie, dacă nu cumva spre a nu atrage asupră-ne 
invidia planetei, haiducul ştiinţific Gheorghe Funar uită să spună 
despre geto-daci că au şi alte merite. Tot ei au inventat grupa 
sangvină, tarta cu piersici, aţa dentară, salata boeuf, arbitrajul video 
pentru fazele litigioase, biscuiţi cu ghimbir, nebulizatorul, 
Schweppes-ul de mandarine şi spray-ul împotriva gândacilor. Pe 
lângă ele, piramidele din România sunt un fleac. Şi în faţa Luvrului 
e o piramidă. Mare brânză. 

În confreria făcătorilor de bine (prin umor involuntar), haiducii 
ştiinţifici se simt în largul lor alături de cei din mândra ceată a 
lingviştilor. Gheorghe Funar se poate fotografia, dacă n-o fi făcut-o, 
cu un alt propagator de fake news: Andrei Groza, prim-prorector al 
Academiei de Administrare Publică din Republica Moldova. 
Aproape că-ţi vine să crezi în teoria funariotă a aparatelor de zbor 
ale geto-dacilor când îl auzi pe domnul Groza afirmând, de pe 
poziţii ştiinţifice, fireşte, că limba pe care au vorbit-o primii oameni 
pe pământ a fost limba „rumână“. Nici lui Nicolae Densuşianu nu i- 
ar fi trecut prin cap aşa ceva. Andrei Groza publică volumul Limba 
rumână — fundament al naşterii societăţii umane, în care susţine o 
idee pe care o reia cu ocazia unei conferințe despre 
„Antiromânismul în acțiune“: 


„De la începutul începuturilor, dacă vreţi, acea limbă pe care o vorbea toată lumea 
nu avea nume. Mai târziu au fost inventate celelalte limbi, atât limba greacă, limba 
ebraică, limba latină şi altele. Prima limbă era numită limba părintească, simplă, 
populară, şi pentru prima dată această limbă a fost numită limba română în Imperiul 


Bizantin.“ 


Ca şi cum n-ar fi fost de-ajuns... 


Spectacolul continuă, ca în scheciul în care Dem Rădulescu joacă 
un regizor TV care dă peste cap o nuntă obişnuită, îi pune pe 
participanţi să facă tot felul de giumbuşlucuri, îi întrerupe, îi obligă 
să reia şi din când în când anunţă: „Nunta decurge normal“. E un 
spectacol policrom, în care speculația scăpată din chingi ne mai 
aduce o dată în vârful — sau, mai ştii?, la baza — piramidei. La 
Editura Proema, cea care publică şi encomionul Iulian N. Vlad. 
Confesiuni pentru istorie de Aurel I. Rogojan (100 de lei şi pentru 
cine întreabă, şi pentru cine cumpără), apare, cu exact zece ani în 

urmă, volumul de cercetare filologică Origini. Sfânta limbă bătrână 
a zimbri-geţilor, scris de George Cadar. Zimbri-geţii sunt, după 
cum îşi dă seama oricine, geții proprietari de zimbri, care merg cu 
ei la târg o dată pe săptămână şi-i schimbă pe unelte agricole sau pe 
care de luptă. (Există şi teoria după care ar fi vorba de simbri-geţi, 
adică geţi care primesc simbrie şi care au fost nevoiţi să-l 
transforme pe „s“ iniţial în „z“ pentru a intra în tiparul limbii dace, 
alături de „varză“, „viezure“, „brânză“ şi „mânz'.) 

Postul de televiziune Naşul TV, care aduce pe ecran tot felul de 
alcătuiri exotice, îl laudă pe George Cadar şi vede în el expertul 
care răstoarnă tot ce ai învăţat la şcoală. Manualele de istorie şi 
cursurile de lingvistică îşi pierd relevanţa când elevul/studentul află, 
din gura expertului, că limba română stă la originea tuturor 
celorlalte limbi care se vorbesc astăzi în lume. Cadar însuşi promite 
să abordeze chestiunea la conferinţa pe teme semiotice de la Sofia 
la care urmează să ia parte: 


„La Sofia voi încerca să fac o aplicaţie practică, să demonstrez invitaţilor o primă 
decriptare a unui înscris în etruscă, lucru care nu s-a mai întâmplat, tocmai pentru a 
dovedi că dacă se cunoaşte pronunția limbii noastre bătrâne se poate realiza 
descifrarea unui asemenea text etrusc. [...] Ce o să supun eu atenţiei acolo este 
decriptarea «Stelei funerare din Lemnos», care nu a mai fost niciodată făcută şi care 
a fost descoperită pe teritoriul grecesc, precum şi decriptarea textului în tracă de pe 


inelul de la Ezerevo, descoperit în 1912.“ 
Pe site-ul www.cartea-ta.ro se pot citi următoarele: 


„Profesorul George Cadar ne prezintă în paginile cărţii sale o altfel de istorie a 
poporului nostru, o istorie de care putem fi mândri şi care ne aminteşte că suntem 
neamul de păstori de la facerea lumii. Prin Origini, cititorul va descoperi Imperiul 
cel Sfânt al Păstorilor, vatra la care s-au încălzit şi compus nepieritoarele poveşti ale 
omenirii, strămoşii rasei albe, iar limba bătrână reprezintă arhetipul din care s-au 
dezvoltat toate dialectele civilizaţiei europene. Aşadar, volumul de faţă deschide în 
istorie poarta spre cunoaşterea limbii bătrâne pe care au vorbit-o şi dacii, unica 


limbă de origine a poporului român, vorbită cu mult înainte de a «deveni» romani.“ 


Ah, mândria. Vechea (sau, mă rog, bătrâna) poveste. În sfârşit, 
mai avem o ocazie s-o scoatem din cufăr, s-o ştergem de praf şi s-o 
arborăm la poartă. Dincolo de această formă de protocronism care 
nu e chiar la îndemâna oricui, stăruie totuşi o nedumerire: de ce este 
limba zimbri-geţilor din carte „sfântă“ şi „bătrână“? Cum anume s-a 
sfințit? ŞI de ce nu poate fi, dacă tot despicăm firul în patru, o limbă 
veche? În facultate se studia pe vremuri — poate se studiază şi astăzi 
— o aşa-numită „limbă veche de profil“. Pe lângă asta, cum vă sună 
greaca bătrână, germana bătrână sau slava bătrână? Par contre, vi-l 
imaginaţi pe Alecsandri scriind „Vechiul Dan trăieşte ca şoimul 
singuratic“? 


Isus: de-ai noştri, de pe aici 

În condiţiile în care George Cadar serie despre limba zimbri- 
geților, haiducul ştiinţific Gheorghe Funar răspunde cu ceva 
amuţitor, de natură să-l reinstaleze în centrul atenţiei. Între 9 şi 12 
iulie 2005, el participă la al XVI-lea Congres Internaţional de 
Dacologie ţinut la Buzău şi intitulat „Deceneu şi dacii“. Acolo, în 
prezenţa lui Napoleon Săvescu şi a altor dacopaţi de calibru, Funar 
avansează pentru prima dată o ipoteză semeaţă: Isus nu a fost evreu, 
ci dac. Fostul primar lansează cu această ocazie o broşură de puţine 
zeci de pagini, dar cu o mândreţe de copertă tricoloră şi cu un titlu 
greu: Se află adevărul privind biografia Fiului lui Dumnezeu?! 
Cine citeşte broşura publicată de Editura Ecou Transilvan nu 
descoperă adevărul, ci altceva: că multe dintre argumentele 
invocate de Gheorghe Funar sunt precedate de „se vorbeşte“, „s-ar 
putea să“, „după unii, ar fi vorba de“ sau „e posibil ca“. Funar se 
inspiră din stilistica redactorilor de sport, care fac din „e posibil“ 
alibiul perfect pentru ştirile scoase din burtă sau dezminţite ulterior 
de realitate: „E posibil ca Mbappe să se transfere la Chimica 
Târnăveni“, „E posibil să ajungem campioni mondiali la hochei“, 
„E posibil ca linia de tren rapid Gara de Nord-Aeroportul 
Internaţional Henri Coandă să fie dată în folosinţă la termen“. 

Unele argumente frizează infantilismul şi conţin speculaţii 
gimnaziale. De pildă: „Pe plăcile de aur de la Sinaia, aflate la 
Vatican (circa 200 de bucăţi) şi la Moscova (300 de plăci mari de 
aur), scrie că numele Fiului lui Dumnezeu este Ili, care în Limba 
Primordială a Geto-Dacilor înseamnă Îi Sus. E posibil ca de la Îi 
Sus să se fi ajuns la lisus“. Sau: „În România, pe cruci şi troițe, apar 
inițialele INRI, care semnifică, după unii, lisus Nazarineanul 
Regele Iudeilor. Se ştie că lisus nu a fost nazarinean şi niciodată 
rege al iudeilor. După alții, INRI înseamnă lisus Nu-i Regele 
Iudeilor“. Simpla parcurgere a acestor rânduri îl edifică pe cititor în 
privinţa alonjei ştiinţifice a haiducului Gheorghe Funar. Bătutul 
câmpilor continuă până pe ultima pagină, cu aceeaşi aplecare spre 
cuvintele cu majusculă, care nu denotă rigoare de cercetător, ci 
împieptoşare patriotardă. Să crezi că Isus s-a născut pe teritoriul de 
astăzi al Apahidei, Sărmaşului sau Bârladului înseamnă până la 
urmă să păstrezi doar o firavă legătură cu pământul. 

Pe de altă parte, conducătorul cenaclului dacologic de la Buzău, 
Napoleon Săvescu, e pătruns de adâncimea studiului funariot, îl 
contrasemnează cu entuziasm şi susține ideea „haiducului“ de-a 
cere Vaticanului să desecretizeze „anumite documente“ de natură să 
dezvăluie adevărata identitate a lui Isus. E de dorit ca la Sfântul 
Scaun să fie oameni cu simţul umorului, care să ştie cum să trateze 
o asemenea solicitare. Mai cu seamă că Napoleon Săvescu, autor la 
rândul lui al unei cărți care-i arde un bobârnac lui Eminescu — Noi 
nu suntem urmaşii Romei —, susţine teoria conform căreia dacii ar fi 
cucerit cândva Europa de Vest. (Proba-bil că de aici apare 
ameninţarea: „Dacă nu eşti cuminte, te ia mama dacului“.) Mai 
mult, Săvescu editează revista Noi, tracii în colaborare cu un alt 
ilustru patriot, Iosif Constantin Drăgan, cel care finanţează 

basorelieful înalt de 55 de metri cu chipul lui Decebal, sculptat într- 
o pădure de pe malul Dunării, între Eşelniţa şi Dubova, şi 
considerat de mulți critici de artă o expresie acută a kitsch-ului 
protocronist. 

E momentul când în minte ţi se derulează o veche reclamă 
parodică. Pe poarta uzinei din Colibaşi (astăzi, Mioveni) iese o 
Dacie. După trei minute iese o altă Dacie. După alte trei minute mai 
iese o Dacie. După alte trei, o a patra. Şi tot aşa. După ce iese şi a 
zecea maşină, un glas cavernos anunţă din off : „Aţi urmărit filmul 
Dacii. 

Dar ce să vezi? În timp ce Napoleon Săvescu e pe punctul să facă 
din Dacia o colonizatoare a Occidentului, preotul Dumitru Bălaşa 
din Drăgăşani îi aruncă în aer teoria şi susține că, dimpotrivă, 
perfizii apuseni le pun gând rău dacilor şi vor să-i subjuge. La 
Editura Bârda Cuget Românesc (condusă de preotul Alexandru 
Stănciulescu-Bârda) apare o cercetare verde pe copertă şi roşie de 
indignare antioccidentală în conţinut, cu un titlu de neuitat: Marele 
atentat al apusului papal împotriva independenţei daco-românilor. 
Cartea e prezentată drept „un act de autentic patriotism într-o vreme 
în care globalizarea şi înstrăinarea devine (sic — n. m.) crezul unor 
întregi generaţii. După ce o citeşti, nu poți decât să exclami: «Cine 
n-are bătrâni să-şi cumpere!»“ lar după ce exclami, poți să-ți 
completezi lecturile din preotul Dumitru Bălaşa cu alte titluri de 
referință: fara Soarelui sau Istoria Dacoromâniei (dintr-o 
neglijenţă de redactare, „sau“ nu e scris cu majusculă — se va 
îndrepta la edițiile viitoare), Dacii de-a lungul mileniilor, pe coperta 
căreia autorul nu mai e „preot“, ci „preot cercetător istoric“, Basmul 
românizării — Dacii, întemeietorii Romei şi De la Zamolxe la lisus 
Hristos. Din ultima poţi să afli că „strămoşii noştri au creat valori 
spirituale care au constituit baza medicinei, dreptului şi filozofiei 
europene“. Dacă însă nu eşti pregătit pentru alte achiziţii din opera 
lui Dumitru Bălaşa, nu-ţi rămâne decât să parcurgi prefața Marelui 
atentat şi să afli că: 


„Dacii şi romanii erau traci şi vorbeau aceeaşi limbă. De asemenea, cea mai 
înaintată cultură de pe Terra a aparţinut dacilor. La un moment dat, romanii-latini 
plăteau tribut regelui dac. Războaiele dintre romani şi daci au fost războaie 
fratricide, aşa cum, mai târziu, moldovenii s-au luptat cu muntenii. Eneas şi Traian 
(TROIAN) au fost traci-romani. [...] Daco-Romanii nu au migrat nicicând. Ei sunt 
aici de zeci de milenii. Pe parcurs au fost robi în propria lor vatră. Cultura greacă şi 


latină şi cultura mondială sunt tributare culturii dacice.“ 


Colac peste pupăză, în aceeaşi perioadă de înflorire dacopată, 
editurile Babel şi Vicovia scot în colaborare volumul Magistralele 
tehnologice ale civilizaţiei dacice de Andrei Vartic. În aceste 
condiţii, nu e simplu pentru Gheorghe Funar să se păstreze în prim- 
planul extazului dacopat. Tocmai de aceea, el îşi flutură din nou 
broşura tricoloră la ediţia din 2017 a Târgului de carte Gaudeamus 
de la Cluj. Publicul nu se înghesuie, dar asta nu-l împiedică pe 
haiducul ştiinţific să-şi reia presupunerile şi concluziile care fac din 

Isus un personaj care era „de-al nostru, din rândul nostru“, şi care 
„a vorbit limba strămoşilor noştri“. Amestecul de curiozitate 
binevoitoare şi ironie cu care este întâmpinat fostul primar s-ar 
transforma în perplexitate dacă măcar doi-trei participanţi ar 
deschide broşura lui Funar şi ar citi (atenţie, cad majuscule): 


„Sunt ignorate dovezile existente în fresca din Ravenna (Italia) în privinţa celor trei 
magi de la Răsărit, care sunt îmbrăcaţi în portul Geto-Dac, având pe cap căciuli de 
tarabostes daci. Cei trei magi au adus Fiului lui Dumnezeu aur, smirnă şi tămâie. 
Colinda «Hristos s-a născut» confirmă acest Adevăr astfel: «Pastorii cu fluierile / 
Pre El îl măresc, / Şi ca la nou Împărat / Daruri îi cinstesc: / Aur, smirnă şi tămâie / 
Mila domnului să fie, / Mila Lui cu lumea toată / Şi până-n vecie». Darurile erau 
din Geto-Dacia? Aurul era de la Roşia Montană, la fel şi cel găsit în piramidele din 
Egipt şi în mormântul lui Tutankamon? Smirna şi tămâia erau medicamente 
cunoscute şi folosite în medicina Geto-Dacilor. [...] De ce este prohibit Adevărul 
despre Fiul Omului, Învățătorul iubirii, Păstorul din Neamul oierilor? Cine şi cu ce 
scop a căutat să fie distruse sau ascunse dovezile arheologice şi documentele 
referitoare la Ili — lisus Hristos? Cine l-a determinat pe împăratul Traian să distrugă 
Centrul Spiritual al Antichității din Munţii Orăştiei, în urma primului război religios 


din lume?“ 


Nu se îndoieşte nimeni că haiducul ştiinţific Gheorghe Funar va 
găsi răspuns la întrebări şi va reface harta lumii antice aşa cum se 
cuvine, cu Dacia pe post de centru de iradiere culturală, cu 
recunoaşterea unui adevăr fundamental, prezentat şi în broşura 
tricoloră — „leslele au fost inventate şi folosite de agricultorii Geto- 
Daci“ —, şi cu betonarea convingerii că vikingii au interiorizat la 
sânge principiile zalmoxianismului. Îl va ajuta categoric în muncă 
Partidul România Noastră, în care Funar speră să adune — aici se 
poate vorbi deja de fake news parodic — tot ce au avut mai bun şi 
mai frumos Vatra Românească şi Partidul România Mare. Aşa să ne 
ajute Deceneu. 


Nimeni nu e singur pe pământ 


E titlul unei piese cântate de Cornel Constantiniu şi în acelaşi 
timp expresia unei certitudini: oricât ar fi de mare năzbâtia care-ţi 
iese pe gură, se găseşte cineva care să-ţi stea alături. Asociaţia 
Geto-Dacii, care frământă tot felul de teorii la limita plauzibilului, 
anunţa cu patru ani în urmă, pe contul ei de Facebook, că „Un 
manuscris vechi despre daci, vechi de aproximativ 1.500 de ani, se 
află la Ulan Bator, capitala Mongoliei“. Să fie asociația sănătoasă, 
de când tot vorbeşte Daniel Roxin despre manuscrisul vechi şi de 
când susține că limba dacă e punctul de plecare al comunicării pe 
Terra. 

Daniel Roxin este unul dintre coordonatorii platformei 
www.adevaruldespredaci.ro, unde se pot citi  enormităţi 
provocatoare de sughiţuri. Aici, romanizarea Daciei este prezentată 
drept un „fals istoric“. Tot aici, „Geto-Dacii aşteaptă să li se facă 

dreptate“. Şi tot aici, dacă ai destulă răbdare, găseşti şi alte 
informaţii la vederea cărora te pândeşte împietrirea: un nepot al lui 
Decebal e la un pas să modifice numele Imperiului Roman în 
Imperiul Dac, strămoşul ducilor de Normandia e un războinic dac 
etc. Din fericire, www.adevaruldespredaci.ro contrabalansează 
fascinația pentru daci, văzuţi drept înaintaşii romanilor, cu 
informaţii despre decorarea apartamentului sau despre cele mai 
bune metode de contactare a unei escorte pentru un GFE (girlfriend 
experience). Pe barba lui Dromihete şi pe tatuajele zeilor 
scandinavi, aşa ceva e greu de egalat. 

Pe 26 iulie 2013, Daniel Roxin, autorul emisiunii Adevăruri 
tulburătoare, îl invită la dialog, în studioul Naşul TV, pe profesorul 
Nicolae Leonăchescu (trecut între timp la cele sfinte), alături de 
care îşi propune să desluşească măcar o parte dintre tainele limbii 
dace. Printre ele, limbajul tehnic al dacilor, care se păstrează şi în 
zilele noastre. Discuţia e o plăcere sado-maso pe care nu prea ai 
cum să ţi-o refuzi. Mai ales că dincolo de musafir se vede o imagine 
cu adineauri evocatul chip din piatră al lui Decebal, pe când gazda 
are în spate o imagine cu Sfinxul din Bucegi. Asta în timp ce de pe 
site-ul www.dacia-art.ro poţi cumpăra tricouri negre cu capul de 
lup. Lipseşte doar Ilarion Ciobanu jucându-l pe Gerula. 

În a doua parte a emisiunii, ceva mai dinamică decât prima, 
Nicolae Leonăchescu, fost secretar al Biroului Permanent al 
Camerei Deputaţilor, se declară indignat că autoritățile române nu 
mişcă un deget ca să obțină manuscrisul sau măcar să-l fotocopieze. 
Nu primim nimic: nici tezaurul de la ruşi, nici sabia lui Ştefan de la 
turci, nici măcar amărâtul ăsta de manuscris de la mongoli. Mare 
lucru dacă n-o fi vreo urzeală planetară. Se tem de noi, e din ce în 
ce mai clar. Ne simt puternici şi le e frică. Discursul lui Nicolae 
Leonăchescu n-o spune, doar o sugerează. Profesorul e membru 
PRM şi deputat de Argeş al acestui partid, iar teoriile răspândite de 
colegii lui de doctrină sunt deja cunoscute. Om de formaţie tehnică, 
doctor în termodinamică şi expert în termotehnică şi în transferul de 
căldură între construcţii şi sol, Nicolae Leonăchescu e pasionat de 
istoria limbii române şi prin urmare se simte chemat să-i pună în 
ordine trecutul. 

În prima parte, în schimb, profesorul face dovada trecerii prin 
politică şi reuşeşte să nu răspundă la nici una dintre întrebările 
moderatorului, preferând ocoluri tacticoase prin istoria satului natal 
Stroieşti, prin teoriile despre populaţiile sedentare şi prin alte 
teritorii unde în mod normal n-ar avea ce să caute. Are o voce 
moale, onctuoasă, utilă oricărui bunic care ar dori să-şi adoarmă 
nepotul. Nici un fir din părul bogat care acoperă pieptul lui Daniel 
Roxin nu se clinteşte. Curiozitatea e maximă, însă de la un punct 
încolo chiar şi moderatorul dă mici şi politicoase semne de 
nerăbdare, când vede că nici una dintre descoaserile lui nu are 
rezultatul scontat. Mai mult, Roxin scoate o foaie de pe care citeşte 
o serie de cuvinte care aparţin limbii dace. Metoda e simplă: tot ce 
are în dicționar notația „origine necunoscută“ devine dacic. De 

amorul artei, Roxin mai scapă şi cuvinte care provin din bulgară, 
din portugheză sau din alte limbi şi cărora dicționarul le precizează 
originea. Pe urmă citeşte de pe foaie şi câteva enunţuri în limba 
dacică, după cum urmează: „Băiatul agăţă gheara cârligului urcând 
butucul reazemului“. („O română cât se poate de neaoşă, dar care 
vine de la daci“, completează Roxin.) Sau: „Moşul îmbină burlanele 
bordeiului mişcând cârligele“. („Toată lumea înţelege, deşi — 
atenţie! — folosim numai cuvinte din fondul minim dacic.) 

Cu toate acestea, discuția bălteşte. Morfeu planează deasupra 
mesei; simţi că lui însuşi i se face somn. Asta până prin minutul 35- 
36, când Nicolae Leonăchescu atacă în fine chestiunea 
manuscrisului pus la păstrare de mongoli. O face îndemnat de 
Daniel Roxin, care pune clasicul bemol la cheie: manuscrisul cu 
pricina, în care se vorbeşte despre geto-daci şi care e scris în 
primele secole după Cristos, nu se găseşte la Ulan Bator, ci s-ar 
găsi. Profesorul Leonăchescu înlătură echivocul şi îşi urechează 
gazda en passant : „Este o certitudine. Există la Ulan Bator, în 
colecţia de documente naţionale, un manuscris datând din secolul 
VI sau VIII după Cristos, care are înălțimea de aproximativ 70 de 
centimetri, lăţimea de aproximativ 50 de centimetri şi grosimea 
unui lat de palmă — spune cel care a văzut manuscrisul şi l-a răsfoit. 
Un lat de palmă de om sănătos. Cel care a văzut acest manuscris 
voluminos este un scriitor pe nume Haralambie Moraru din 
Chişinău, care a publicat într-un jurnal din Chişinău, în 2004, un 
articol intitulat «Eu şi Ginghis Han», în care narează epopeea 
întâlnirii sale cu acest manuscris“. 

Daniel Roxin ia de pe masă articolul şi-l arată la cameră suficient 
ca să se vadă că deasupra articolului se află titlul de pagină 
„Subiecte subiective“, care înlătură din capul locului ideea de 
cercetare  filologic-istorică. Între timp, Nicolae Leonăchescu 
vorbeşte despre aripa dacologică (după unii, dacopată) din 
Republica Moldova şi trimite cu gândul la Congresul Internaţional 
de Dacologie de la Buzău, înnobilat de prestigiul haiducului 
ştiinţific Gheorghe Funar. Sunt variaţiuni pe aceeaşi temă, fireşte. 
Cacealmaua e străvezie. Un cercetător avizat ar examina cu ochii 
lui manuscrisul, dacă el chiar există — la Ulan Bator, la Tegucigalpa 
sau la Helsinki —, şi ar putea stabili dacă este din secolul VI sau 
VIII. N-ar lua de bună relatarea cuiva care se revendică din arealul 
dacologilor est-europeni şi scrie despre „Subiecte subiective“. De 
altfel, căutarea pe Google „Haralambie Moraru — Eu şi Ginghis 
Han“ produce o singură menționare a autorului, în Revista literară 
de la Chişinău din mai 2018, unde apare propoziția „Haralambie 
Moraru a fost la concertul lui Niculae“. Cam puţin pentru o acoladă 
ştiinţifică. Şi nici domnul Moraru nu mai poate face lumină, fiindcă 
sunt patru ani de când a plecat dintre noi. 

Până la urmă, faptul remarcabil e că Adevăruri tulburătoare, 
emisiunea lui Daniel Roxin, are un titlu care corespunde pe 
jumătate promisiunii. Afli destule lucruri tulburătoare, care însă nu 

sunt adevăruri. O veche vorbă românească — nu în limba dacă — 
spune oricum că „de la un porc mistreţ e bun şi un fir de păr“. 


Metrou, ba — tuneluri, da 


„Arheologii din civilizațiile viitoare vor descoperi şantierul 
magistralei 5 a metroului“, glumesc pe Facebook bucureştenii din 
Drumul Taberei excedați de amânări. Stația Eroilor 2, din 
apropierea Spitalului Municipal, e la rândul ei subiect de poante, 
după o întârziere de cinci ani: „Directorul de şantier e tentat să 
zidească pe cineva în subteran pentru finalizarea lucrărilor“. 
(Lucrările se încheie totuşi în septembrie 2020.) E curios totuşi că o 
nație cu o asemenea tradiție a săpatului — la propriu şi la figurat — 
nu reuşeşte să încheie, cu tehnologia de astăzi, ceea ce strămoşii lor 
izbuteau cu mijloace evident inferioare. Căci, să ne înţelegem, n-o 
fi România de azi campioana tunelurilor, dar înaintaşa ei are vocaţia 
galeriei subpământene. Cum, nu ştiaţi? Dacia e cârtiţa uriaşă a 
străvechimii. lar sub Munţii Bucegi, precum şi sub alți munţi, se 
întinde o adevărată reţea de tuneluri. Şi nu de orice fel, ci 
energetice. Există oameni gata să jure că o parte dintre tunelurile 
astea trec pe sub Dunăre şi ies în Iran, în Mongolia şi — floare la 
ureche — la Vatican. 

Şi asta — vorba reclamei — nu e tot. Pe un site dacopat apare într-o 
bună zi informația că „începând cu anul 175 după Hristos, 
stindardul dac s-a impus ca stindard al majorităţii legiunilor 
romane, triumfând şi în a doua jumătate a secolului IV“. 

Numită de mulți „Biblia dacopaţilor“, Dacia preistorică a lui 
Nicolae Densuşianu e lucrarea care stă la baza multor năzăreli de 
ieri şi de azi. Una dintre cele care fac furori printre abonaţii la 
congresele naționale sau internaționale de dacologie îl mută pe 
Prometeu în Sciţia, cu tot cu schimbarea buletinului. Noua 
identitate a titanului este, după Densuşianu, fie Badiu, fie Badea, fie 
Badu, care s-ar traduce în greaca veche prin „înțelept“ sau 
„înstărit“. Şi, chiar dacă Vasile Pârvan vede în Dacia preistorică 
„un roman fantastic, plin de mitologie şi de filologie absurdă“, 
tabăra dacopată şi-o asumă ca pe o carte-far, pe baza căreia se pot 
broda fantezii dintre cele mai năstruşnice. 

Una dintre aceste fantezii vorbeşte despre dorinţa lui Nicolae 
Ceauşescu de-a trăi veşnic şi de preocuparea lui pentru experienţele 
mistice. Din acest motiv, spune povestea, el apelează la anumiţi 
deținători de puteri senzoriale şi energetice. Legătura dintre 
Ceauşescu şi misticism e la fel de strânsă ca aceea dintre dansurile 
tribale din Polinezia şi falia din San Francisco. Ceauşescu detestă 
misticismul (căruia îi spune „mistucism“) şi dă ordin ca 
participanţii la Cerbul de Aur să nu mai cânte la microfoane fără fir 
tocmai fiindcă uneltele cu pricina reprezintă ceva în afara ordinii 
fireşti. O poveste întrețesută cu cea a misticismului lui Nicolae 
Ceauşescu o pune pe Elena Ceauşescu în postura de fondatoare a 

aşa-numitului „Departament Zero“, înființat pentru filarea 
intelectualilor din Meditaţia Transcendentală. 

După moartea soţilor Ceauşescu e foarte simplu să croşetezi 
basme despre ei, în care să le atribui preocupări pentru ezoteric, 
supranatural şi mistic. E la fel de simplu să fabrici scenarii în care 
să-l legi pe Nicolae Ceauşescu de agenţii paranormali supuşi mai 
multor experimente care au loc de obicei în zonele cu mare 
încărcătură energetică: Munţii Buzăului (aici decorul trovanţilor e 
ideal) sau în Bucegi, în apropierea Sfinxului sau a Babelor. 
Cetăţeanul Vasile Rudan se recomandă, ani la rând, drept unul 
dintre instructorii acestor agenţi cu puteri speciale, care sunt supuşi 
unor experimente despre care abia astăzi se poate vorbi: 
„comunicare  telepatică,  detecții şi  teledetecții senzoriale, 
monitorizarea extrasenzorială, tot pe căi telepatice, a unor şefi de 
stat şi a unor comandanţi militari“. Rudan deconspiră practicile din 
anii 1970 la România TV, ceea ce nu trebuie să mire. 
„Departamentul Zero“ apare şi în relatările lui ca o formaţiune 
constituită din copii „supradotaţi paranormal“ şi menită să ajungă o 
unitate de elită (prima de acest tip) a Securităţii. Vasile Rudan nu 
spune nimic despre Elena Ceauşescu, dar dă de înţeles că nivelul 
spionajului paranormal din România acelor ani stârneşte invidie şi 
circumspecţie atât în Occident, cât şi în Maica Rusie. 

Dacă Munţii Buzăului se laudă cu energia de sub trovanţi, 
punctul de atracție paranormală din Bucegi este „lacul misterios“, 
comandat de la distanţă de forțe oculte, instalate în tuneluri. Lacul 
îşi extrage energiile din subteran şi-i uimeşte pe curajoşii care se 
încumetă în zonă. N-ajunge că Sfinxul are legături nevăzute cu 
omologul din Egipt, n-ajunge că Babele ascund taine ale 
strămoşilor daci. Lacul din Bucegi are obiceiuri şi mai stranii. De 
pildă, apare şi dispare după nişte legi pe care doar el le ştie. Şi nu se 
face niciodată nevăzut fără să ia cu el pe cineva. În Poiana Țapului 
circulă tot felul de legende care leagă mitologia de Securitate şi 
meteorologia de dispariţiile inexplicabile. În funcţie de poarta la 
care baţi, poţi afla tot felul de lucruri care te pun pe gânduri. Unul 
dintre ele e reprodus în 2015, în ediția de Buzău a ziarului 
Adevărul: 


„Înainte ca lacul să-şi facă simțită prezenţa, vremea se strică brusc, iar vântul bate 
foarte puternic două zile. A doua zi, undele lacului scaldă munţii pentru una sau mai 
multe zile, până când îşi primeşte ofranda vie. Oamenii spun că în acele locuri trăia, 
în mijlocul unui lac, o vrăjitoare. Copiii chinuiţi de ea s-au revoltat şi, ajutaţi de 
zâna lacului, au scufundat-o pe vrăjitoare cu casă cu tot. Numai că puterea acesteia 
era atât de mare, şi încă este, încât lacul revine câteodată, ia un suflet de om şi 


dispare iarăşi în neant.“ 


Şi dac-ar fi doar asta. Dar nu e. Energia declanşată în tunelurile 
de sub Bucegi îi afectează şi pe alții. Din acelaşi număr al 
Adevărului afli că 

»...în 1993, oamenii din Bucegi au avut insomnii timp de două săptămâni. Se spune 
că erau odihniţi şi chiar euforici, deşi nu reuşeau să doarmă noaptea. Nimeni nu a 
putut explica acest fenomen, care a încetat brusc. Un an mai târziu au început să se 
producă mici cutremure, iar oamenii din zonă au fost zguduiţi cam trei ani la rând. 
Susţinătorii teoriei au spus că seismele au avut o legătură directă cu energia produsă 
în tunelurile ascunse sub Munţii Bucegi. [...] În plus, seismele din zona Bucegilor 


se produceau la ore fixe“. 


Mai există o explicaţie pentru cutremurele la ore fixe din 1994, 
dar o formă inexplicabilă de orbire — provocată, probabil, de lumina 
care ţâşneşte ca TGV-ul din tunelurile subterane — ne face să n-o 
luăm în considerare. În 1994 naţionala de fotbal a României îşi 
Joacă meciurile cele mai bune din ultima jumătate de secol la Cupa 
Mondială din America. Micile seisme din Buşteni se produc şi în 
alte locuri din România, cu sau fără tuneluri: Gătaia, Drumul Sării, 
Bustuchin, Adamclisi, Craiovița Nouă, Dristor, Ghelmegioaia etc. 
Sunt cutremurările publicului care participă cu urlete, pumni în 
masă şi tropăituri la meciurile cu Columbia, Elveţia, SUA, 
Argentina şi Suedia. Intensitatea cea mai mare pe scara Richter se 
simte când Hagi marchează al treilea gol din optimea de finală cu 
Argentina şi când Dan Petrescu şi Belodedici ratează loviturile de 
departajare din sfertul cu Suedia. 

Poveştile despre tunelurile doldora de energie şi despre forța 
regeneratoare pe care o simţi când îi dai târcoale Sfinxului îşi fac 
loc şi în manualele şcolare. Ministerul Educaţiei Naţionale şi 
Cercetării Ştiinţifice (Științifice, da?) avizează un manual de limba 
şi literatura română de clasa a IV-a, apărut la Editura Intuitext, pe 
care postul TV Digi 24, alertat de un părinte, îl popularizează ca 
exemplu de „aşa nu“ şi din care copiii pot afla următoarele: 


„În Munţii Bucegi, în preajma stâncilor Babele şi Sfinxul, există o zonă de un 
kilometru pătrat în care organismul nu oboseşte şi se înviorează brusc. Specialiştii 
spun că aici se manifestă un fenomen magnetic rar întâlnit, care are efecte benefice 
uluitoare asupra organismului uman. Este, foarte probabil, cea mai interesantă 
descoperire făcută vreodată în România. În credinţa populară românească, se spune 
că avem de-a face cu legendarul loc dintre cer şi pământ numit Gura de Rai, un 


spaţiu între cer şi pământ cu un caracter sfânt, un loc benefic.“ 


„Efectele benefice“ sunt produse, bineînţeles, de galeria de 
tuneluri subterane din Munţii Bucegi. Minţile cele mai zburdalnice 
— şi sunt destule — susţin câteva enormități care-ţi iau piuitul şi nu 
ţi-l mai dau înapoi. Prima: în aceste tuneluri secrete (dacă sunt 
secrete, mai întreb o dată, cum de ştie atâta lume de ele?) se află 
depozitat adevăratul tezaur al României. A doua: tunelurile 
adăpostesc baze militare pe care nimeni nu s-ar cuveni să le 
cunoască. A treia: rețeaua de galerii subterane comunică direct cu 
piramidele din Egipt (de inspirație dacică, dacă ați uitat). A patra: 
reţeaua subterană a fost construită de câteva civilizaţii extraterestre 
care monitorizează cu maximă atenţie tot ce se întâmplă pe Terra. A 
cincea: de fapt, rețeaua a fost construită de daci, prin puterea 

magică a lui Zalmoxis, iar dacă sunt privite de sus (nu se ştie cum, 
forând solul cu ochii?), tunelurile formează un cap de lup imens, 
care are gura deschisă, ca şi cum s-ar năpusti asupra prăzii. A şasea: 
în timpul războiului, nemţii îngropaseră aici o locomotivă unică în 
Europa, iar secretul ei de fabricaţie nu avea voie să încapă sub nici 
o formă pe mâna ruşilor. 

E evocată şi construirea unui tunel de şase kilometri între 
Moroieni şi Sinaia, pe care regele Ferdinand o aprobă în 1913, 
înainte de începerea Primului Război Mondial. Site-ul 
www,.descoperaistoria.ro scrie despre întreruperea efortului de 
străpungere şi despre reluarea lucrărilor după război, cu ajutorul a 
două echipe care încep forarea în tot atâtea puncte ale muntelui. 
Povestea aminteşte de gluma cu schimbul de experienţă dintre ruşi 
şi japonezi. Rusul: „Cum construiți tunelul?“ Japonezul: „O echipă 
porneşte din punctul A, o alta din punctul B, echipele se întâlnesc la 
jumătatea distanţei şi avem tunelul. Voi?“ Rusul: „Şi noi procedăm 
la fel. Două echipe pleacă în străpungere din două puncte. Dacă se 
întâlnesc, facem un tunel. Dacă nu, facem două“. 

Ar mai fi de pus o întrebare, fiindcă tot avem atâtea tuneluri 
neexploatate şi atâta energie nefolosită. N-am putea, unindu-ne 
gândurile în acest spaţiu al paranormalului, telepatiei şi 
ezotericului, să mutăm galeriile subterane de sub Ceahlău, Buzău şi 
Bucegi în Bucureşti? Am termina naibii metroul, inclusiv tronsonul 
1 Mai-Aeroportul Internațional Henri Coandă (Otopeni). Vă daţi 
seama? Să ajungi cu metroul la Humanitas prin puterea magică a lui 
Zalmoxis? 


Atelierul de bărbaţi 


„Bărbăția nu se cumpără la librărie“, declară Liviu Dragnea la 
Congresul Naţional al PSD din 2018, ţinut la Timişoara. Nimic mai 
adevărat. Bărbăţia se cumpără din alte locuri, ca în gluma în care un 
cetăţean intră agitat într-o farmacie, îi roagă pe cei de la coadă să-l 
lase în faţă — „e o urgenţă, am pe cineva la pat“ —, iar după ce i se 
dă voie, îi cere farmacistei un flacon de viagra şi o cutie cu 
prezervative. 

Nu e singurul enunţ enorm al lui Liviu Dragnea. România află tot 
din gura lui că protestatarii #rezist au tabere de antrenament în 
munți. Şi că patru asasini de temut ajung în ţară ca să-i vină de hac. 
Mai ţineţi minte? 


„Am avut anul trecut o tentativă (de asasinat — n. m.) în aprilie. Nu vreau să 
povestesc pentru că nu este cazul. Au venit patru străini în România, au fost cazaţi 
la Athenee Palace, au stat trei săptămâni, dar, mă rog, am scăpat. [...] Au ajuns în 
preajma mea. Suntem într-un stat parţial mafiot. Statul Paralel e o mafie. [...] E tot 
ce vreau să spun. Ştiu că s-a cercetat, mai departe nu ştiu. Am aflat cine-i plăteşte, 


dar nu pot să spun asta. E un om foarte celebru în lume.“ 

Oastea de stafii foşnitoare din mintea lui Liviu Dragnea mai 
cuprinde detaşamentele de gay care fură copii din orfelinate, 
multinaţionalele care susțin cu bani protestele din stradă, acei 
slujitori ai justiției care cred că borfaşii trebuie să meargă la 
închisoare, agenţii lui George Soros infiltraţi până la nivelurile de 
Jos şi, de bună seamă, structurile de putere şi de influenţă ale 
Statului Paralel. E greu, e oribil, e înfiorător. Nu rezistă oricine într- 
un asemenea scenariu. Trebuie să fu croit într-un fel anume. Doar 
bărbaţii adevărați pot face față coşmarului, se pot smulge din el şi 
se pot proclama învingători. Însă tocmai am aflat că bărbăţia nu e 
de găsit printre rafturile cu cărți. E adevărat. Din fericire, asta nu 
înseamnă că nu există ateliere de forjare a ei, de preschimbare a 
bărbătuşului plăpând şi fricos într-un mascul cu muşchi de bronz şi 
suflet de catifea. 

E momentul să intre în scenă unul dintre aceste ateliere: „Prima 
tabără de masculinitate Theos“, organizată în judeţul Braşov, unde 
lingviştii şi cercetătorii susțin că a apărut termenul „braşoave“. O 
ştim de mult, strategiile de amăgire şi de fraierire din Grădina 
Maicii Domnului operează sub un slogan care curtează infinitul: 
Sky is the limit. Altfel spus, rezervorul e fără fund. Oricând se vor 
găsi un şmecher capabil să comercializeze o iluzie şi un candid 
dispus s-o cumpere. Dacă au existat întreprinzători care au vândut 
pungi cu aer din Buenos Aires din anul când Argentina a câştigat 
Cupa Mondială, dacă s-au ţinut licitații pentru unghiile de la 
picioare ale lui Figo, pentru deodorantul lui Roberto Carlos sau 
pentru faţa de pernă a lui Raul, de ce n-ar avea succes o tabără de 
virilizare a nevolnicilor? Nimic nu e de prisos când vrei să te 
şlefuieşti şi în paralel să te ascuţi — un proces care presupune 
dedublări incomode, dar pe care nici un participant la tabără nu-l 
exclude din capul locului. 

Theos Events, entitatea care organizează evenimentul, promite o 
ascensiune fulminantă spre tările masculinităţii, cu un motto pe 
măsură: „Un bărbat adevărat nu se naşte ca atare, ci se transformă 
prin efort susținut şi perseverent“. (Poate că nihil sine Theos ar fi 
fost mai percutant, e doar o idee.) În timpurile acestea de fluidizare 
a genurilor şi a sexelor, Theos Events uită totuşi să spună din ce se 
transformă bărbatul adevărat. Dintr-o ciupercă otrăvitoare? Dintr-o 
garnitură de chiuvetă? Dintr-un pian dezacordat? Mister. În schimb, 
organizatorii taberei le garantează participanţilor veritabile miracole 
ale detentei masculine, într-un amestec de formule bombastice, 
majuscule la tot pasul şi semne ale exclamării. După cum urmează: 


„Ne vom aventura împreună într-o călătorie a descoperirii şi a autodepăşirii de Sine 
printr-un program intensiv, masculin şi eroic! Programul va cuprinde: Sesiuni Yoga 
dimineaţa, cu accent pe realizarea perfectă a tehnicilor pentru atingerea stării de 
continenţă perfectă Urdhvareta; prezentarea unor aspecte ezoterice secrete ale Stării 
de Masculinitate Triumfătoare!; iniţiere în tehnica de Centrare în Inima Spirituală; 


conferință: Continenţa amoroasă şi Legile Polarităţii, Foc de tabără — prezentarea 

unor noţiuni ezoterice fundamentale despre simbolismul focului; tehnici secrete de 


Citeşti, râzi, te scarpini la lingam şi te gândeşti la un interviu în 
care Gary Oldman ironizează scenariile din franciza James Bond, 
îndeosebi scenele în care Connery/Moore/Brosnan/Craig, sau cine o 
mai fi fost se recomanda frumoasei de la bar, la un pahar de martini 
shaken, not stirred, prin formula „Mă cheamă James Bond şi sunt 
agent secret“. Păi dacă eşti secret, se minunează Oldman, de ce te 
deconspiri? La fel şi aici. Dacă afli tehnicile secrete de trezire şi 

Pentru cine nu se mulţumeşte cu oferta de adineauri există şi alte 
delicii. Bunăoară, participanţii primesc răspuns la câteva întrebări 
fundamentale. A, nu, nu mizeriile gen „Cine suntem? De unde 
venim? Încotro ne îndreptăm?“. Nici pomeneală, aici e vorba de 
întrebări serioase, pe care le putem găsi şi pe pagina de Facebook a 
taberei: „Ce înseamnă cu adevărat masculinitatea? Cum putem noi, 
bărbaţii, să ne punem în valoare forța şi calitățile, astfel încât să ne 
îmbunătăţim viaţa şi să contribuim la binele lumii în care trăim? Ce 
înseamnă Adevăr, Sinceritate, Loialitate? Cum pot să o fac fericită 
pe femeia pe care o iubesc?“ 

E pe bani toată distracţia? Bineînţeles, doar nu pe nasturi. 800 de 
lei de căciulă, în schimbul a „două zile şi jumătate pline, vibrante, 
de neuitat, din timpul tău“. Sigur, scepticul ar putea spune că, dacă 
trebuie să dai 800 de lei ca să afli cum poţi s-o faci fericită pe 
femeia pe care-o iubeşti, poate c-ar fi bine ca, tocmai de dragul 
fericirii ei, s-o laşi în pace. S-ar putea însă ca în spatele 
scepticismului să se ascundă invidia. Fiindcă tabăra de 
masculinitate Theos de la Şirnea, la poalele Munţilor Piatra 
Craiului, nu e un simplu atelier de virilizare. E mult mai mult, şi 
anume „o călătorie a războinicului, a eroului şi a căutătorului 
spiritual, menită să ne ajute să ne trezim întregul nostru potențial 
masculin şi uman“. După cum ne asigură organizatorii, călătoria 
presupune noţiuni de dezvoltare personală şi de câştigare a 
încrederii în sine, laolaltă cu lucruri inedite despre autoritatea 
masculină sănătoasă, precum şi despre psihologia bărbatului, 
intimitate, relațiile şi sexualitatea inconştientă, exprimarea emoţiilor 
şi spiritualitatea sacră. Cei care se înscriu trebuie să manifeste două 
lucruri: curaj şi — de când aşteptam! — „determinare“. 

Prima tabără de masculinitate Theos are însă un filtru de care nu 
trec toţi cei amatori de focuri de tabără şi de „practica Supersomn 
33“. Ca să fu admis nu ajunge să contribui cu 800 de lei. Trebuie să 
al şi cunoştinţe de yoga, tantra şi spiritualitate, ceea ce e de natură 
să destrame entuziasmul unora. Merită văzut totuşi dacă, neavând 
asemenea cunoştinţe, poţi să le înlocuieşti cu altele la fel de utile. Şi 
pe care le obţii luând parte la un alt tip de tabără. Mai precis, la 
tabăra de seducţie, care face din capul locului o promisiune 
irezistibilă: „Cunoşti în cinci zile mai multe femei decât ai cunoscut 
în toată viaţa ta“. 

Ai hai, dihai, dihai, în Vamă la cuplărai 


Credeţi că arta seducţiei e la îndemâna oricui? Câtuşi de puţin. 
Ce-i drept, Don Juan DeMarco, Douglas Fairbanks Jr sau David 
Lee Roth nu au nevoie de Cupidon sau de arc. Sunt cuceritori 
capabili să arunce săgeata cu mâna şi s-o înfigă în inima alesei (sau 
a aleselor sau a sutelor de alese). Spre deosebire de ei, muritorii de 
rând nu au această şansă. Au, în schimb, alta: contemporaneitatea 
cu psihologul Taher Sonu, omul care-i poate învăța cum s-o 
cucerească sau s-o recucerească pe femeia râvnită. Dacă l-ar fi 
cunoscut, probabil că Lucian Blaga ar fi scris Laudă Sonului, 
fiindcă buna intenţie a psihologului (tot tarifată, aşa, ca amănunt) e 
dincolo de orice dubiu. Cu nişte ani în urmă, Taher Sonu e găzduit 
şi de Octavia Geamănu la Antena 1, într-o intervenţie care primeşte 
pe YouTube titlul agramat „Reguli de aur pentru a îți recucerii 
iubita“. 

Însă una e televiziunea, alta e YouTube şi cu totul altceva e tabăra 
de seducţie (de fapt, o subcategorie a taberei de masculinitate), la 
care psihologul te invită decis: „Salut, bărbate. Eu sunt Taher Sonu, 
iar alături de mine este Valentin Bărbulescu“ (tot psiholog şi el). 
Prezentarea generală a taberei are de toate: dezacorduri („singurii 
care a trecut prin asta“), greşeli de literă („distacţie“) şi familiarism 
scremut („Ştim din experienţa proprie că vacanţele la mare pentru 
mulți bărbaţi nu înseamnă mai mult decât statul cu berea în mână pe 
plajă, sperând că după următoarea... îşi fac curaj să meargă să 
vorbească cu tipa aia topless, dar... niciodată nu se întâmplă 
nimic“). Lipseau doar diacriticele — le-am adăugat eu. 

Dacă te iei după ce scrie pe pagina de Facebook a taberei, 
constaţi că la Vama Veche, unde se desfăşoară, ai ocazia să participi 
de fapt la un festival al rutului, cu preliminariile de rigoare. De 
consiliere nu se ocupă doar Taher şi Valentin, ci şi o echipă formată 
din cinci specialişti care „lucrează de peste trei ani în echipa Arta 
Seducției“. Ei sunt Bogdan, Voicu, Nagy, John şi Robert, pe când 
Taher, tăticul lor spiritual, se recomandă ca „liderul celei mai mari 
comunități de seducţie din România“ şi „fondatorul celui mai mare 
club de seducţie, cu întâlniri live, pentru bărbaţi, din România“. În 
ce-l priveşte pe Valentin, celălalt pilastru al taberei, el este 
„fondatorul WbeWoman, cea mai Mare Comunitate Live pentru 
Femeile din România“. Odată rezolvată chestiunea superlativelor, e 
de văzut ce anume oferă tabăra de seducţie — pe trei paliere: 
începător, intermediar şi expert — participanților nesiguri pe 
farmecul personal şi gata să înveţe de la maeştri. În nici un caz 
lecturi din poeziile lui Emil Brumaru, ci cu totul altceva: 


„Cunoşti mai multe femei decât ai cunoscut toată viaţa. 

Scapi de temeri şi blocaje când interacționezi cu femeile care îţi 
plac. 

Începi să te simţi stăpân pe tine şi pe acţiunile tale. 

Trăieşti cinci zile la potenţial maxim. 

Abordezi femei noi pe plajă, în cluburi sau în baruri. 

Ai ocazia să săruţi tipe în mai puţin de două minute. 

Poţi face sex cu femei în mai puţin de treizeci de minute (sau 
chiar mai puţin). 

Înveţi toţi paşii practici: de la abordare la sex. 

Afli cele mai simple metode ca să întreţii conversații incitante 
fără efort. 

Depăşeşti o dată pentru totdeauna teama de penibil. 

Înţelegi cum funcţionează creierul şi corpul tău. 

Treci rapid peste stările în care nu ai chef şi eşti predispus să-ţi 
găseşti scuze. 

Elimini confuzia şi stresul din interacţiunile tale cu tipe superbe. 

Înveţi secrete psihologice care-ţi permit să-ţi păstrezi o atitudine 
atractivă, indiferent de situaţie. 

Treci de la anxietate la emoţii pozitive şi te umpli cu energie 
masculină. 

Acţionezi asupra convingerilor subconştiente care te îndepărtează 
de femeile pe care le vrei. 

Descoperi cum să atragi în mod natural şi autentic femeile pe 
care le vrei (fiind tu însuți). 

«Loveşti» cu precizie în blocajele tale personale printr-o metodă 
transformațională de coaching.“ 


Dacă ar trebui să aleg un singur folos din toată lista, m-aş opri 
fără ezitare la sărutatul femeilor (insist, „femeilor“, la plural) în mai 
puţin de două minute. Singurul lucru care mă interesează aici este 
un detaliu de ordin tehnic: cine şi cum cronometrează activitatea? 
Vine vreunul dintre cei cinci specialişti şi numără în gând până la 
(cel mult) o sută douăzeci? Scoate un cronometru pe care-l pune 
lângă mine şi „tipe“? Le promite respectivelor un răsfăţ de cinci 
stele dacă se lasă sărutate repede de cineva pe care nu l-au mai 
văzut în viaţa lor? Sau e fixată fiecare femeie de un stâlp, cu capul 
prins cu un cerc metalic şi mâinile legate la spate? 


Magazinul de minuni 


A nu se crede că doar bărbaţii au dreptul să devină „cele mai 
bune versiuni ale lor“ (Celine Diooooon!!!). Nici vorbă. O pot face 
şi femeile, şi nu doar în sectoarele şi domeniile în care le fixează 
prejudecata socială. De exemplu, o femeie care simte că poate da 
lumii mai mult decât ce-a dat până acum are şansa să se exerseze în 
arcanele ezoterismului. Şi chiar şi în alte delicii. De pildă, „afacerea 
locală“ (conform prezentării de pe pagina de Facebook) Wayra 
Astrae anunţă ceva de un indicibil fior poetic: un „centru de 
vindecări energetice, cursuri pentru suflet şi magazin de minuni“. 
Acesta din urmă nu se laudă cu muzica lui Stevie Wonder şi Copilul 
Minune. Oferta magazinului are alt profil, iar clientele care-i trec 
pragul vor pleca acasă cu totul altfel decât veniseră. 

Calendarul centrului conține câteva răsfăţuri care cu siguranţă că 
îşi merită banii. Unul dintre ele este combinația de masaje 
Raindrop, cu miere (din gama detox, dacă mai ţineţi minte) şi OFT 
(aici să vă văd: Original Feeling Touch). Fiindcă despre detox am 
tot povestit în capitolul precedent, e cazul unei priviri aruncate 
celorlalte două tipuri de masaje. 

Raindrop, bunăoară, este prezentat drept „o ploaie cu picături de 
uleiuri esenţiale revitalizante, ce aduce aminte de ploaia de lumină 
oferită de spectacolul aurorei boreale, pentru care indienii Lakota 
călătoreau în fiecare an spre Canada, în scopul purificării fizice şi 
spirituale“. Amatoarele îşi pot lăsa coca trupească pentru frământare 
cu o sumedenie de uleiuri: salcie himalayană, măghiran, chiparos, 
mentă, cimbru, oregano etc. Că scapi de virusuri şi bacterii ar mai fi 
cum ar mai fi, dar la capătul frământări ajungi fără să-ţi dai seama 
la unul dintre idealurile detox (hotărât lucru, nu se poate scăpa de 
povestea asta): „curăţarea“ celulară. După ce uleiurile deretică prin 
fiecare celulă, organismul scârţâie de nou ce este. 

Dacă masajul Raindrop aduce a ploaie cu picături, masajul 
Original Feeling Touch depăşeşte cadrul îngust al frământării unei 
bucăţi de carne de om, după cum scrie pe site: 


„Original Feeling Touch (OFT) este mai mult decât o terapie. Este o metodă 
terapeutică revoluţionară, creată după masajul terapeutic abdominal Chi Nei Tsang, 
rezultatul unei explorări îndelungate a dinamicii ascunse a vindecării. OFT este o 
abordare holistică a atingerii terapeutice, care oferă o nouă viziune asupra modului 
în care atingerea, acest «instrument» la îndemâna oricui, folosit din interiorul 
spaţiului iubirii, al compasiunii şi al acceptării necondiționate, poate genera 


vindecare.“ 


Dacă agenda, timpul liber, portofelul şi soții le permit, doamnele 
au la dispoziţie şi alte variante de /oisir cu folos: sesiunile 
individuale de Theta Healing, work-shopurile online despre 
Mandalele de Lumină, cuplate la tema onestității (fabulos!) sau 
niscai access consciousness bars. Şi, dacă tot nu se satură, 
angajatele magazinului cu minuni sunt gata să scoată după tejghea 
şi ultimele produse „de import“: terapii şamanice private, 
astrograme experienţiale sau mayaşe, curăţări energetice de casă şi 
ritualuri Despacho. Asta-i acum, ce-i ăla Despacho? Păi ce să fie? 
Exact ce spune site-ul www.omulpedrum.ro: 


„Despacho este un dar către Univers, este ca o rugăciune de mulţumire în care ne 
conectăm cu toate energiile vii care constituie Universul, un mod de a ne manifesta 
iubirea şi recunoştinţa pentru Mama Pământ şi marile spirite ale naturii folosind 
simboluri. Acest ritual este un schimb energetic care să restabilească echilibrul şi 
armonia în toate aspectele vieţii noastre. Ceremonia se face pentru a ne exprima 
intenţiile de a atrage în vieţile noastre, ale familiilor noastre şi ale comunităţilor 
lucrurile pentru care suntem recunoscători. Despacho se face şi pentru a 
binecuvânta şi a-ţi exprima recunoştinţa pentru o relaţie (chiar şi în urma unui 


divorţ), cu ocazia naşterii unui copil, când avem o casă nouă, un job nou, o afacere, 

un an nou, o recoltă bogată, cu ocazia solstiţiilor şi echinocţiilor, când vrem să 


aducem în viaţa noastră vindecare fizică şi emoţională.“ 


Ceea ce site-ul uită să spună cu privire la acest ceremonial este că 
Despacho nu are legătură nici cu Despacito, nici cu gazpacho. 


Ce vrăji a mai făcut şamanthă-meu 


Poate nu ştiaţi, dar bolile noastre degenerative sunt provocate de 
aşa-numite „amintiri-fantomă“. Procedeul e simplu: înainte de a-şi 
da obştescul sfârşit, celula care moare îşi transmite memoria noii 
celule care se naşte, asigurând în acest fel continuitatea bolii. 
Degeaba înghiţim medicamente cu pumnul. Până la urmă, degeaba 
apelăm la medicina tradițională, care nu poate trece de nivelul 
consultaţiei, intervenţiei şi reţetei — compensată sau nu. Nu corpul 
trebuie ajutat să depăşească momentul complicat, ci mintea. Aici se 
află misterul şi tot aici, salvarea. Ce-i drept, acest lucru e ceva mai 
greu de făcut dacă ţii cont de invitația unuia dintre propagatorii 
noului tip de medicină: „Lasă-ţi mintea acasă! Vino cu inima 
deschisă“. 

„Noul tip“ e în realitate străvechi. Este vorba despre Roata 
Medicinei, despre medicina energetică şi — de fapt şi de drept — 
despre practicile pe care le implică medicina şamanică Inca. Cele 
trei compun miracolul deplinei comuniuni şi armonii spirituale, pe 
care Eliade nu-l poate bănui în momentul când tatonează, cu 
umilele-i puteri, subiectul. Aduse în lumea modernă de 
antropologul Alberto Villoldo, învăţăturile maeştrilor din Anzi te 
ajută să-l înţelegi mai bine pe şaman ca pe „cel care creează o punte 
între lumi, păşind cu siguranță şi integritate în teritoriul Sufletului, 
acolo unde se regăsesc darurile şi resursele necesare echilibrului 
fizic, emoţional şi sufletesc. Redescoperim pe această cale 
impecabilitatea şi integritatea la un nivel ridicat interpersonal“. 

Practicile şamanice de vindecare nu sunt pentru fitecine, lucru pe 
care administratorii site-ului www.evenimentespirituale.ro şi 
organizatorii sesiunilor de inițiere (adică Ayni Experience Centru — 
chiar aşa) au grijă să-l enunţe din capul locului: „Sunt mulţi cei 
chemaţi pe cale, puţini cei care aud chemarea şi doar câţiva ce au 
curajul şi curiozitatea de a vedea unde duce drumul“. Indiferent cât 
sunt de puţini, ei nu au voie nici aici să se prezinte la linia de start a 
aventurii cu buzunarul gol. Theres no free lunch, remember? Şi 
cum, Doamne iartă-mă, să nu plăteşti, când intri în posesia unei roți 
a spiritului pe care poţi s-o învârți după pofta inimii în călătoria pe 
urmele primilor şamani? O călătorie lungă de un an, în care 
parcurgi patru module care reprezintă cele patru direcţii sau puncte 
cardinale şi sunt asociate celor patru arhetipuri: Șarpe (sud), Jaguar 
(vest), Pasărea Colibri (nord — fără Mircea Baniciu şi Vlady 
Cnejevici) şi Vultur (est). După parcurgerea fiecărui modul primeşti 
câteva ritualuri de inițiere, la fel cum la OMV, după ce faci plinul, 

te alegi cu nişte timbre care te pot ajuta să câştigi, prin tragere la 
sorţi, un rucsac sau un troler. 

Ritualurile de inițiere sunt repartizate în funcţie de arhetip şi de 
punctul cardinal. De exemplu, doar pentru Şarpe ritualurile de 
inițiere înseamnă Benzile de Protecţie, Ritualul Văzătorilor Kawak, 
Ayni  Karpay, Riturile Humpeg, Ritualurile Mesei, Mesa 
Vindecătorilor — conectarea cu linia altarelor de vindecători în timp. 
După ce primeşti şi celelalte trei seturi de ritualuri, devii 
proprietarul unei serii de sintagme pe care e aproape imposibil s-o 
parcurgi până la capăt fără să te lovească somnul sau damblaua. 

Pudra absconsă care acoperă checul şamanic lasă totuşi să se 
vadă splendoarea construcției. Templul celor patru puncte cardinale 
conţine principiile pe care e chemat să şi le însuşească oricine e 
ispitit de inițierea în Roata Medicinei. Fiecare arhetip, cu punctul 
lui cardinal, reprezintă un principiu şi presupune învăţarea şi 
aplicarea unui proces. lată, de exemplu, cum se prezintă primul 
modul, cel sudic, zis şi al Şarpelui: 


„Şarpele este principiul vindecării. Învăţăm să incorporăm căile şarpelui, care sunt 
non-judecata, non-ataşamentul, non-suferința şi păşirea în frumuseţe. Prin 
procedeele şamanice vechi şi puternice ne lepădăm de trecut precum face şarpele cu 
pielea lui, transformăm cele mai vechi şi mai profunde răni ale noastre în surse de 
putere şi compasiune, astfel încât aceste răni devin lecţii oferite de trecutul nostru, 
constituind resursele şi combustibilul necesare evoluţiei şi creşterii noastre. 
Nemaifiind condiţionaţi de trecut, ci animați de darurile sale, suntem liberi să ne 
reinventăm pe noi înşine. Tot în sud, odată cu procesele mitice şi energetice de 
transformare, începem construirea altarului şamanic (mesa) şi dobândim primele 
trei pietre vindecătoare ale şamanului (kuyas). Acestea vor face parte din pachetul 
nostru medicinal (altarul şamanic «mesa»), care la finalul călătoriei în jurul Roţii 
Medicinei va conţine treisprezece pietre (trei pentru fiecare punct cardinal, dar şi o 
a treisprezecea piatră, care reprezintă legătura cu Linia Şamanică Incasă.). Pietrele 
din mesa vor conţine toată informaţia transformării şi puterii dobândite în urma 


vindecării personale, ele devenind propriile voastre pietre vindecătoare.“ 


Curăţarea. O poveste cu pântec 


Oamenii cu care stăm de vorbă au în general nume obişnuite: 
Elena, loana, Florin, Daniela, Gabriel, Paula, Răzvan etc. Uneori 
dai şi peste excese ale naşilor, nume puse la pariu sau în pas cu 
tendințele şi întâmplările vremii: Izraela, Brusli, Mercedesa, 
Monamour, Tyson, Izoleta. Există însă şi situația când entitatea cu 
care intri în contact, îndeosebi online, se numeşte, misterios, 
„aliniereaenergetica“, ipostază în care le întâmpină pe doamne cu 
un salut cosmopolit — Hey! — şi cu o întrebare rafinat-caşistă: „Ştiai 
că modul în care tu te raportezi la această lume, ca şi femeie, este 
influenţat de energia care se află în pântecul tău?“ 

Aşa cum conştiinţa trece marxist prin stomac, energia se 
moşmondeşte sau fierbe în acest loc, pe care „aliniereaenergetica“ îl 
consideră sacru, şi de unde poate izbucni o formă salutară de 

emancipare. Dacă va reuşi să-şi curețe pântecul, femeia nu-l va 
convinge pe bărbat să nu mai râgâie la masă, să renunţe la meciurile 
lui FC Voluntari sau să nu mai vină beat de la cârciumă. Va izbuti, 
în schimb, altceva: să-şi activeze sursa propriei puteri feminine. Nu 
de alta, dar Programul de Curăţare a Pântecului este conceput 
„pentru fiecare femeie care vrea să îşi activeze esenţa feminină, 
care vrea să înveţe cum să se deschidă din nou şi să înflorească în 
toate domeniile vieții“. Nu în ultimul rând, „acest program te ajută 
să îţi activezi magnetul şi să devii complet magnetică prin câmpul 
tău“. 

Cine compară Programul de Curăţare a Pântecului cu oferta 
taberei de seducţie sesizează rapid diferenţa. Femeilor care iau parte 
la program nu li se promite că „vor avea ocazia să sărute tipi în mai 
puţin de două minute“ şi că „vor putea face sex cu bărbaţi în mai 
puţin de treizeci de minute“. Lucrurile nu se petrec sub imperiul 
urgenţei, furtunos, dezlănţuit, ca la băieţi. Dimpotrivă, Programul 
de Curăţare a Pântecului presupune parcurgerea a trei ritualuri, 
după cum urmează: 1. Ritualul de Deconectare a Amprentelor 
Energetice ale Foştilor Parteneri; 2. Ritualul format din trei 
meditații transformaţionale; 3. Ritualul de Eliminare a Scutului 
Energetic din Jurul Pântecului. 

Primul ritual invită de fapt la castrarea simbolică a memoriei, 
înţeleasă ca un demers obligatoriu pentru cine vrea să ducă o viaţă 
deparazitată de gâzele trecutului. Femeia care îşi curăță pântecul cu 
program scapă de foştii parteneri, care, din când în când, vin şi-i 
consumă energia fără să-i ceară voie. Nu contează că Marcel era 
sensibil şi-i aducea flori în fiecare săptămână. Nici că Florin a 
plimbat-o pe Coasta Amalfitană şi pe Valea Loarei. Nici că Andrei a 
învăţat-o cum să ajungă în Nirvana sexului. Şi nici că Paul i-a plătit 
trei sferturi din creditul pentru locuinţă. Ritualul e menit să şteargă 
totul. Amintirile ajung în coşul de gunoi şi rămân acolo pentru 
totdeauna. Doamna sau domnişoara „aliniereaenergetica“ o spune 
fără echivoc: 


„Partenerii cu care am avut relaţii intime rămân conectaţi cu pântecul nostru timp 
de şapte ani. Iar de fiecare dată când se gândesc la noi sau îşi amintesc de noi, se 
hrănesc din energia noastră. Începem programul prin acest ritual de deconectare a 
amprentelor energetice, astfel încât energia pântecului nostru să devină din nou 
pură. De asemenea, învăţăm să aplicăm acest ritual atât pentru ataşamentele 


emoţionale, cât şi pentru ataşamentele mentale.“ 


După ce învaţă să le dea brânci spre pubelă „foştilor“, femeia 
interesată să-şi curețe pântecul se livrează celui de-al doilea ritual, 
compus din trei meditații: o călătorie înăuntrul propriului pântec, 
vindecarea liniei materne şi vindecarea liniei paterne. Purjarea se 
prezintă astfel: 


„Prima meditaţie este o meditaţie profundă de curăţare a pântecului. Călătoreşti în 
interiorul tău, în pântecul tău şi îţi întâlneşti umbrele, fricile şi monştrii din 


copilărie. Strat după strat, strat după strat, energia din pântecul tău se transformă. 

Este un proces transformaţional şi nimeni sau nimic din exterior nu poate face acest 
lucru pentru tine sau în locul tău. 

Meditaţia a doua înseamnă vindecarea liniei materne până la a şaptea generaţie 
şi mai departe până la prima femeie, Eva. În această etapă eşti pregătită să te 
conectezi şi să îţi activezi energia feminităţii. Şi eşti pregătită să primeşti darurile de 
la bunicile tale. Şi nu este vorba doar despre tine, vindeci pântecul mamei tale, iar 
impactul se va resimțţi şi în viaţa fetelor tale, dacă eşti mamă de fete. 

Meditaţia a treia înseamnă vindecarea liniei paterne. Relaţia pe care o ai cu tatăl 
tău îţi influenţează modul în care interacţionezi cu fiecare bărbat din viaţa ta. Cu 
partenerul de viaţă, cu şeful sau cu colegii. Este o experienţă magnetică prin care 
înveţi cum să te laşi iubită, sprijinită şi susţinută de energia masculină din această 


lume.“ 


Al treilea ritual — finis coronat opus — se ocupă de Eliminarea 
Scutului Energetic din Jurul Pântecului. Odată cu îndeplinirea 
Ritualului 3, purjarea se încheie — poate nu spectaculos, dar eficient. 
Cu pântecul curăţat, femeia renaşte şi îşi continuă drumul prin 
viaţă, în căutarea altor parteneri, pe care să-i lase apoi în urmă, spre 
a-i pofti la momentul cuvenit să nu-i mai consume energiile post 
factum, festum sau coitum. 


„Din copilărie, fetiţe fiind, construim un scut energetic în jurul pântecului nostru 
pentru a ne simţi în siguranță. Acum, ca şi femei adulte, nu mai avem nevoie de 
acest scut, vrem să fim radiante, vrem să fim magnetice, pentru a atrage în viaţa 
noastră absolut tot ce ne dorim. Şi, dintr-odată, lucrurile din jurul nostru se schimbă. 


Modul în care ceilalţi te privesc şi se comportă cu tine se schimbă.“ 


Costă doar 400 de lei să-ţi aduci pântecul la service-ul pentru 
îndepărtarea energiilor nedorite şi să pleci cu el recondiționat. 
Tariful e de bun-simţ şi la îndemâna multor femei care, simțind că 
foştii parteneri le buzunăresc energetic, se declară entuziasmate 
după ce trec prin programul de curăţare. Astfel, Antonia Mihaela 
susține că „Practicant Theta fiind, am făcut tăierea de legături, 
divorțul energetic, dar nici una din aceste metode nu a avut 
impactul care l-a avut acest ritual, am simţit durere în corp fizic la 
nivelul svadhisthana““, în timp ce Irina se destăinuie: „Cum mă simt 
după meditaţie: uşoară, completă, liniştită, sigură, liberă, potentă, 
senzuală, conectată profund cu natura-mi feminină, cu inteligența 
universală, deschisă către bine şi frumos. Parcă am înlăturat 
pietroaie de pe inimă, simt cum îmi curge respiraţia, respir uşor, iar 
umerii s-au predat în faţa conexiunii cu spiritul“. La rândul ei, Delia 
crede că „Este un mare necesar ca fiecare femeie să vindece 
propriul pântec, în primul rând pentru ea, apoi pentru strămoşi şi 
pentru urmaşi“. Mulțumită e şi Daniela, pe care emoția o face 
victima anacolutului, dar care ţine să lase posterității următoarele: 
„Eu, de când am început acest program, s-au schimbat tare multe în 
viaţa mea. [...] Toate informaţiile sunt legate de sacritatea a ceea ce 
femeia poartă, adică pântecul sacru“. Umblă vorba că participantele 
la Programul de Curăţare a Pântecului i se adresează Danielei cu 
apelativul „Sacritatea Voastră“. 

Sora ta menstruală 


Doamnele care nu prind loc la „aliniereaenergetica“ nu trebuie să 
intre în panică: nu vor rămâne cu pântecul necurăţat şi cu energiile 
la indiscreta discreție a foştilor parteneri. Există şi alte entităţi care 
se pot ocupa de interiorul neigienizat. De exemplu, „moonsister“, 
care include în tratație (sau tratament?) o serie de Ritualuri de 
Trecere Feminine, unde există patru tipuri de celebrare: 


„celebrarea şi pregătirea pentru prima menstruaţie — se onorează 
Arhetipul Fecioarei. 

celebrarea şi pregătirea pentru momentul în care devii soție — se 
onorează Arhetipul Amazoanei. 

celebrarea şi pregătirea pentru o sarcină — se onorează Arhetipul 
Mamei. 

celebrarea trecerii la menopauză — se onorează Arhetipul 
Înţeleptei/Magicienei.“ 


Trebuie observat că, spre deosebire de „alinierea-energetica“, 
specializată în Programul de Curăţare a Pântecului, „moonsister““ 
insistă pe latura profund curativă a ceea ce face. La ea pântecul nu 
se curăţă, se vindecă. Pântecul, spune „moonsister“, este unul dintre 
principalele centre energetice feminine, alături de glanda pituitară şi 
centrul inimii. lar vindecarea pântecului nu se face haotic, ci printr- 
un proces în care talentul vindecătorului se împleteşte cu 
rafinamentul terapiei: 


„Vindecările se fac din poziţia culcat pe spate, îmbrăcată complet, foarte 
asemănător cu o şedinţă de Reiki, în care energia este canalizată pe un număr diferit 
de locuri din corpul tău. În cazul Vindecării Pântecului, aceste zone sunt capul, 
pieptul şi zona pântecului propriu-zis. 

Un cearşaf uşor sau o pătură este aşezat(ă) pe corpul tău, în timp ce energia este 
canalizată, iar o mască de ochi îţi va fi aşezată pe faţă, pentru a te ajuta să te 
relaxezi. Muzica ambientală se va auzi în surdină pe tot parcursul sesiunii. 

Unele femei văd culori sau forme în timp ce primesc energia, altele, în schimb, 
nu. Însă majoritatea femeilor percep această experienţă ca fiind una profund 
relaxantă, multe dintre ele adormind în timpul şedinţei, măcar câteva minute. 
Vindecarea Pântecului te poate ajuta să te pregăteşti pentru a primi Binecuvântarea 


Pântecului şi pentru a-i integra energiile.“ 


La sfârşit, „„moonsister“* are gentilețea să-şi explice dubla 
identitate: numele ei nu înseamnă doar „sora lunii“, ci şi „sora cu 
care ai menstruaţia sincronizată“. Mai mult, ea organizează şi alte 
tipuri de terapie, printre care Binecuvântarea Pântecului şi Limbajul 
Luminii, precum şi workshopurile Călătoria Eroinei şi Dansul 
Pământului. Lucrurile nu se opresc aici; „moonsister“ face şi alte 
lucruri: 


„Lunar, mai susţin Cercuri de surori la Luna Nouă (Cortul Roşu) şi la Luna Plină 


(Binecuvântarea Pântecului Mondială — Trezirea şi Vindecarea Energiei Feminine). 

Alături de alte surori, mai organizez şi «O Zi în Cortul Roşu», în care am diverse 
invitate. 

Am devenit Facilitator acreditat de Cercuri de Femei — Cortul Roşu — «Red Tent 
Women’s Circles Facilitator». Am fost iniţiată de către Miranda Gray (World Wide 
Womb Blessing) şi am devenit o Moon Mother şi Coordonator Womb Blessing 
Romania. 

Sunt pasionată de Şamanismul Feminin, în ultimii ani am călătorit şi am învăţat 
calea păstrătorilor pământului. Am lucrat cu Nativii Americani din tribul Lakota, cu 
un preot din tribul Kogi din Columbia, în Brazilia am învăţat mult despre Mama 


Pământ şi Energiile Feminine lucrând şi cu alți nativi din Columbia şi Africa.“ 


Atenţie, mândri participanţi la prima tabără de masculinitate 
Theos şi mai cu seamă la tabăra seducţiei. Grijă mare pe cine 
abordaţi şi ce „tipe“ sărutaţi „în mai puţin de două minute“. Să nu 
cumva să aveţi ghinionul de-a nimeri peste surorile cu menstruaţia 
sincronizată. Nici un guru al seducţiei nu va veni să vă salveze. 

O, SOLE PANDEMIO 


A-nceput de ieri să moară. Câte-un om... 


Colindul „Linu-i lin şi pangolin“ se aude pentru prima oară în 
decembrie 2019 în China. Mai precis, la Wuhan, localitate care, 
câteva luni mai târziu, când România intră în stare de urgenţă, dă 
prilejul calamburgiilor autohtoni să evoce închiderea restaurantelor 
prin găselniţe din categoria „La Wuhanul lui Manuc“, „La Wuhanul 
lui Mânjoală“ sau „Wuhanu Ancuţei“. Organizaţia Mondială a 
Sănătății recunoaşte pandemia ca atare pe 11 martie 2020, când 
Covid-19 apare — la început sfios, apoi exploziv — în Italia, Franţa, 
Coreea de Sud, Iran etc. Primul deces din Wuhan e consemnat pe 9 
ianuarie, în timp ce primul deces de pe continentul asiatic din afara 
Chinei (în Filipine) se înregistrează pe 1 februarie. Pe 14 februarie 
Franţa are tristul privilegiu de-a raporta primul deces european. 

România nu simte nici o ameninţare. Asia e departe, Europa 
Occidentală, la fel. Viaţa curge la fel ca până acum. Se croiesc 
planuri de city-break la Roma şi Madrid, la Paris şi Bruges, la 
Atena şi Berlin, la Valencia şi Amsterdam. Potrivit tradiției, românii 
tratează lucrurile în cheie umoristică. Uneori umorul e involuntar. 
De exemplu, când îl practică medicul Adrian Streinu-Cercel, care 
declară: „Focarul e un punctişor pe harta Chinei. Riscul ca virusul 
să ajungă în România e substanţial redus“. (Ulterior declarația se 
modifică după cum urmează: „Coronavirusul e de zece ori mai slab 
decât virusul gripal“.) Nu e singura probă de umor fără voie din 
partea medicului Streinu- Cercel. Lui îi aparține şi părerea că 
„alcoolul sanitar (spirtul medicinal) nu ajută la combaterea 
coronavirusului“, emisă în răspărul punctului de vedere al OMS şi 
la destul de puţin timp după ce — poftim situaţie — tot el îi exaltase 
calitățile. Acelaşi Adrian Streinu-Cercel declară la televizor, în 
martie 2020, când lucrurile arată deja urât, că „După ce se termină 
bolâşniţa asta, pandemia, o să vină alții să ne tragă de mânecă: dar 
cum aţi realizat voi achiziţiile? Aici trebuie scos un cadru normativ 
cât se poate de clar, care să stipuleze foarte clar (repetiţia ca 
procedeu artistic — n. m.) că nimeni nu va avea voie să se atingă de 
noi în viitor“. Poftim? Da, chiar aşa. În traducere: în vremuri 
speciale, nelegiuirea devine lege. 

În ce priveşte umorul intenţionat, el se ilustrează în primul rând 
prin ideea că, dat fiind decalajul dintre România şi lumea civilizată, 
Covid-19 are nevoie de înzestrări matusalemice şi de o răbdare de 
fier ca să ne străpungă graniţele. „În Spania ajunge repede virusul, 
că sunt autostrăzi. la să-l văd pe Valea Oltului sau pe DN 1 în 
weekend“, ricanează un hâtru. „Încă nu v-aţi săturat de produsele pe 


A 


care scrie made in China?“ întreabă un altul. Pe măsură ce situația 

se deteriorează, apetitul pentru umor, inclusiv pentru cel macabru, 
creşte. O cascadă de meme se revarsă peste suflarea de pe 
Facebook. Lui Ştefan Bănică jr 1 se schimbă o parte din textul unui 
cântec celebru, aşa că „Veta, mi-ai stricat chiuveta“ devine „Veta, 
vrei cu izoleta?“. De altfel, substantivul „izoletă“ cunoaşte o detentă 
pe care nimeni n-ar fi bănuit-o cu câteva luni în urmă. El înlocuieşte 
parodic fie cuvântul „insulă“ din titluri de cărți (,Izoleta 
misterioasă“, „Comoara din izoletă“), fie nume de personaje 
celebre, ca în povestea de iubire dintre Tristan şi Izoleta. Albumul 
Isolation al trupei Toto se preschimbă în /soletation. I se prevesteşte 
acestui cuvânt şi o frumoasă carieră onomastică, din moment ce, în 
deceniile trecute, destui români îşi botează fiicele Arierata, 
Emergenţa sau Expertiza, iar în plină pandemie apar, iată, cetăţeni 
care-şi botează fiii Covid. De aici până la Covidiu loaniţoaia, 
Covidiu Komornyik şi Covidiu Lipan-Ţăndărică distanţa e infimă. 
Din locul cu verdeață unde dorm somnul drepţilor, Covidiu Iuliu 
Moldovan şi Covid Theodorescu surâd înţelegător. 

Festivalul continuă. O memă cu nişte ghanezi care dansează pe 
când cară un sicriu la mormânt produce în acelaşi timp hohote şi 
replici vitriolante. Mereu gata să dea un picior de ajutor, naţionala 
de fotbal a României apare într-o poză de grup înaintea unui meci 
oarecare, însoţită de sloganul „Cupa Mondială: de peste douăzeci 
de ani stăm acasă“. Pe o fotografie cu Hagi stă scris „Ai, n-ai 
mingea, stai acasă“, chit că originalul — „Pase scurte şi pe sus. Ai, n- 
ai mingea, tragi la poartă“ — e semnat de Victor Roşca. Într-o memă 
celebră, secretarul de stat Raed Arafat tuşeşte într-o apariţie publică, 
iar cel care traduce pentru surdomuţi închipuie o cruce din degete. 
În paralel, apar manifestări care provoacă simultan stupoare, 
amuzament şi compătimire. E cazul asistentelor de la Spitalul 
Judeţean din Craiova, unde asistentele ies în faţa aşezământului 
îmbrăcate ca nişte cosmonauţi albaştri şi se prind în hora bucuriei 
(„Hai să dăm mână cu mână, / Distanţarea nu-i română“) fiindcă au 
reuşit să salveze un bolnav de Covid, până când sirena unei maşini 
de poliţie le risipeşte ca pe nişte potârnichi mascate. 


Între pandemii şi pandalii 


Una dintre reacțiile româneşti în fața pandemiei este negarea. 
Scepticii sunt, cum le şade bine, categorici. Pentru destui români 
pandemia fie nu există, fie e o exagerare dictată de rațiuni 
inaccesibile simplilor muritori. Din fericire, suntem contemporani 
cu o serie de inițiați care fac jogging pe Facebook, din cont în cont 
şi de pe o pagină pe alta, gata să dovedească oricui are răbdarea 
cuvenită că, la fel ca în Dosarele X, „adevărul e dincolo de noi“. 

Unul dintre aceste rezervoare cu certitudini — un domn pe care-l 
bănuieşti răspicat de fiecare dată când deschide gura, dar căruia e 
greu să nu-i observi şubrezeniile de gramatică — îmi poposeşte pe 
pagina de Facebook tocmai când încep un serial cu imagini italiene 

însoțite de două-trei rânduri de îmbărbătare. E vremea când 
Lombardia se sufocă în strânsoarea virusului, iar numărul morţilor 
din Italia urcă spre o mie. E vremea când Bergamo devine un 
convoi de dricuri. Abordarea mea i se pare patetică şi ilogică 
domnului răspicat, atâta timp cât — ei bine, da — nu se vede, din 
locul unde stă dumnealui, nici urmă de pandemie. E o gripă ca 
oricare alta. OMS? Nişte escroci. Presa? Vândută („Sunt interese 
mari...“). Medicii? Plătiți să manipuleze. Zecile de mii de cazuri 
deja existente în lume în acel moment? Nu le-a verificat nimeni om 
cu om. Morţii care inundă cimitirele şi crematoriile? Fabulaţii 
scornite de un conclav care vrea, în această ordine, să provoace 
panică, să pună gheara pe omenire şi s-o oblige la un trai de sclavie 
permanentă. 

ÎI întreb pe domnul răspicat pe ce se bazează, moment în care 
schimbul de replici ia o turnură neaşteptată: 

— Pe bun-simţ, domnule. Pe nimic altceva. 

Devin brusc interesat, ca unul care a scris un ghid pentru cei care 
nu au aşa ceva în bagaj. 

— Adică? 

— Pentru 17.000 de oameni nu se poate închide o planetă. E de 
bun-simţ, cifra e mult prea mică pentru o pandemie. E clar până şi 
pentru un inginer ca mine. 

Nu sunt inginer, dar mi se pare „de bun-simţ“ ca, mai ales inginer 
fiind, să nu confunzi cifra cu numărul. Oricum însă, argumentul 
meu e altul: 

— Suntem la două-trei săptămâni de la izbucnirea fenomenului. 
De unde ştiţi când o să se termine şi câte victime o să facă? E ca şi 
cum ai spune cine ia campionatul după ce se joacă prima etapă. 

Domnul răspicat nu se lasă urnit. 

— Pandemia durează un an-doi. Nu trei săptămâni. 

— Păi tocmai. De-abia a început. Habar n-avem când şi cum o să 
se termine. 

— Credeţi c-o să dureze un an sau doi? 

— N-am de unde să ştiu. Cred, în schimb, altceva. Că 
„pandemie“ nu are de-a face cu timpul, ci cu spaţiul. Nu o spun eu, 
o spune dicţionarul. 

— Pandemia de secolul trecut a omorât peste un milion de 
oameni şi a durat doi ani. Aia, da, a fost pandemie de-adevăratelea. 
Acum două sute de ani, la fel. Nu se compară. 

— De acord, chiar nu se compară. Viteza de răspândire a 
virusului a crescut fulminant, la fel ca viteza de deplasare în 
general. Cu două sute de ani în urmă, făceai nu ştiu câte zile de la 
Bucureşti la Roma. Acum faci două ore. Şi turismul arăta altfel. Cu 
două sute de ani în urmă, probabil că în Roma intrau o sută de 
străini pe zi. Astăzi intră douăzeci şi cinci de mii pe zi doar pe la 
Fiumicino. Adăugaţi aterizările de pe Ciampino, trenurile, maşinile 
şi autocarele. Sunt situaţii care nu se pot compara. 

Pe principiul the more, the merrier, domnului răspicat i se alătură 
un comparatist care, fără să dea bună ziua, îmi pune sub ochi o listă 

cu numărul de oameni ucişi anual de fumat şi de accidentele de 
maşină. „la vedeți!“ mă somează el, silindu-mă să constat 
nevolnicia virusului. Când îi spun că fumatul şi accidentele auto nu 
sunt transmisibile şi nu se propagă prin aer, comparatistul observă 
că ţin morţiş să am dreptate şi se retrage ofuscat. „Mă apucă 
pandaliile dacă mai stau aici!“ Ciudată e lumea în care argumentul 
trece drept lucru de ocară. 

Până şi distinsul virusolog Bogdan Argeş Vintilă, în timpul liber 
antrenor şi în timpul antrenoratului, liber, îşi rosteşte verdictul tot în 
orizontul mefienţei: „Noul coronavirus este o gripă cu un marketing 
foarte bun“. Pentru cineva convins că doar prezenţa la sfântul maslu 
îți creşte şansele de-a învinge Politehnica laşi sau Chindia 
Târgovişte, afirmaţia e un pas înainte pe câmpiile alizee ale 
ridicolului. Din păcate pentru bunul mers al medicinei şi al logicii, 
nici un jurnalist prezent la conferința de presă în care Bogdan Argeş 
Vintilă rosteşte enormitatea nu-l întreabă de ce tocmai americanii, 
maeştrii marketingului, au nevoie de peste două sute de mii de 
morți pentru promovarea „gripei“. 


Conspiraţiunea de a fi 


Unul dintre enunţurile populare din România ultimelor decenii 
rezumă vigilenţa în faţa tentativelor de păcălire: „Las” că ştim noi“. 
Duşmanul, fie el dinăuntru sau de afară, „nu sporeşte“ în faţa 
acestei veghi neîntrerupte. „Las” că ştim noi“ e rostit fie făcând cu 
ochiul, fie clătinând din cap, fie zâmbind subţire, cu subînţeles. 
Formula aceasta din câteva cuvinte e semnul de recunoaştere al 
celor care-şi duc zilele sfâşiind perdele de fum, demontând cabale 
sau adulmecând interese obscure ale unor forțe („elemente“) pe 
măsură. Partea interesantă este că, pe măsură ce destramă iţele unor 
urzeli imaginare, membrii acestei secte fără siglă şi slogan pun în 
locul lor scenarii şi mai greu de crezut. 

Ca formulă, „las” că ştim noi“ e o combinaţie între suficienţă şi 
apetitul pentru bănuială. Cei care îngână aceste patru cuvinte îşi 
semnalează distanţarea de imensa turmă a naivilor care cred ce văd 
şi ce aud. Locul lor e deasupra celorlalți, fiindcă nu ştiu să-şi 
folosească doar ochii şi urechile, ci în primul rând mintea. Leagă 
lucrurile aşa cum ceilalți nu sunt în stare, fac asocieri, depistează 
semne invizibile altora şi — mai ales — ştiu. 

Fiecare conspirație circulă prin lume cu un alai de zvonuri. Ivite 
dintr-o cancelarie secretă a minţilor sau pur şi simplu dintr-o 
năzăreală, la un pahar în plus, zvonurile alimentează o 
suprarealitate coerentă la prima vedere şi ridicolă dacă te uiţi mai 
atent. Ele nu sunt de azi, de ieri. În perioada Războiului Rece, 
zvonistica de propagandă din Est susține că americanii nu 
ajunseseră pe Lună în 1969 şi că fabricaseră toată povestea într-un 
hangar părăsit, cu ajutorul unor tehnici de cinematografie, în 
principal trucaje, la care — ce-i drept — nu-i întrece nimeni. În acest 

scenariu, Neil Armstrong, Buzz Aldrin şi Michael Collins sunt 
simpli actori (nici măcar celebri) distribuiți în roluri care nu sunt 
menite să le aducă Oscarul, ci doar să împrăştie aşa-zisa minciună a 
supremaţiei americane în spaţiu. 

Măcar aici există o explicație plauzibilă: Estul comunist se 
străduieşte prin orice mijloace să decredibilizeze Vestul capitalist şi 
să-l prezinte într-o lumină neplăcută. Lupta dintre Est şi Vest nu se 
poartă doar în politică şi apărare, ci în toate domeniile care 
presupun şi stimulează concurenţa, de la muzică la sport şi de la 
literatură la astronomie. Meciurile din 1972 pentru titlul mondial la 
şah în care americanul Bobby Fischer îi învinge pe sovieticii Mark 
Taimanov, Tigran Petrosian şi Boris Spasski (cărora li se adaugă 
danezul Bent Larsen) trec ani la rând drept una dintre ilustrările 
Războiului Rece din sport. 

La rândul lor, volumele de umor politic cu anecdote din întreaga 
lume conţin 80% bancuri politice din Est şi doar 20% din Vest. 
Stalin, Hruşciov, Brejnev, Ceauşescu, Enver Hodja şi Honecker îi 
surclasează pe Nixon, Reagan, Mitterrand, Helmut Schmidt şi 
Margaret Thatcher. Iar într-unul dintre volume apare în fine şi o 
poantă despre competiţia selenară dintre URSS şi SUA: „Ruşii au 
ajuns primii pe Lună şi au vopsit-o în roşu. Americanii au venit 
după ei şi au scris, cu litere mari şi albe, Coca-Cola“. 


Brateş, alarmist; Tamango, terorist 


Decembrie 1989 declară deschisă Olimpiada română de 
zvonistică şi conspiraţionism, într-o perioadă tulbure, în care deruta 
face agenda. Decolarea cu elicopterul a lui Nicolae şi a Elenei 
Ceauşescu de pe acoperişul Comitetului Central al Partidului 
Comunist Român (astăzi, sediul Ministerului Afacerilor Interne) dă 
semnalul de aliniere la start. Printre concurenţi, departamentul de 
ştiri al Televiziunii Române, unde George „mea culpa“ Marinescu, 
Victor Ionescu, Petre „s-a pierdut cheia“ Popescu, Paul Şoloc, 
Cornelius Roşiianu şi Teodor Brateş împrăştie gogorița menită să 
țină lumea în case, ca nu cumva să se observe lucrătura: teroriştii. 
Cine sunt ei? Copii culeşi de oamenii Elenei Ceauşescu din 
orfelinate şi dresați să devină automate ale morții — maşini de ucis 
care aşteaptă doar semnul binefăcătoarei. Sau arabi îmbrăcaţi cu trei 
combinezoane, puse unul peste altul, precum coroanele papei din 
Scrisoarea III, deprinşi să coboare pe funii din elicoptere şi să 
împuşte mortal tot ce mişcă la câteva sute de metri la stânga, la 
dreapta sau în faţă. Printre aceste forme de socializare, teroriştii dau 
şi dovezi de dibăcie distructivă: otrăvesc apa din Bucureşti, 
plasează încărcături de dinamită la metrou, se deghizează în medici 
şi-i sugrumă pe răniții care ajung la spitalele din centru, aruncă în 
aer barajul Ciurel, atacă baza militară de la Roşu, decupează o 
bucată din autostrada Bucureşti—Piteşti, umblă cu intenții malefice 
la reactorul nuclear de la Cernavodă etc. 

Teodor Brateş şi ceilalți crainici TV imploră România de zece ori 
pe zi să rămână pitită în apartamente şi să admire revoluţia în direct 
pe ecrane. Brateş are o grijă în plus față de ceilalți: „Nu lăsaţi 
copilaşii să bea apă, să nu-i omorâm cu mâinile noastre“ (de bună 
seamă, e cu totul altceva dacă-i laşi să moară de sete). Pajul celor 
şase prinți ai panicii televizuale este Mihai Tatulici, care aduce la 
masa din studio bileţele cu informaţii de băgat lumea în sperieți, 
cam cum îi duceau spectatorii bilete lui Adrian Păunescu la 
spectacolele cenaclului Flacăra. Peste ani, el îşi recunoaşte senin 
contribuţia într-un interviu acordat ziariştilor Mihai Voinea şi 
Cristian Delcea: „Da, bineînţeles, am dus bileţelele — cu apa 
otrăvită, cu toate prostiile. Le duceam în studio şi gata. O dată sau 
de două ori le-am dus. Treaba lor ce făceau cu ele, nici nu mă 
interesa ce făceau“. 

În ciuda avertismentelor şi a tentativelor publice de timorare, pe 
22 decembrie seara câteva zeci de mii de curioşi se strâng în Piaţa 
Palatului, viitoare a Revoluţiei, şi se uită la balconul luminat 
puternic unde se turnează filmul insurecției anticeauşiste. Se aud 
întruna rafale de puşcă mitralieră, dar — fapt curios — nu cade 
nimeni. Teroriştii fioroşi nu izbutesc să rănească superficial pe 
nimeni, nici măcar pe protagoniştii din balcon. Oricum, „e cu pac- 
pac“, cum spuneam când eram copii şi se difuza un western la 
televizor. Sigur, nu mai e cu John Wayne, Giuliano Gemma sau 
Clint Eastwood, ci cu Ion Iliescu, Petre Roman şi Gelu Voican- 
Voiculescu. Dar tot pac-pac se cheamă. 

Interjecţia rezumă şi activitatea teroriştilor cu armament 
sofisticat, care împuşcă porumbelul între ochi şi smulg colții 
şarpelui cu un glonţ, fără a putea produce totuşi pagube într-o 
mulțime compactă. Câţiva dintre ei prind ca prin minune contur şi 
chip, tot printr-o fabricaţie de care astăzi râdem, dar pe care atunci 
mulţi au luat-o de bună. Vestea aprinde minţile unor români gata — 
atunci ca şi acum — să creadă orice. Printre teroriști se numără 
Mircea Lucescu, Dorin Mateuţ, Răducanu Necula, alias Tamango, 
şi Ernest Maftei. Explicaţia? Primii doi au fost la Dinamo, al treilea 
a ajuns cândva la Steaua, iar al patrulea prea face pe moşul sfătos în 
filme ca să nu fie ceva în neregulă cu el. (În realitate, Ernest Maftei 
atacă de multe ori neocomunismul de tip Iliescu după decembrie 
1989 — fireşte, fără consecinţe.) 


Fiind student, Pasuma ronțăiam 


Salonul de inventică Decembrie 1989 nu poate avea loc fără 
contribuţia presei. Nu doar a ziarelor care apar zilnic, ci şi a 
săptămânalelor. În numărul 9 din 29 martie 1990 al revistei 
Cuvântul, la pagina 15, în vecinătatea articolului „Amintirile unui 
fost ghid“ al lui Mircea Nedelciu, se poate citi un interviu luat de un 
jurnalist care semnează Ion K. Just (sau Ion K. Ion) lui Sergiu 
Tănăsescu, medicul echipei de fotbal Rapid Bucureşti. Discuţia 

ajunge repede la subiectul încă fierbinte al teroriştilor străini, mai 
ales că întrebarea pe care i-o pune un alt jurnalist lui Ion Iliescu — 
„Domnule preşedinte, unde sunt teroriștii?“ — primeşte un răspuns 
intrat în antologia sfidării: „Păi nu ştiu, unde sunt?“ 

Ziaristul de la Cuvântul evocă prezenţa teroriştilor străini, iar 
Sergiu Tănăsescu simte că n-are voie să piardă ocazia unei 
mărturisiri-dinamită: 


„Pe un terorist l-am prins chiar eu, cu mâna mea. Avea 26 de ani şi două legitimaţii, 
una de student în anul IV la Drept şi o alta dată de Direcţia a V-a U.S.L.A.C. 
(Unităţi Speciale de Luptă Antiteroristă şi Comando). Am găsit asupra lui şi a altor 
terorişti un fel de ciocolată, tipul Pasuma şi Gripha. Era un drog extraordinar de 
puternic, ce dădea o stare de euforie, axată însă pe agresivitate şi distrugere, şi o 
independenţă faţă de somn de cel puţin zece zile. Aveau un armament sofisticat, cu 
infraroşii, cu sistem de auzire la distanţă etc. Am capturat o armă din astea şi am 
tras trei gloanţe într-o ţintă aflată la vreo sută de metri. Arma n-avea nici un recul şi, 
controlând apoi, am constatat că toate cele trei gloanţe se înfipseseră unul în 


celălalt. Ne-am făcut şi noi treaba apoi cu puşca asta până s-a terminat muniţia.“ 


„Am găsit asupra lui şi a altor terorişti un fel de ciocolată...“ — 
nu vi se pare familiară exprimarea? Ba bine că nu. Trec doar câteva 
luni între relatarea lui Sergiu Tănăsescu şi cea a unui miner la fel de 
avizat ca medicul Rapidului: „Am găsit la peneţeu droguri, 
armament, muniție, maşină de scris automată (aici se aude vocea 
sufleorului — n. m.), tipărit bani la peneleu (vocea se aude şi aici — 
n. m.)“. 


Observaţii de chibiț: 

1. E remarcabilă competența medicului în materie de armament. 
Ar fi, poate, de aşteptat acea reciprocitate în virtutea căreia 
artileriştii să manevreze la fel de precis şi eficient instrumentarul 
medical. 

2. Poate că Rapidul antrenat de Adrian lencsi astăzi (cine poate 
şti ce va aduce ziua de mâine?) ar avea la fel de mare nevoie de 
precizia supranaturală a lui Sergiu Tănăsescu în materie de şuturi la 
poartă şi de niscai ciocolată pentru terorişti, ca să obţină euforia şi 
agresivitatea la care se vede treaba că nu poate ajunge prin 
metodele tradiționale. 

3. Dacă studentul de 26 de ani e terorist fiindcă are la el batoane 
de Pasuma şi Gripha, eu pot trece liniştit drept căpetenie ISIS, la 
câtă ciocolată Africana, Cipiripi şi Eurocrem am ingerat la aceeaşi 
vârstă, prin mijlocirea vecinilor maghiari şi iugoslavi. 

4. Secvența gloanţelor care se despică unul pe altul în centrul 
țintei trădează cultura cinematografică a medicului Tănăsescu, 
îndeosebi în materie de parodii marca Mel Brooks, printre care 
Robin Hood: Men in Tights, unde există o scenă în care haiducul- 
erou despică săgeata rivalului cu propria săgeată. 


Sub platou cu m-am plimbat prin catacombe 

Nu doar Cuvântul publică năstruşniciui la limita plauzibilului, ci şi 
site-urile dedicate fenomenului Decembrie 1989. Pe site-ul 
news.softpedia.com, de exemplu, apar declarații care-i induc 
cititorului ideea că sub Bucureşti se găseşte o Veneţie camuflată. 


„La 12 metri sub platoul Pieței Revoluţiei există o reţea de catacombe prin care se 
circulă cu barca. E vorba de culoare betonate, cu lăţimea de aproximativ doi metri, 
prin care curge un râu subteran adânc de un metru. Cu apă curată (teroriştii nu 
apucaseră s-o otrăvească — n. m.). Debitul râului secret e aproximat la 1,5 metri cubi 
pe secundă. La intrare, aceste căi navigabile care străbat capitala sunt utilate cu 


bărci pneumatice.“ 


Cel care pune la dispoziţie aceste informaţii este Dan Falcan, 
şeful de atunci al secției de istorie a Muzeului Municipiului 
Bucureşti. E de văzut în ce măsură declaraţia lui este preluată 
cuvânt cu cuvânt de ziarist sau adaptată cerinţelor senzaţionaliste. 
Dan Falcan este un istoric de calibru, un profesionist recunoscut şi 
un om tobă de carte. O eventuală clarificare a informaţiilor 
furnizate atunci ar fi, chiar şi astăzi, necesară. 

E de asemenea de văzut dacă reportajul publicat sub semnătura 
lui Sorin Golea într-una dintre ediţiile din 2005 ale ziarului 
Libertatea vehiculează adevăruri verificabile sau este o însăilare de 
SF politic care poate să stea la baza unui thriller subteran-acvatic. 
Dan Falcan este citat şi aici ca sursă, iar reportajul se citeşte cu dese 
ridicări din sprâncene. 


„Capitala României are o tradiţie de secole în materie de tainiţe şi coridoare secrete. 
Din datele pe care le deţin istoricii, primele coridoare subterane demne de luat în 
seamă au fost beciurile producătorilor de vinuri. Acestea aveau zeci de metri şi erau 
atât de largi, încât se putea circula cu carele. În secolul XIX au apărut edificiile care 
aveau tuneluri de refugiu, cum e tunelul care leagă Palatul Ghica de Mănăstirea 
Plumbuita, lung de mai bine de un kilometru. În nordul Parcului Cişmigiu, Biserica 
Schitu Măgureanu e legată prin subterane de Palatul Kretzulescu. Sub Palatul 
Golescu, situat lângă Stadionul Giuleşti, a fost depistat un coridor subteran care dă 
spre lunca Dâmboviţei. Coridorul a fost folosit şi de Tudor Vladimirescu. «De pe la 
1826 ne-au rămas câteva relatări care ne dau o imagine asupra catacombelor de sub 
capitala Țării Româneşti. La vremea aceea haiduceau în zonă vestiţii Tunsu şi 
Grozea. [...] Dar toate datele acestea au pălit atunci când am intrat în contact cu alte 
informaţii recente. Labirintul subteran vechi al oraşului pare neînsemnat pe lângă 


cel construit la ordinul lui Ceauşescu», explică acelaşi Dan Falcan.“ 


Reportajul lui Sorin Golea se întinde pe câteva pagini, fără ca 
ideea fundamentală să i se modifice: măruntaiele oraşului oferă 
trasee sigure pentru terorişti. Sunt evocate tot felul de lucruri pe 
care astăzi te simţi dator să le întâmpini mefient: un tunel care dă 
într-o cazarmă unde sunt opt camere cu paturi pliante, un buncăr 
construit la şapte metri sub pământ, o nişă cu o ladă uriaşă, în care 
se găsesc şaisprezece bărci pneumatice, cu pompe de umflare cu 
tot, un piedestal de lemn pe care se găseşte un capac de WC care 
camuflează un chepeng pe care-l ridici ca să dai de un curs artificial 
de apă. În ultima parte din Numărul 11. Mărturii despre nebunie, 

Jonathan Coe scrie despre fantezia câtorva bogătaşi dintr-un cartier 
exclusivist al Londrei, care se decid să-şi construiască locuinţe cu 
mai multe etaje sub pământ ca să-şi mascheze averea, să nu 
compromită armonia urbană şi să nu-i tenteze pe răufăcători. Numai 
că Jonathan Coe scrie ficțiune, pe când reportajul din Libertatea 
susține că furnizează informaţii reale. Conform uneia dintre ele, 
ramificaţiile subterane ar avea (a se observa formula ipotetic- 
prezumtivă) corespondenţă cu peste optzeci de obiective din 
Bucureşti, printre care Opera Română, clădirea ASE şi altele. 
Arhitecţii, istoricii şi urbaniştii încearcă de multe ori să obţină 
aprobarea de-a cerceta pasajele subterane. Sunt refuzaţi de fiecare 
dată, deşi autoritățile nu contestă existența ramificaţiilor şi a 
canalelor. Răspunsurile predilecte sunt „Nu aveţi acces în zona faţă 
de care v-aţi exprimat interesul“ şi „Chestiunea nu se încadrează în 
competențele dumneavoastră“. 


Confuzie dirijată 


Teza confuziei semănate cu bună ştiinţă în decembrie 1989 
prinde contur după primele zile ale revoluţiei. Pradă entuziasmului, 
presa noastră încă nu-şi pune întrebări cu privire la mistificările 
echipei care preia puterea politică. Străinii, în schimb, o fac, iar unii 
dintre ei au o reacţie tăioasă, mai cu seamă că, versaţi în materie de 
mistificări, unii dintre ei pleacă totuşi după fentă, cel puţin în prima 
fază. Este cazul lui Michel Castex, care conduce, de la Bucureşti, 
echipa de ziarişti de la France Presse puşi să se ocupe de revoluţia 
română. Castex se întoarce la Paris cu un gust amar, ca unul care 
tocmai îşi dă seama că schimbarea de sistem din România se 
sprijină pe o aşa-numită „minciună fondatoare“. El intuieşte de 
asemenea existența unui „dirijor clandestin“ şi îşi reproşează 
candoarea manifestată în primele zile de agitație de pe străzile 
capitalei. Urmarea e o carte de aproape două sute de pagini: Un 
mensonge gros comme le siècle. Roumanie, histoire d'une 
manipulation, apărută la Albin Michel şi diabolizată prompt la 
Bucureşti de produsele „emanaţiei spontane“. Ion Iliescu, Silviu 
Brucan şi Dan Iosif devin critici de întâmpinare pe nepusă masă. 

Cu aproape trei decenii mai târziu, Petre M. Iancu reia discuţia 
despre avalanşa de minciuni şi de fabricaţii din decembrie 1989, 
într-un material scris pentru Deutsche Welle în 24.12.2019 şi 
intitulat „Omorul de Crăciun şi Operaţiunea «Confuzia». Ironia 
sorții lucrează şi aici. Iancu scrie despre confuzie la doi-trei ani 
după o confuzie care-l atinge direct. Un post de televiziune din 
România, BITV, îi găzduieşte o intervenţie telefonică, îl consideră 
colaborator la „2C Welle“ şi o scrie fără jenă în colţul din dreapta 
sus al ecranului. Eroarea provoacă două-trei râsete şi nimic altceva. 
Însă frazele lui Petre M. lancu redeschid discuţia despre 
manipularea stropită cu sânge din 1989. 

„De ce au fost omorâţi Ceauşeştii tocmai în prima zi de Crăciun? Cum să facem să 
lămurim marile chestiuni ale Revoluţiei, încetând să perpetuăm confuzia iscată de 
miturile puse pro domo în circulaţie de către terorişti? 

Nu vom pricepe nimic din societatea românească dacă nu vom încerca să tăiem 
în două şi să traversăm Marea Roşie a minciunilor naţionalist-comuniste, securiste 
şi postcomuniste inventate, colportate şi perpetuate întru salvarea ceauşismului 
pentru eternitate. Aceste minciuni au produs confuzii persistente. Ele continuă să le 
permită făptaşilor să ne obtureze discernământul şi să ne împiedice să exercităm 
presiuni irezistibile, spre a se face dreptate victimelor securismului de dinainte şi de 
după 22. Cum se produc şi cum operează confuzia şi manipularea? Se pun în 
circulaţie semiadevăruri în jurul cărora se brodează mituri plauzibile, captându-ni- 
se prejudecățile, care sunt folosite ca amplificatoare ale minciunilor menite să-i 
învinuiască pe nevinovaţi pentru ca vinovaţii să poată fi disculpaţi. 

În primele zile de după decembrie 1989 securiştii, marii vinovaţi pentru starea 
jalnică în care ajunsese înfometatul, înfriguratul şi înfricoşatul popor român, au pus 
în circulaţie vorba potrivit căreia fuseserăm «cu toţii vinovați». Nu era aşa? Nu 
făcuserăm noi totul spre a dărâma un regim monstruos? Nu colaboraserăm noi, 
chiar dacă nu fuseserăm nomenclaturişti, securişti ori turnători, prin simplul fapt că 
existaserăm şi munciserăm ca să mâncăm şi să trăim? Or ce ni se sugerează? Că, de 
vreme ce, moral, am fost, chipurile, «cu toţii vinovaţi», nu mai e, juridic şi politic, 
nimeni vinovat. Şi fandacsia-i gata, vorba lui nenea Iancu. Cine să înţeleagă fina 
distincţie dintre categorii? Iar lustraţia? La ce bun? Pedepsirea ucigaşilor? Păi nu le- 
am fost complici? De ce să ne autopedepsim? [...] 

Pentru securişti iscarea, amplificarea şi eternizarea confuziei s-au dovedit 
misiuni cu atât mai lesnicioase cu cât harababura a însoţit, din capul locului, 
revoluţia. Ea trebuia doar sporită. Generată de gloanţe, de omoruri fortuite, de 
atacuri diversioniste, precum şi de ştiri TV şi radiodifuzate gen «ridicaţi armele şi 
apăraţi televiziunea, că e atacată de terorişti» ori «sunt 60.000 de morţi», se instituia 
teroarea menită, între altele, să-i măture pe români de pe străzi. Speriaţi de 
genocidul care li se promitea, oamenii urmau să fie vârâţi în case, în timp ce 
securiştii-terorişti puteau recuceri controlul asupra oraşelor şi obiectivelor de 


importanţă veritabilă.“ 


Crede şi nu cerceta. 
In schimb, răspândeşte 


Se ştie, ca s-o înghiți pe nemestecate, minciuna trebuie să fie 
gogonată. Confirmată an de an şi zi de zi, afirmaţia e valabilă şi 
pentru scenariile improbabile, indiferent dacă au în prim-plan o 
manevră teroristă, o ispravă astronautică, un atentat sau o vedetă 
rock. Hrănit cu minciuni în comunism, românului îi vine uşor să 
accepte inacceptabilul în primii ani de tranziție. Pe măsură ce 
România iese din izolare şi descoperă presa străină, accesul la 
conspirații şi la fake news e, cum scriam mai devreme, tot mai 
lesnicios. Apariţia internetului oferă acces la o mulțime de 
bazaconii de pe planetă. Un fenomen curios însoţeşte porțile de 
fake news: cu cât bazaconia e mai mare, cu atât creşte şi dorinţa 
unora de-a o răspândi. 

Românul crede cot la cot cu americanul, cu suedezul, cu turcul. 
Amestecul de candoare şi participare — fie şi pasivă — la ceva ieşit 
din comun asigură preluarea şi transmiterea mai departe a 
informației. Printr-un mecanism pe care-l poate explica orice 
psiholog, faptul că auzi ceva ieşit din comun te face să te simţi la 
rândul tău neobişnuit. Nici nu mai contează dacă informația are sau 
nu ghilimele, dacă e verificată sau ţine de registrul scornelii. O 
propagi şi te simţi util. Creşti în ochii tăi. Te admiri cu un mic frison 
narcisiac. 

O parte dintre aiurelile vehiculate prin presa ultimelor decenii au 
un ecou fenomenal şi pun la lucru energii fără zăgaz. lată-le: Elvis 
Presley trăieşte, Nicolae Ceauşescu la fel (şi nu oriunde, ci în Cuba 
lui Fidel), zborul pe Lună e, cum am arătat deja, o cacealma 
hollywoodiană, Războiul din Golf s-a desfăşurat în Arizona, 
atentatul din 11 septembrie 2001 n-a fost opera teroriştilor lui 
Osama bin Laden, ci a americanilor. Cine crede aşa ceva e gata să 
creadă orice, inclusiv că vaccinurile provoacă autism. Toate 
minciunile de mai sus se sprijină pe inducerea în public a ideii de 
conspirație — de obicei, planetară. Nu se ştie exact cu cine a uneltit 
Elvis Presley, căruia îi spuneam pe vremuri Pelvis Resley, şi de ce 
ar fi trebuit să-şi însceneze moartea. Şi nici cum a scăpat Ceauşescu 
de plutonul de execuţie. Tot cu ajutorul unei conspirații, desigur, dar 
probabil că şi cu al unei sosii. Bine, dar atunci când au făcut 
rocada? Pe acoperişul fostului CC? În transportorul blindat? Şi n-a 
avut Nicolae Ceauşescu atâta empatie conjugală, încât să-i găsească 
o sosie şi consoartei? Bineînţeles, logica nu are căutare printre 
fanatici conspiraţiilor. Când li se pune o întrebare cât de cât 
incomodă („De unde ştiţi că se ascunde în Cuba?“), răspunsul pe 
care-l dau trimite la deja clasicizatul mister revelabil puţinilor aleşi: 
„Sunt interese mari“. 


Disgraceland 


Dintre gogoşile conspiraționiste de mai sus, cea mai pufoasă — 
dar ce zic eu „pufoasă“, înfuriată de-a binelea — pare cea legată de 
bătrâneţea secretă a lui Elvis Presley, care la ora asta are optzeci şi 
cinci de ani şi râde de toată lumea din ascunzătoarea lui secretă. 
Unde se află ascunzătoarea? Câte răspunsuri, atâtea locuri. 
Graceland, splendida piesă a lui Paul Simon, numită aşa după 
proprietatea din Memphis, Tennessee, unde şi-a petrecut Presley o 
bună parte din viaţă, începe cu versul The Mississippi Delta was 
Shining like a National guitar, prilej pentru o sumedenie de trăsniți 
să creadă că Simon oferă codat noua adresă a lui Presley. („O 
chitară care străluceşte, da? Păi e clar.) Unu o identifică în 
Vermilion Bay din Louisiana, de unde jură că se aude uneori, purtat 
de vânt, un cântec care începe cu Am I Lonesome Tonight?. Alţii 
sunt de părere că Presley trăieşte la celălalt capăt al Louisianei, pe 
una dintre Insulele Chandeleur, într-un sat de pescari unde nu poate 

fi descoperit. (Bineînţeles, întrebarea „Bine, dar ce vă face să 
credeți că e acolo?“ nu merită alt răspuns decât cel mult un făcut cu 
ochiul.) 

Cea care aruncă prima pe piaţă ideea că Presley trăieşte este Gail 
Brewer-Giorgio, care ajunge să-şi susțină presupunerile la emisiuni 
din categoria Larry King Live şi The Oprah Winfrey Show. Audienţa 
pe care o înregistrează orice teorie a conspirației în America e 
uriaşă, mai cu seamă în perioada pre-internet, când televiziunea 
domină media. În apariţiile televizate Brewer-Giorgio reia sau, 
dimpotrivă, oferă în avanpremieră fragmente din cărțile ei pe 
aceeaşi temă: The Most Incredible Elvis Presley Story Ever Told, 
reintitulată Zs Elvis Alive?, The Elvis Files: Was His Death Faked? 
sau Elvis Undercover: Is He Alive and Coming Back?. Într-un alt 
colţ de lume, la opt ani după apariţia ultimului dintre aceste trei 
titluri, dispariția avocatei Elodia Ghinescu declanşează o epidemie 
de scenarită tutelată de surâsul de tenie coaptă al lui Dan 
Diaconescu. 


Avem şi noi conspiraţioniştii noştri 


Pandemia e un test de competenţă, empatie şi solidaritate pentru 
toată suflarea medicală. Poveştile dramatice inundă media. 
Conspiraţiile, la fel. Auzi şi citeşti lucruri în faţa cărora e greu să-ţi 
păstrezi echilibrul. Duse sunt timpurile vesele în care un Constantin 
Mudava îşi implora electoral compatrioții: „Rog poporul român să 
stea cu mâinile şi picioarele depărtate, ca să-l pătrund cu energia 
mea“. Acum e de plâns şi de compătimit. Lacrimile curg pe obrajii 
publicului, ai pacienţilor şi ai celor care au grijă de ei. Noi clişee îşi 
fac inevitabil apariţia — printre ele, „medicii sunt cei aflați în prima 
linie a luptei anti-Covid“. Şi sunt, chiar sunt. 

Din păcate, nu toţi. Unii găsesc de cuviinţă să trateze totul d la 
légère. Alţii, să împrăştie diverse mesaje derutant-liniştitoare: „fiți 
serioşi, nu e grav“, sau politizate masiv: „e lucrătura odioasă a unui 
guvern care vrea să pună ţara pe butuci“ (care e logica unei 
asemenea intenţii nu se mai spune). E adevărat, guvernanţii greşesc 
frecvent, calcă strâmb, se contrazic în decizii. Gestionarea unei 
asemenea urgenţe nu se poate face nicăieri fără paşi greşiţi. Victor 
Costache demisionează de la Sănătate la puţină vreme după ce 
fusese numit şi în chiar primele zile ale crizei. Ministrul de interne 
Marcel Vela devine sitting duck pentru presă şi pentru PSD luni în 
şir — ce-i drept, destule reproşuri sunt întemeiate. Pe de altă parte, se 
poate doar bănui cum ar fi arătat, în situaţie de criză, prestaţia unui 
guvern condus de Viorica Dăncilă şi având-o la Interne pe Carmen 
Dan. 


Jurământul lui HipocrALDE 

Dintre medicii sceptici ai categoriei ilustrate, printre alții, de 
Vasile  Astărăstoae sau Monica Pop, ieşeanul Răzvan 
Constantinescu e de departe cel mai activ. Şi îndârjit. Şi grosolan. 
Pe Constantinescu nu bunele maniere îl preocupă — mai degrabă 
opusul lor —, ci munca de obişnuire a populaţiei cu ideea că noul 
coronavirus e o farsă din care are de câştigat puterea. Şi că puterea 
va face tot ce depinde de ea ca să inculce panica în mintea 
românilor spre a-i face să stea în casă. E un modus operandi care 
aminteşte de scenariile cu terorişti din decembrie 1989, lucru pe 
care Răzvan Constantinescu nu-l scrie negru pe alb, preferând 
aluzia voalată. Tonul i se înăspreşte şi atinge cote mârlăneşti când 
se referă la măsurile de siguranţă, pe care francezii le numesc /es 
gestes-barriere. După cum urmează: 


„Ca să-i lămuresc pe imbecilii care umblă cu chiloţeii pe nas prin aeroporturi, mă 
ofer voluntar să mă infectez cu virusul vieţii. Să vadă şi ei un medic nevaccinat 
«antigripal» (o tâmpenie, având în vedere polimorfismul virusurilor antigripale) 
care nu moare, frate, deşi «a susţinut ciuma roşie» (!). Prostovănimea lumii în care 
trăim nu pricepe nimic, se comportă ca o turmă, de aceea este uşor de manipulat. Ea 
nu poate înţelege de ce astfel de virusuri nu reprezintă pericol vital decât pentru 
categoriile cu risc maxim: cirotici, neoplazici, vârste extreme, pacienţi cu 
insuficienţă cardiacă severă, BPOC, imunodeprimaţi (aş adăuga eu, şi cei care s-au 
vaccinat aiurea pentru orice prostie). Generaţia iPhone poartă barbă şi glezne goale, 
mască de pânză pe facies, urlă că vrea nu ştiu ce ţară ca afară, iese la proteste în 
mod ovin, se vaccinează în draci ca să-şi facă rost de vreo leucemie şi pe urmă se 
plânge că statul nu face nimic pentru ea, nu-i pune biberonul. Mortalitatea gripei 
Covid-19 este de 2,4%, comparativ cu 2,1, cât a fost cea a epidemiei de gripă din 


2018. Şi-atunci de ce vă isterizaţi, glezno-barbişoanelor?“* 


Răzvan Constantinescu se oferă ca jertfă pe altarul virusului pe 
26 februarie 2020, chiar în ziua când România anunţă primul caz de 
infectare cu Covid-19. De atunci încolo, el nu pierde nici o ocazie 
de a-i persifla şi pe guvernanţi, şi pe cetăţeni. Constantinescu nu e 
virusolog,  bacteriolog, microbiolog sau epidemiolog. E 
gastroenterolog, dar nu contează. Vituperările se ţin lanţ. Şi oricum, 
dacă poate Bogdan Argeş Vintilă să emită păreri într-un domeniu în 
care înoată ca musca în lapte, cum să nu poată un medic de 
meserie? La drept vorbind, aici e pericolul. Pe un antrenor de fotbal 
nu-l poţi crede decât (eventual) dacă eşti suporter al echipei pe care 
o antrenează. Medicul are alt amplasament şi, prin urmare, altă 
credibilitate. Altfel spus, vinovăția lui când împrăştie informaţii 
false e incomparabil mai mare. Cu atât mai mult cu cât, în 
numeroase postări de pe Facebook şi interviuri online, Răzvan 
Constantinescu face un lucru de nefăcut pentru cineva care a rostit 
Jurământul lui Hipocrate: fructifică politic o dramă. 

E adevărat, în acest caz jurământul e mai degrabă al lui 
HipocrALDE, câtă vreme medicul ieşean e un membru gălăgios al 
partidului condus de Călin Popescu-Tăriceanu. În lumina asta 
trebuie citite jignirile lansate dispreţuitor şi constant de 
Constantinescu. „Turmă“, „prostovănimea lumii“, „imbecilii care 

umblă cu chiloţeii pe nas în aeroporturi“, „ies la proteste în mod 
ovin“ sunt cuvinte şi formulări care-l apropie pe Răzvan 
Constantinescu de un alt distins absolvent de medicină, Cătălin 
„Mitralieră““ Rădulescu, precum şi de social-democraţii trecuți prin 
şcoala vadimistă Codrin Ştefănescu şi Lia-Olguţa Vasilescu. Ce ar 
trebui să facă românii, conform reţetei Constantinescu? Să nu 
poarte mască, să-şi vadă liniştiți de viaţă şi să nesocotească 
recomandările specialiştilor. Ce poate să li se întâmple? Nu mare 
lucru. Vorba lui Coşbuc: „C-o moarte tot suntem datori“. 

Nici măcar în mai 2020, când lucrurile arată îndeajuns de urât 
pentru un pas în spate (scuzele publice sunt excluse din capul 
locului), Răzvan Constantinescu nu slăbeşte tirul. Ministrul 
sănătăţii e terfelit public („Incompetenţă transpirată şi bulbucată“) 
în discuţii prin Skype cu foşti creatori de şuşanele TV, guvernul e 
văzut ca un asupritor care vrea să prăbuşească ţara în sărăcie, 
bolnavii şi morţii de Covid-l19 sunt simple accidente. Campania 
„Poartă mască“ e un bluf de joasă speţă, miza fiind de fapt — după 
Răzvan Constantinescu şi alții ca el — punerea unei cizme cu 
carâmb apusean pe grumazul României. Fireşte, conspirația nu 
putea lipsi nici de aici, fiindcă, pentru a nu ştiu câta oară, „sunt 
interese mari“. Printre ele, controlul mondial asupra populației prin 
SG şi prin vaccinarea obligatorie. Răzvan Constantinescu are grijă 
să adauge o vorbă bună pentru presă. „Jurnalismul este infecția 
letală a zilelor noastre“, scrie el pe Facebook. Sigur, nu toată presa. 
Ion Cristoiu, de exemplu, e un model de profesionism. Luis 
Lazarus, la fel. Bogdan Chirieac, Mihai Gâdea şi Victor Ciutacu, 
aşijderea. Ceilalţi, în schimb, sunt vânduți străinătăţii şi iau bani de 
la guvern ca să prostească lumea. 


„Jos duşmani ţări“ 


Există, din fericire, oameni care pot contracara cu argumente şi 
date ştiinţifice neadevărurile pretins medicale pe care le colportează 
Răzvan Constantinescu. Unul dintre ei se numeşte Mircea-Dinu 
Bordiniuc, e medic la Spitalul Clinic Judeţean de Urgenţe Sfântul 
loan din Suceava şi a fost infectat cu Covid-19. Tot printr-o postare 
pe Facebook, doctorul Bordiniuc demontează punct cu punct 
„dezinformările“ (termenul îi aparţine) lui Constantinescu şi face o 
observaţie de bun-simţ: în loc să se ofere pe post de cobai spre a 
demonstra nevolnicia virusului, medicul din laşi ar fi putut da o 
mână de ajutor ca voluntar, după exemplul altor colegi ai lui. Dar n- 
a făcut-o, preferând să împroaşte cu noroi strădaniile celorlalţi. Pe 
site-ul www.inliniedreaptă.ro, cei interesați pot citi, pe 16 iunie 
2020, intervenţia medicului Bordiniuc, prezentată de Costin 
Andrieş. Mircea-Dinu Bordiniuc are răbdarea masochistă de-a 
urmări discuţia pe care-o poartă online, pe 8 iulie 2020, Luis 
Lazarus (om cu un trecut tulbure-sulfuros în ale televiziunii, fostă 
mână dreaptă a lui Dan Diaconescu) şi Răzvan Constantinescu. Nu 

se ştie dacă, atent la convorbire, domnul Bordiniuc are ochi pentru 
reacţiile care curg în cascadă sub postarea emisiunii pe YouTube. 
Jubilaţia e la ea acasă fiindcă, iată, există în România şi oameni 
curajoşi, care nu se sfiesc să spună că totul e vrăjeală, că nu există 
Covid-l9 şi că Bill Gates trebuie pedepsit nemilos, laolaltă cu 
Soros, evreii şi oculta. Asta, bineînţeles, după ce Răzvan 
Constantinescu se va înscrie în cursa prezidenţială, pe care o va 
câştiga în triumf. 

Doi bemoli la cheia entuziasmului popular: 1. La ora când scriu 
rândurile de față, România are binişor peste 4.000 de morţi şi 
100.000 de cazuri (la apariția cărții probabil că pragurile vor fi fost 
cu mult depăşite). În lume, numărul morţilor depăşeşte milionul. 2. 
Un stropşor de gramatică ne-ar fi scutit de reacţii cum sunt cele de 
mai Jos (rog corectura să nu intervină): 


aveţi curaj dea spune adevarul noi suntem sclavii,cobaiu,sa ne faca sa credem ce ne 
spune,robotii,nu mai avem incredere in Guvernanti Rusine nu mai au nimic 


omenesc (Gabi Şerban) 


PNL + PSD ul = aceiaş mizerie! Jos duşmani ţări! Jos Iohanis Klaus + Orban 
Ludovic + A rahar slugile docile ale OMS ului şi ocultei mondiale (Adrian Virgil 
Patroc) 


Dlor, dar pana când acest balamuc sinistru ne va confisca vieţile noastre? (ELENA 


elena) 
Rareş o dat de putere,Sa dat cu minciuna (Angelica Chiriac) 
Ms.Lazarus pt.toate informatile adevarate „RESPECT pt.invitati dv (S.P.) 


Respect elle mele Lazarus! Nu te lasa,avem in credere in tine, esti singurul care-ai 
ramas pe baricade. Te sustinem! Mod cu trantori din Parlament.Domnul sa te 


binecuvanteze! (Rebeca Swetzain) 


Care au filmari cu protestele rezist .pastrati le fratilor .vreodata sa fie pedepsiti 
pentru inalta tradare de tara si grup terorist strain de atak asupra Romaniei (Dumitru 
Machita) 


DRACU SAI PIEPTENE PE TOTI .NOI IAM VOTAT. (Gheorghe Raduta) 


Deoarece suntem sclavii germanii „care ar trebui să ne pupe.....N undeva „ca am 
stat2000 de ani scut să nu îi calce popoarele migratoare! Acum au nevoie de 
muncitori sclavi ,ca pentru ei este greu să muncească la sparanghel! Si a plătit niste 
laşi şi trădători de ţară care ne-au vândut! Or să stea si ei în genunchi când nu vor 


mai avea de mâncare! (Honda CBR) 
Ami place foarte mult cum sa tinut aceasta prezentare (haiduc fane) 


Totul este o lucrare demonica la proportie globala de asta au si succes in aproape 
toate tarile,scopul final este controlul total al oamenilor,tehnologia exista deja si 
acesta va fi pretextul si daca nu accepti vor zice ca i infectezi pe toti de la munca 
familia prietenii asa ca trebuie sa te cipam ca pe vite ca sa fi in siguranta. (dani 
dani) 

Romani a fost vanduta Ocultei Mondiale pentru experimente la fel si Italia .Nu va 
faceti Ca” nu pricepeti.Se aplica Noua Ordine Mondiala sub ochii nostri prin 
guvernul satanist care a tradat si vandut poporul Ocultei Mondiale pentru 
experimente.Ce aveti de Gand oameni inteligenti ?Nu pricepeti Ca” sunteti mintiti 


de presedintele tarii? (Alexandrina Desagă) 


Din desaga Alexandrinei ţâşneşte aceeaşi isterie conspiraţionistă 
care înconjoară multe alte întâmplări şi evenimente. Mecanismul ei 
de producere şi de autoreproducere pleacă de la ideea că e 
obligatoriu ca lucrurile simple să aibă explicații complicate. Piesele 
de bază ale acestui mecanism sunt bănuiala şi acuzaţia. Logica 
elementară e alungată cu pietre şi în locul ei se instalează voluptuos 
scenarita. Iar pandemia nu e singura provocatoare de scenarii. În 
România şi nu numai, oamenii croşetează variante neverosimile 
pentru o sumedenie de situații: când un meci se termină cu un scor 
neaşteptat, când naufragiază o navă, când se produce un incendiu de 
pădure. Explicaţia trece dincolo de evidenţă şi se opreşte în zona 
optimă de incitare a unei opinii publice care oricum adoră urzelile: 
influenţa unei case de pariuri, polita de asigurare pe care vrea s-o 
încaseze căpitanul, braconierii care vor să-şi şteargă urmele. 
Motivele de primă instanţă (jocul slab al învinsei, furtuna de pe 
mare, combinaţia de caniculă şi vânt puternic din ţara unde se 
produc incendiile) nu sunt luate în calcul. Adevărul e dincolo de 
noi. Numai că — să vezi minunăţie — noi ştim. Ce anume? În 
principiu, totul, şi în orice caz lucrurile de care cei implicaţi direct 
habar n-au. 


Diplanuri diabolice 


Din galeria scepticilor pentru care Covid-19 e o scorneală menită 
să  camufleze  malversaţiuni,  îmbogăţiri frauduloase ale 
guvernanţilor şi un atentat la libertatea fiinţei naționale face parte şi 
Pompiliu Diplan. Ideile lui găsesc mereu uşa deschisă la Sputnik, 
care nu ezită să-l promoveze Jubilativ. Nu de alta, dar Pompiliu 
Diplan este în admiraţia profundă a lui Vladimir Putin, în care vede 
nu doar un campion al curajului, ci în general o figură de referință 
în politica lumii. „Ceea ce a făcut el în Siria — unde a oprit 
destructurarea întregului Orient Mijlociu şi Apropiat — cu Rusia, 
distrugând practic singură ISIS, plus această încăpățânare de-a 
rămâne pe o linie conservator-creştină, fac din el lider care va 
rămâne în istorie“, declară Pompiliu Diplan pentru Sputnik. Aici, 
ce-i drept, e greu să-l contrazici. 

O pană subită de memorie îl face însă să scape din vedere că, 
probabil în virtutea aceluiaşi spirit conservator-creştin, Vladimir 
Putin ordonă suprimarea opozanților incomozi, indiferent dacă se 
numesc Anna Politovskaia (împuşcată în liftul blocului unde 
locuia), Pavel Klebnikov (împuşcat noaptea pe o stradă din 
Moscova dintr-o maşină în mişcare), Boris Nemţov (împuşcat ziua 
în amiaza mare pe un pod din apropierea Kremlinului), Aleksandr 

Litvinenko (otrăvit în Anglia cu ceai îmbunătățit cu poloniu, după o 
reţetă de Andrei Lugovoi şi Dmitri Kovtun) sau Aleksei Navalnii. 
Salvat în ceasul al doisprezecelea, ultimul învaţă una dintre cele 
mai importante lecţii ale vieţii: ceaiul ţi-l pregăteşti singur şi-l bei 
acasă. 

Revenind, relaţiile trandafirii dintre Pompiliu Diplan şi Sputnik 
se sudează anterior pandemiei. Mai precis, înaintea referendumului 
privind familia tradițională. Vladimir Putin este un apărător 
statornic al acestei familii, lucru pe care Diplan îl consideră salutar. 
(Aproape că-i simţi oftatul: „Ah, dac-ar putea Vladimir 
Vladimirovici să invite la un ceai câteva mii de inşi din 
România...“ Pe 5 martie 2018, Georgiana Arsene, corespondenta 
Sputnik-ului la Bucureşti, relatează despre un miting la care 
participă câteva zeci de persoane strânse pe Bulevardul Unirii din 
Bucureşti, în fața Corpului Aula al Ministerului Culturii. Oameni 
puţini — în schimb, cântece multe, patriotice, başca imnul național. 
O parte dintre protestatari sunt îmbrăcaţi în costume naţionale, 
peste care poartă paltoane. Sunt dârji, neînduplecaţi şi vigilenţi. 
Unii au steaguri tricolore. Ca la orice protest, se ridică şi aici 
pancarte: „Opriți propaganda homosexuală în şcoli şi în instituţiile 
de cultură“, „Opriţi propaganda homosexuală în Muzeul Ţăranului 
Român — România, trezeşte-te!“, „Homosexualitatea nu este un act 
de cultură; homosexualitate = subcultură“, „Cultura românească 
înseamnă valoare, nu depravare“. 

Nu poţi să nu te gândeşti că, dacă Leonardo da Vinci, 
Michelangelo, Proust, Ceaikovski, George Michael, Petroniu, Lully, 
Roland Barthes, Corelli, Elton John, Benjamin Britten, Händel, 
Peter Ackroyd, Alan Turing, Pedro Almodovar, James Baldwin, 
Truman Capote, Rupert Everett, Yuval Noah Harari, Jean Genet şi 
alte zeci de mii de exponate din, nu-i aşa?, galeria subculturii şi 
depravării universale ar fi încăput pe mâinile inflexibililor soldați ai 
purității hetero, ar fi fost vai de fundul lor. 

Sămânţa de scandal este filmul Soldații. Poveste din Ferentari 
(după cartea lui Adrian Schiop), pe care cam o sută de elevi însoțiți 
de profesori îl văd la Muzeul Ţăranului Român, în ciuda unui grup 
de asalt care încearcă să întrerupă proiecția din pudibonderie 
ipocrită şi fiindcă nu vrea să-şi vadă valorile creştine sub asediu. E 
de presupus că, dacă s-ar trezi la Florenţa, faţă în faţă cu David al 
lui Michelangelo din Galleria dell” Accademia, membrii grupului de 
asalt ar reacționa cu aceeaşi vehemenţă, mai ales că lui David i se 
vede şi — mă scuzaţi — organul. Cât despre În căutarea timpului 
pierdut, e numai bună de făcut focul cu ea în nopțile geroase, mai 
ales că are volume multe şi fraze lungi. 

Sunt două grupuri de cetățeni cu steaguri care protestează 
împotriva atentatului la puritatea virginală a elevilor. Unul e condus 
de Pompiliu Diplan şi se numeşte „Familia Românească“. Celălalt 
pare coborât dintr-un Caragiale altoit cu Ionesco, George Becali şi 
Stephen Fry (uf, ăsta e gay, poftim situație!): „Asociaţia Frăția 
Ortodoxă Sfântul Mare Mucenic Gheorghe Purtătorul de Biruinţă“. 

Dan Grăjdeanu, conducătorul acestuia din urmă, îşi explică gestul şi 
acțiunile: „Prea des, în ultima vreme, au început să ne ia copiii 
(D.G. nu spune cine îi ia — n. m.) şi să-i ducă — cu şcoala — în 
instituţii de cultură şi să le arate că e în regulă să fii homosexual, că 
e în regulă să te crezi altceva decât eşti“. Pompiliu Diplan e la fel de 
categoric: „Noi vrem să avem nişte copii din punctul acesta de 
vedere virgini conceptual, nu vrem să vadă săruturi între doi 
bărbaţi, săruturi sau alte spurcăciuni între două femei“. 

Amândoi se declară preocupaţi de „inocenţa copiilor“, uitând că, 
în anul 2020, zisa inocenţă e o formulă din caietul cu expresii 
frumoase, nimic mai mult. Elevii care văd filmul proiectat la 
Muzeul Ţăranului nu sunt din clasa a doua sau a cincea. ȘI, oricum, 
copilul de azi nu mai poate fi crescut sub un clopot de sticlă, imun 
la influenţele pe care părinţii le consideră nefaste. Copilul de azi e 
de zece ori mai emancipat şi mai informat decât cel din urmă cu un 
deceniu. În acelaşi timp, e mai slobod la gură şi nici pe departe atât 
de suav cum îl prezintă Grăjdeanu şi Diplan. Ajunge să treci pe 
lângă un grup de copii pe trotuar şi să-i auzi discutând. Te lămureşti 
pe loc. Copiii au Facebook, Instagram şi toate sursele de informare 
la îndemână. lar dacă vor neapărat să vadă „spurcăciuni“, o pot face 
fie pe internet, fie pe canalele de filme pentru adulți la care s-ar 
putea, mai ştii?, să se uite pe furiş chiar adulţii care încearcă să-i 
apere. 

Şi mai e un lucru. Nu cumva indignarea asociaţiilor pentru 
conservarea inocenţei izvorăşte din faptul că Soldații. Poveste din 
Ferentari e un film românesc (de altfel, foarte bun)? Nu cumva 
aceiaşi părinţi care se declară ultragiaţi de filmul proiectat la 
Muzeul Ţăranului n-au avut nimic de obiectat când fiii şi fiicele lor 
s-au dus, în grup sau individual, la Multiplex şi au văzut Brokeback 
Mountain? 


Ion Cristoiu şi pământul ca plăcintă 


Cum spuneam, când nu se ocupă de „Familia Românească“, 
Pompiliu Diplan ilustrează sclipitor conspiraţionismul prilejuit de 
Covid-19. O demonstrează într-o convorbire online pe care o poartă 
în mai 2020 cu Ion Cristoiu, cunoscut în saloanele şuetiştilor de la 
Securitate drept „sursa Coroiu“. E un dialog de o oră şi ceva în care 
pupilele celor care se uită cresc progresiv. Stupoarea, amuzamentul 
şi revolta dansează în ochii publicului. Rar îţi e dat să vezi o 
combinaţie mai reuşită de autocontraziceri, semidoctism, rea- 
credinţă, agramatism, fracturi logice şi umor involuntar. Dac-ar 
trebui să-l premiezi pe unul din ei, ţi-ar fi greu să alegi. Pompiliu 
Diplan vorbeşte mai mult (şi, fireşte, spune năzbâtii mai 
numeroase), dar nici Ion Cristoiu-Coroiu nu-i de lepădat, cu salba 
lui de enormităţi. 

Pentru început, o selecţie de inepții. 


Best of lon Cristoiu: 

„Omul nu s-a născut cu mască.“ (Corect, nu s-a născut nici cu 
vestă de piele, şi-a pus-o după ce a crescut.) 

„Am pielea bătăcită.“ (E uşor de recunoscut aici influenţa 
filologică a lui Anghel Iordănescu, autorul enunţului „Am fost 
debulosaţi“.) 

„Nici stalinismul, nici fascismul, nici faraonii, nici măcar 
mongolii nu au interzis unor oameni să iasă din casă. Nici cele mai 
sinistre dictaturi nu ne ţineau în case.“ (Riguros exact, îi ţineau în 
cu totul alte locuri.) 

„Cineva a zis: «Oamenii să stea în casă pe toată planeta».“ (Ştim 
şi cine: purtătorul de cuvânt al purtătorului de mapă al purtătorului 
de suliță din diamant cu scântei al Maharajahului Extragalactic.) 

„Nu m-am gândit că, dacă plăteşti cu cardul, băieţii ştiu totul.“ 
(Evident, „băieţii“ ard de curiozitate să afle cu cât cumpără lon 
Cristoiu telemeaua şi detergentul. Asta e o explicaţie. Cealaltă ar fi 
că, plătind cu cardul, nu mai pui mâna pe bancnote sau monede care 
au trecut prin zeci de mâini nu neapărat curate.) 

„Timp de două luni, tot ce-a câştigat omul, şi prin Revoluţia 
Franceză, omul de când a ieşit din peşteră — s-a dus dracului.“ 
(Legătura dintre Revoluţia Franceză şi peşteră e la fel de strânsă ca 
aceea dintre Ion Cristoiu şi logică.) 

„Nici Ceauşescu nu făcuse să te plimbi prin Bucureşti cu hârtie.“ 
(Nu era nevoie de hârtie. Prin fața Ministerului Afacerilor Interne 
de azi şi pe anumite străzi din cartierul Primăverii nu aveai voie să 
treci. Simplu şi abuziv. Nu ca astăzi, când dictatorii îți permit să-i 
faci albie de porci la televizor şi prin ziare de câte ori vrei.) 

lată şi un intermezzo constând în felul cum îşi invită Cristoiu 
musafirul să se prezinte: „Faceţi-vă o prezentare, ca să vadă lumea 
că nu sunteți adunat de pe drumuri“. (Elegant, rafinat, cu la fel de 
mult tact ca o găină care naşte pui vii.) 


Best of Pompiliu Diplan: 

„Uitaţi de libertatea cuvântului, uitaţi de libertatea de expresie. 
Nu mai există în America şi în curând nici la noi.“ (Afirmația e 
făcută în timp ce rostitorul ei profită din plin de zisa libertate.) 

„Preşedintele din Tanzania sau Guineea-Bissau a primit un lot 
mare de teste de la Bill Clinton şi de la Bill Gates Foundation şi a 
făcut testul pe un fruct de papaya şi pe o capră, care au ieşit 
pozitive.“ (Cu un strop de pricepere medicală, la viitoarele testări 
vor ieşi pozitive tabela de marcaj de pe Goodison Park, Teorema lui 
Pitagora şi caramelele cu unt sărat.) 

„Unii cred că sunt mai gnostici dacă acceptă mai multe cipuri şi 
irisul scanat.“ (Este tipul de proprietate a termenilor pe care nu-l 
poate avea decât Gnosferatu.) 

„În America sunt nişte scandale enorme pe chestia asta.“ (Nu, nu 
sandale, scandale. Ce să-i faci, nu poţi avea doar succesuri.) 

„Trei cazuri, atâta avem în total în Italia, restul sunt umflați.“ 
(Diplan citează dintr-un medic italian, sau asta susține. Cum arătam 
mai devreme cu ajutorul lui Gheorghe Funar, Isus a fost dac.) 

„De data asta Klaus Iohannis a trecut în partea cealaltă, el e un 
fel de Beria; dacă OMS e un fel de Ceauşescu, ăsta e un fel de 
Stalin, Troțki, Beria şi cine mai era pe acolo.“ (Păcat că lipsesc 
Ginghis Han, Mao şi Pol Pot, Klaus Iohannis seamănă la fel de bine 
ŞI cu ei.) 

„Masca este o botniţă şi un simbol al amuţirii populaţiei“. (Ar fi 
de dorit ca, în cazul unei operaţii, nici medicul şi nici anestezistul 
care se ocupă de Pompiliu Diplan să nu poarte mască.) 

„Andrei Pleşu mi-a plăcut prin 1990, probabil că şi din cauza 
Jurnalului de la Păltiniş.“ (Poate că va ajunge să-i placă şi Gabriel 
Liiceanu „din cauza“ Jurnalului de la Tescani.) 


Mai jos, un fragment din convorbire. Cunoştinţele medicale şi de 
psihologie a maselor de care dispune Pompiliu Diplan sunt rodul 
celor două facultăți absolvite (Politehnică şi Telecomenzi 
Feroviare), precum şi al încercării de a-şi da în America un doctorat 
pe care, spune cel în cauză, „l-am eşuat“. 


ION CRISTOIU: Cineva a zis: „Oamenii să stea în casă pe toată 
planeta“. Cine a zis şi cum de a reuşit să se impună? Cum de nu s- 
au găsit lideri politici care să se opună, domnu” Diplan? 

POMPILIU DIPLAN: Lideri ai ieşitului din case? 

I.C.: Lideri. Foarte multă lume mi-a zis că în România avem de-a 
face cu o dictatură a epidemiologilor. Sunteţi de acord? Mă rog, 
sunt medici. Medicii exagerează, dreptul lor. Dar politicienii, 
domnu” Diplan? Că până la urmă politicianul decide să stau în casă, 
nu Raed Arafat. 

P.D.: Îmi puneţi o întrebare pe care preferam să v-o pun eu 
dumneavoastră. Deci nu-mi explic de ce această ciumă roşie 
generalizată, că nu mai e vorba doar de... 

I.C.: Corect. 

P.D.: E o ciumă roşie generalizată, de parcă comunismul chinez 
le-a spus tuturor: drepți! Toată lumea, drepţi! Luaţi modelul Wuhan, 
că noi am făcut şi am dres. 

I.C.: Aşa e, modelul e cel chinezesc. 

P.D.: Dar nu am o explicație de ce atâtea guverne democrate 
procedează aşa. Până şi Putin şi Lavrov. Mă mai acuză unii, cum e 
tâmpitul de Mălin Bot, că sunt agentul Rusiei. Păi, cum să fiu 
agentul Rusiei, când îi denunţ şi pe ei? Ei bine, se întâmplă ceva 
ciudat. Dacă mă întrebaţi pe mine, cred că aceste lucruri au fost 
aranjate dinainte şi acum s-a dat un fel de semnal pentru această 
platformă de execuţie. Cei care au vrut să-şi facă vaccinarea 
obligatorie să şi-o facă, cei care vor să instaleze antene 5G le 
instalează peste oameni, că de-aia vedem acum filme cu oameni 
cărora le bâzâie antena, în Sibiu era una care emitea dublu faţă de 
normal, de-aia vedem că scăpăm de cash la magazine, la Mega 
Image şi pe la alții se preferă plata cu cardul. 

I.C.: De ce se preferă plata cu cardul? 

P.D.: Controlul financiar al populaţiei, domnu” Cristoiu. Când 
plăteşti cu cardul, toată lumea, inclusiv Big Brother, vede. 

I.C.: Nu m-am gândit că, dacă plăteşti cu cardul, băieții ştiu totul. 

P.D.: Ah bon, ah bon, bineînţeles. Plata cu cardul face parte din 
această imensă panoramă a controlului populației. Dacă mă 
întrebaţi pe mine, şi termoscanarea, prin ritualul ei, face parte din 
obişnuirea psihologică a oamenilor cu controlul populaţiei. E 
oificarea populaţiei. 

I.C.: Am văzut şi eu. E undeva o chestie de transformare a 
noastră în turmă. Parcă e în filmele alea SF, mai ţineţi minte, în care 
planeta e cyborcizată, e făcută de roboţi. 

P.D.: Parcă e în filmele alea americane cu fermieri care au oi, le 
bagă prin strungă şi le marchează. Bineînţeles că au fost filme care 
au prezis chestia asta. Şi dacă m-aţi întrebat, cine a avut ideea cu 
statul în casă? Bill Gates este purtătorul de cuvânt, ceea ce se 
cheamă frontman. El e cel care a zis everybody should get a 
vaccine, until everybody gets a vaccine, cu vocea lui pițigăiată, nu 
vom putea ieşi din casă. Ca să ajungă omul să-şi dorească vaccinul 
obligatoriu, trebuie să pornească de la ceva mult mai rău. Trebuie să 
pornească de la o puşcărie. Asta se cheamă /staţiacasă. Şi acest 
„staţi acasă“ e peste tot în lume. 

I.C.: Hai să vedem, domnu” Diplan. Timp de două luni, tot ce-a 
câştigat omul, şi prin Revoluţia Franceză, omul de când a ieşit din 
peşteră — s-a dus dracului. Hârtie ca să te deplasezi între localităţi 
sau în aceeaşi localitate — aţi mai pomenit într-o ţară democratică? 
Păi nici Ceauşescu nu făcuse să te plimbi prin Bucureşti cu hârtie. 
De acord? 

P.D.: Absolut de acord. 

I.C.: N-am pomenit aşa ceva. Totuşi, omul e făcut să fie liber. 
Cum vedeţi dumneavoastră paranoia asta cu al doilea val? Va înceta 
paranoia asta şi va veni peste un an alta, sau va continua cu 
coronavirusul? 

P.D.: N-am de unde să ştiu ce se discută la acel etaj 89 dintr-un 
zgârie-nori, la pupitrul unde este evident că mesajele lui Cercel şi 
Arafat sunt concepute şi customizate pe România, customizate pe 
Polonia, customizate pe Ungaria. E clar că autorităţile noastre, 
dragele de ele, să le ierte Dumnezeu, trag de timp. Cineva le-a zis: 
lungiţi-o cât puteţi, țineţi-i pe ăştia psihotici, că văd că la voi ţine. 

I.C.: Altă întrebare: credeți că experimentul a reuşit? Adică s-au 
convins forțele obscure sau cine credeţi dumneavoastră că omul e 
uşor de închis în case? Pe toată planeta? Cum e posibil să accepte în 
Franţa — hai, nu la noi, că noi suntem cum suntem, nu în Rusia, nu 
în China — în Franţa, în Anglia să stea în case? 

P.D.: În Italia, da. 

I.C.: Spuneţi-ne, a reuşit experimentul? Cum a reuşit? 

P.D.: Părerea mea este că, statistic vorbind, din păcate a reuşit. 
Cum a reuşit? Cu propaganda umflării cifrelor. Încă o dată vă spun, 
există un epidemiolog italian care, pe vremea când ăştia dădeau 
aceleaşi imagini din Lombardia, le puneau pe CBS şi le duplicau ca 
fiind spital invadat de pacienţi în New York, epidemiologul ăla 
spunea: tre. Trei cazuri, atât avem în total în Italia, restul sunt 

umflați: sunt de la gripă, sunt de la poluare, sunt de la bătrâneţe, 
sunt foarte bătrâni în Lombardia, e tot timpul smog, întotdeauna 
sunt spitalele umplute în perioada asta, nu mai exageraţi. Ei au 
spitale proaste, la ei ministrul sănătăţii nu a băgat bani în spitale. 
Deci, iată, oameni care au urlat că sunt puţine cazuri. 

I.C.: Încă o dată, este o limitare a ieșirii din case. Nu s-a mai 
întâmplat de la ieşirea omului din peşteră. Şi, iertați-mă, nu a unor 
oameni din Evul Mediu, ci a unor oameni în plin secolul XXI. Şi cu 
toate acestea toţi au acceptat, domnu” Diplan. Asta este. 

P.D.: Pentru că frica de Covid e mai mare decât, ştiţi 
dumneavoastră, frica de corupţie. Era chestia cu corupția, da? 
leşeau cu sutele de mii în piaţă şi strigau „Jos corupția! Corupţia 
ucide!“. Păi, frate, dar în campania asta nu ucide? Covidul nu 
ucide? Vouă nu vă e frică de măsurile care s-au luat? Nu se poate 
aşa ceva. Covid se poate spune că a îmbolnăvit democraţia. Asta ni 
se întâmplă. 

I.C.: Ce rol a avut presa? Adică nu cred că toată de pe planetă a 
fost cumpărată. Care a fost manevra prin care... apropo de Brateş, 
că erau şi unii acolo în studio care chiar credeau. Chiar credeţi că 
toți au fost cumpăraţi, sau au fost şi manipulaţi? Vă întreb. 

P.D.: Serviciile ştiu întotdeauna de câţi oameni e nevoie ca să 
porneşti un bulgăre de zăpadă. Un bulgăre de avalanşă. Ştiu, 
lucrurile astea cred că se ştiu. Depinde de la redacție la redacţie. Eu, 
personal, mă întreb, şi mi-e milă de aceşti ziarişti care au aceşti 
infiltraţi printre ei, cum o rezista de pildă Ursu, [pe — n. m.] care-l 
ştiu şi care e un ziarist onest, cum l-o răbda pe Mihai Gâdea în 
redacție, în şedinţele de redacție, cum or arăta şedinţele de redacție 
la Antena 3? Or purta măşti pe față? S-o arăta Gâdea speriat, 
inclusiv în timpul şedinţei? Sau discută cinic despre ce vor spune şi 
la o bere vorbesc altceva? Nu ştiu. Pentru mine trebuie să fie o 
atmosferă extrem de toxică în redacțiile astea. 

I.C.: Dar cei trei ciocli apocaliptici, epidemiologii? 

P.D.: Toată presa românească e într-un fel de festival al Cântării 
Pandemiei. 

I.C.: Aaa, ăsta-i un titlu. Eraţi bun de ziarist. Asta-i un titlu. 

P.D.: E al unui prieten al meu, care vrea să rămână anonim şi care 
mă sfătuieşte, dar e foarte bun titlul. E cam ca al dumneavoastră, ăla 
cu Covidul = teroriştii lui Ceauşescu. 

I.C.: Da, aşa este. Bun, hai să vedem, că tot nu mi-ai răspuns. A 
reuşit experimentul? Adică s-au convins că oamenii renunţă uşor la 
drepturile lor dacă le creezi un pericol, domnu” Diplan? Că mâine 
vine un alt pericol. Peste un an vor veni că „vin marţienii“. Sunteţi 
de acord c-o să vină pe ideea că vin extratereştrii? Şi o să credem? 

P.D.: E prea complicat. E suficient „valul doi“, e deja plantat. E 
doar o sămânță peste care trebuie să torni un pic de apă. 

I.C.: Dar ce-i cu valul ăsta doi, vine sau nu vine? M-a întrebat 
multă lume şi la Sinaia: vine valul doi? Valul doi, care? 

P.D.: Valul doi al epidemiei, domnu” Cristoiu. 

I.C.: lar creşte? De unde creşte, că mi-aţi spus că e imunitate de 
turmă? 

P.D. (ironic): În primul rând, din cauza noastră, că n-am stat 
suficient de mult în casă. Din cauza noastră, că n-au fost suficient 
de multe măsuri şi mai ales din cauză că nu suntem vaccinaţi. Că, 
dacă am fi vaccinaţi, totul s-ar rezolva. Doctorul ăsta Aydurai, 
căruia eu îi spun Ayurveda, spune foarte clar: OMS are până în 
2030 un program care se cheamă No One Left Behind. Foarte 
generos, nu? Adică nimeni să nu fie lăsat în urmă. E ca şi cum dacă 
nu te-ai vaccinat eşti în urmă, eşti vai de capul tău, te calcă trenul, 
da? 

I.C.: Da. 

P.D.: No One Left Behind. Şi acel program este pur şi simplu — 

I.C.: Ayyadurai. 

P.D.: Aşa, Ayyadurai. 

I.C.: Ne-a zis un telespectator. 

P.D.: Bravo lui. Este visul utopic sau distopic, depinde din ce 
punct de vedere priveşti, al lui George Orwell, în care toată lumea e 
vaccinată şi în care, cum zicea Orson Welles în filmele lui, „Nu mai 
există boli. Noi nu mai suntem bolnavi“. Dom'le, vă dați seama cât 
de nebuni sunt ăştia? Să zici că trăieşti într-o societate care nu mai 
are nici o răceală? E o lume de plastic. Pielea mea are denivelări, 
ecranul ăsta [de iPhone — n. m.] nu are denivelări, este foarte lucios. 
Cam aşa vor ei să ne aducă pe toţi, da? 

I.C.: Ce rol au avut epidemiologii la noi? Noi am fost în coada 
lor, ne-am înscris? Sau cum de ne-am înscris şi noi? 

P.D.: Părerea mea e că epidemiologii sunt parte din... Echipa pe 
care o vedeţi e echipa manipulării. Cercel e parte din echipă, pe 
Rafila l-am văzut mai temperat şi sper ca pe viitor, domnu” Rafila, 
să rămâneţi mai temperat, să mai ziceți de-alea că nici măcar nu 
există virusul, că-s mai bune, cu alea chiar sunteţi mai aproape de 
adevăr. Arafat e până la capăt încătuşat, este robul acestui sistem. 

I.C.: Arafat e în prima linie, el e acolo. 

P.D.: Da, iar Marcel Vela cred că este un om credincios, care a 
făcut toate eforturile, că am auzit că şi-a sfinţit biroul, că avea 
duhuri de-ale lui Ceauşescu. Dom'le, unul care îşi sfințește biroul 
mie îmi devine simpatic, vă spun sincer. Aprioric. Dar e puţin naiv, 
gullible, se spune în engleză, e puţin mai naiv şi se ia după 
sperieturi şi e executant că, deh, forţa executivă. 

I.C.: V-au scos un film de pe YouTube. Domne, sunt ziarist de 52 
de ani, dar am învăţat că noi putem spune orice. Putem şi să 
halucinăm, lumea se uită la noi, ne aprobă sau ne înjură. Nu mai 
suntem pe vremea lui Ceauşescu, numai pe vremea lui ne 
interzicea. 

P.D.: Domnu” Cristoiu, e negarea negaţiei. Din punctul ăsta de 
vedere, suntem pe vremea lui Ceauşescu, doar că Ceauşescu se 
cheamă, mai sus pe spirală, Bill Gates. Am trecut prin democraţie, 
dar democrația nu poate funcţiona în vremuri de pandemie. Şi 
atunci unele libertăţi trebuie renunţate (sic) pentru că Covid, v-am 

mai zis, a îmbolnăvit democraţia. lar Google, YouTube îi aparţine 
lui Google, a zis: gata cu propaganda împotriva OMS, ce spune 
OMS este literă de lege, da? Toată lumea care neagă vaccinurile — 
nu-i mai găseşti pe Google. Luaţi alte motoare de căutare. Nu-i mai 
găsiți nici pe YouTube, sau îi găsiți pe la pagina 50, dacă-i găsiți. 
Libertatea cuvântului s-a dus, deci uitaţi de libertatea de expresie. 
Nu mai există în America. Dom'le, dacă nu mai există în America, 
nebunii ăştia de ce o mai implementează automat şi la noi? De ce să 
opreşti site-uri? De ce să opreşti dissenting voices, adică disidenţa, 
orice opoziţie? Ăsta e unul dintre lucrurile pe care le realizează 
platforma de care vă vorbeam. 

I.C.: Aveţi dreptate, deci comunismul introdusese cenzura fiindcă 
se temea. Din punctul ăsta de vedere, ăştia dacă nu se tem, de ce ne 
interzic? Că pot să vin şi eu să spun că Pământul e o plăcintă, şi 
care-i problema? Nici o problemă. 

P.D.: Exact. Ei se tem. Şi au exersat această teamă. De la Event 
TO 1, cu cinci săptămâni înainte de primul caz, ei făceau simularea 
acestor evenimente la Johns Hopkins University. Ziceau că între 
măsurile pe care trebuie să le luăm este căderea guvernelor (atenţie, 
Tanzania, atenţie, Belarus, atenţie, guvernele astea care... Atenţie, 
Boris Johnson, dacă nu eşti cuminte, lucrurile sunt complexe şi au 
multe aspecte, ia ascultă tu la Imperial College of London), deci 
căderea guvernelor, obligativitatea vaccinării şi această suspendare 
— temporară, zic ei — a libertăților de expresie. Va trebui să le 
suspendăm. Cât va dura? Nu ştim. lată că la noi se prelungeşte, e ca 
metodele alea: din stare de urgenţă în stare de alertă, în stare de 
alertă maximă. Vocabularul va fi larg şi robotul nostru de la 
Cotroceni cine ştie ce-i mai trece prin cap. Apropo, aţi observat că e 
cel mai elocvent în zilele astea, parcă se simte mănuşă cu 
comunicatele astea. 

I.C.: Dar mă miră. Iniţial domnul Iohannis a zis că e o gripă 
uşoară. Atunci greşise? Cine l-a convins că nu e? 

P.D.: Părerea mea, a noastră, e că, dacă se tem de alte opinii, 
atunci înseamnă că n-au încredere în faptul că s-ar putea ca oamenii 
să aibă discernământ. Şi pentru asta îi invităm pe români: dom'le, 
nu mai fiţi sclavi, fiţi liberi, aveţi discernământ. Gândiţi cu capul 
vostru. Hai să ne ajutăm bunicile şi toţi papagalii ăştia de vecini ai 
noştri care poartă mască... hai să-i ajutăm să-şi dea seama. De ce 
vreţi, români, să vă chinuiţi? De data asta, Organizaţia Mondială a 
Sănătăţii era de partea noastră şi spunea: nu purtați mască. De data 
asta Klaus Iohannis a trecut în partea cealaltă, el e un fel de Beria, 
dacă OMS e un fel de Ceauşescu, ăsta e un fel de Stalin, Troțki, 
Beria şi cine mai erau pe acolo. 

I.C.: Domnu” Diplan, vă întreb, ce aveţi cu masca? Şi chinezii o 
poartă. 

P.D.: E o botniţă, e o botniţă. N-au decât s-o poarte. 

I.C.: Şi asta e o limitare a drepturilor omului, a transformării 
noastre în turmă? 

P.D.: Bineînţeles. Suntem nişte manechine ambulante, care ne 
arătăm lipsa noastră de demnitate. Masca este o botniţă şi este un 
simbol al Incultei Mondiale, cum a zis un amic al meu. Inculta 
Mondială ne pune un stindard pe feţele tuturor şi e un simbol cu 
mai multe valenţe. Înseamnă amuţirea populaţiei, că nu prea poţi să 
vorbeşti prin mască şi nu poţi să cânţi în biserică, şi înseamnă 
supunerea ei. 

I.C.: Ca şi cu pistolul, cu temperatura. 

P.D.: Ca şi cu temperatura. Suntem ca nişte oi atinse cu fierul, ca- 
n Dallas, Texas, sau suntem nişte carcase de conservă, nişte 
conserve care nu mai contează ce au înăuntru, contează codul de 
bare pe care-l avem pe frunte. Că aici intrăm în Apocalipsă, vorba 
dumneavoastră. Noi toate libertăţile noastre ni le dăm. Am un amic 
care-mi spune: Când te duci la Auchan, nu te duce la casele 
automate, du-te unde e casiera. Unu, aia va avea un job, doi, tu te 
obişnuieşti să fii mai harnic, trei, nu-i ajuţi pe ăia. Oile se duc la 
scanerele automate. Nu sunt şmecheri, sunt oi, ăsta e mesajul. Ei 
cred că sunt mai gnostici dacă acceptă mai multe cipuri şi irisul 
scanat. Nu ştiu dacă aţi văzut la aeroportul din Amsterdam, stă 
lumea la coadă şi vin unii care pun ochiul undeva, că au acceptat să 
li se scaneze retina, Şi trec ca prin brânză. 


Concluzia? lartă-1, Doamne. Dar ţine cont, te rog, că ştiu foarte 
bine ce fac. 


Naşul in the Sky with Diamonds 


„Vor să mute CNP-ul, da, din buletin să-l mute în organism.“ 

Enunţul îi aparţine lui Radu „să fiți iubiți“ Moraru şi se referă la 
măsurile de siguranţă pe care autorităţile le recomandă (iar uneori le 
impun) pentru ca românii să evite infectarea cu Covid-l9. E o 
aberaţie pe lângă care orice altceva păleşte. Pompiliu Diplan, Iulian 
Capsali, Adrian Severin, losefina Pascal, Viorel Cataramă, Mugur 
Mihăescu şi ceilalţi contestatari ai pandemiei de Covid-l9 par 
exemple de bună-cuviință, cumpătare şi rezonabilitate prin 
comparaţie. Fost ziarist de luat în seamă cu ani în urmă, Radu 
Moraru e de la o vreme un conspiraţionist exaltat. Reacţia firească 
în faţa scenariilor pe care le scorneşte este consternarea. În plus, se 
prea poate ca prestaţia lui să ascundă un pariu nerecunoscut public: 
surclasarea lui Corneliu Vadim Tudor în materie de limbaj vulgar şi 
insulte. Pentru orice ochi atent, insanitățile de azi şi de ieri din 
România Mare par la acelaşi nivel cu bălăcărelile fostului ziarist. 

După despărțirea de BITV, Radu Moraru înfiinţează postul de 
televiziune Naşul TV în 2012 şi promite că nu va abandona 
jurnalismul corect şi lupta împotriva imposturii, fraudei, 
traseismului şi corupţiei. Publicul îl crede şi aşteaptă onorarea 
promisiunii. O vreme lucrurile se desfăşoară conform exigenţelor, 
iar în emisiunile de la Naşul TV, mai cu seamă în Cronica de 
noapte, lângă Moraru apar oameni cu care acesta colaborase şi la 

BITV: Grigore Cartianu, Laurenţiu Ciocăzanu, Robert Turcescu 
etc. Ulterior li se lipeşte Oreste Teodorescu, iar cvintetul astfel 
format atacă la baionetă mizeriile din politică, tranzacțiile suspecte 
şi licitaţiile cu adresă. 

Însă asta doar până la un punct. La câtva timp după declanşarea 
pandemiei de Covid-l19, mai cu seamă după ce apar cazuri de 
infectări şi decese în România, Radu Moraru schimbă macazul. 
Dintr-odată, el dă impresia că e întors cu o cheiță misterioasă, care-l 
sileşte să calce în picioare tocmai principiile pe care le apărase. Însă 
nu doar macazul îl schimbă fostul ziarist, ci şi domiciliul. După 
Calea Victoriei şi Piaţa Presei, Naşul TV se mută hăt, în Canada. De 
acolo monologurile lui Radu Moraru se transformă în deliruri, tonul 
i se înăspreşte, lucrurile pe care le susține par ţâşnite din mintea 
cuiva care a pierdut complet legătura cu realitatea. Deprins cu 
derapajele de la Antena 3, RTV, Kanal D sau Antena 1, Consiliul 
Naţional al Audiovizualului tresare, ia cunoştinţă de situaţie şi 
începe să aplice amenzi. Înainte de asta, pentru lămurirea situaţiei, 
CNA îl invită la explicații pe avocatul postului Naşul TV. 
Argumentul acestuia în favoarea lui Radu Moraru? Nimic altceva 
decât „libertatea de expresie“, despre care abia ce-am aflat de la Ion 
Cristoiu-Coroiu şi Pompiliu Diplan că nu mai există. 

Duşmanii lui Radu Moraru sunt de aici şi de departe: Klaus 
Iohannis şi Anthony Fauci, Nelu Tătaru şi Tedros Adhanom 
Ghebreyesus (preşedintele Organizaţiei Mondiale a Sănătăţii), 
Ludovic Orban şi George Soros. Deasupra tuturor stă Bill Gates, în 
care Moraru pare să-l ghicească pe Anticrist. O ploaie de injurii, 
acuzaţii şi etichete infamante cade peste cei care-i intră pe radar. 
Toţi sunt agenţi, spioni, securişti sau ofițeri acoperiți. De la 
Alexandru Rafila la Dacian Cioloş şi de la Beatrice Mahler la Virgil 
Musta, nimeni nu scapă fără să i se verse un cazan cu lături în 
creştet. Singurii oameni curați din România par să fie, după părerea 
lui Radu Moraru, membrii sectei conspiraţioniste din care face parte 
ŞI cei care-l însoțesc în aventura canadiană. 

Site-ul www.paginademedia.ro, condus de Petrişor Obae, dedică 
un întreg serial atacurilor suburbane ale lui Moraru. lată câteva 
dintre ele, afişate pe site în data de 15.06.2020: 


„Trebuia să moară oameni mulţi, mult mai mulţi, ca panica să fie mare, încât 
atunci când vin Bill Gates şi cu Soros, când vin aceşti doi escroci mondiali, să vină 
cu seringile aşa, românul să iasă la poartă cu două mâini, să-i dea şi lui, să se 
injecteze, să ne băgăm toţi seringa în fund, că ne salvează Bill Gates cu nenea 
Soros.“ 

„Poate ne desfiinţează şi poate nu o să primesc niciodată paşaport medical de-ăla 
cum zic ei, de coronavirus. Care, repet, nu există. Toată planeta ştie azi că nu există 
acest coronavirus ca pandemie şi că totul a fost un scenariu scris la Hollywood aşa 
şi aplicat pe populaţie.“ 

„Ştiţi cine e Rafila? Are dosar penal din 2005, de atunci. Este la OMS, 
Organizaţia Mondială a Sănătăţii, lui numai i se ordonă ce are de făcut şi i s-a 


ordonat: fă panică.“ 

„Am pus o întrebare SRI-ului nostru patriotic. Hellvig, bitte schön, danke schön, 
câte miliarde de dolari chinezeşti se află în România, gata să cumpere gratis (sic) 
totul? Mai ştie el şi alte miliarde, dar eu întreb doar atât, să văd dacă ştie 
răspunsul.“ 

„A trecut legea vaccinării, vai, ce ghinion, ce să facem acum? Treceţi, poporul 


român, ca la Mengele, ca la lagărele naziste, hai să vă facem o injecție obligatorie.“ 


Nici site-ul www.ziaristii.com, administrat de Grigore Cartianu şi 
Laurenţiu Ciocăzanu, nu stă cu mâinile în sân. Şi aici se pot citi 
câteva declaraţii ale lui Radu Moraru, stupefiante pentru orice om 
cu capul pe umeri. De exemplu: 


„[Radu] Herjeu e gay. Nu poate să mă amendeze unul care are probleme grave în 
viaţa personală.“ 

„Iohannis sper să fugă până ajung eu în ţară. Dar vom trimite trupe speciale să-l 
recuperăm.“ 

„Injecţia băgată în fund, ăsta e scopul final.“ 

„Billache [Gates — n. m.], dacă te prind, pe tine chiar te bat.“ 

„Sunteţi fraieri şi proşti. De ce aţi fost la vot? De azi, eu sunt adevăratul 
preşedinte al României. Voi fi coşmarul lui Iohannis. El e mai prost decât Dăncilă.“ 

„Mai avem un adversar: pe Papa.“ 

„Bill Gates vrea să acopere soarele puţin. A zis: «Domne, cu încălzirea asta 
globală — care e o altă mare minciună —, să acoperim un pic soarele». Păi normal, 
ce, trebuie vitamina D? Şi pe bătrânii noştri îi ţine Iohannis în case, că a constatat că 


nu trebuie să stea un pic la soare, să ia vitamina D.“ 


Cu ochelari de soare, de care nu se desparte în nici o apariţie la 
Naşul TV, roşu la faţă şi gata să delireze oricând, Radu Moraru dă 
în fine vestea izbăvitoare pe care o aşteaptă românii. Nu, n-are 
legătură cu vaccinul împotriva Covid-19, ci cu candidatura lui la 
prezidențiale. Uf, în sfârşit. Mult a trebuit să aşteptăm un Messia 
politic. Bine măcar că a meritat. lar dacă încă aveţi ezitări, puneţi 
mâna pe carte. În colecția „Ramura de Măslin“ a Editurii Secunda, 
Mihai Pâlşu publică în 2019 cartea Radu Moraru preşedinte, care se 
remarcă întâi şi întâi prin faptul că are două subtitluri, dintre care al 
doilea e în versuri: a) Politicienii şi-au găsit naşul; b) Puneţi mâna 
pe VOT! / Să le dăm peste BOT! (E de aşteptat aici şi reacția lui 
Mălin BOT.) 

E greu să-i doreşti viitorului preşedinte să fie iubit, cum le dorea 
el pe vremuri celor care-i urmăreau emisiunile. Se cade, în schimb, 
să-i urezi să fie — să redevină — sănătos. 


Doamne ajută. Şi fereşte 


Pentru cler e clar: măsurile pe care le iau autoritățile în vreme de 
pandemie — dacă asta o fi — împiedică preoțimea să-şi facă datoria 
față de credincioşi. ÎPS Teodosie, fost Snagoveanul, fost 
Secureanul, actualmente 'Tomitanul, are glasul cel mai puternic 
dintre toți slujitorii Bisericii. „Mi-au închis instituţia, mi-au închis 
spitalul de suflete. Numai bisericile sunt închise, toate celelalte 

instituţii au rămas deschise“, declară el. Un marțian sau un turist de 
pe Alfa Centauri s-ar grăbi, poate, să-l creadă pe ÎPS Teodosie. 
Pământenii şi mai ales românii, în schimb, îşi fac cruce în faţa 
acestui înaltpreasfinţit neadevăr. Odată cu declararea stării de 
urgenţă se închid toate: şcoli şi librării, facultăţi şi restaurante, 
biblioteci şi malluri, stadioane şi aeroporturi, cafenele şi magazine 
de haine, săli de sport şi saloane de coafură. Oraşele se golesc, în 
autobuze vezi câte patru-cinci călători, oamenii se retrag în 
locuinţe. Viaţa tuturor se schimbă fundamental. 

Când se manifestă prost, scepticismul poate trece drept sfidare. 
Arătându-se din capul locului sceptic, ÎPS Teodosie decide că nu 
există infectare în Casa Domnului şi împărtăşeşte mai mulți copii 
cu aceeaşi linguriţă în faţa catedralei Sfinţii Apostoli Petru şi Pavel 
din Constanţa. El trece peste recomandările Patriarhiei Române şi 
cu atât mai vârtos peste cele ale Institutului Naţional de Sănătate 
Publică. Nu se sinchiseşte să poarte mască de protecție, iar 
problema distanţării nu se pune. Mai mult, după ce episodul apare 
în ziare şi e comentat la posturile de televiziune, Arhiepiscopia 
Tomisului remite presei un comunicat în care o informează că 
biserica nu e restaurant şi că ÎPS Teodosie nu are ce să-și reproşeze: 


„Discuţia asupra linguriţei a pornit eronat în spaţiul public, întrucât Biserica nu este 
unitate de alimentaţie publică, ci instituţie de cult. Împărtăşania nu este mâncare şi 
băutură firească (adică aliment pentru trup), ci este hrana cea mai sfântă pentru 
viaţa veşnică, Cristos prezent, real, intrând în alcătuirea făpturii noastre, prin care 
ne îndumnezeim. Prin urmare, este o delimitare categorică între Cristos-Dumnezeu 
şi alimentele fireşti, iar împărtăşania şi dăruirea ei credincioşilor este atributul 


exclusiv al Bisericii.“ 


Astfel blindat, ÎPS Teodosie calcă mai departe în picioare 
măsurile de siguranţă. În plină vară, înăuntrul mănăstirii 
Acoperământul Maicii Domnului din Gheorghiţeni, Dorna-Arini 
(judeţul Suceava), se trag primele cadre din producţia ÎPS, I Did It 
Again, în care nici Teodosie Tomitanul, nici preotul de lângă el şi 
nici enoriaşii nu poartă mască. Pe lângă asta, la sfârşitul slujbei, 
Teodosie împărtăşeşte mai mulţi copii, inclusiv bebeluşi, cu aceeaşi 
linguriţă. E şi aici tot un fel de „pentru că putem“ izvorât din 
conştiinţa impunităţii. O plângere penală pe numele ÎPS Teodosie, 
pentru zădărnicirea combaterii bolilor, fusese deja clasată cu două 
luni mai devreme de Parchetul de pe lângă Curtea de Apel 
Constanţa, dând ocazia Arhiepiscopiei Tomisului să remită un nou 
comunicat de presă, cu titlul „Linguriţa de împărtăşanie nu e 
penală“. 

Cu acest vânt din pupa Justiţiei, ceremonialul împărtăşirii în 
disprețul normelor sanitare se repetă până la suprapunere în Cluj, 
Vrancea, Braşov şi în alte judeţe. După sfințirea catedralei Sfântul 
Sava din Buzău, ÎPS Ciprian, arhiepiscopul Buzăului şi Vrancei, 
preia creator exemplul colegului tomitan şi nu-i împărtăşeşte doar 
pe copii, ci şi pe adulţi cu aceeaşi linguriţă. De ce? Fiindcă între 
zidurile bisericii eşti apărat şi nu are ce să ţi se întâmple. 

Neiniţiat în subtilităţile teologale, Covid-19 îl răpune pe ÎPS 
Pimen, arhiepiscopul Sucevei şi Rădăuţilor şi una dintre figurile 
proeminente ale clerului român. Pimen are nouăzeci de ani, însă 
nici măcar vârsta şi celelalte boli pe care le are nu-l conving să 
oficieze fără masca de protecție. Mai norocoşi — şi mai tineri —, alţii 
îşi revin după infectare şi constată că nu e de glumă. E cazul 
părintelui Calistrat Chifan, de la mănăstirea Vlădiceni (judeţul Iaşi), 
care se pomeneşte infectat în ciuda unor vaste cunoştinţe de 
virusologie, pe care le testează asupra enoriașilor, mai cu seamă 
asupra celor vârstnici. Părintele Calistrat are trei sferturi de milion 
de urmăritori pe Facebook, plus un blog citit de multă lume, aşa că 
sfaturile lui au la cine să ajungă. Iar sfaturile sunt, ca în reclama de 
la MasterCard, nepreţuite. O dovedeşte fragmentul următor, preluat 
de G4Media dintr-o emisiune TV: 


„Noi ne protejăm cu masca, dar, dacă el [virusul — n. m.] este de ordinul 
nanomilimetrilor, nici nu se vede cu ochiul liber, e o particulă minusculă care 
circulă, prin respiraţie o împrăştii, dar întrebarea este: dacă ochiul este umed, nu s- 
ar putea lipi de ochi, pentru că e tot o zonă umedă? Dacă ia contact cu urechea, care 
răspunde cu nasul, ORL-ul, nu tot poate să intre? [...] Eu pe toate băbuţele mele le- 
am învăţat — şi am în vârstă, vorbesc de 92 de ani, de 93 de ani — nişte măsuri de 
igienă foarte simple: în fiecare dimineaţă, prânz şi seară, o gargară cu apă caldă şi 
sare, ca să se curețe zona bucală, pentru că sarea e cel mai bun dezinfectant 
bătrânesc de când e ţara şi pământul, după aceea, dimineaţa la sculare o gură de 
ţuicuță după ce ai luat agheasmă şi anafură, pentru că alcoolul e cel mai bun 
dezinfectant, iar după aceea este acest tratament căruia nimeni nu-i dă importanţă, e 


o pastilă foarte simplă, cu albastru de metil, care e tot un dezinfectant, mai ieftin.“ 


Dacă ÎPS Teodosie e sfidător, iar părintele Calistrat de la 
Vlădiceni, simpatic, monahul Teodot prezintă simptome de 
conspiraţionism în plăci. Într-o apariţie învolburată pe Facebook, 
hirsut şi cu un surâs atotştiutor, Teodot descifrează marea urzeală în 
festivitatea de deschidere a Jocurilor Olimpice de la Londra (2012), 
în a cărei desfăşurare identifică semnele pe care trebuie să le 
primească inițiaţii. Monahul postează o bună parte a festivități şi îşi 
admite public pierderea minţilor după cum urmează: 


„La început aşa am crezut şi eu, că există acest virus covrig 19 (sic/). Acum însă 
sunt sigur că nu există şi că totul e o mare minciună mondială cu ritual satanic de 
ucidere în masă, la care participă guvernele, OMS, mass-media, o parte din 
armatele şi forţele de represiune ale statelor a căror suveranitate este cedată 
corporațiilor, UE-ului etc. Ce m-a determinat să-mi schimb părerea? O postare a lui 
[Donald] Trump pe Twitter şi câteva secvenţe din spectacolul de deschidere a JO de 
vară din Anglia din 2012. 1. În postarea lui Trump de pe Twitter vedeți ultimul lui 
cuvânt, care nu înseamnă nimic, pentru că este inventat. Dar observați că «fefe» 
seamănă cu cuvintele lordului Voldemort — «Fee fi fos fum» — din imaginea 2. NU 
este coincidenţă. În imaginea 3 veţi observa că asistenta de la Olimpiadă (Jocurile 
Olimpice — n. m.) mimează gestul că se spală pe mâini cu insistenţă, aşa cum ni s-a 
cerut nouă să o facem pentru Covid. Gestul este foarte edificator. În imaginea 4, 


vedeţi cadrul medical din spitalul din New York, care face semnul victoriei (V), ca 

primă literă a cuvântului VIRUS. Mergeţi la video, deschideţi la minutul 3:26 şi 
observați cum îşi mişcă degetele şi cuvântul dispare, vrând parcă să arate că virusul 


este o farsă.“ 


Nici prin vecini nu sunt toate lucrurile în regulă. Pe la jumătatea 
lunii mai, mitropolitul Republicii Moldova, ÎPS Vladimir (Vladimir 
Cântărean pe numele real), convoacă un sinod în urma căruia 
hotărăşte să trimită autorităților politice din ţară două adrese, dintre 
care una conţine elemente marcate de conspirativită. Semnatarii 
documentului observă închegarea unei urzeli anticristice globale, a 
cărei consecință principală va fi reajustarea demografică. Capul 
răutăţilor e, şi de data asta, Bill Gates, cel care — susțin semnatarii 
adresei — declară de ani buni că suprapopularea planetei trebuie 
contracarată prin orice mijloace. Printre ele, bineînţeles, pandemia. 

(Ceva mai departe, dar nu foarte departe, patriarhul Filaret al 
Bisericii Ortodoxe Ucrainene declară în aceeaşi perioadă că 
pandemia e pedeapsa divină pentru căsătoriile între persoane de 
acelaşi sex. Câteva luni mai târziu, Filaret însuşi se infectează cu 
SARS-CoV-2 şi provoacă reacţia unui hâtru pe Facebook: „deh, l-a 
mâncat în fund“.) 

Aparenta grijă pentru sănătatea oamenilor ar fi, în această lumină 
întunecată, o camuflare a politicii de microcipare cu ajutorul 
vaccinului anti-Covid. Pasul următor ar fi, desigur, controlul 
general al populaţiei de la distanţă prin intermediul tehnologiei 5G. 
Şi, pentru ca adresa să impresioneze până la lacrimi, semnatarii îi 
pun un moţ oripilant: pasămite infractorul internaţional Gates ar fi 
ucis deja, prin vaccinare, aproape o jumătate de milion de copii în 
India (496.000, precizează portalul moldovenesc „Flux“. Asta spre 
a nu mai pomeni de concluzia „ştiinţifică“ a capilor Bisericii din 
Republica Moldova, după care „tehnologia 5G în combinaţie cu 
anumite vaccinuri administrate în China şi Italia au stat la baza 
apariţiei acestui virus care a întors pe dos întreaga planetă“. Bref, 
Covid-19 este o armă biologică de fabricație occidentală (cu 
implicarea încă neelucidată a Chinei), pandemia e o fabricaţie, iar 
scopul manevrei e să înlesnească instalarea SUA în postura de 
stăpână a planetei. Cum se face că tocmai în SUA numărul morților 
trece de 200.000, adresa către autorități uită să explice. Ea nu uită, 
în schimb, să-l amenințe pe Ion Chicu, premierul Republicii 
Moldova, că, în eventualitatea în care nu va permite bisericilor să-şi 
țină slujbele ca în vremuri normale: 


„...ne asumăm dreptul canonic şi moral de a vă exclude din pomenirea şi 
rugăciunea Bisericii. Nu luptaţi împotriva Bisericii, căci cel care o apără este 


Hristos.“ 


Când vezi slujitori ai Celui de Sus lucrând diabolic, e clar că, 


ce 


după „Doamne ajută“, trebuie să îngâni „şi fereşte“. 


Bătăiţă de câmpii, hai să profităm, copii 

La fel cum „orice poate să fie obiect din China“ (Adrian 
Năstase), orice criză poate fi aducătoare de profit. Mai ales într-un 
domeniu vitregit în general şi persecutat în particular cum e ceea ce 
se cheamă, cu o formulă care nu sună grozav, „industria cărții“. Se 
ştie, editurile şi librărule din România suferă cot la cot cu celelalte 
afaceri pe care Covid-19 le deşiră, le macină sau le pulverizează. 
Târgurile de carte se anulează, traducerile se amână, lbrăriile se 
închid, angajaţii sunt trimişi în şomaj. Pronosticul e sumbru. Se 
vorbeşte deja despre o nouă criză, care o va depăşi în amploare şi 
consecinţe pe cea din deceniul precedent. 

Înţelepciunea populară şi Dire Straits anunţă totuşi că there 
should be laughter after pain, there should be sunshine after rain. 
Dunga de lumină din spatele norului plumburiu e simbolul 
optimismului care se cuvine să ne însuflețească. Aşa să fie. Ce te 
faci însă când pandemia te dezbracă de caracter şi te arată lumii în 
deplina-ţi arghirofilie? Ce te faci când goana după profit te împinge 
la inițiative discutabile? Ce le spui celor care te acuză că speculezi 
fără jenă un necaz şi-l transformi în sursă de câştig? Simplu: te faci 
că plouă. Eventual murmuri că şi alții ar fi făcut la fel. Sigur, ţi se 
poate răspunde că „ar fi făcut“, pe când tu ai făcut. Ei, şi? Din 
cauza asta o să se topească banchiza mai repede? Nu, nici 
pomeneală. Din cauza asta, în schimb, încrederea în puterea binelui 
începe să se fisureze. Tutto andrà bene cu condiţia să nu meargă 
male. 

Covid-19 devine repede subiect de carte, conform unui scenariu 
deja testat pe piaţa din România (şi poate că şi din alte ţări). A murit 
Steve Jobs? În două săptămâni apare, ca prin minune, o carte despre 
el. A avut loc premiera românească a filmului The Irishman? În trei 
săptămâni apare, ca prin altă minune, o carte care se cheamă The 
Irishman (nici măcar Irlandezul, spre a se merge direct la ţintă). Şi 
în cazul pandemiei reacţia editorială e fulgerătoare şi interesată, chit 
că nu întotdeauna cei care scriu cărțile în chestiune deţin 
competenţe în domeniu. O parte din aceste cărți sunt „pe înţelesul 
copiilor“, o alta pentru adulţi. Cine intră în librăriile importante 
ajunge la un moment dat în faţa unei veritabile serii Covid-19, care 
se întinde pe o jumătate de raft. Sigur, unele cărți preiau discuţii 
televizate şi articole din presa ultimelor luni. Altele prilejuiesc 
nedumerirea dramatică şi dezolată a autorului: „Unde e Dumnezeu 
în toată nebunia asta?“ Nimeni nu mai pare să aibă timp pentru 
cercetarea aplicată, mai ales că nu ştii când se iveşte următorul şoc 
(încă un deces al unei celebrităţi etc.). Nici pentru umor nu prea mai 
e vreme. Altminteri, poate că s-ar găsi cineva care să prezinte 
Masca lui Zorro drept un film despre măsurile de protecție anti- 
Covid în Las Californias. Şi s-o pună în legătură cu filmografia 
românească — bunăoară, cu Masca de argint. 

Vedeta librăriilor pe timp de pandemie are un titlu răscolitor: 
Virusel-Coronel şi aventurile lui pe Pământul-cel-Albastru-şi- 
Frumos. Autoare: Adriana Nicoleta Zamfir. La acelaşi nivel cu titlul 
cărții e denumirea editurii: Numai Tu Poţi. Este editura unde, tot cu 

majuscule în exces, apare un alt op al autoarei: o carte-sendviş, pe 
care o poţi citi de la ambele capete. De la unul ea se cheamă 
Daliana şi Floarea Stimei-de-Sine, de la celălalt, Georgiana în 
Grădina Încrederii. S-ar putea ca nu peste multă vreme, în urma 
unei insurecţii morfologice (mai ţineţi minte răscoala cuvintelor de 
la începutul cărții?), prepozițiile şi conjuncțiile să poată fi scrise şi 
ele cu majusculă. Aşa ar fi elegant, aşa ar fi moral, aşa ar fi de dorit. 
Prima parte a primei pagini de după prefaţă spune aşa: 


„Ajuns pe Pământul-cel-Albastru-şi-Frumos, Virusel a rămas... «virusat de uimire». 
Ce ciudat era totul! Ce frumos era totul! Plutea în aer şi i se părea că visează. De 
fapt, era ceva aşa... ca un film. Când era în aer, când era pe nişte suprafeţe, când a 
pătruns într-un om, ajungând într-un loc de-a dreptul plăcut, unde era cald şi simţea 
că se transformă în mii şi mii ca el, iar asta îi dădea o senzaţie nemaipomenită. A 
fost aruncat cu o forță de nedescris din acel loc, aflând că fusese «strănutat». 
Virusel-Coronel şi-a găsit câteva rude, printre care Răceala şi Gripa (fratele vitreg 
Nurofen lipsea de acasă — n. m.), care era mai zgripțuroaică, şi i-a cunoscut pe 
nepoviruşii lui. Toţi aceştia călătoreau de obicei din om în om şi, după ce îi 
îmbolnăveau, unele virusuri mureau, altele deveneau mai puternice ca înainte şi se 


transformau uşor.“ 


Şi, fiindcă pandemia stimulează inițiativa literară, să nu ne mirăm 
dacă vom citi peste o lună sau un an Coronelului n-are cine să-i 
scrie, Coronelul Chabert sau Amintirile coronelului Lăcusteanu. Pe 
de altă parte, în cazul în care editura îşi va respecta vocația, e de 
aşteptat ca nu peste multă vreme să găsim în librării şi alte lucrări 
de — pardon — căpătâi pentru înveselirea şi informarea copilăretului 
român: Canceruţ cel Drăguţ a Căzut din Lac în Put, Vica Tumorica 
şi-a Pierdut Pisica sau Pneumonaşul cel Viteaz a Sărit peste 
Pârleaz. Nu doar cu majuscule, ci şi cu rimă interioară. Măcar să 
ştim o treabă. 

Un lucru e sigur, stimată editură: Numai Tu Poţi. 


Colivia cu experţi 


Dacă tot am vorbit despre literatura de pandemie, ar fi o 
regretabilă neglijenţă să ocolesc un diamant editorial care 
scânteiază de câteva ori mai orbitor decât trilogia lui Cărtărescu. 
Mai ales că se prea poate să avem aici cartea anului. Simplul fapt că 
ea nu se prea găseşte arată cât e de căutată. (Nici literatura 
penitenciară a lui George Copos, Gigi Neţoiu, George Becali şi 
Cristian Borcea nu se găsea pe nicăieri, apropo.) Născut într-o zodie 
bună, am avut bafta s-o descopăr totuşi, pitită strategic între alte 
câteva bestselleruri: A opta chakră, Terapia prin ciocănituri şi Cum 
să dormi inteligent. Nu, îmi pare rău, nu e vorba de Jurnal de 
pandemie de Octavian Hoandră. Doamnelor şi domnilor, români, 
maghiari, germani şi de alte naţionalităţi, am onoarea să vă prezint 
Covid, colivia noastră, apărută la Editura Institutul European din 
laşi sub coordonarea lui Laurenţiu Şoitu. 

Cartea e un cocktail derutant de informaţie medicală, fandacsie 
conspiraționistă, analiză lucidă, extaz mistic, cercetare aplicată şi o 
ură crâncenă venită din partea unor oameni care predică iubirea. 
(Contribuţia episcopului Ignatie al Huşilor — între timp, infectat cu 
Covid-19 —, căruia i s-ar potrivi mai bine numele „Indignatie“, e un 
bun exemplu de înfierbântare delirantă şi de atac la jugulara celor 
care cred că şi Sfânta Biserică trebuie să accepte măsurile sanitare, 
tocmai în numele iubirii faţă de semeni.) Şi nu e limpede care sunt 
criteriile după care sunt aleşi semnatarii textelor. Adecvarea la 
chestiune? Nu în toate cazurile. Notorietatea? Mai degrabă nu, câtă 
vreme alături de oameni foarte cunoscuţi apar profesionişti pe care-i 
ştiu doar cei care lucrează în domeniu. Talentul literar? Discutabil 
în destule cazuri. Titlul însuşi e forțat, deşi se vrea jucăuş şi 
ambiguu. Colivia e un spaţiu al detenţiei, fiindcă românii sunt, de 
atâtea luni, supuşi unor restricții care le lezează, vezi Doamne, 
libertatea şi demnitatea. Mai mult, restricțiile sunt inutile, iar 
frecvenţa cu care abordează presa chestiunea pandemiei e nocivă 
pentru cetăţeni. 


Tot presa, bat-o vina! 


Cel puţin asta susține Vasile Astărăstoae, unul dintre contestatarii 
fermi ai măsurilor de siguranță impuse de guvern. Prezent atât în 
volum, la secţiunea „experți“, cât şi la lansarea în aer liber de la 
laşi, Astărăstoae consideră că are de-a face cu o presă „isterică, 
isterizantă“, fără a cărei insistență lumea nici n-ar fi aflat de 
pandemie. Complimentul e adresat aceleiaşi prese române despre 
care Răzvan Constantinescu, şi dumnealui tot din dulcele târg al 
leşilor, crede (vezi ceva mai devreme) că este „infecția letală a 
zilelor noastre“. Mai puţin Luis Lazarus, desigur, care nu e boala, ci 
remediul. 

Vasile Astărăstoae are un raționament de struţ cu capul în nisip: 
dacă nu afli despre o problemă, problema respectivă nu există. În 
plus, el uită că, şi dacă presa românească ar fi păstrat o tăcere 
adâncă asupra chestiunii, românii ar fi putut să afle despre 
pandemie din presa altor ţări, căci — ce să vezi? — vorbesc limbi 
străine, au acces la internet sau la posturi de radio şi de televiziune 
din Occident, circulă pe reţele de socializare şi în general se pot 
informa dintr-o mulțime de surse. Mai mult, felul cum doreşte 
Vasile Astărăstoae să întindă batista tăcerii pe ţambalul pandemiei 
sugerează un modus operandi anterior lui decembrie 1989. 
Catastrofa din 26 aprilie 1986 de la Cernobil, care pune pe jar 
lumea liberă, este amintită flauşat în presa din România la patru zile 
de la producerea exploziei. Ţara lui Ceauşescu se antrenează pentru 
sărbătorirea zilei de 1 Mai şi nu se lasă deturnată de fleacuri. Abia 
pe 30 aprilie se poate citi, îngropată într-un mijloc de pagină din 
Scânteia, o notiţă cu titlul „Din partea Consiliului de Miniştri al 

URSS“, în care se comunică, prin mijlocirea Agenţiei T.A.S.S., 
următoarele: 


„La Centrala atomoelectrică de la Cernobîl, situată la 130 km nord de Kiev, s-a 
produs o avarie. La faţa locului îşi desfăşoară activitatea o comisie guvernamentală 
condusă de vicepreşedintele Consiliului de Miniştri al URSS, Boris Scerbin. Din 
comisie fac parte conducători de ministere şi departamente, oameni de ştiinţă şi 
specialişti. 

Potrivit datelor preliminare, avaria s-a produs într-una din clădirile celui de-al 
patrulea bloc energetic şi a provocat distrugerea unei părţi a reactorului, 
deteriorarea lui şi o anumită scurgere de substanţe radioactive. Celelalte trei blocuri 
energetice au fost oprite, nefiind afectate, şi se află în rezervă. În timpul avariei au 
încetat din viaţă două persoane. 

Au fost întreprinse măsuri urgente de lichidare a consecinţelor avariei. În 
prezent, situaţia radiaţiilor de la centrala atomoelectrică şi în zona înconjurătoare s- 
a stabilizat; celor afectaţi li se acordă asistența medicală necesară. Locuitorii din 
complexul Centralei atomoelectrice şi din trei localităţi învecinate au fost evacuaţi. 
Situaţia radiaţiilor este supravegheată continuu la Centrala atomoelectrică de la 


Cernobil şi în zona învecinată.“ 


Cu alte cuvinte, tranquillo, calma, doucement, no panic. De ce 
să-i speriem pe oameni? Mai bine îi lăsăm să se îmbolnăvească şi să 
moară. Cam aşa arată şi recomandările lui Vasile Astărăstoae pentru 
presa noastră în tratarea pandemiei. Partea stranie e că Astărăstoae 
însuşi oscilează între detaşare şi inducerea ideii de prizonierat 
planetar. Pe de o parte, el susține că „Este pandemia cu cel mai mic 
grad de periculozitate din istorie“ — altfel spus, dacă ia foc un 
apartament, îți vezi de treabă, chemi pompierii abia după ce ia foc 
tot blocul. Pe de alta, din aceeaşi gură care recomandă discreţie şi 
surdină presei ies următoarele: „Circulă un scenariu potrivit căruia 
OMS va recomanda ridicarea tuturor restricțiilor numai atunci când 
este disponibil un vaccin şi s-a desfăşurat un program de vaccinare 
în masă. De fapt, vom fi ţinuţi ostatici“. Care este logica în temeiul 
căreia acuzi presa de inculcarea panicii, pentru ca pe urmă să 
vorbeşti despre scenarii în care lumea devine o imensă colivie? Nu 
se poate şti. 

Se ştie, în schimb, altceva. Că Vasile Astărăstoae intervine, cu ani 
în urmă, într-o discuţie pe tema plicului pe care se cade sau nu se 
cade să-l dai medicului, indiferent dacă-i spui „atenție“, 
„mulţumire“ sau „şpagă“. Părerea lui este fără echivoc: „Plicul nu 
este eliminat nicăieri în lume. Vreau să vă spun că plicul se dă şi în 
Germania, se dă şi în Franţa, în Japonia nu mai spun, acolo nu 
există care să nu vină şi să nu dea, pentru că ţine de cultura lor“. 
Maliţioşii îl poreclesc pe medic „Șpaganel“ după această declarație, 
care, din fericire, nu e preluată de presa franceză sau germană. Şi 
mai ales de cea japoneză. 


Dansuri din Puric în teatrul Ab Surdului 

Alţi „experţi“, unii dintre ei feţe bisericeşti, actori sau mimi, îi ţin 
isonul lui Vasile Astărăstoae. Li se alătură, cu întreaga lui carură 
academică, vechea noastră cunoştinţă, Alexandru „Pentadă“ Surdu, 
prezent în Covid, colivia noastră printr-un interviu în care afirmă 
că, în România, virusului i s-a deschis uşa ca unui oaspete de 
seamă. Surdu le aude, dar nu le potriveşte când susține, după cum 
citează şi Sorin Semeniuc pe site-ul G4Media (29 iunie 2020), că 
„Se prefigurează un stat polițisto-securist. Avantajaţi sunt şi 
particularii străini, şi marile corporaţii comerciale, farmaceutice, 
alimentare etc., scutite de impozite, dar şi «tefeliştin», cum le zice 
ziaristul Ion Cristoiu salariaților din ONG-urile finanţate din 
străinătate, câteva sute de mii, mai ales de tineri, pregătiţi pentru a 
prelua conducerea întregii societăţi. Mulţi consideră că asta se şi 
urmăreşte, că virusul ar fi fost programat să ucidă persoanele 
mature şi vârstnice şi să-i ferească pe tineri“. 

E tipul de discurs pe care nu te miri dacă-l auzi de la taximetristul 
care te duce la aeroport sau de la frizerul care te tunde. Chiar şi în 
piaţă poţi să auzi ceva asemănător la taraba cu struguri sau cartofi. 
Când însă asemenea insanităţi ies din gura unui academician, îţi dai 
seama — o dată în plus — cât de bine funcționează contraselecția la 
toate nivelurile. Sigur, ai putea să-l rogi pe Alexandru Surdu să-ţi 
povestească despre instalarea unui „stat polițisto-securist“ în Spania 
şi Belgia, în Italia şi Franţa, în Anglia şi Mexic sau în Olanda şi 
SUA, dar ar fi zadarnic. Ai putea să-i spui că invocarea lui Ion 
Cristoiu nu e cel mai bun certificat de calitate a gândului, dar nu te- 
ar înţelege. (Sigur, ai mai putea să-i spui că „tefelist“ îi aparţine lui 
Răzvan loan Boanchiş, iar „tefeleu“ lui Mirel Palada, numai că nici 
asta n-ar fi de folos.) Ai putea să-l anunţi că virusul a ucis deja 
destui tineri şi că aşa-zisul program de „ucidere a persoanelor 
mature şi vârstnice“ e o prostie fără margini, dar nu te-ar crede. În 
fine, ai putea să-i comunici că, decât să fii condus de un bătrân 
conspiraţionist delirant, preferi să te conducă un tânăr dintre cei 
feriți de Covid-19. Aşa, „finanţat din străinătate“, cum este. Când 
faci din vârstă calitate sau defect, meriţi multe, însă nu şi un fotoliu 
de academician. 

Dintr-un volum care-i strânge laolaltă pe Mihai Mălaimare, 
Preafericitul Daniel şi loan-Aurel Pop (se putea fără dumnealui?) 
nu avea cum să lipsească misticul între mimi, „omul frumos“, 
„omul liber“ şi mai ales omul filorus Dan Puric. Ţi se face inima cât 
el când deschizi Colivia la gratiile pe care le zgâlțâie, însă te 
linişteşti repede. Aprodul Sputnik nu aduce nimic nou. E egal cu 
sine. Îi probozeşte în continuare pe cei pe care-i consideră fără 
credinţă, deşi nu-i cunoaşte, şi plânge devastat de grija unei Biserici 
pe care o vede supusă mereu atacurilor. Nici o surpriză în frazele 
lui. Aceeaşi inflamare provocatoare de congestii, aceleaşi obsesii 
conspiraţioniste, acelaşi verb urzicat, acelaşi simulacru de smerenie, 
acelaşi românism cu  cocardă, acelaşi elogiu adus 
excepționalismului carpatin. Stand-up-ul patriotic din sălile de 
teatru şi show-ul ortodox de la televizor sunt doar două exemple din 

viaţa unui om care îşi neglijează de fapt vocaţia adevărată, acceptă 
postura de flaşnetă cu timpanul spre răsărit şi rătăceşte prin visul 
înaripării mesianice. 

Pe lângă asta, Dan Puric reia în Covid, colivia noastră o bună 
parte din ce spune în emisiunile TV la care este invitat să participe. 
Astfel, pe 18 aprilie, la Realitatea TV, el se referă la prietenii şi 
rudele morţilor din clubul Colectiv în felul următor: „Haimanalele 
alea de la Colectiv abia se pregăteau: «Jos Biserica! Jos 
Patriarhul!“ Dan Puric uită, poate, de profunda milă creştină a 
slujitorului lui Dumnezeu, ieromonahul Ioanichie Voicu, de la 
mănăstirea vrânceană Recea: „Tinerii de la Colectiv au murit 
închinându-se Satanei, au murit greu. Au murit slujindu-l pe Satana 
(am sperat inutil că Ioanichie Voicu a vrut să fie spiritual şi să spună 
«Santana» — n. m.). Aceşti oameni nu pot fi declaraţi eroi. Eroii sunt 
cei care au îndurat în temniţele comuniste. Ce diferență mare există 
între mintea care gândeşte la bine şi cea care gândeşte la rău. Acest 
grup de tineri era satanic. Biserica era la locul ei şi se ruga. Acesta 
este un semn al mâniei lui Dumnezeu pentru păcatele noastre“. 

Pentru Covid, colivia noastră, „omul frumos/liber/ rusofil“ 
schimbă lavaliera cu tastatura, însă ideea e aceeaşi: „Prima 
experienţă (de distrugere a Bisericii — n. m.) a fost Colectiv. Când s- 
a făcut acea propagandă bruscă asupra Bisericii, asupra 
Patriarhului, acela a fost fondul infecțios. Acum era de ajuns să se 
plaseze o babă lângă altar, să leşine. Să se spună că pandemia a 
pornit din România şi epicentrul e Biserica Ortodoxă“. Faptul că 
loan-Aurel Pop acceptă să scrie sau să reia un text pentru un volum 
în care mai apar scrâşnetele misticoide ale lui Dan Puric şi 
tulburările conspiraționiste ale lui Alexandru Surdu pare greu de 
înţeles pentru un preşedinte al Academiei Române. Când te gândeşti 
însă la materialul despre pericolele 5G, publicat — şi apoi retras — de 
pe site-ul instituţiei pe care o conduce, lucrurile încep să se lege. 
Până la urmă, poate că singurul motiv de mirare e girul unei edituri 
ca Institutul European din laşi, cu aproape trei decenii de activitate 
şi cu destule cărți valoroase în portofoliu. 


Infrângere în Piaţa Victoriei 


La începutul anilor '90 se încheagă superstiția că naţionala de 
fotbal joacă bine (sau măcar are rezultate) când îşi organizează 
meciurile de acasă pe Stadionul Ghencea. Superstiţioşii iau drept 
excepție care confirmă regula cea mai stranie înfrângere a 
naționalei pe acest stadion: 4-6 cu Iugoslavia în noiembrie 1977, 
după 3-2 la pauză. Ghencea devine, în funcție de inventivitatea 
gazetarilor şi de capacitatea de preluare a publicului, „templul 
fotbalului românesc“ sau „casa echipei naționale“. Suntem în 
perioada când, fiindcă tot vorbim de superstiții, selecţionerul 
naționalei nu admite prezenţa femeilor în autocar (până şi iconiţele 

pe care le pupă sunt exclusiv de sfinţi, fără concesii de gen) şi 
deplasarea în marşarier, în care ghiceşte semne de rău augur. 

Se vede treaba că superstiția de spaţiu nu însoţeşte doar meciurile 
de fotbal, ci şi mitingurile şi manifestaţiile. În Bucureşti, locul ideal 
pentru acestea din urmă este Piaţa Victoriei. E în faţa guvernului, 
are o stație de metrou la doi paşi, dispune de o poziţie ultracentrală 
şi e încăpătoare. Atât de încăpătoare, încât găzduieşte peste 300.000 
de oameni la protestele de la începutul lui 2017, după ce guvernul 
Grindeanu, cu Florin lordache pe post de prim-solist, încearcă să 
rescrie justiția în folosul unor politicieni pasibili de închisoare. 
Acolo se naşte sloganul „Noaptea, ca hoţii!“, din care Ramona Ursu 
face titlu de carte. Tot acolo se arată lumii cele mai inspirate şi 
spirituale texte de pancartă din istoria recentă a României. Tot acolo 
sunt convocate grupuri de bătăuşi din galeriile echipelor 
bucureştene, pentru deturnarea protestelor paşnice prin provocări şi 
violenţe. Tot acolo încearcă ulterior Gabriela Firea să mute Târgul 
de Crăciun din Piaţa Constituţiei, spre a-şi păzi colegii de partid de 
alte mitinguri. Tot acolo subordonații ministrului Carmen Dan 
recurg la gaze pentru împrăştierea protestatarilor pe 10 august 2018. 

Şi tot acolo se plănuieşte o manifestaţie menită să le smulgă 
românilor vălul de pe ochi şi să le arate că sunt cobaii unui 
experiment traumatizant, care combină purtatul măştii de protecţie 
cu spălatul pe mâini. Glumele de pe internet (,„Mâine-poimâine ne 
cer ăştia să ne spălăm şi pe picioare, unde dracu’ ajungem?) 
ricoşează nedorit, sunt luate în serios şi devin motiv de revoltă. 
Masca e privită ca un simbol al laşităţii, pe când în recomandările 
de evitare a deplasărilor inutile se ghiceşte o strângere a şurubului 
care anunță un nou regim totalitar. Propaganda anti-Covid îşi 
aminteşte de etnia preşedintelui Iohannis şi evocă — subtil ca un tren 
de marfă — ideea de „lagăr medical“. Apare şi formula „dictatură 
sanitară“, despre care poţi crede că e opera cuiva care vede în 
spălatul pe mâini o ameninţare şi o primejdie. 

Repetiţia generală pentru marea adunare anti-Covid se desfăşoară 
în mai 2020, după trecerea din starea de urgenţă în starea de alertă, 
şi adună cam o sută de oameni. Faptul că starea de alertă implică 
interzicerea întrunirilor şi manifestărilor publice nu pare să-i 
stingherească pe participanţi. Main event-ul, cum se spune în galele 
de arte marţiale, are loc în iulie 2020 şi strânge trei-patru sute de 
oameni. Progresul e remarcabil, chiar dacă organizatorii, printre 
care losefina Pascal, fost consilier al Mariei Grapini şi om cu o 
reputaţie excepțională în rândul celor de la Sputnik, nu-şi pot 
ascunde dezamăgirea. Bine măcar că au ocazia să apară relaxaţi, 
fără mască, şi să se îmbrăţişeze, să-şi strângă mâinile şi să se pupe, 
cum face omul în pandemie. Ei, pandemie, care pandemie? Vedeți- 
vă de treabă. E doar un scenariu diabolic, un plan de închinare a 
țărişoarei, un pretext de ferecare a românilor în locuinţe ca să nu-i 
vadă pe guvernanţi cum încheie contracte profitabile şi jefuiesc 
România. (Bineînţeles, contractele aşa se încheie, în stația lui 311, 
la gura de metrou de la Unirii 2, în Piaţa Crângaşi sau în Cişmigiu.) 

Cu toată tinereţea ei, nu losefina Pascal este capul de afiş al 
acestei comedii a erorilor umane, ci Adrian Severin, autorul unei 
păreri prețios-ridicole (o fi auzit contestatarul hidrogenului din apă 
de piesa lui Molicre?): 


„Avem indicii temeinice care conduc la suspiciunea rezonabilă că pandemia este 
folosită în scopuri politice şi geopolitice; respectiv atât pentru a răsturna raporturile 
de putere dintre stat şi cetăţeni, cât şi pe cele dintre state, atât ordinea internă 
(trecând de la democraţie la dictatură), cât şi ordinea mondială (trecând de la idealul 


democraţiei transfrontaliere la realitatea unui neoimperialism de tip nazist). 


Alături de losefina Pascal şi Adrian Severin, în piaţă se găsesc 
Luis Lazarus, Oana Lovin, Mugur Mihăescu, deja evocatul 
Pompiliu Diplan (purtătorul pancartei „Nu suntem cobai pentru 
guturai“), antivaccinistul Iulian Capsali (cu un fiu infectat cu 
Covid-19, mais peu importe), Bogdan Stanoevici, Dan Chitic, 
avocat al ieşirii României din UE, şi alţi „români adevăraţi“, pe care 
agenda Kremlinului îi seduce până la leşin şi care se hrănesc cu 
urzeli ca iepurii cu morcovi. De bună seamă însă, premiul întâi cu 
cununiță la categoria Conspiratio in integrum îi revine lui Viorel 
Cataramă. Juriului nu-i trebuie timp pentru deliberări — concurenţa 
e anemică, iar Cataramă are, pe lângă zestrea personală, avantajul 
unei soții care, medic fiind, lansează public ipoteza că virusul 
dispare dacă bei apă tonică. Şi, cum Dumnezeu nu strică două case, 
Viorimea Sa înfăptuieşte visul de câteva luni al ieşeanului Răzvan 
Constantinescu: se duce într-o comună aflată în carantină după ce 
se constată existența unui focar de infecţie şi-i ia la pupat pe câțiva 
romi care se opresc din rosturi ca să caşte gura la el. 

Viorel Cataramă simte însă că nu e suficient şi că poate mai mult. 
Prin urmare, el fondează o structură numeroasă cât două plutoane 
de infanterie, pe care o botează Mişcarea Patrioţilor Români. Primul 
între patrioţi, Cataramă îşi scoate gaşca la plimbare în Piaţa 
Victoriei, după ce are grijă s-o doteze corespunzător. Fiecare patriot 
din comandoul Cataramă are un tricou violet, cu trei cercuri aşezate 
aidoma cercurilor olimpice. Cercurile ar putea fi şi nişte cătuşe 
stilizate, dar în cazul ăsta nu e clar de ce sunt trei. O parte dintre 
demonstranți poartă pancarte pe care le ţin la vedere: „Nu vrem 
puşcărie medicală!“, „Respectaţi dreptul la viaţă!“, „Fără frică! Fii 


patriot!“, „Respectaţi dreptul la muncă!“, „Jos dictatura politico- 
medicală!“, „Respectaţi drepturile şi libertăţile noastre“, „Totul va 
fi bine!“, „Lăsaţi toți bolnavii să se trateze în spitale!“, „Klaus 
Iohannis — Demisia!“ „Mişcarea Patrioţilor Români — Vrem 
normalitate!““. 


Acest ultim cuvânt e aproape înduioşător. „Normalitate.“ Cine nu 
şi-ar dori-o? Tuturor ne e dor de ea. Cu toţii am vrea să ne reluăm 
viețile obişnuite. Să mergem la film, la teatru sau la concert, să ne 
facem vacanţele unde vrem şi unde putem, să ieşim cu prietenii la 
restaurant, să reinstituim afabilitatea fără griji pe care o aveam 
înainte. Dar ce normalitate e aceea în care se moare pe capete? Ce 
normalitate e aceea în care ţi se măsoară temperatura la intrarea în 

supermarket? Ce normalitate e aceea în care Parisul, Roma şi 
aeroporturile Europei sunt goale? Ce normalitate e aceea în care stai 
cu masca pe figură în tramvai şi în metrou? Ce normalitate e aceea 
în care ţi se vâră un băț în nas la intrarea cu maşina în Grecia? Ce 
normalitate e aceea în care-i ţinem în carantină pe cei care vin din 
alte ţări? Sau aceea în care intrăm noi înşine în carantină dacă 
mergem în ţări care ne consideră nesiguri? Despre ce normalitate 
vorbii, pentru numele lui Dumnezeu? lar dacă vă simţiţi atacați în 
dreptul elementar la libertate, ce-ar fi să aruncaţi un ochi prin restul 
lumii şi să vedeţi cum stau lucrurile în alte locuri? 

Sunt întrebări la care lui Viorel Cataramă i-ar fi greu să răspundă. 
De ce? Fiindcă nu poate da răspuns unei alte întrebări, incomparabil 
mai simplă, pe care i-o pune o ziaristă: „De ce aţi venit aici?“ 
Patriotul îşi ia o figură de martir în toiul caznelor şi spune: 
„Doamnă, pentru noi libertatea este mai importantă decât viaţa“. 
Peste Piaţa Victoriei trece o amintire de demult — amintirea unei zile 
în care, de la tribuna Parlamentului, un Viorel Cataramă îmbrăcat în 
costum şi cu cravată îşi anunţă colegii că „Sunt aici în sală tineri 
care au murit în decembrie 1989“. E acelaşi (sau aceeaşi) Cataramă 
care îşi semnează confidenţele la Securitate cu numele „Voicu“ sau 
cu inițiala „W“. E acelaşi Cataramă care, flancat de doi-trei patrioţi, 
îi declară ziaristei că se consideră coleg de luptă şi de idealuri cu 
Doina Cornea. În fine, e acelaşi Cataramă pe care 10 august 2018 
nu-l găseşte în Piaţa Victoriei, fiindcă în 2018 „toate drepturile şi 
libertăţile erau în picioare, pe când acum nu le mai avem“. E inutil 
să-i spui lui Viorel Cataramă că în 2018 nici măcar nu se ştia de 
Covid-19. Sau să-l întrebi cum crede că l-ar fi tratat autoritățile din 
Germania, de pildă, dacă ar fi încercat să se infecteze cu bună 
ştiinţă şi să demonstreze astfel că „totul e făcătură“. E cu 
desăvârşire inutil. Viorel Cataramă şi patrioți lui risipiţi care 
încotro după încheierea simulacrului de miting suferă o ditamai 
înfrângerea în Piaţa Victoriei. La mai bine de trei ani după 
protestele care au atras atenția lumii, „Noaptea, ca hoţii!“ se 
transformă în „Ziua, ca fleţii!“. Mai mare râsul. 


Scurt tratat de vindecarea umbrei 


Din fericire, în România nu există doar sceptici, zvoneri şi 
răspândaci conspiraționişti sau anti-vaxxeri. Zeci de mii de medici, 
infirmiere şi asistente se pun în primejdie zilnic pentru a-i feri de 
primejdie pe alţii. În spatele lor scot totuşi capul o sumedenie de 
falşi specialişti, a căror singură calitate e că nu fac rău. Printre ei se 
numără şi Ovidiu Dragoş Argeşanu, un bărbat grizonant care aduce 
puţin cu Radu Moraru, dar e indiscutabil mai calm, în deplinătatea 
facultăților mintale, un pic mai împlinit şi mult mai binedispus. 
Cine nu are încredere în medici 1 se poate adresa cu încredere 
acestui bun cetățean sau altor toreadori gata să împlânte spada în 
greabănul virusului. În cruciada anti-Covid, preocupările şi mai ales 

metodele îi conferă lui Ovidiu Dragoş Argeşanu dreptul de-a fi în 
prima linie a cavalcadei. Pentru cine nu ştie, domnul în cauză ţine o 
frumuseţe de curs despre alchimia karmei şi un altul despre 
vindecarea umbrei. 

Ovidiu Dragoş Argeşanu nu e singurul iniţiat în materie. ÎL 
însoţeşte cu acelaşi elan Mirela Maria Botezatu, care, în calitate de 
vicepreşedinte al Asociaţiei Practicienilor de Reiki şi Terapii 
Complementare din Bacău, este concomitent: Maestru Reiki Usui, 
Maestru Karuna Reiki, Maestru Gendai Reiki, Maestru Shambala, 
Melchidesec Reverend Grand Minister, Terapeut în supervizare — 
terapie prin regresie, program formativ recunoscut de Earth 
Association for Regression Therapy din Olanda, formator şi 
consilier de dezvoltare personală. E adevărat, medicina aflată într- 
un progres fără limite observă, prin cercetări şi experimente de 
laborator, că nu toate umbrele sunt sănătoase. Tendinţele separatiste 
ale unora produc îngrijorare, după cum observă cu mulți ani în 
urmă însuşi Muhammad Ali, care declară: „L-am văzut pe George 
Foreman boxând cu umbra, şi umbra a câştigat“. 

Ovidiu Dragoş Argeşanu scrie „covit“ în loc de „covid“, însă o 
asemenea observaţie e doar un fel de-a căuta nod în papură şi pete 
în soare. Tot el propune o ipoteză care frânge logica pe genunchi: 
„Nu mai faceţi teste şi o să vedeți că nu mai apar alte infectări cu 
covid (sau, mă rog, covit)“. Fleacuri, de bună seamă. Importante 
sunt terapia, mesajul şi recomandările în cunoştinţă de cauză. Şi 
poţi ajunge la ele dacă intri pe pagina de Facebook a 
„specialistului“. Mihaela Roxana Bocicai face acest pas în temeiul 
curiozității minimale şi... se umflă de râs. De la dumneaei preia 
ştafeta ilarităţii Aluniţa Voiculescu — le mulţumesc ambelor pentru 
demers şi semnalare —, iar de la Alunița Voiculescu, eu. Postarea 
expertului arată astfel: 


„Am studiat un caz de covit după poză. O doamnă cu valori bune. Integritatea 
plămânilor ei la nivel de matrice e 0. Iar Sn-ul (Sufletul) este 3%! Adică nu are 
plămânii şi nici sufletul la nivel astral. Cei care aţi făcut cursul de terapie cu mine... 
trebuie refăcuţi. Decompensarea atât de rapidă a bolnavilor de covit se datorează 
faptului că AM-urile (Arhistrategi Malefici = demoni mari) iau plămânii celor 
bolnavi. Doamna asta avea vreo 12. Trebuie învinşi, apoi refăcut Sn-ul şi plămânii. 
Pentru bolnavi se pot pune moliftele de pe YouTube de trei ori. Post negru o zi şi 


se citesc 9 catisme cu 9 lumânări încrucişate.“ 


Nu e treabă uşoară. Ovidiu Dragoş Argeşanu are multe pe cap, nu 
doar lupta împotriva Covid-l9: ba un curs de radiestezie 
terapeutică, ba o conferință despre viaţa de după viaţă, ba o alta 
despre plăţile karmice, ba o a treia despre bucuria de a fi femeie (ei 
bine, da), ba un turneu prin ţară, în locuri unde e aşteptat ca pâinea 
caldă. Bunăoară, o doamnă pe nume Angela Teodoroiu se 
interesează tot pe Facebook: „Domnule O.D.A., puteţi dezlega 
magie neagră? Suntem foarte rău, murim. Ajutor!“ E de sperat că 
pluricompetentul domn Argeşanu, pe care statutul de scriitor nu-l 
împiedică să scrie „panaceu universal“, îşi va găsi timp să intervină. 

N-ar fi deloc de dorit ca solicitanta să facă lucruri necugetate şi să 
se adreseze cui nu trebuie. Recursul la experți e obligatoriu. Altfel, 
riscurile sunt enorme. O dovedeşte cazul unui „baba“ din India care 
moare de Covid-19 după ce susține că-şi poate vindeca semenii de 
coronavirus sărutându-le mâinile şi după ce infectează câteva zeci 
de creduli. 


Fluxul imposturii 


Cu sau fără pandemie, cu sau fără inamici ai aşa-numitului 
totalitarism-Covid, e de presupus că există, în România de azi, mai 
mulți speakeri motivaţionali decât metri de autostradă. Pare o 
exagerare, însă — vorba unui înțelept — „nu e o iluzie, doar pare“. 
Dacă îşi pune în cap, oricine poate fi astăzi speaker motivaţional: 
preşedintele asociaţiei de locatari, coana Reta din piaţă, agentul de 
pază din metrou. Nu e nevoie de mare lucru pentru instalarea într-o 
atare ipostază. În principal, trebuie să fii bun de gură, să-ţi lipsească 
simţul ridicolului şi să nu roşeşti în momentele când îţi dai seama 
că baţi câmpii. Restul vine de la sine, alimentat de acelaşi rezervor 
despre care a fost vorba şi în capitolul precedent: credulitatea fără 
margini a auditoriului. 

Din acest punct de vedere, pandemia şi Covid-l9 sunt un 
splendid prilej de afirmare a escrocilor şi a storcătorilor de bani, nu 
doar a conspiraţioniştilor. Rare sunt evenimentele care declanşează 
un asemenea flux al imposturii. Omnicompetenţii şi atotştiutorii îşi 
adaugă acum o nouă pană la pălărie, lângă agricultură, politică, 
fotbal şi femei: tratarea noului Coronavirus de pe poziţia 
speakerului motivaţional. Oricine are pagină de Facebook, pune 
mâna pe un microfon sau primeşte spaţiu în gazetă are o ipoteză, un 
scenariu şi o soluţie referitoare la chestiune. Plus o salbă de aburiri 
contra cost. Aşa a fost mereu: şi la eclipsă, şi când s-a vorbit despre 
acceleratorul de particule, şi când s-a schimbat mileniul, şi când au 
dat o raită prin România encefalopatia spongiformă şi gripa aviară, 
despre care o divă încă în funcțiune credea că-i afectează doar pe 
aviatori. 


Să faci ce spune Popa 


Silviu Popa se numără printre speakerii motivaţionali gata să se 
ia de piept cu virusul. Cum? Prin ceva care se cheamă „acupunctură 
emoțională fără ace“ şi seamănă până la un punct cu „lovitura 
Kung-Fu de la distanţă fără contact“, cu care încă păcăleşte lumea 
„contele“ Albert von Kloss-lgnatenko. Acupunctura fără ace e ca 
fotbalul fără minge şi ca maşina fără volan, însă asta nu trezeşte 
bănuieli în rândul celor care stau la coadă, cu banii în mână, ca să 
obțină scutirea de Covid-l9 de la Silviu Popa. Sesiunea de 
consiliere costă 100 de lei per entitate vindecată, o sumă pentru care 
von Kloss-lgnatenko, om aflat în contract cu patruzeci şi opt de 

civilizaţii extraterestre, nici măcar nu şi-ar pune ceasul să sune 
dimineaţa. Silviu Popa ştie însă că „de câştig puţin n-a murit 
nimeni“, aşa că acceptă şi onorarii mici. Din păcate pentru el, 
speakerul motivaţional nu dispune de o academie. Dacă şi-ar fi 
deschis aşa ceva, nimic nu l-ar fi împiedicat să ceară mult mai mult, 
conform modelului ilustrat în primul capitol de doamne şi 
domnişoare ca Loredana Latiş, Stela-Maria Trif sau Camelia 
Păduraru. 

E din capul locului exclus ca Silviu Popa să combată virusul prin 
tratament medical sau cu instrumentele cercetării. În locul lor, 
speakerul lucrează cu materialul clientului, compus din 
vulnerabilitate şi spaimă. Asta şi declară, voalat, când un reporter de 
la Digi 24 îl invită să-şi explice abordarea: „Trăim un eveniment, 
ascultăm o ştire care ne zguduie şi atunci ceva se rupe înăuntrul 
nostru, în termeni populari. Ceea ce se întâmplă de fapt cu 
meridianul energetic este faptul că este perturbat şi, ca rezultat al 
acestei perturbații, energia nu mai circulă cum trebuie şi apare frica 
sau orice altă emoție. Şi atunci această tehnică, în esenţă, pune la 
loc meridianul disrupt şi atunci frica dispare. Este mai degrabă un 
dialog cu propria persoană despre problema pe care o am şi vreau s- 
o rezolv“. 

N-o fi ştiind Silviu Popa virusologie, dar îşi dă seama (nu c-ar fi 
foarte greu) câtă credulitate manifestă unii dintre semeni şi cât de 
uşor o poate exploata. lar asta-l face să adopte postura 
binefăcătorului, deşi specialiştii văd în el un panglicar interesat: 
„Observând valul acesta de panică ce s-a instalat în România, dar şi 
în întreaga lume, m-am gândit ca măcar pentru cei care mă 
urmăresc, cursanți mei sau cei care sunt pe pagina mea de 
Facebook, să le ofer exerciţii prin care să li se diminueze foarte 
mult teama de coronavirus, pentru că — repet — teama de o boală ne 
face foarte vulnerabili în faţa bolii“. 

Interesant unghi de atac. Prin urmare, nu ţinteşti boala, ci 
emoțiile pe care le declanşează ea în tine ca pacient. Silviu Popa 
lasă de înţeles că, dacă îmblânzeşti frica de virus, Covid-l9 se 
răsuceşte pe călcâie şi pleacă — pâş, pâş — cu coada între picioare, în 
căutarea unei victime care n-a apucat să se bucure de dresura de 
afecte a speakerului motivaţional şi căreia poate să-i facă franjuri 
meridianul energetic. 

Din păcate, nefiind ființă umană, Covid-l9 nu poate avea 
reacțiile unui om. Dacă ar fi fost cu putinţă, rata de vindecare a 
pacienţilor ar fi fost mult mai mare, fiindcă virusul ar fi făcut o 
criză de râs urmărindu-l pe speakerul motivaţional în acţiune şi, cu 
un strop de şansă, ar fi plesnit ca în desenele animate. Ne rămâne 
nouă, oamenilor, chiar şi sub presiunea emoţională a Covid-19, să 
ne răsfățăm cu prestaţia lui Silviu Popa în faţa asistenţei. Mai mult, 
nici măcar nu e nevoie de taxa de 100 de lei, fiindcă YouTube ţine 
la dispoziţie mostre motivaționale pentru oricine e curios. 

lată-l aşadar pe speaker în faţa unui grup de cincisprezece- 
douăzeci de doamne convinse de înţelepciunea investiţiei. E 

îmbrăcat sobru: cămaşă neagră, pantaloni negri, pantofi negri. Stă 
în picioare, în faţa unui flipchart, şi îşi pune asistenţa să-i copieze 
gesturile şi cuvintele. Solistul şi corul intră într-un dialog ubuesc, în 
faţa căruia e greu să te păstrezi serios. Silviu Popa îşi loveşte uşor şi 
accelerat muchia palmei stângi cu palma dreaptă, iar publicul aşezat 
pe scaune îl imită mecanic. Încă nu e clar unde bate speakerul (în 
afară de palmă) şi prin ce anume e motivațional mesajul, dar ceva- 
ceva o fi. Scena se desfăşoară astfel: 


SILVIU POPA: Chiar dacă sunt îngrijorat de coronavirus... 

PUBLICUL: Chiar dacă sunt îngrijorată de coronavirus... 
(reamintesc, asistenţa e exclusiv feminină) 

S.P.: ...mă accept aşa cum sunt, total şi profund. 

P.: ...mă accept aşa cum sunt, total şi profund. 

S.P.: Chiar dacă sunt foarte îngrijorat de coronavirus... 

P.: Chiar dacă sunt foarte îngrijorată de coronavirus... 

S.P.: ...aleg să rămân calm şi liniştit. 

P.: ...aleg să rămân calmă şi liniştită. 

S.P.: Chiar dacă sunt foarte îngrijorat de coronavirus... 

P.: Chiar dacă sunt foarte îngrijorată de coronavirus... 

S.P.: ...aleg să rămân calm şi liniştit. 

P.: ...aleg să rămân calmă şi liniştită. 

S.P. (îşi ciocăneşte uşor fruntea într-o parte cu degetele palmei 
drepte): Sunt îngrijorat de coronavirus. 

P.: Sunt îngrijorată de coronavirus. 

S.P. (trece cu ciocănitul de la frunte la tâmplă): Mă îngrijorează 
că au apărut atâtea cazuri de îmbolnăviri în lume. 

P.: Mă îngrijorează că au apărut atâtea cazuri de îmbolnăviri în 
lume. 

S.P. (cu degetele îndreptate spre ochi): Mă îngrijorează că au 
apărut deja şi în România. 

P.: Mă îngrijorează că au apărut deja şi în România. 

S.P. (cu degetele îndreptate spre nas): Mă îngrijorează acest val 
de panică ce a cuprins oamenii. 

P.: Mă îngrijorează acest val de panică ce a cuprins oamenii. 

S.P. (cu degetele îndreptate spre bărbie): Mă îngrijorează veştile 
zilnice de la televizor. 

P.: Mă îngrijorează veştile zilnice de la televizor. 


Stop. 

E transcrierea primului minut dintr-o înregistrare de patru minute 
şi ceva. Bătutul câmpilor şi al diverselor părți ale capului şi 
corpului continuă netulburat, cu publicul ca ecou al speakerului. La 
un moment dat, Silviu Popa se atinge sacadat cu palma pe creştet, 
iar pe urmă se loveşte uşor în dreptul inimii şi deasupra şoldurilor, 
ca pentru a alunga o gânganie insistentă. Doamnele din sală fac 
aceleaşi mişcări şi-l îngână fără abatere pe speaker. Nimeni nu se 
ridică în picioare spre a denunța potlogăria. Nimeni nu pleacă 
nervos, regretând banii aruncaţi pe fereastră. Nimeni nu-i spune de 
la obraz lui Silviu Popa: „Ce-i aiureala asta, domnule?“ În contul 

sutei de lei, publicul asumă o placiditate erbivoră şi aşteaptă să vadă 
cum se termină şedinţa. Răbdarea asistenţei este răsplătită după 
câteva minute, când speakerul motivațional le invită pe doamnele 
din sală să inspire şi să expire adânc de două ori, pentru ca pe urmă 
să conchidă, desfăcându-şi braţele şi nemaiciocănindu-se pe 
nicăieri: „Asta este“. 

Silviu Popa nu e niciodată în pană de vorbe înțelepte. „Ca să 
rezolvi cauza, trebuie să mergi la cauza emoţională“, subliniază el 
într-un interviu difuzat de Kanal D, care are grijă să plaseze pe 
burtieră, în consecuţie, două enunţuri însoţitoare de calibru: „S-a 
vindecat de cancer fără tratament“ şi „Urmează: Interviu exclusiv 
cu pedofilul dovedit, apărat de soţie“. De aici, de la Kanal D, afli că 
Silviu Popa nu e doar speaker motivaţional, ci şi trainer în tehnicile 
de eliberare emoţională. De fapt, căutările pe internetul acesta care 
e în egală măsură prietenul şi duşmanul pehlivanilor cu vocaţia 
imposturii îl dezvăluie pe speakerul motivaţional şi în alte ipostaze, 
printre care cea de filolog emoţional („Există cuvinte care vindecă“) 
şi cea de filozof aspirant („Cuvintele noastre creează viaţa 
noastră“). Însă nici una dintre apariţiile lui televizate nu se ridică la 
nivelul celor patru minute în care îşi îndeamnă elevii — sau, mai 
ştii?, discipolii — să-şi lovească diverse părți ale corpului ba cu 
două-trei degete, ba cu toată palma. 

O curiozitate îşi croieşte drum şi pare de neoprit: cu ce viteză ar 
zbughi-o virusul din faţa lui Silviu Popa dacă, în timp ce-şi bate joc 
de candizii plătitori, ar avea alături un ceiuleţ detox? Sau măcar un 
preparat cu argilă albastră? 


138 


Cuprins 


Lămurire 

Vivat Academia! 

La curtea regelui Detox 
Daci tovarăşi şi pretini 
O, sole pandemio 

